
Avertisment 


Cartea de față conţine sfaturi și informaţii legate de ocrotirea sănătăţii. Nu are intenția de a 
regulate. Este recomandat să cereţi sfatul medicului înainte de a începe orice program sau tratament 
medical. S-au depus toate eforturile pentru a asigura exactitatea informaţiilor conţinute în această 
carte, la data publicării ei. Editorul și autorii îşi declină responsabilitatea pentru orice rezultate de 
natură medicală ar putea apărea ca urmare a aplicării metodelor sugerate în această carte. 
Experiențele individuale descrise sunt adevărate. Totuşi, numele și anumite detalii descriptive au fost 
schimbate pentru a proteja identitatea celor în cauză. 


Cuvânt-inainte 


Secolul XX a prilejuit un număr considerabil de miracole medicale. Eu ştiu foarte bine acest lucru. 
Când ai supraviețuit unui atac de cord, ai fost supus la nu mai puţin de cinci operaţii de bypass și 
încă te simţi în puteri după un sfert de secol, poţi să ai o apreciere destul de sănătoasă pentru 
medicina modernă. 

Totuși, rămân unele aspecte ale condiției umane pe care medicina nu le poate atinge. Sau cel 
puţin nu a putut să le atingă până acum. Medicina modernă ne-a făcut mult mai sănătoși — dar ne-a 
făcut oare şi mai fericiţi? Aici s-ar putea să se situeze frontiera medicinei în acest secol aflat încă la 
început. Iar unul dintre maeștrii indiscutabili ai acestei noi frontiere este psihologul clinician George 
Prati. 

Prima oară când l-am întâlnit pe dr. Pratt era invitat la show-ul Larry King Live, unde a vorbit 
despre o abordare fascinantă a vindecării emoţiilor omeneşti şi despre crearea unor ameliorări 
durabile ale productivităţii noastre și ale sentimentului de împlinire. 

„Indiferent că e vorba de o suferință nerezolvată, o stimă de sine scăzută persistentă sau un vag 
sentiment de neliniște anxioasă”, spunea dr. Pratt, „cei mai mulți dintre noi ne luptăm cu o versiune 
sau alta a ceea ce numim ceața nefericirii. Ea ne înnourează vieţile, interferând cu relațiile noastre, 
cu carierele noastre, ba chiar cu sănătatea noastră. Și indiferent câte ore petreci pe canapeaua 
psihoterapeutului, nu reuşeşti să rezolvi problema prin discuţii”. 

De ce? 

„Pentru că există în mod tipic o deconectare”, mi-a explicat el, „între ceea ce ştim despre noi din 
punct de vedere logic și locul din creier unde trăiesc emoţiile noastre. Uneori, nu poţi să faci o 
trecere directă de la una la alta. Trebuie să găseşti căi alternative ca să faci acea informaţie să aibă 
efect”. 

Ce fel de căi alternative? De exemplu, psihologia energetică. 

Dacă nu ai auzit niciodată termenul până acum, nu ești singurul. Nici eu nu auzisem, până la acel 
show. Dar în anii care vor urma, vom auzi o mulțime despre asta. Se referă la tehnici inovatoare care 
afectează sistemele energetice ale corpului. Este vorba despre un fel de exerciţii intense de încălzire 
pentru gândurile și emoțiile noastre. Utilizând aceste tehnici, aşa cum a explicat distinsul meu invitat, 
poţi să-ţi clarifici traumele şi evenimentele din trecut care au provocat crearea acelei deconectări. 
Rezultatul? Este ceva asemănător cu ceea ce se întâmplă când o suflare de vânt proaspăt risipește 
norii: soarele iese la iveală. 

„De fapt”, a precizat el, „este un lucru destul de uşor de făcut. Și funcționează”. 

Dr. Pratt a ajutat jucători profesionişti de golf şi de fotbal să-și îmbunătăţească jocul, tineri şi 
tinere părăsiți de iubite sau iubiţi să-și revină în urma evenimentului neplăcut, cupluri înstrăinate să 
se regăsească. l-a ajutat pe oameni să treacă de traumele unor accidente groaznice, să-şi revitalizeze 
carierele intrate pe o pantă descendentă, să-și recapete încrederea în sine și să depăşească temerile 
iraționale. 

Și a ajutat chiar și gazda unui show televizat, pe care o cunosc prea bine — pe mine. 

Înainte să-l invităm prima oară în cadrul emisiunii, ştiam deja câte ceva despre acest psiholog 


cumsecade. Lucrase cu doi oameni din echipa Larry King Live, iar aceştia obținuseră rezultate 
excepționale în urma acelor ședințe. Curând, l-am invitat din nou, şi de data asta a vorbit despre 
„crearea propriei fericiri”. 

Acum chiar că eram intrigat. 

Am stabilit o întâlnire privată în care să-mi facă o demonstrație a abordării pe care o veţi 
explora în această carte. Ca să avem un subiect asupra căruia să lucrăm, i-am descris o problemă 
emoțională din viaţa mea. Ceea ce a făcut în privinţa asta în următoarele cincisprezece minute m-a 
lăsat absolut perplex. Dacă aş spune că a fost impresionant, ar însemna să înfăţișez doar pe jumătate 
adevărul. A fost remarcabil. Când omul spune că e un proces simplu și uşor, nu glumeşte. Așa cum 
nu glumește nici când spune că funcţionează. 

George Pratt este un adevărat vindecător modern, iar ceea ce a creat împreună cu colegul său, 
psihologul Peter Lambrou, în paginile pe care urmează să le citiți constituie o formulă strălucită de 
valorificare a potenţialului nostru cel mai înalt. Prognozez că va schimba în bine vieţile multor 
oameni. 

Inclusiv pe a ta. 

Orice se întâmplă în viaţa ta, orice te împiedică să fii atât de plin de succes, de productiv sau de 
fericit precum i-ar plăcea să fii, există un drum care te va duce către schimbarea în bine. Știu, pentru 
că am experimentat asta în mod nemijlocit. 


Larry King 


Introducere 


Întrebarea lui Stefanie 


Ceva nu e în regulă. 
— Miss Clavel, la miezul nopţii, în cartea pentru copii Madeline 


Cu câţiva ani în urmă, o femeie pe nume Stefanie a venit la cabinetul nostru din dorinţa de a începe o 
terapie.t În cursul primei vizite, ea ne-a pu's o întrebare la care încerca să găsească un răspuns de 
zeci de ani. E o întrebare pe care, de-a lungul istoriei, şi-au pus-o milioane de oameni. Poate că ţi-ai 
pus-o şi tu. 

Povestea lui Stefanie, am aflat în scurt timp, era o poveste de succes a ascensiunii de la mizerie 
la bogăţie. Crescută într-o familie pauperă, în adolescenţă și-a luat o slujbă de secretară pentru o 
companie de publicitate. A muncit din greu și a urcat în ierarhie, ajungând în cele din urmă la vârf, 
astfel încât, în jurul vârstei de patruzeci şi cinci de ani, a devenit director și acționar principal al 
firmei. Stefanie avea de asemenea și o viață personală bogată. O femeie blândă şi generoasă, era 
activă în comunitatea unde trăia cu soţul ei, iar împreună erau niște părinți mândri a doi copii 
sănătoși. 

De fapt, Stefanie părea să trăiască o viaţă fermecată în toate privințele — cu excepţia unui 
singur lucru: era profund nefericită. 

Nefericirea ei era aproape tangibilă. Când a intrat în cabinet, era ca şi cum odată cu ea ar fi 
intrat un nor întunecat. În timp ce-şi descria situaţia, a devenit limpede că acel nor negru o însoțea în 
orice colţ al vieţii ei. 

După toate criteriile, era o mamă nemaipomenită, dar nu se simțea ca o mamă nemaipomenită. 
De asemenea, se simţea vinovată de prăbușirea unei căsnicii anterioare, cu mulţi ani în urmă, iar vina 
aceea plutea deasupra ei ca posomoreala unei zile noroase. Sănătatea ei avea și ea de suferit: trecută 
de cincizeci de ani, Stefanie avea grave probleme stomacale şi digestive şi de curând făcuse o 
operaţie la coloană, din cauza unui disc vătămat. În pofida tuturor succeselor ei, norul negru își 
aruncase umbra și asupra lumii ei profesionale. După o serie de decizii neinspirate de management, 
compania de publicitate a lui Stefanie alunecase de curând pe panta falimentului. 

Aparent fără niciun motiv, viaţa lui Stefanie se destrăma. 

— Am fost la mai mulţi psihiatri de aici, din California, ne-a spus, și din New York şi de la 
Londra. Am luat toate antidepresivele posibile. Am citit toate cărţile şi articolele cu privire la 
dispoziția sufletească. Am citit și am încercat totul, dar acea nefericire persistă în continuare — și 
nu-mi dau seama de ce. Toţi îmi spun că nu am de ce să mă plâng și că am toate motivele să fiu 
recunoscătoare. Şi ştiu că au dreptate. Dar faptul că ştiu asta nu-mi îmbunătățește situația. 

Și apoi Stefanie a pus Întrebarea: 

— De ce nu sunt fericită? 

De-a lungul practicii noastre clinice, care cumulează, adunând experiența amândurora, șaizeci de 
ani, am auzit mii de variaţii ale întrebării lui Stefanie, de la mii de oameni: 

De ce sunt anxios? neliniștit? nesigur? mereu îngrijorat? De ce nu pot să găsesc sau să 


mențin o relaţie împlinită? să-mi găsesc o slujbă care să-mi placă? să mă relaxez când sunt acasă 
cu familia? De ce am această teamă iraţională de mulţimi... de bărbaţi... de femei... de lifturi... 
de mâncare... de spaţii închise... de spaţii deschise... de a fi singur... de a fi cu alţii? De ce nu pot 
să-mi revin după acea despărțire? De ce nu pot să-mi înving comportamentul compulsiv? De ce nu 
pot să scap de problemele financiare? de sentimentul că sunt un escroc? 

Într-un milion de versiuni diferite, întrebarea lui Stefanie reverberează în toată societatea noastră 
şi practic în toți cei pe care-i cunoaștem. Probabil că și tu ai o versiune proprie. 

Suntem cea mai sănătoasă, mai bine hrănită și mai longevivă generaţie din istorie. După toate 
criteriile, ar trebui să fim și cea mai fericită, cea mai conștientă de ceea ce vrea și cea mai împlinită 
generaţie din istorie. Numai că, dintr-un motiv oarecare, nu suntem. 

De ce? 

Este o enigmă pe care încercăm s-o descifrăm de decenii — iar răspunsul se dovedeşte a avea 
legătură cu modul cum apa se transformă în ceaţă. 


Imaginează-ţi că stai chiar în faţa casei tale, înconjurat de o ceață densă, atât de densă încât nu 
vezi până-n cealaltă parte a străzii din faţa ta. Te uiţi în dreapta, apoi în stânga, dar nu vezi la mai 
mult de cincizeci de metri în niciuna dintre direcţii. Eşti împresurat. 

De câtă apă crezi că e nevoie ca să se creeze acea pătură de ceaţă care te-a izolat complet de 
lumea ta? 

Înainte să citeşti mai departe, gândeşte-te la asta pentru o clipă. Nu te îngrijora dacă nu eşti bun 
la matematică sau nu te pricepi la fizică. Încearcă să-ţi foloseşti bunul simţ. De câtă apă a fost nevoie 
ca să se creeze această ceaţă care te împresoară? 

Acum, ești pregătit să auzi răspunsul? De câteva zeci de grame. Volumul total al apei dintr-o 
pătură de ceață care acoperă o suprafaţă de circa o jumătate de hectar şi cu o grosime de un metru? 
abia dacă ar umple un pahar obișnuit. 

Cum este posibil așa ceva? Mai întâi, apa se evaporă, iar vaporii rezultați se condensează apoi 
în picături minuscule care se împrăștie în aer. În acel bloc de ceață de pe o jumătate de hectar, apa 
dintr-un pahar dispersează circa 400 de miliarde de picături minuscule suspendate în aer, creând o 
mantie impenetrabilă care blochează lumina și te face să te înfiori. 

Este exact ceea ce se întâmplă cu anumite experienţe dureroase sau dificile. 

Fiinţele umane sunt remarcabil de adaptabile. În cea mai mare parte a timpului, când apar 
evenimente negative, suntem capabili să învăţăm din ele, să le depăşim și să ne continuăm vieţile. 
Experiența pur şi simplu se evaporă, lăsându-ne ceva mai bătrâni şi mai înţelepţi. Dar nu 
întotdeauna. Uneori, mai ales când suntem foarte tineri, avem experienţe de care nu ne putem scutura. 
Chiar dacă par nesemnificative, cu nimic mai substanţiale decât un pahar cu apă, când aceste 
experiențe supărătoare se evaporă, ajung să se condenseze în miliarde de picături de mânie, teamă, 
îndoială de sine, vinovăţie și alte sentimente negative, împresurându-ne cu o pătură sufocantă care 
înăbușă toate aspectele vieții noastre în anii care urmează. 

Numim aceasta ceața nefericirii. 

În mod tipic, acest vag sentiment de neliniște se statorniceşte în fundal, ca zumzetul iritant al 


frigiderului sau al aparatului de aer condiționat pe care am învăţat să-l eliminăm din atenţia noastră 
conștientă. Dar, indiferent dacă suntem conștienți sau nu de el, ne invadează existenţa ca o durere de 
cap insistentă, afectându-ne capacitatea de a avea relaţii sănătoase, de a munci la slujbă la un 
randament maxim sau de a duce o viaţă care nu e nici pe departe la fel de împlinită cum ar putea să 
fie. De-a lungul anilor, acel zumzet de fundal ne poate sabota cariera, prieteniile, căsnicia. Uneori, ca 
în cazul lui Stefanie, chiar și sănătatea noastră fizică are de suferit. 

Din ce e alcătuită această ceață? Parţial din sentimente și parţial din credinţe, fiind parțial 
subconștientă, parţial bioelectrică. Te poţi gândi la ea ca la un model de interferenţă, ca la un zgomot 
de fond radio, instalat în mod tipic în primii ani ai copilăriei, când sistemele noastre de apărare nu 
sunt încă formate și încă nu ne-am dezvoltat maniera logică de gândire tipică pentru adulți. Cu alte 
cuvinte, se situează în afara domeniului proceselor noastre de gândire conștiente, logice și verbale. 
Este ca un program de computer care rulează în fundal, umbrindu-ne gândurile și sentimentele, 
reacțiile şi comportamentele, viziunea despre noi înșine și despre lumea în care trăim — totul 
întâmplându-se în general fără să știm în mod conștient că este acolo. 

Pentru unii, această ceaţă a nefericirii se manifestă în moduri foarte distincte şi specifice, cum ar 
fi o teamă de neclintit sau o anxietate iraţională, o problemă într-o anumită zonă a vieţii. Pentru alţii, 
ca Stefanie, este mai vagă și mai generalizată. Altfel spus, nu e vorba de faptul că un anumit lucru nu 
merge bine. E mai degrabă faptul că nimic nu e cu totul în regulă. 

lată de ce eforturile depuse de Stefanie nu i-au oferit nicio ușurare. Medicamentele psihotrope, 
precum antidepresivele sau anxioliticele, nu pot dispersa ceața aceea. În cel mai bun caz, pot cumva 
să-i atenueze impactul. Nici discuţiile cu prietenii, consilierii sau terapeuţii n-o vor dispersa, pentru 
că nu ține de rațiune și analiză logică. Să încerci „s-o vindeci prin cuvinte” este ca și cum ai încerca 
să ajungi la o peşteră subacvatică circulând cu mașina pe străzile oraşului. Oricât de mult te-ai 
plimba sau orice traseu ai alege, n-o să ajungi acolo. Trebuie să coborâm din mașină, să părăsim 
străzile şi să intrăm în apă, ca să înotăm pe o cu totul altă rută. 

Din fericire, o asemenea cale există. Acesta este subiectul cărții de față. 


Cel mai rău lucru legat de această ceaţă a nefericirii este că poate fi atât de persistentă că 
ajungem să o considerăm ca „normală”. Și totuși, nu este normală. Am fost dotați cu extraordinare 
aptitudini de dezvoltare, autoreglare și autovindecare. Proiectul nostru ereditar este conceput cu 
măiestrie pentru a produce o viață caracterizată de productivitate, creativitate, împlinire şi fericire. 
Suntem meniţi să fim fericiţi. Instinctiv, știm cu toţii asta, undeva în adâncul nostru. Știm cu toţii cum 
e când simţi o izbucnire de încântare. Oricare dintre noi a trăit într-un anumit moment al vieţii o 
senzație de fericire extatică, de euforie dată de sentimentul pur de a fi viu. 

Te-ai întrebat vreodată de ce acea experienţă trebuie să fie atât de rară și de efemeră? 

Răspunsul este: nu trebuie să fie așa. 

Experiențele noastre terapeutice din ultimele decenii ne-au demonstrat că este posibil să ne 
recâștigăm sentimentul de încântare copilărească de a trăi şi să ne bucurăm pe deplin de viaţa 
noastră. Ca o consecință a acestei activităţi, am ajuns să credem că noi ne aflăm cu toţii aici pe 
pământ ca să fim fericiți și sănătoşi, să avem parte de fericire, dragoste, relaţii şi câștiguri. Tu chiar 


poţi să devii un om mai bun, mai deștept, mai calm, mai concentrat, mai puternic şi mai plin de 
fericire. 

Pentru ca asta să se întâmple, trebuie să ne ocupăm de această atotprezentă ceaţă a nefericirii, să 
înțelegem de unde vine și cum să o disipăm. 

Am petrecut ultimele decenii deslușind această enigmă, folosind instrumentele psihologiei 
convenţionale, alături de noile metode și informaţii dintr-un domeniu de cercetare şi terapie inovativ 
numit psihologie energetică. De când am început să explorăm această nouă frontieră în anii 1980, în 
cabinetele noastre, în seminarii și demonstraţii publice, am administrat peste 45 000 de tratamente 
individuale, cu rezultate remarcabile şi demne de încredere. 

În ultimul deceniu, ne-am adaptat abordarea într-un protocol simplu, pe care ţi-l poţi administra 
singur. Este excepțional de simplu și de eficient. Am văzut cum mii de oameni l-au folosit pentru a-şi 
împrăștia propria ceaţă a nefericirii. 

Este exact ceea ce s-a întâmplat cu Stefanie. În acea primă vizită, am purtat-o prin cei patru paşi 
ai acestui protocol simplu: 


Pasul 1: Identificarea. Mai întâi, analizându-i retrospectiv viaţa, am ajutat-o pe Stefanie să 
identifice un eveniment dureros petrecut mai demult, al cărui impact şi-a aruncat umbra 
lungă asupra lumii ei, împreună cu convingerile autorestrictive pe care mintea ei de copil le- 
a format ca urmare a acelei experienţe. 


În capitolul 1, te purtăm printr-un proces simplu, pas-cu-pas, ca să poţi face același lucru. (De 
asemenea, dezvăluim care a fost acel eveniment care a avut un atât de puternic impact asupra lui 
Stefanie.) În capitolul 2, trecem în revistă cele mai răspândite credințe autorestrictive şi cum să ţi le 
identifici singur. În capitolul 3, explorăm unde rezidă acele convingeri și de ce au o dominație atât de 
fermă asupra noastră şi totodată învăţăm o metodă fascinantă pentru a le scoate la suprafaţă, acolo 
unde ne putem ocupa de ele. 


Pasul 2. Clarificarea. În continuare, am lucrat cu Stefanie folosind exerciţii de respiraţie și 
tehnici neuromusculare speciale pentru a realinia polaritatea electrică naturală a corpului şi 
pentru a ajuta la dispersarea acelei ceți atotpătrunzătoare. 


În capitolul 4, explorăm biocâmpul corpului şi ce se întâmplă când polarităţile noastre electrice 
devin inversate sau dezordonate. De asemenea, învăţăm un set de tehnici pentru realinierea polarității 
noastre electrice, încorporând psihologia cognitivă cu elemente din discipline străvechi, inclusiv 
concentrarea yoga și acupresura. 


Pasul 3. Remodelarea. Apoi, am ajutat-o pe Stefanie să scape de convingerea 
autorestrictivă pe care am identificat-o în pasul 1, iar după aceea să instaleze o convingere 
întăritoare, opusă primeia. 


Capitolul 5 explorează conceptul de autoeficacitate, altfel spus, capacitatea de a te instala pe 
scaunul șoferului şi de a-ţi conduce cu încredere propria viaţă. Vom discuta și noile descoperiri 
fascinante ale cercetărilor privind forța imageriei mentale. În acest capitol te vom ghida de asemenea 
prin pasul remodelării, arătându-ţi cum să creezi o nouă poveste pentru viaţa ta. 


Pasul 4. Ancorarea. In final, i-am arătat lui Stefanie mai multe tehnici eficiente pentru 
ancorarea acelor noi convingeri și modele de gândire, astfel încât să devină o parte 
permanentă a ei, şi nu doar o formă de calmare temporară. 


În capitolul 6 îţi arătăm cum să completezi acest pas simplu de ancorare şi să-l foloseşti în 
săptămânile şi lunile care urmează ca un memento rapid, prin care impactul Procesului în Patru Pași 
îşi păstrează efectul asupra ta. În capitolul 7 analizăm metodele de folosire a Procesului în Patru 
Paşi, pentru a adăuga noi nuanţe şi a valorifica la maximum întregul tău potenţial, iar în capitolul 8 
descriem câteva practici zilnice simple, suplimentare, inspirate din experienţele noastre clinice, 
precum și din ultimele cercetări, care te vor ajuta să-ţi creezi viața bogată pe care o meriţi. 

Acești patru paşi — identificare, clarificare, remodelare, ancorare — formează nucleul a ceea 
ce vei învăţa în paginile acestei cărți. În Codul fericirii, îţi vom arăta ce este acest proces, cum şi de 
ce funcţionează şi cum să-l faci să funcționeze pentru tine. 

În ziua aceea, până să plece Stefanie din cabinetul nostru, norul cel întunecat dispăruse. Asta s-a 
întâmplat acum câţiva ani. De atunci, nu a mai revenit. 


1 În realitate, clienţii noștri se întâlnesc în terapie cu unul dintre noi, nu cu amândoi deodată. Totuși, pentru simplitate și claritatea 
narațiunii, îi descriem pe clienţii din această carte venind la „noi” sau vizitând „cabinetul nostru”. 

2 În cartea lui The Essence of Success (Esenţa succesului), celebrul crainic de radio și trainer de vânzări Earl Nightingale scrie: 
„Conform Biroului de Standarde, o ceață densă acoperind șapte intersecţii de oraș, cu o adâncime de 30 de metri, este compusă din 
ceva mai puţin decât un pahar cu apă”. 

Ca să verificăm această afirmaţie, am consultat Institutul Naţional pentru Standarde și Tehnologii al SUA (așa cum a fost redenumit 
Biroul de Standarde în 1988). 

Pare foarte probabil ca Nightingale să fi citat un pasaj dintr-un material publicat în 1926 intitulat Fogs and Clouds (Ceţuri și nori), de 
W.J. Humphreys, pentru Biroul Meteorologic al SUA (Williams & Wilkins Co., Baltimore), care la rândul lui cita un material din 1916 al 
Gărzii de Coastă a SUA, „Raport despre Investigarea fenomenului de ceață din vecinătatea Grand Banks din Newfoundland, efectuat 
la bordul spărgătorului de gheață Seneca în timpul croazierei din luna mai a anului 1916, de către Biroul de Standarde”, în Bulletin No. 
5, International Ice Observation and Ocean Patrol Service in the North Atlantic Ocean, Imprimeria guvernamentală, Washington, 
D.C., 1916. 

În pasajul din 1926 se spunea: „Un bloc de ceață lat de 90 cm, înalt de 1,80 metri și lung de 30 de metri conţine mai puţin de o șeptime 
dintr-un pahar cu apă lichidă. Abia o înghiţitură zdravănă!” 

Şi alte cercetări au coroborat aceste cifre. Deși imaginea lui Nightingale era un pic exagerată, imaginea era atât de frapantă, încât am 
folosit-o aici, refăcând calculele matematice pentru a fi mai exacte şi pentru a corecta estimările lui la o jumătate de hectar şi un metru 
adâncime. 

3 Nu noi am inițiat această orientare. De fapt, amândoi am trecut prin ciclul de formare convențională în psihologie clinică, folosind 
tehnicile standard ale profesiei noastre, şi, ca orice psiholog pregătit corespunzător, ne-am bazat pe tehnicile care ne-au fost predate de 
profesorii noştri şi făceau parte din canonul acceptat al curentului principal din ştiinţă. 

Totuși, spre sfârşitul anilor 1980, când Peter i s-a alăturat lui George, am avut amândoi sentimentul că existau noi frontiere de explorat în 
domeniul nostru. Am întâlnit amândoi numeroase variaţii ale întrebării lui Stefanie. Am reflectat la ele și ne-am enervat din cauza 
limitărilor impuse de normele acceptate ale profesiei noastre. 


Nu eram singurii. Cam în aceeaşi perioadă, concepția tradițională mecanicistă asupra sănătății umane începea să cedeze locul unei viziuni 


mai largi, multidisciplinare, şi tocmai începea să apară o nouă direcție în medicină. Nu toată lumea credea că modelul stimul/reacţie, cu 
puritate de laborator, explica ceea ce se petrecea în organismul uman. Nu a fost un efort unificat sau foarte organizat, ci o schimbare 
descentralizată, fundamentală, care a avut loc în sute de locaţii diferite şi domenii de investigare. 

Chiar în timp ce ne desfășuram practica folosind instrumentele convenţionale ale profesiei noastre, am început totodată să căutăm noi 
posibile căi de cercetare şi noi metode terapeutice. 

Am studiat hipnoza — amândoi am scris despre acest subiect: Peter a scris Self-Hypnosis (Autohipnoza) împreună cu Brian Alman în 
1983, iar George a fost coautor cu Brian Alman și Dennis Wood al cărţii A Clinical Hypnosis Primer (ABC-ul hipnozei clinice) în 
1984 —, desensibilizarea şi reprocesarea mişcării ochilor (EMDR), programarea neurolingvistică (NLP), tehnicile de biofeedback, 
imageria ghidată, Gestalt-terapia și multe alte domenii interesante de explorare, în unele cazuri mergând până acolo, încât am lucrat 
chiar cu fondatorii acelor metodologii neconvenţionale şi interesante. Unele erau mai eficiente decât altele şi toate aduceau o contribuție 
mai mare sau mai mică — dar niciuna nu ne-a arătat cu adevărat calea de trecere peste munți. 

Un jalon important pentru noi a fost în 1995, când am aflat despre posibilitățile de a folosi un proces de diagnosticare interesant, 
totalmente noninvaziv, denumit kineziologie comportamentală sau testarea musculară, pe care noi o denumim „feedback 
neuromuscular”, la sugestia unui prieten şi coleg, Greg Nicosia. Greg a folosit această metodă pentru a extrage o gamă largă de 
informaţii de la subiecţii lui. Datele pe care le-a obţinut variau de la obişnuințele alimentare ale subiecților şi istoricele de sănătate la 
dinamica familială și tot soiul de alte probleme psihologice. Gradul de detalii pe care demonstrațiile lui simple le-au extras de la subiecți 
(inclusiv de la noi înșine) era uluitor. 


Explorăm feedbackul neuromuscular în profunzime în capitolul 3. 


Capitolul 1 


Un interviu cu tine însuţi 


Ce faci cu furia pe care o simţi 

Când eşti atât de furios că-ţi vine să muști? 

Când întreaga lume îţi pare atât de aiurea... 

Și nimic nu pare să fie în regulă? 

— Fred Rogers, în serialul televizat pentru copii Mister Rogers? 
Neighborhood 


Te plimbi pe un câmp, ronţăind absent o gustare. Soarele a ră sărit, aerul e înmiresmat. O briză 
ușoară îți bate în spate. Viaţa e frumoasă. 

Deodată, auzi pământul cum se zguduie în urma unei prăbușiri. 

Surprins, te uiţi spre orizont la timp ca să observi o gigantică dâră de cenușă și praf ţâşnind 
ca dintr-un vulcan spre cer şi răspândindu-se pentru a forma un nor uriaș care va persista zile, 
săptămâni, poate chiar ani. Va acoperi soarele și îţi va schimba complet lumea. Sunt șanse să nu 
mai trăieşti ca să-l vezi disipându-se. 

A, încă un detaliu: ești un dinozaur. 

Oamenii de ştiinţă ne spun că dispariția dinozaurilor a fost provocată de un asteroid care a lovit 
pământul cu milioane de ani în urmă. Se spune că impactul a aruncat atât de multe reziduuri în 
atmosferă, încât a întunecat cerurile şi a transformat climatul într-o adevărată iarnă nucleară, numită 
aşa pentru că un efect similar l-ar avea detonarea mai multor bombe nucleare. 

Impactul evenimentelor personale traumatice poate avea același efect, întunecând cerurile 
propriei noastre perspective şi provocând un efect înfiorător care ne afectează toate aspectele vieţii. 

Ca să vedem cum se întâmplă asta, să revenim pentru un moment la prima vizită făcută la 
cabinetul nostru de Stefanie, pe care am cunoscut-o în Introducere. 


Primul bănut câştigat de Stefanie 


Un indiciu privind sursa nefericirii lui Stefanie a reieşit încă din primele minute ale conversaţiei, 
când şi-a descris vinovăția sâcâitoare pe care o simţea din cauza prăbușirii primei ei căsnicii. Deși 
trecuseră mulți ani de când se întâmplase, sentimentele ei rămăseseră la fel de puternice ca atunci. De 
fapt, în multe privinţe erau chiar mai puternice. Vechea zicală potrivit căreia „Timpul le vindecă pe 
toate” nu putea fi mai departe de adevăr. Rănile precum cea a lui Stefanie nu se atenuează odată cu 
vârsta. Se amplifică, săpând adesea șanțuri tot mai adânci în psihic. 

Pentru Stefanie, divorțul acela a fost ca impactul unui asteroid. Poate că se întâmplase în trecutul 
îndepărtat, dar deşeurile aruncate în atmosferă continuau să-i întunece cerurile și după câteva 
decenii. 

Și efectele nu sunt pur psihologice. Să ne amintim că Stefanie deja suferea și de niște simptome 
fiziologice cât se poate de concrete, alături de deteriorarea graduală a vieţii personale şi a celei 
profesionale. Impactul evenimentelor traumatice în vieţile noastre se imprimă în ființa noastră pe mai 


multe niveluri simultan. Vorbim aici despre ceva care este de natură fiziologică, emoţională și 
energetică, precum și psihologică. 

Uneori, evenimentul traumatic pare la fel de evident ca un asteroid real care loveşte planeta. În 
definitiv, n-a durat mult până să auzim despre divorțul lui Stefanie. A vorbit despre el în primele 
minute ale vizitei. 

Alteori, nu este la fel de evident. Adeseori, mai ales când suntem foarte mici și impresionabili, 
în vieţile noastre se petrec evenimente importante, pe care nimeni din jurul nostru nu le observă 
atunci când se produc. De fapt, aceste evenimente timpurii pot fi atât de subtile, încât nici noi nu le 
observăm și nu realizăm impactul pe care l-au avut. 

Aşa a fost cazul cu Stefanie. Aşa cum am spus, acel sentiment sâcâitor de vinovăţie pe care l-a 
descris a fost un indiciu — dar numai unul. Nefericirea ei nu a început acolo; divorțul însuși doar s-a 
adăugat la norul de deşeuri care exista deja în ea și care existase cu mulți ani înainte de asta. 

În cursul conversaţiei noastre, Stefanie a menţionat mai multe evenimente din viaţa ei care au 
avut impact asupra sa. Când am întrebat-o de copilărie, a avut imediat un gând. 

— Nu ştiu dacă e important, a început ea. Probabil că nu... 

Iată un lucru care merită remarcat, pentru că veni vorba: când oamenii prefațează un eveniment 
de care-și amintesc zicând: „Nu ştiu dacă asta înseamnă cu adevărat ceva”, aproape întotdeauna 
înseamnă ceva. 

Am încurajat-o să continue. 

— Ei bine, cu acest prilej, când aveam șapte ani, am ajutat-o pe mătușa mea într-o după-amiază 
să mute niște mobilă. Când am terminat, mi-a mulţumit și mi-a dat un bănuţ, 25 de cenți. Nu mă 
aşteptasem să primesc bani și am fost foarte încântată. Erau primii bani câștigați de mine. A clătinat 
încet din cap. „Ştiţi, nu m-am mai gândit la asta cred că... de zeci de ani.” 

S-a oprit, lăsând amintirea veche să se deruleze în minte. 

— Eram foarte mândră. Abia aşteptam să le spun părinţilor. Am dat fuga acasă, am intrat și le- 
am spus alor mei, ținând moneda ridicată ca s-o vadă. Au fost șocați! „Ce naiba ai făcut?! au șuierat 
ei către mine. Niciodată să nu mai iei bani de la rude!” Am fost zdrobită. 

S-a oprit din nou, de parcă se pierduse în rememorare, apoi a adăugat: 

— M-am simţit tare umilită. 

Fără îndoială că părinţii ei fuseseră bine intenţionaţi. Nu încercau decât să-i transmită ceea ce 
considerau a fi nişte valori de familie bune. Dar mesajul pe care l-a extras Stefanie din acea 
experienţă s-a sudat în ființa ei: 


Este greșit şi ruşinos să câştigi bani. 


lar acum, după o jumătate de secol, Stefanie pierduse o companie de succes şi se îndrepta rapid 
spre pierderea sănătății — din acea rușine stăruitoare provocată de un bănuţ. 

Cum poate un eveniment atât de minor în aparenţă să aibă un impact atât de profund resimţit și 
atât de durabil? Ca să răspundem la asta, trebuie să analizăm natura traumei. 


Eveniment mărunt, impact uriaş 


Termenul modern traumă vine din cuvântul grecesc pentru rană. Când vorbim de o traumă, ne 
gândim în general la un eveniment, fie fizic, fie psihologic, care ne-a rănit grav, provocând o 
vătămare sau o rană corpului şi/sau minţii noastre. Exemplele de traumă includ evenimente precum un 
accident de maşină, o rană gravă, moartea cuiva apropiat, o ameninţare la adresa vieţii noastre, o 
experienţă dintr-o zonă de război, incendierea casei. Un eveniment traumatic este unul care rănește și 
lasă cicatrice adânci. 

Când un eveniment înspăimântător sau amenințător are loc, semnalele intrate prin intermediul 
organelor noastre senzoriale — imaginile, sunetele și mirosurile specifice pericolului — sunt 
transmise direct la o pereche de mănunchiuri minuscule de nervi, de forma unei migdale, situate 
adânc în creier, numite amigdală. Acestea trimit imediat mesaje de alertă la alte părţi ale creierului 
care declanșează secreția glucocorticoizilor, hormonii stresului (specifici reacției „luptă sau fugi”), 
cum ar fi cortizolul și norepinefrina. (Dr. Bessel van der Kolk, probabil autoritatea mondială numărul 
unu în materie de traume, descrie amigdalele ca „detectorul de fum al creierului”.)* Inundând 
sistemul, aceşti hormoni asigură mușchilor un flux imediat de energie și în același timp întrerup toate 
procesele neesenţiale, cum ar fi digestia şi reacţia imună. În acelaşi timp, cortexul prefrontal — 
partea frontală a creierului, unde își au sediul logica şi raționalitatea — intră în beznă, adică, în 
esenţă, își încetează funcționarea. 

Traumele severe pot provoca vătămări profunde și durabile, afectând capacitatea celui în cauză 
de a avea încredere în ceilalți și creând o gamă de simptome corelate cunoscute ca tulburare de stres 
posttraumatic (TSPT). Printre aceste simptome, se pot număra amintiri persistente și intruzive; 
coşmaruri şi tulburări ale somnului; izbucniri bruște şi aparent neprovocate ale mâniei sau ale altor 
emoții; hipervigilenţă și un grad de insensibilitate emoţională. 

„Dar stai!” s-ar putea să-ţi spui. „Stresul posttraumatic poate veni, aşa, de la o ceartă pricinuită 
de un bănuţ» Pare puţin cam exagerat!” 

Aşa este. Judecând după aparențele externe, confruntarea lui Stefanie cu dezaprobarea părinţilor 
nu prea pare să se califice ca traumă în toată puterea cuvântului, la acelaşi nivel cu o violență 
periculoasă pentru viaţă sau cu o rană corporală gravă. Nu e ca şi cum ar fi fost bătută sau alungată 
din casă, nici măcar pedepsită n-a fost. N-a suferit nicio vătămare fizică. Chiar și după toţi acești ani, 
stând în cabinetul nostru și discutând despre asta, Stefanie însăși a avut mari dificultăţi să o crediteze 
ca un lucru foarte important. 

Dar a fost. Indiferent dacă cineva a văzut sau nu că se întâmplă, indiferent dacă ea însăși a fost 
conștientă de asta, un asteroid a izbit din plin lumea tânără a lui Stefanie, iar deşeurile aruncate în 
atmosfera ei nu s-au risipit niciodată. Chiar şi acum, la distanță de o jumătate de secol, norul acela 
continua să împiedice soarele să strălucească pe cerul ei. 

Am folosit Procesul în Patru Pași de mii de ori cu oameni care au trăit traume majore, în toată 
puterea cuvântului, nu doar din copilărie, dar chiar şi în viaţa lor de adulți, și vom împărtăşi unele 
din aceste remarcabile poveşti despre crize şi recuperare în cuprinsul acestei cărți. Dar un eveniment 
precipitant nu trebuie să fie dramatic sau evident traumatic ca să aibă un impact profund și durabil. 

Ţine minte, în anumite împrejurări, pentru a crea o pătură de ceaţă impenetrabilă este de ajuns un 
pahar cu apă. Evenimentul lui Stefanie nu se califică drept ceea ce am considera o traumă clinică. În 


schimb, a fost ceva mult mai subtil: o microtraumă. 

O microtraumă este un eveniment sau o experienţă care, judecată după aparenţa exterioară, nu 
pare a fi cine știe ce și în mod cert nu este devastatoare. De fapt, poate fi atât de uşoară, încât ai 
putea să crezi că ai lăsat-o complet în urmă. Dar nu s-a întâmplat asta. Rămâne cu tine, exact aşa cum 
amintirea lui Stefanie a rămas cu ea atât de vie, încât a putut s-o scoată la iveală încă din primele 
minute ale întâlnirii noastre cu ea, cu toate că, după propria-i mărturisire, nu se mai gândise la ea de 
decenii. 

lată de ce aceste evenimente microtraumatice pot fi chiar mai insidioase decât traumele propriu- 
zise: tocmai pentru că stau ascunse după aparenţa unei insignifiante inocente. Acestea sunt adesea 
tipurile de experienţe care par atât de banale, atât de inofensive, încât, privind retrospectiv, ne este 
greu să le vedem ca fiind puncte de cotitură importante în viețile noastre. 

Mai mult, alți oameni din vieţile noastre, mai ales cei spre care privim ca spre nişte autorităţi, 
adesea desconsideră și ei aceste evenimente „nesemnificative”, întărindu-ne sentimentul că n-ar fi 
trebuit să aibă vreun impact real asupra noastră. 

„Depăşește momentul”, ne îndeamnă ei. „Nu fi copil. Nu-i mare lucru.” 

Iar noi îi credem. „Au dreptate”, ne spunem noi. „N-a fost nimic grav. Sigur că s-a întâmplat, şi 
ce dacă? Am trecut peste asta cu o veșnicie în urmă.” 

Totuși, acel lucru ne apasă şi azi, deci nu putem spune că „n-a fost nimic”. Pentru noi, a fost o 
lovitură de asteroid. lar pentru cei mai mulți dintre noi, nu e ceva peste care „să treci”. E ceva care 
aruncă o pătură sufocantă peste climatul vieţii tale — asta, până înveţi instrumentele simple de care e 
nevoie ca să îl identifici și să îl clarifici. 

Există un motiv pentru care adesea nu realizăm impactul deplin al propriei noastre microtraume. 
Avem tendinţa naturală să o neglijăm, să facem tot ce putem ca s-o lăsăm în urma noastră şi să ne 
continuăm viața. Până la un punct, este un mecanism protector sănătos. Minimizăm impactul a ceea ce 
s-a întâmplat cu scopul de a ne adapta și a continua. Dar uneori, mai ales când ești mic, nu poţi pur și 
simplu „să laşi în urmă” întâmplarea. În schimb, putem s-o afundăm mai adânc în noi, iar câştigul pe 
termen scurt al păstrării cumpătului vine cu prețul unei suferințe pe termen lung. 

„Ce faci cu furia pe care o simţi?” a întrebat Fred Rogers în popularul lui program de televiziune 
pentru copii Mister Rogers” Neighborhood. Este o întrebare excelentă. Ce facem cu furia pe care o 
simţim — ruşinea, stinghereala, teama, panica sau tristețea? 

Răspunsul tipic este că nu facem nimic cu ea. Rămâne acolo, ca un nor de praf sufocant care a 
blocat soarele și a omorât dinozaurii. 


Un singur val 


Ca parte a seminarului nostru anual, ducem întregul grup la ocean, ca să înoate cu delfinii. Într-o zi, 
ne pregăteam să intrăm în apă când unul dintre participanţi, o tânără pe nume Alex, s-a apropiat de 
noi și a spus: 

— Amo mică problemă. Nu pot să merg cu dumneavoastră în apă... mi-e frică. 

Am asigurat-o că apa va fi calmă, puţin adâncă și deloc periculoasă. În zona respectivă nu 
existau deloc rechini. 


— Nu, nu înţelegeţi, a spus ea. Nu mi-e frică de rechini, mi-e frică de apă. Adică, mi-e frică rău 
de apă. 

Toată viaţa ei, ne-a explicat, îi fusese teamă de apă — atât de teamă că era incapabilă să bea 
direct din pahar. Dacă voia să bea o gură de apă, trebuia să folosească un pai. Putea să facă dușuri 
scurte, cu oarecare dificultate. Dar singurele băi pe care le putea face erau băi cu buretele, pentru că 
îi era imposibil să stea într-o cadă cu apă. 

Alex se afla la seminar împreună cu tatăl ei și, pe când noi explicam cum evenimente din 
copilărie pot să declanșeze convingeri restrictive profunde, el a luat cuvântul. 

— Dacă vorbim despre evenimente din copilărie, cred că ştiu exact care a fost acel eveniment 
pentru Alex. 

Când Alex avea trei ani, se aflau pe plajă la un moment dat. Pe când pășeau cu grijă spre marea 
agitată, un mic val a venit şi a trecut peste capul micuţei Alex. 

— Am luat-o și am ridicat-o repede, ne-a explicat el. S-a terminat totul în câteva momente și n-a 
fost nicio clipă în pericol. Dar n-a mai vrut niciodată după aceea să meargă să înoate. 

Evenimentul care a generat senzaţia de traumă pentru Alex a durat cu totul zece secunde. Dar 
impactul lui a stăruit două decenii. 

Am trecut-o prin Procesul în Patru Pași, chiar acolo şi în acel moment. După ce am încheiat, a 
spus: 

— Hm. E ciudat. 

— Ce e ciudat? am întrebat noi. 

— Mă simt altfel. 

L-a rugat pe tatăl ei să-i aducă un pahar cu apă — și chiar în faţa întregului grup, a făcut ceva pe 
care nu-l făcuse nici măcar o dată în douăzeci de ani: a băut apă direct din pahar. Mai târziu în 
aceeași zi, a plecat spre valuri și s-a bălăcit în apă până la mijloc. A fost un lucru uimitor de privit. 

A doua zi, în timp ce noi am ieșit în larg spre ocean, Alex ne-a urmat cu o barcă, neliniștită, dar 
entuziasmată. Când delfinii s-au apropiat, am început cu toţii să înotăm cu ei. Deodată, s-a auzit un 
plescăit în apă. Alex, purtând un colac, sărise în apă pe la spatele bărcii. 

A înfruntat apa de parcă ar fi fost o înotătoare toată viaţa. Scoţându-și colacul și aruncându-l 
înapoi în barcă, a înotat spre noi și s-a alăturat şi ea delfinilor. Ceva mai târziu, înotând cu un 
asistent, a făcut snorkeling timp de douăzeci de minute. Era o scufundătoare înnăscută. 

Ce se întâmplase? Din momentul în care am reușit să clarificăm impactul acelei lovituri inițiale 
de asteroid, întregul nor de praf și de rămășițe asociat cu acesta s-a disipat şi a dispărut. 


Moartea prin o mie de tăieturi 


Uneori, „evenimentul” nu este o singură întâmplare la o oră şi zi date, ci o serie de experienţe 
presărate de-a lungul timpului. 

Caitlyn avea douăzeci și şase de ani când mașina i-a rămas în pană într-o zi pe autostradă. După 
aproape o oră de aşteptare, a sosit și maşina de tractare. În decurs de douăzeci de minute, șoferul i-a 
reparat mașina şi a repus-o în circulație. Caitlyn l-a plătit pe om şi și-a văzut în continuare de drum, 
fără probleme. 


Dar cu toate că mașina era în stare bună, Caitlyn nu era tocmai în formă. 

În câteva zile, Caitlyn şi-a dat seama că acel eveniment declanșase o veritabilă fobie față de 
ideea de a se afla pe acea autostradă. Curând, i-a fost teamă să mai circule pe orice autostradă, după 
care a venit rândul străzilor din oraş. N-a mai trecut mult şi abia dacă mai îndrăznea să se urce în 
mașină și să mai plece undeva, în afară de distanţa foarte scurtă până la magazinul din cartier. 

Faptul că au mai dus-o prietenii cu mașina a ajutat-o, dar nu îndeajuns. Într-o zi, în timp ce un 
prieten o ducea cu mașina la serviciu, a devenit aproape paralizată de frică în timp ce treceau peste 
un pod — acelaşi pod peste care trecuse de sute de ori înainte fără măcar să se gândească o clipă la 
el. 

Până când a ajuns să ne viziteze, Caitlyn devenise grav handicapată. Să nu fii în stare să şofezi 
este o problemă oriunde; în sudul Californiei, capitala mondială a autostrăzilor, este fără doar și 
poate un handicap major. Abia mai reușea să se ducă și să se întoarcă de la muncă, iar viaţa ei 
socială încetinise la ritmul de melc al traficului din orele de vârf. 

După ce Caitlyn ne-a spus cum stau lucrurile, am început să căutăm care ar fi putut să fie 
evenimentele precipitante din copilăria ei. 

Curând am aflat că ea crescuse într-o familie de perfecţioniști. În căminul în care şi-a petrecut 
copilăria, se dădea o recompensă pentru cei mai ordonaţi și mai curaţi copii. Părinţii ei erau foarte 
exigenţi şi fetița avea parte de o mulțime de critici: „Nu ţi-ai făcut patul cum trebuie! Ai lăsat mizerie 
în urma ta! Uite, ai dat mâncare pe jos!” Fiecare observaţie, luată separat, era un lucru minor şi nu 
tocmai traumatizant. Dar adunate una peste alta, zi după zi, an după an, au avut efectul cumulativ al 
unei lovituri de asteroid. Ca în moartea provocată prin o mie de tăieturi, un tip de execuţie din China 
antică, stima de sine a lui Caitlyn s-a degradat treptat până când în minte i s-a gravat adânc mesajul: 
Chiar nu poți să faci nimic cum se cuvine? 

Desigur, ea reuşise de mult să lase aceste critici constante „în urmă” și crescuse ca un adult 
sănătos, pe deplin capabil. Dar deodată s-a întâmplat ceva. În ziua în care mașina i s-a defectat pe 
autostradă, sentimentul familiar, de neputinţă, potrivit căruia din nou încurcase lucrurile, declanşase 
un întreg val de emoţii din copilărie, iar acel mesaj vechi se ridicase în sinea ei ca un balaur trezit 
din somn. 

Este important să realizăm că în niciun moment Caitlyn nu a avut gândul conștient: „Of, ia te uită, 
m-am împotmolit pe autostradă — cred că părinţii mei au avut dreptate tot timpul. Chiar nu pot să fac 
nimic cum se cuvine”. Acela era mesajul, dar era atât de bine statornicit şi de profund gravat, încât, 
la fel ca în cazul zumzetului iritant al frigiderului pe care învăţăm să-l ignorăm, ea nu era nici măcar 
conştientă de respectivul mesaj. 

Și chiar dacă ar fi fost conștientă, probabil că l-ar fi dat la o parte ca pe un gând stupid. 
Circumstanţele n-ar fi justificat mai deloc acel mesaj. În definitiv, i se stricase mașina: oricui i se 
poate întâmpla asta, corect? 

Dar ceața nefericirii acţionează dincolo de provincia gândirii logice și conştiente. Caitlyn știa 
că este o femeie adultă inteligentă, ingenioasă şi capabilă. Alex știa că nici paharul cu apă, nici 
plimbarea prin valuri nu pot să-i facă rău. Stefanie știa că nu era o persoană rea şi egoistă. 

Dar cunoaşterea acestor lucruri nu era de ajuns ca să aibă o importanţă critică. Gândirea 


conştientă și logică nu poate dispersa norul de moloz. 


Rezonanţa traumatică 


Întrucât Caitlyn reușise să funcționeze normal toți aceşti ani, de ce o defecţiune întâmplătoare pe 
autostradă o afectase atât de puternic? Cei mai mulţi dintre noi au fost nevoiţi să schimbe un cauciuc 
sau să cheme mașina de tractare măcar o dată în viață şi am făcut asta fără să avem o cădere psihică. 
Atunci, de ce a fost acest eveniment diferit pentru ea? 

Din cauza unui fenomen numit rezonanţă traumatică. 

Dacă ciupeşti coarda Mi din octava joasă a unei chitare, vei vedea că, odată cu ea, vibrează şi 
coarda Mi din octava înaltă, zumzăind de parcă ar fi fost ciupită de un deget fantomatic. Aceasta se 
întâmplă deoarece frecvenţa specifică a lui Mi înalt (660 Hz) este un multiplu par al lui Mi situat cu 
două octave mai jos (165 Hz). Cu alte cuvinte, cele două nu sunt identice, dar sună foarte similar. 
Același lucru se întâmplă dacă ţii un diapazon de acordare lângă un pian și apeși clapa pentru La din 
dreapta clapei Do din centrul claviaturii: diapazonul va vibra şi el. 

Aceasta se cheamă rezonanță, un cuvânt care literal înseamnă „a suna din nou”. Când vibraţiile 
a două fenomene diferite au o formă sau o frecvenţă similară, spunem că acestea „rezonează unul cu 
celălalt”. Un alt termen pentru acest fenomen este vibraţie solidară. 

Notele muzicale nu sunt singurele lucruri compuse din vibrații: la fel sunt și gândurile şi 
sentimentele, evenimentele și circumstanțele — şi, prin urmare, se aplică aceleași principii. Dacă 
auzi o idee sau o opinie cu care te simţi solidar, ai putea spune că rezonează cu tine. 

Adesea constatăm că o experiență din copilăria timpurie își va lăsa amprenta și apoi va fi 
întărită și reactivată de evenimente survenite ulterior în viață, care rezonează cu evenimentul 
originar, la fel cum pocniturile de eșapament ale unei maşini pot declanșa amintirile traumatice ale 
unei lupte armate. 

Asta s-a întâmplat şi cu Caitlyn. Întrucât a rezonat puternic cu o convingere profundă pe care şi-o 
formase într-o perioadă foarte timpurie a vieţii ei, evenimentul de pe autostradă a ciupit corzile 
experienţelor ei din copilărie, punându-le într-o vibraţie solidară — și ca o răceală neașteptată care 
declanșează o infecţie latentă sau ca un vânt puternic care face să se aprindă o grămadă de tăciuni 
aproape stinşi, acea convingere negativă şi-a ițit tigva hidoasă. 

Acelaşi lucru a fost adevărat și pentru Stefanie. Acel eveniment originar de la vârsta de şapte ani 
a lăsat-o cu sentimentul profund, neverbalizat, că era o fată rea și egoistă. Ca femeie adultă, impactul 
divorţului ei dureros a rezonat cu același mesaj. Acel sunt rea și egoistă al divorțului ei era un ecou 
clar la sunt rea și egoistă generat de evenimentul din copilărie pe care Stefanie l-a resimţit din nou 
ca pe o lovitură de asteroid. 

Cele două seturi de evenimente s-ar putea să nu fi avut nicio legătură raţională. Dar asta nu a 
contat: au avut rezonanţă. 


Povestea ta 


Primul pas din cadrul Procesului în Patru Paşi este să identifici ce natură are ceața ta personală de 
nefericire, iar asta începe cu găsirea loviturilor de asteroid din trecutul tău. 


Să începem prin a te relaxa un moment lăsându-ţi mintea să rătăcească înapoi în timp printre cele 
mai vechi amintiri pe care le ai. 

Când vedem un client pentru prima oară, unul dintre primele lucruri pe care le facem de regulă 
este să-i ascultăm povestea. Oamenii simt adesea imboldul de a vorbi despre toate lucrurile posibile, 
iar uneori asta poate să ocupe întreaga primă şedinţă. Încă de la începutul practicii noastre, am 
remarcat că putem să trecem printr-o întreagă şedinţă, să auzim o mare parte din istoria personală a 
clientului, fără să fi ajuns la nimic esenţial, pe care să ne putem axa. Adesea, la finalul şedinţei, 
spunem ceva de genul: 

— În următoarele zile, până la vizita ulterioară, am dori să scrii pe hârtie cele mai semnificative 
trei sau patru evenimente din viaţa ta pe care ţi le aminteşti și să fie cât mai vechi posibil. 

Curând am aflat că îi putem ajuta mai eficient pe noii clienţi trecând direct la partea esenţială și 
dându-le o temă pentru acasă de la bun început. 

Aşa că te vom pune și pe tine să faci asta acum. 

Ia-ţi un moment ca să-ți duci mintea înapoi în timp şi să reflectezi la cele mai vechi evenimente 
pe care ţi le amintești. Mari sau mici, importante sau banale, nu contează. Care este cea mai veche 
experienţă pe care ţi-o aminteşti? 

Nu trebuie să te gândeşti prea intens la asta. Doar să pescuiești pentru o clipă în bazinul 
amintirilor tale de la începuturi şi să scoţi la suprafață primul eveniment care mușcă momeala. 

Lasă cartea deoparte un moment și vezi ce amintire îţi vine în minte. 


AI FACUT ASTA? Bun; acum mai ia-ți un moment ca să faci același lucru a doua oară și 
rememorează altă amintire timpurie din copilăria ta. 


ACUM, PENTRU ULTIMA OARĂ, aruncă undița şi pescuieşte a treia amintire din copilărie pe 
care ţi-o poți aduce în minte. 


PE MĂSURĂ CE TE GÂNDEȘTI LA FIECARE dintre aceste amintiri, pe rând, întreabă-te: 
„Amintirea asta este în general pozitivă sau mai curând negativă?” 

Poate că ai rememorat imagini ale unor vremuri fericite, când te încălzeai la foc după o după- 
amiază la săniuş, mirosul prăjiturilor coapte la cuptor de bunica..., dar sunt şanse mai mari ca 
primele evenimente la care te-ai gândit să nu fi fost aşa de fericite. 

De ce? Pentru că există o tendinţă firească să ne amintim evenimentele mai dureroase din viața 
noastră. Mintea noastră este condiționată să imprime în memoria noastră experiențele emoționale mai 
puternice peste cele mai moderate, iar evenimentele emoționale negative sau dureroase tind să se 
imprime pe o perioadă mai lungă decât cele pozitive. Din acest motiv, este probabil ca cel puţin două 
dintre cele trei amintiri ale tale să fie experiențe mai degrabă neplăcute. 

Până la un punct, această tendință este sănătoasă: scopul ei este să ne asigure supraviețuirea. 
Este bine să-ţi amintești exact unde anume în pădure ai găsit acele fructe gustoase și acea miere 
delicioasă — dar e mai important să-ţi aminteşti unde ai scăpat ca prin urechile acului de a fi mâncat 
de tigrul acela înfometat. Adesea se întâmplă ca unele dintre cele mai timpurii și mai preţioase lecţii 
să le învăţăm în urma unei sperieturi zdravene sau a unei întâlniri dureroase. Din momentul în care ai 
atins plita încinsă, „Nu pune mâna acolo!” devine mai mult decât o simplă înșiruire de cuvinte. 


Faptul că un eveniment s-a statornicit în mintea ta ca o amintire clară nu înseamnă în mod 
necesar că a avut un impact durabil. Adesea, experienţele din copilărie cu aspecte dificile sau 
incomode sunt de fapt evenimente benigne, care nu cauzează vătămări pe termen lung. Experiențele 
negative constituie, într-o măsură considerabilă, felul cum învăţăm. Uneori, un pahar cu apă este doar 
un pahar cu apă. 

Totuşi, aşa cum am văzut, uneori anumite evenimente negative pot continua să-și exercite 
influența asupra noastră la mult timp după ce această influență a slujit vreunui scop. Acelea sunt 
amintirile pe care le căutăm aici. 


Investigația 


Cele trei amintiri pe care le-ai extras în exercițiul anterior ar putea include unul sau mai multe dintre 
aceste evenimente-cheie pe care le căutăm, dar, pe de altă parte, s-ar putea să nu se întâmple așa. Să 
investigăm pentru câteva momente situația într-o manieră mai sistematică. 

Întreabă-te: 


Ce evenimente sau experienţe dureroase ori neplăcute îmi amintesc din copilărie, care să 
fi avut un impact puternic sau profund asupra mea? 


Destul de des, oamenii se vor fixa imediat pe una dintre aceste experiențe semnificative. De 
multe ori, sunt evenimente la care nu s-au mai gândit de ani, aşa cum s-a întâmplat cu Stefanie. 

„Acum, că ai adus vorba”, îl auzim pe client zicând, „da, ceva ciudat mi s-a întâmplat când eram 
mic. Nu m-am mai gândit la asta de o veșnicie...” 

Adesea auzim: „Probabil că nu e nimic important, dar...” — și în mod tipic evenimentul descris 
în continuare se dovedeşte a fi cât se poate de semnificativ. 

Un alt comentariu pe care oamenii îl fac frecvent este: „Ei bine, nu-mi amintesc foarte mult...” 
— şi apoi, din momentul când încep să exploreze, o amintire duce la alta şi apoi la alta şi în scurt 
timp află că de fapt îşi amintesc o mulțime. E cam ca atunci când găsești un fir de lână ieșit la capătul 
mânecii puloverului. Tragi un pic de el cu inocenţă și, până să-ţi dai seama ce se întâmplă, constați 
că s-a destrămat toată mâneca. 

lată câteva exemple de traume și microtraume des întâlnite care te-ar putea ajuta să-ți zgâlțâi 
amintirile și să identifici evenimentele timpurii care şi-au lăsat amprenta. În timp ce parcurgi lista, 
bifează-le pe cele care ţi se aplică: 


Dl Am fost foarte bolnav. 

DI Un membru al familiei a fost bolnav. 

Dl Am fost internat în spital. 

DI Părinţii mei au divorţat sau s-au separat. 

DI Am pierdut un părinte, bunic, alt membru al familiei sau pe altcineva de care am fost apropiat. 
O Mi-a murit animăluţul de companie. 

DI Părinţii m-au lăsat în grija altcuiva (chiar dacă a fost pentru scurt timp). 

O Am fost lăsat singur (într-un supermarket, acasă la bunicii mei și așa mai departe). 

DI Am pierdut un prieten (s-a mutat, s-a transferat la altă școală şi aşa mai departe). 


O Ne-am mutat din oraş. 

DI Am fost implicat într-un accident de mașină. 

DI Nu am fost selecționat într-o echipă sportivă. 

O Am fost tachinat. 

Dl Am fost criticat sau dojenit de cineva pe care îl respectam. 

D La mine în familie lipseau relaţiile profund afective. 

O Am suferit o dezamăgire teribilă (resimţită ca o trădare, chiar dacă a fost ceva inofensiv sau 
justificat). 

DI] Am fost lovit sau pedepsit. 

D Îmi amintesc că părinţii mei ţipau sau se certau. 

Dl Am avut o experienţă înspăimântătoare cu un câine (sau alt animal). 

DI Cineva în care am avut încredere sau pe care îl preţuiam mi-a trădat încrederea. 

DI Tata sau mama s-a recăsătorit și dintr-odată în familia mea a apărut altcineva (părinte vitreg, 
frate vitreg). 

O Am fost intimidat de colegii de școală sau de alte persoane. 

O M-am simţit diferit față de colegii mei (în dezvoltarea fizică, cu privire la capacităţi, etnicitate 
şi altele asemenea). 

O Am trecut prin schimbări corporale (o creştere bruscă, pubertate, dezvoltarea unui handicap 
fizic sau altă schimbare). 

O Am fost umilit sau făcut de rușine. 


În timp ce citeşti lista, probabil c-ai să găsești două sau trei afirmaţii care-ţi sar în ochi şi îţi pot 


declanșa amintiri. 


Dacă-ţi apar amintiri suplimentare, îți vom cere să le așterni imediat pe hârtie. Nu trebuie să faci 


o descriere detaliată, ci doar să scrii câteva cuvinte ca să le poţi identifica. 


Și, apropo, după ce ai identificat câteva evenimente din trecut, n-o să-ți cerem să te laşi în 


genunchi și să te bălăceşti în ele. Ideea nu este să re-trăiești sentimentele sau emoțiile evenimentului 
din trecut, ci pur și simplu să identifici evenimentul, astfel încât să știi în mod clar care este şi să te 
poţi referi la el rapid și cu uşurinţă. 


Adesea, calea cea mai bună pentru a face asta este să găsești o frază scurtă, poate chiar un cuvânt 


sau două care vor sluji drept referință către acel eveniment. 


„A şaptea aniversare” 
„Rănit pe terenul de joacă” 
„Bunica a murit” 

„Mutare din oraş” 
„Accident de mașină” 
„Căzut din copac” 

„La spital în clasa a doua” 


» 


Pentru Stefanie a fost „Primul meu bănuț”. Pentru Caitlyn a fost „Să fiu criticată”. Pentru Alex a 


fost „Acel val”. 


Pe măsură ce identifici acele amintiri timpurii, vei vrea să le scrii pe hârtie pentru că te vei 
referi la ele mai târziu, când vei trece prin etapele Procesului în Patru Paşi. 

În cazul în care nu ești sigur că o anumită amintire este cu adevărat semnificativă sau nu, nu-ţi 
face griji: vom explora acea chestiune și mai mult, peste puţin timp. Deocamdată, să mergem mai 
departe cu experienţele pe care ţi le-ai amintit până acum. 

Haide, ia-ţi un răgaz acum și identifică acele amintiri timpurii și scrie-le pe hârtie. 


Și experienţele de adult contează 


Nu toate loviturile de asteroid au loc când suntem copii. Uneori, evenimentele dureroase au loc în 
anii de adolescenţă sau de maturitate care continuă să exercite un impact puternic asupra noastră la 
multă vreme după ce am crezut că am trecut peste ele. 

Identificarea acestor evenimente mai recente este de folos din două motive. Mai întâi, 
evenimentele traumatice din trecutul tău de adult pot fi surse importante ale problemelor curente luate 
ca atare. lar în al doilea rând, pot sluji ca indicii sau repere pentru evenimente mult mai vechi, 
precum divorțul lui Stefanie. 

În timp ce parcurgi lista următoare, gândeşte-te la orice experienţe dureroase care ar fi putut 
avea loc în adolescenţă sau anii de maturitate şi scrie-le pe hârtie şi pe acelea. Din nou, bifează-le pe 
cele care ţi se aplică. 


Dl Am suferit un accident sau o rană corporală. 

O0 Am avut o problemă gravă de sănătate. 

© Am dezvoltat o boală cronică. 

O Am trecut printr-un divort. 

O Am trecut printr-o despărțire dureroasă sau o relație disfuncțională. 

O Am trecut printr-un faliment, un eșec în afaceri, o pagubă în investiţii sau alte necazuri 
financiare. 

O Am fost jefuit sau hoţii mi-au spart casa. 

DI Mi-am pierdut slujba. 

DI Am rămas fără locuinţă. 

O Mi-a murit o rudă. 

DI Mi-am pierdut vederea, auzul sau altă funcţie mentală sau fizică. 

O Am pierdut pe cineva apropiat (prin deces, avort, înstrăinare sau altă experiență). 


Alte indicii despre trecut 


Dacă nimic nu-ţi vine în minte sau încă n-ai găsit ceva care să fie foarte important, nu-i nimic. Nu te 
grăbi. Adesea este nevoie de timp și răbdare ca să extragi aceste amintiri din balta trecutului — mai 
ales din primii ani ai vieţii. 

Avem o capacitate foarte redusă de a ne aminti conștient experienţele de dinaintea vârstei de trei 
sau patru ani (din motive pe care le vom explora în capitolul 5). Şi chiar mai târziu, de-a lungul 
copilăriei, caracterul amintirilor noastre poate fi foarte diferit de amintirile de la maturitate. 


lată câteva repere care ar putea ajuta la derularea procesului. 
Între abă-i pe alţii 


Întreabă o rudă sau un membru al familiei, cineva pe care-l cunoşti încă de la începutul copilăriei, 
dacă s-a întâmplat ceva semnificativ de care s-ar putea să nu-ţi mai aduci aminte. 

Am avut un client care era îngrozit de spitale. A reieşit că, atunci când avea trei ani, a fost dus la 
spital într-o ambulanţă de unul singur, fără să fie prezent vreun părinte sau alt membru al familiei. El 
nu şi-a amintit această parte a biografiei sale; de fapt, n-avea nici cea mai vagă amintire despre 
întâmplare. Abia când într-o discuţie cu mama lui, aceasta i-a spus: „Hei, îți mai amintești când 
aveai trei ani...?” şi i-a zis ce se întâmplase, a aflat și el despre eveniment. 

Ţii minte evenimentul care i-a provocat lui Alex teama mortală de apă? Tatăl ei ne-a povestit 
despre el, nu Alex. De fapt, ea nici măcar nu avea o amintire clară a acelei zile sau despre cele 
întâmplate când a ieșit în valuri împreună cu tatăl ei. 

Doar pentru că nu-ți aminteşti conștient un eveniment nu înseamnă că n-a avut — şi nu are încă 
— un impact puternic asupra ta. Dacă e ceva de care nu-ţi aduci aminte singur, dar e o poveste pe 
care ai auzit-o de la cineva care te știe de când erai mic, pune și asta pe hârtie. 


Trauma cumulativă 


Din nou, ca în cazul copilăriei lui Caitlyn, uneori nu e vorba de impactul unui eveniment unic, ci de 
efectul cumulativ al mai multor întâmplări. Nu o ciocnire cu un asteroid care să provoace o iarnă 
nucleară, ci efectele graduale ale unei schimbări climatice generale. Luările peste picior zilnice de la 
şcoală, tachinările repetate, punerea într-o situaţie jenantă de către un părinte, iar şi iar, din cauza 
unor greșeli simple — într-o zi ai vărsat laptele, în alta te-ai încheiat greșit la cămașă și așa mai 
departe. 

Vom vedea alte exemple ale acestui tip de traumatizare cumulativă în poveştile care urmează în 
paginile acestei cărți. Este un scenariu foarte răspândit. 


Trauma indirectă 


Uneori suntem profund afectați de evenimente prin care nu trecem noi înșine, ci li se întâmplă 
unor oameni apropiați sau chiar unor oameni pe care abia dacă-i cunoaștem. De exemplu: 


e Fratele sau sora mea a fost rănit. 

e Tata a rămas fără slujbă. 

e Părinţii prietenului meu au divorţat. 

e Casa unui vecin a fost vandalizată. 

* Un elev de la școala mea s-a îmbolnăvit şi a murit. 


Evenimentele pe care le trăim indirect pot avea asupra noastră un impact mult mai profund decât 
ne dăm seama. 


Evaluarea impactului 


Uneori, în acest punct al procesului, oamenii spun: „Am mai multe evenimente pe listă. De unde știu 
care dintre ele contează cu adevărat? De unde ştiu care a avut impactul cel mai mare?” 

În capitolul 3, vom explora o metodă fascinantă prin care să se confirme care dintre evenimente 
au avut cel mai mare impact asupra noastră și, mai important, care mai au încă efectul cel mai mare și 
astăzi. Dar să faci această distincție este în mare măsură o chestiune de intuiţie și este surprinzător de 
simplu de îndată ce reușești să te prinzi cum stau lucrurile. În definitiv, nimeni nu te cunoaște mai 
bine decât tu însuţi. 

Pentru început, uită-te la prima amintire din listă. 

Inspiră adânc de câteva ori şi reflectează un moment la acel eveniment sau la acea experienţă. În 
timp ce faci asta, observă dacă simţi sau nu vreo încărcare emoțională, vreo tresărire sentimentală 
legată de eveniment. Nu încerca să o analizezi sau să desluşeşti care-i este semnificația. Deocamdată, 
doar încercăm să determinăm dacă experienţa a avut un impact durabil care continuă să exercite o 
forță în viaţa ta. 

Încă o dată, doar pentru că îți aminteşti un eveniment dureros nu înseamnă în mod necesar că a 
avut un impact negativ de durată. Mulţi oameni au fost tachinaţi (cine n-a fost?), s-au mutat, au 
pierdut o prietenie sau au fost aspru criticaţi fără ca respectivele evenimente să fi avut efecte pe 
termen lung. Dacă o amintire este doar un fragment din informaţiile tale biografice, un eveniment din 
trecut de care-ţi aminteşti fără să îi atașezi vreun sentiment puternic, probabil că nu joacă un rol 
semnificativ în viaţa ta de azi. 

Dar dacă ai o amintire la care ţi-e incomod să te gândeşti chiar și acum, aceasta ar putea să fie 
sursa unei convingeri negative. lar dacă simţi că nu te trage inima s-o explorezi, şi asta s-ar putea să 
fie un semn că există ceva semnificativ legat de experienţa respectivă. 

Apropo, aici nu se pune problema dacă tu consideri că ai avut în general o copilărie fericită sau 
una nefericită. Am văzut mii de oameni care-și descriu copilăria în termeni preponderent pozitivi, dar 
asta nu înseamnă că nu au existat experienţe şi evenimente individuale care să le fi provocat o 
suferință durabilă. 

În aceeași ordine de idei, am văzut mii de oameni ale căror poveşti din copilărie seamănă cu 
romanele dickensiene, pline de dificultăţi incredibile şi circumstanţe defavorabile, şi cu toate astea 
au ieşit din acele începuturi dificile ca niște oameni relativ sănătoși, întregi și fericiți. 


Scrie pe hârtie 


S-ar putea să vrei să redactezi o descriere a unei experiențe rememorate cu ceva mai multe detalii 
pentru a ţi-o aduce mai clar în minte. Închide ochii şi aminteşte-ţi, cât mai bine cu putință, exact ce s- 
a întâmplat, după care deschizi ochii şi scrii pe hârtie. 

Sau poate preferi să-ți aminteşti doar sentimentul general provocat de întâmplare, fără să intri în 
detalii. Şi aşa e bine. Nu există o modalitate greșită de a face acest lucru. Conectează-te cu acel 
eveniment trecut în orice fel ţi se pare cel mai uşor și mai firesc. 


Rostește-l cu glas tare 


Poate fi de folos să vorbeşti despre el cu glas tare. Când clienţii ne spun ce descoperă, de multe ori 


tocmai faptul că-l rostesc cu glas tare, şi nu că se întâmplă să fim noi cei cărora le vorbesc, este cel 
care-i face să simtă ce impact au avut acele amintiri. 

Poţi să faci acelaşi lucru, chiar de unul singur. Când identifici un eveniment din trecutul tău care 
a avut un impact, pur şi simplu descrie-l cu glas tare ca şi cum i l-ai povesti cuiva. Poate fi de folos 
şi dacă vorbeşti la microfonul unei instalaţii de înregistrare. 


Caută rezonanţa 


Uneori vei observa de la început că un eveniment din trecut are ecouri clare în problemele cu care te 
confrunți azi. 

Un prieten al tău și-a rupt braţul căzând din copac când era copil. Ca adult, îi vine foarte greu să 
se ducă la cabinetele medicale; de fapt, e de-ajuns să simtă mirosul de antiseptic și simte cum îi 
asudă palmele. N-a ştiut niciodată de ce — până când a avut o discuţie despre asta și, în treacăt, a 
spus că îşi aminteşte cum prima oară când a pus piciorul în cabinetul unui doctor a fost atunci când i- 
au pus brațul rupt în ghips. 

O clientă a fost îngrozită de un câine mare din curtea unui vecin când avea şase ani. Câinele n-a 
mușcat-o niciodată, dar lătra nebunește ori de câte ori ea trecea pe acolo. Ca adult, îi era foarte 
teamă să ajungă în locuri sau situaţii nefamiliare. 

Vezi conexiunea? Asta e rezonanța traumatică. 

În timp ce te gândeşti la fiecare amintire din lista ta, întreabă-te: „Există vreo legătură între 
esenţa acelei experienţe și problemele pe care le întâmpin în viața mea astăzi?” 


Când ai îndoieli, scrie pe hârtie 


Fă tot ce-ţi stă în putinţă ca să identifici evenimentele care au avut un impact negativ puternic asupra 
vieţii tale. S-ar putea să nu-ți mai amintești toate amănuntele specifice, dar dacă resimţi un disconfort 
doar citind oricare dintre afirmaţiile cuprinse în lista precedentă, cel mai probabil fie ai uitat 
situaţia, fie ai blocat-o cu ani în urmă pentru atenţia ta conştientă. Consideră acea afirmaţie ca şi cum 
ţi s-ar aplica. 

Dacă nu vezi nicio rezonanţă evidentă, nu-ţi face griji. Chiar dacă nu găseşti nicio corelaţie între 
o amintire anterioară şi problemele cu care te confrunți acum, simplul fapt că îţi aminteşti această 
experienţă, faptul că ţi-a apărut în minte în cursul interviului cu tine însuţi, sugerează că ar putea fi 
semnificativă. 

Noteaz-o pe hârtie. 

Dacă eşti curios în privinţa ei, dacă nu o simţi rezolvată în întregime sau chiar dacă pur şi 
simplu îți apare în minte fără niciun motiv aparent — noteaz-o pe hârtie. 


Codul tău inerent al fericirii 


Dacă acum ai o listă cu mai multe evenimente care te-au marcat, dar nu eşti sută la sută sigur care 
este cel mai semnificativ, nu-ţi face griji: ai destule lucruri de care să te ocupi. 

În asta constă frumuseţea Procesului în Patru Pași: este extrem de îngăduitor. Cu alte cuvinte, nu 
trebuie să-ți faci griji dacă „ai făcut asta cum trebuie”. Chiar dacă nu ai decât puţină informaţie cu 


care să continui, procesul tot va ajunge să funcționeze și să înceapă să împrăştie ceața nefericirii. 

De ce? Pentru că ființele umane sunt proiectate pentru a se autocorecta. 

Organismul uman este construit în așa fel încât să se autocalibreze prin ceea ce ştiinţa numeşte 
homeostazie, care în termeni simpli înseamnă că avem o puternică tendință de a reveni la starea de 
echilibru, oricât de dezechilibraţi am deveni. lată de ce temperatura noastră corporală gravitează atât 
de constant în jurul temperaturii de 37 de grade şi nivelul de pH al sângelui rămâne în mod normal 
foarte aproape de 7,35. Același lucru este valabil şi pentru starea noastră emoțională. Există un 
echilibru emoţional încorporat în noi pe care organismul nostru vrea cu tărie să-l menţină și la care 
va reveni dacă i se acordă măcar o jumătate de şansă. Îndepărtează blocajele pe care împrejurările 
cele mai dureroase ale vieţii le-au pus în calea sa şi o va face. Este ceva precum atracția 
gravitațională — un cod al fericirii inerent. 

Pentru a ilustra cu câtă forță dorește această tendință înnăscută să ne readucă la echilibrul 
emoțional şi cu câtă promptitudine Procesul în Patru Paşi înlesnește acest proces, iată încă o poveste 
înainte de a trece la capitolul următor. 


Uimitorul progres al lui David 


Cu câţiva ani în urmă, un ziarist pe nume David a venit să ne ia un interviu pentru un articol. În timp 
ce ne descriam activitatea, l-am rugat să se gândească la ceva care-l sâcâia, ceva pe care poate că l- 
am fi putut ajuta să şi-l clarifice, ca să-i demonstrăm cum funcționează tehnica noastră. S-a gândit un 
moment, apoi a spus: 

— Ei bine, cred că aş avea ceva. 

Şi ne-a spus despre un resentiment prelungit pe care-l avea cu privire la o căsnicie anterioară. 

L-am purtat prin etapele Procesului în Patru Pași şi apoi l-am întrebat cum se simte. 

— Nu foarte diferit, serios. Ceva mai ușurat, cred, dar nimic spectaculos. Dar, pe de altă parte, 
chestia asta mă sâcâia rău de tot înainte, oricum. 

Am continuat cu interviul şi apoi ne-am despărţit. 

Spre sfârșitul zilei ce-a urmat vizitei, am primit un telefon de la David. Vocea lui a răbufnit 
practic prin telefon de entuziasm. 

— N-o să vă vină să credeţi ce s-a întâmplat! ne-a spus și apoi ne-a povestit ce se întâmplase 
mai devreme în cursul zilei. 

În dimineaţa aceea (dimineaţa de după ce ne întâlniserăm), David avea programat să meargă cu 
mașina la un hotel din apropiere pentru un interviu cu un autor local. În ultima clipă, a apărut ceva 
care a impus întoarcerea acasă a celui ce urma să fie intervievat, iar acesta i-a lăsat un mesaj la hotel 
rugându-l pe David, dacă poate, să vină cu mașina acasă la el ca să-i ia interviul acolo. 

Lui David inima i-a sărit în gât. Nefiind din zonă, conducea o mașină închiriată fără GPS şi nu 
cunoștea drumurile. Subiectul interviului locuia în Rancho Santa Fe, la o jumătate de oră de mers la 
capătul unei şosele sinuoase lungi, în ţinutul rural. 

Dar asta nu era partea cea mai rea. Așa cum s-a dovedit, indicaţiile de traseu necunoscute sau 
nefamiliare erau un adevărat călcâi al lui Ahile psihologic pentru David. 

— "Toată viața mea, ne-a explicat David, am avut o panică absolută în privinţa orientării. Dacă 


trebuie să merg undeva unde n-am mai fost până atunci, singur, fără cineva care să mă ghideze, 
anxietatea mă paralizează. Nu contează dacă am o hartă bună şi indicaţii excelente. În momentul în 
care cineva începe să-mi explice cum să ajung acolo, mintea mea încetează să mai funcționeze. Nu 
mai aud nimic, nu pot să rețin nimic. 

Mai rău, persoana de la hotel nu putuse să-i dea decât niște indicaţii vagi. David a plecat la 
interviu fără o hartă sau indicaţii clare, foarte sigur că în câteva minute se va rătăci negreşit. 

— Şi, fiţi atenţi aici, a spus el. Nu numai că nu m-am rătăcit, dar n-am avut niciun moment de 
anxietate. Am coborât geamurile, m-am bucurat de peisaj şi pur şi simplu am șofat, departe, într-un 
ținut absolut necunoscut. Nu m-am panicat deloc, nici măcar pentru o clipă — și am găsit drumul fără 
niciun fel de problemă. Știu că pare o nebunie, dar nu mi s-a mai întâmplat asta niciodată! 

Să ne amintim că nu intenţionaserăm să-l tratăm pe David pentru această problemă. De fapt, nici 
măcar nu am ştiut că avea această problemă. Nu ne spusese nicio vorbuliță despre asta. Noi am 
crezut că-l vindecăm pentru un alt lucru şi, dându-i-se această mică oportunitate, simțul său înnăscut 
de homeostază emoţională a profitat de prilejul oferit şi a vindecat o problemă cu totul diferită — 
una despre care nici măcar nu ştiam că existase. 

lată cât de versatil este Procesul în Patru Pași și cât de puternic totodată. 


Spre ce ne îndreptăm în continuare 


În acest moment, ar trebui să ai una sau mai multe amintiri scoase în evidență asupra cărora să te 
concentrezi. În capitolul 3, vom reveni la această autoinvestigaţie și vom învăţa o tehnică fascinantă 
pentru evaluarea impactului pe care aceste evenimente din trecut l-au avut asupra vieţii tale. Dar mai 
întâi trebuie să cercetăm a doua piesă a acestei imagini. 

Până acum, ne-am concentrat pe lovitura asteroidului însăși. Acum a sosit momentul să ne 
îndreptăm atenţia asupra acelui nor de convingeri negative şi să vedem exact cum arată. 


4 Dintr-o discuţie particulară cu autorii. 


Capitolul 2 


Șapte convingeri restrictive 


Pe cine ai să crezi, pe mine sau propriii tăi ochi? 
— Chico Marx, în filmul de comedie Duck Soup 


Priveam șocați și nevenindu-ne să ne credem ochilor cum bărbatul corpolent s-a lăsat în mâini și 
genunchi și a început să se târâie. A continuat să se deplaseze așa pentru următorii circa 
cincisprezece metri, până când am ajuns la capătul micului coridor supraînălțat. În acel moment, a 
fost capabil să se ridice în picioare, deşi cam nesigur pe picioare, şi să meargă alături de noi normal. 

Ne aflam la o conferință împreună cu prietenul nostru Clay și tocmai treceam dintr-o aripă a 
centrului de conferințe în alta, traseul nostru purtându-ne printr-o pasarelă închisă suspendată 
deasupra unei zone cu iarbă situate la circa șase metri sub noi. Ferestrele amplasate pe pereţii 
pasarelei ofereau o vedere minunată a împrejurimilor tihnite, iar geamurile erau ferm închise. Era 
literalmente imposibil să cazi sau să te rostogoleşti de pe pasarelă și, chiar dacă s-ar fi întâmplat 
asta, cel mai mare pericol ar fi fost o cădere de şase metri pe gazonul moale de dedesubt. 

Dar nimic din toate astea n-a contat pentru Clay, a cărui teamă de înălțimi era atât de profundă, 
încât practic îşi lipise corpul de podeaua mochetată a pasarelei în timp ce se deplasa așa odată cu 
noi. 

Să-l vedem lipit cu atâta fervoare de podea era îndeajuns de ciudat. Dar ceea ce era și mai 
ciudat era faptul că ştiam cum își câștigă existența Clay. Pilot de vânătoare pensionat şi veteran 
decorat, Clay lucra acum ca pilot profesionist la o importantă companie aviatică. 

În timpul săptămânii, el pilota aparate Boeing 747 dintr-o parte în alta a Atlanticului. 

L-am întrebat pe Clay cum se face că putea să piloteze avioanele masive pline cu sute de 
pasageri la 9 000 de metri deasupra oceanului fără să simtă nicio anxietate și totuși perspectiva de a 
merge printr-o pasarelă închisă la șase metri deasupra unei pante acoperite de iarbă îl reducea la 
condiția de căţeluș îngrozit. 

„Avionul este biroul meu”, ne-a spus. „Când intru în cockpit, ştiu ce am de făcut. Antrenamentul 
meu preia controlul şi ştiu că sunt stăpân pe situaţie. Știu că ce vă zic nu are nicio logică, a adăugat 
el. Dar mai bine de atât nu pot să explic.” 

La comanda unui 747, Clay se putea baza pe antrenamentul și pe deprinderile sale. În afara 
cockpitului, era la mila unei forțe diferite. Când străbătea acea pasarelă acoperită, ne-a spus Clay, 
știa din punct de vedere logic că era în perfectă siguranță. Ochii lui îi spuneau că era în siguranţă. 
Dar nici ochii lui, nici ceea ce ştia nu puteau schimba ceea ce credea. 

Clay a crescut sub același acoperiș cu un tată înfiorător, un individ care bea excesiv, adesea 
avea accese de furie și îşi bătea fiul la cea mai mică provocare. Băiatul şi-a trăit prima parte a vieţii 
literalmente pe muchia prăpastiei, neștiind niciodată când ar putea să fie împins cu violenţă. La 
paisprezece ani, a fugit de acasă ca să-și trăiască viaţa pe cont propriu. De atunci, n-a mai vorbit cu 
tatăl său. 

Ca adult, Clay a ajuns să fie unul dintre cei mai generoşi, mai plăcuţi și mai minunaţi oameni pe 


care i-am cunoscut și şi-a clădit o carieră de mare succes ca pilot de aviaţie. Deprinderile lui foarte 
dezvoltate i-au slujit drept far, alungând umbrele copilăriei. Dar în împrejurările în care priceperea 
lui nu-și găsea aplicare, acea veche și familiară întunecime punea din nou stăpânire pe el, 
cristalizându-se în jurul unei convingeri esenţiale pe care şi-o formase încă din copilărie: 


Sunt în pericol. 


Firele care ne conduc viaţa 


Cu metodele avansate de imagistică cerebrală, și mai ales cu rezonanța magnetică nucleară 
funcțională (RMNf), în ultimele două decenii, oamenii de ştiinţă au dobândit o uluitoare capacitate 
de a cerceta funcţionarea fizică a creierului şi de a vedea lucrurile astea desfășurându-se în timp 
real. 

Înainte de apariţia scanărilor cerebrale în timp real, oamenii de ştiinţă credeau că procesul 
diviziunii celulare care creează noi celule cerebrale, numit neurogeneză, încetinește încă din prima 
perioadă a vieţii şi se opreşte cu totul în adolescenţă. În mod similar, procesul neuroplasticităţii, 
respectiv capacitatea creierului de a schimba forma şi structura căilor sale neurale ca răspuns la 
experienţele pe care le avem, era considerat până de curând un fenomen exclusiv al copilăriei 
timpurii. 

Lucrurile nu mai stau aşa. Descoperirile spectaculoase din ultimele decenii au arătat că 
neurogeneza și neuroplasticitatea continuă pe toată durata vieţii umane. Indiferent de vârstă, creierul 
este perfect capabil să creeze căi neurale cu totul noi. 

Când are loc un eveniment, percepţia noastră despre el are loc sub forma unui model distinct de 
activări ale nervilor prin sinapse (conexiuni) specifice. În unele cazuri, aceasta implică nu doar 
activarea unor impulsuri electrochimice prin reţelele existente, dar și dezvoltarea unor noi sinapse și 
noi reţele neurale. Cu cât mai puternică și mai încărcată emoţional este acea informaţie, așa cum se 
întâmplă în experienţele traumatice, cu atât mai rapidă și mai semnificativă va fi dezvoltarea noilor 
conexiuni neurale. Și cu cât mai mult este repetată această informaţie, cu atât mai mult aceste noi căi 
nervoase tind să se formeze. 

Imaginează-ţi ce se întâmplă când plouă pe un vârf de munte. În timp ce ploaia se scurge în jos 
pe coasta muntelui, micile pârâiaşe sapă albii minuscule printre pietre și acele de conifere 
împrăștiate pe pământ. De fiecare dată când plouă, și mai multă apă curge în josul pantei, adâncind 
mereu câte puţin acea reţea de căi. În cele din urmă, căile acestea devin un torent, apoi un râu. Dacă 
este o furtună puternică, este mult mai probabil ca torentele în cascadă să formeze șanțuri mai adânci 
în timp ce curg în josul muntelui. 

Acest fenomen seamănă mult cu ceea ce s-a întâmplat cu rețeaua neurală a lui Clay, ca răspuns la 
experiențele dureroase pe care le-a avut cu tatăl său. De fiecare dată când a avut o reacţie 
emoţională şi psihologică similară la comportamentul imprevizibil și poruncitor, la ţipete şi la bătăi, 
un model distinct de activări nervoase a fost amplificat, un model care corespundea convingerii Sunt 
în pericol. 

Acest fenomen a dat naştere unei expresii în neuroştiință: „Sinapsele care se activează împreună 


se conectează împreună”. 

lar asta nu e doar o vorbă; este literalmente ceea ce se întâmplă. Prin repetiţie, ceea ce a început 
ca răspuns la un eveniment singular devine progresiv întărit pe măsură ce sinapsele noastre dezvoltă 
un ţesut neural nou, aşternând o matrice tot mai groasă de fibre nervoase. În cele din urmă, acel 
model de răspuns devine o reţea neurală ferm încorporată care reprezintă o modalitate fixă de 
percepere a lumii şi a evenimentelor din jurul nostru. 

Să folosim o analogie diferită. Imaginează-ţi felul în care plantele de apartament își schimbă 
poziţia şi se întorc ca să crească în direcţia soarelui. În același fel, rețelele noastre sinaptice se 
modifică şi cresc în direcţia gândurilor și experienţelor noastre cele mai încărcate emoțional. lată 
cum ne formăm convingerile: literalmente le creștem ca într-un act de horticultură ornamentală a 
minţii. 

Convingerile rezultate sunt mai puternice decât sentimentele, mai profunde decât gândurile. 
Convingerile sunt modele de gândire atât de bine încorporate în rețelele noastre neurale, încât au 
devenit automate, ca nişte obișnuințe de gândire împământenite. Ele sunt fundaţia arhitecturii noastre 
psihologice. 

În cursul lucrului nostru cu mii de oameni în încercarea de a-i ajuta să-şi descopere propriile 
convingeri autorestrictive, am constatat că majoritatea se încadrează într-unul din cele şapte modele 
de mai jos, pe care am convenit să le numim cele șapte convingeri autorestrictive larg răspândite. 


Cele șapte convingeri autorestrictive 
1. Nu sunt în siguranţă. 

2. Sunt lipsit de valoare. 

3. Sunt neputincios. 

4. Nu pot fi iubit. 

5. Nu pot să am încredere în nimeni. 
6. Sunt rău. 

7. Sunt singur. 


In acest capitol vom examina pe rând fiecare dintre aceste convingeri restrictive, pentru a 
dobândi o înţelegere cât mai deplină a fiecăreia, cum se manifestă şi ce tipuri de experienţe le pot 
declanşa. 


Nu sunt în siguranță 


Ţi-l aminteşti pe David, jurnalistul care era îngrozit să meargă cu mașina prin locuri nefamiliare? A 
doua oară când ne-am întâlnit cu David în persoană, am explorat ceva mai mult chestiunea, ca să 
vedem dacă-l putem ajuta să depisteze de unde venea această teamă. L-am întrebat dacă exista vreun 
eveniment din perioada timpurie a vieţii lui care ar fi putut să provoace orice fel de traumă. 

„Ei bine”, a spus el, „nu știu dacă asta e relevant (iată cum apare din nou replica aceea reper, 
probabil că nu e nimic serios), dar ceva foarte straniu s-a întâmplat când aveam cinci ani”. 

La puţin timp după ce a împlinit cinci ani, David a călătorit în Europa cu părinţii și cu fratele lui 
mai mare. Erau la Londra, la un cinema, pe cale să intre pentru ceea ce avea să fie primul film 


vizionat de David. În timp ce părinţii s-au dus la casă ca să cumpere bilete, David și fratele lui s-au 
plimbat prin preajmă, uitându-se la afișele filmului din spatele vitrinelor. 

Deodată a apărut o bătrână, cocârjată de vârstă, şi l-a luat pe David de mână. 

„Te-ai rătăcit, nu-i aşa?” a murmurat aceasta. „Haide, haide, să-i găsim pe părinţii tăi.” 

Şi a început să-l ducă pe David de-a lungul străzii — departe de cinematograf. Buimăcit, dar 
nesigur de ceea ce trebuia să facă, micul David s-a pomenit că pleacă împreună cu bătrâna. 

În câteva momente, doi poliţişti londonezi şi-au făcut apariţia. Unul a dus-o cu blândeţe pe 
bătrână undeva, iar celălalt l-a readus pe David la părinţii lui. Femeia le era bine cunoscută, le-a 
explicat al doilea poliţist părinţilor lui David. Îşi pierduse copilul cu mulţi ani în urmă și nu era 
prima dată când încerca să compenseze pierderea „împrumutând” copilul altcuiva. 

Întreaga tentativă de răpire a durat mai puţin de şaizeci de secunde, din momentul când femeia a 
apărut şi până când polițistul l-a readus pe David în compania sigură a părinţilor săi. 

„De fapt”, a spus David, „abia dacă îmi mai aduc aminte de acel eveniment. Îmi amintesc vag 
vocea bătrânei, sau cel puțin cred că-mi amintesc. Dar singurul motiv pentru care ştiu că s-a 
întâmplat e faptul că am auzit-o pe mama relatând povestea. Dacă asta a avut un impact traumatic 
major, n-ar fi trebuit să am o amintire mai vie?” 

Nu neapărat. Adesea, evenimente foarte timpurii, chiar dramatice precum acesta, sunt foarte greu 
de rememorat cu claritate. Dar, cu toate că nu şi-o aminteşte în mod conștient, cu detalii, amintirea 
este totuși înregistrată cât se poate de viu în ființa lui David — alături cu convingerea pe care 
creierul micului David şi-a format-o în acel moment și pe care a purtat-o cu el mereu de atunci: 


Nu sunt în siguranță. 


Când ieşim din uter ca să ne naștem în această lume plină de noi semnale și sunete, pericole și 
oportunități, una dintre primele noastre priorități este să învăţăm cum să ne menţinem în siguranţă. 
Instinctul de conservare, nevoia de a ne proteja propria siguranţă şi supraviețuirea, este cel mai 
puternic dintre toate imboldurile instinctuale. Acest impuls porneşte de la cel mai fundamental nivel 
fiziologic şi, pe măsură ce creştem, se extinde asupra vieţii noastre emoţionale și a sentimentului 
identităţii. În cele din urmă, când devenim adulţi şi, cum e cazul cu mulţi dintre noi, avem propriii 
noştri copii, acel impuls de conservare se extinde și asupra familiei. 

Dar indiferent cât de vigilenţi suntem, atât pentru noi înșine, cât şi pentru cei pe care-i iubim, 
este inevitabil ca această reţea protectoare să se strice într-un anumit punct. Am trăit cu toţii perioade 
prelungite sau doar momente în care am ştiut că nu suntem în siguranță, momente când mijloacele 
noastre de apărare nu erau suficiente și ne-am simţit ameninţată propria existenţă. 

Dacă această ameninţare la adresa supravieţuirii este literalmente adevărată sau doar noi o 
percepem ca atare nu are nicio importanţă din perspectiva impactului pe care experienţa îl are asupra 
noastră. lar în situațiile când acea amenințare percepută joacă rolul unei lovituri de asteroid asupra 
ecologiei noastre emoţionale, consecința poate fi o convingere persistentă care ne ţine într-o 
permanentă stare de hipervigilenţă, neliniște și anxietate pentru siguranța noastră, chiar şi când nu 
există absolut nicio ameninţare raţională în preajma noastră. 

Janice, o femeie celibatară care se apropie de treizeci de ani, a venit să ne vadă pentru că avea 


dificultăți legate de somn. Nu doar că-i era greu să adoarmă, dar, după ce adormea, cel mai mic 
zgomot o trezea cu ușurință. Adesea îşi imagina zgomote și era asediată de temeri iraționale. Era atât 
de epuizată, încât ajunsese în pragul unei căderi nervoase. 

La prima vizită, i-am explorat istoria, dar Janice nu putea să se gândească la vreun eveniment 
anume care ar fi putut s-o facă să se simtă așa. l-am dat să-și facă „tema pentru acasă”, cerându-i să 
reflecteze la copilăria ei în timpul săptămânii și să-şi noteze două sau trei dintre cele mai timpurii 
amintiri care-i veneau în minte. 

Deloc surprinzător, când a revenit săptămâna următoare pentru a doua vizită, ne-a vorbit despre 
un eveniment de care îşi amintise între timp. 

Într-o vară din copilărie, a plecat împreună cu familia ei în vacanţă, iar când s-au întors, părinţii 
ei au fost convinși că, în perioada cât lipsiseră, cineva le pătrunsese în locuinţă. Nu lipsea niciun 
obiect de valoare și nu exista nicio dovadă clară, concludentă că spargerea se produsese într-adevăr. 
Dar evenimentul a lăsat o impresie profundă asupra lui Janice, care a descris-o ca pe o senzaţie de 
violare. 

A fost nevoie să lucrăm cu elementele Procesului în Patru Pași timp de aproape o săptămână 
până când Janice a început să se simtă suficient de liniştită ca să poată dormi toată noaptea. 

Un lucru demn de remarcat aici este nu doar faptul că Janice însăși nu a trăit evenimentul 
precipitator, dar existau dubii considerabile că evenimentul avusese loc cu adevărat. Totuși, părinţii 
ei credeau că se întâmplase, iar experienţa indirectă a senzaţiei de violare trăite de părinţii ei a fost 
de ajuns ca să exercite un impact durabil. 

De asemenea, este interesant că la început Janice nu a fost capabilă să identifice vreo experiență 
din trecutul ei care ar fi putut declanșa teama ei iraţională. Amintirea experienţei trăite de părinţii ei 
a venit doar după ce a petrecut un anumit timp făcând un efort concentrat ca să gândească 
retrospectiv. 

Este un lucru destul de comun, așa cum am văzut și din povestea Brendei. 

Femeie la şaizeci şi ceva de ani, Brenda a venit să ne vadă pentru că îi era teamă de poduri. 
Persoană sănătoasă, capabilă şi pe deplin independentă, Brenda nu putea totuşi să treacă peste poduri 
cu mașina sau pe jos, iar cu liftul putea să urce doar cu mare dificultate. La nivel raţional, ştia că 
podurile şi lifturile sunt sigure, dar rațiunea nu reușea nici pe departe să se impună în fața 
sentimentului de panică profundă pe care-l avea în astfel de situaţii. 

Am început să-i explorăm copilăria şi am întrebat-o dacă au existat momente semnificative din 
viaţa ei timpurie când nu s-a simţit în siguranţă. La fel ca Janice, la început, Brenda n-a putut să 
sesizeze nimic specific. În cele din urmă, după ce şi-a petrecut cam o jumătate de oră vorbind despre 
diferite evenimente din copilăria ei, pe faţă i s-a așternut o expresie înmărmurită şi a spus: 

„O, da...” 

Mama Brendei a murit când fata avea nouă ani; curând după aceea, tatăl ei a devenit abuziv. Şi-a 
amintit de o zi în care acesta s-a îmbătat foarte tare. Au început să se certe — iar el a încercat să o 
sugrume. Brenda a reușit să țipe îndeajuns de tare ca un băiat care aducea ziarele s-o audă și să 
alerge după ajutor la vecini, care au venit și l-au împiedicat pe individ să-i facă un rău și mai mare. 

„Dacă n-ar fi venit vecinii”, a spus ea, „n-ar fi fost de mirare să mă și ucidă”. 


Când a împlinit treisprezece ani, Brenda a fugit de acasă ca să scape de tatăl ei. După câteva luni 
în care a trăit prin mijloace proprii, a sunat un preot, doar ca să aibă cu cine să vorbească. El i-a 
promis că-i va păstra secretul, așa că Brenda i-a spus unde stă. Dar preotul o minţise: a anunţat 
imediat poliţia, care a venit şi a dus-o cu forța înapoi la tatăl ei. 

Nu e de mirare că Brenda nu se simţea în siguranţă! Și totuşi, în mod incredibil, reușise să 
alunge aceste amintiri din partea conștientă a minţii. Dar nu e ca şi cum le-ar fi uitat literalmente. Știa 
că acele lucruri se întâmplaseră — dar ani de-a rândul pur și simplu evitase să se gândească la ele. 
Această situație este mult mai răspândită decât s-ar putea bănui. 

Ca adult, Brenda a învăţat cum să aibă grijă de ea și să se mențină în siguranță — dar, din punct 
de vedere emoțional impactul acelor evenimente era încă înăuntrul ei, creând un val de panică 
imposibil de evitat atunci când se confrunta cu ceva din mediul ei pe care nu-l putea controla, chiar şi 
o mică pasarelă. 

Pentru unii, convingerea „nu sunt în siguranță” se manifestă sub forma unor temeri foarte 
specifice, cum erau anxietatea lui David faţă de locuri necunoscute, teama lui Janice de zgomotele 
nocturne sau teama de poduri a Brendei. Pentru alţii, ea există ca un sentiment general de anxietate, 
nervozitate sau nesiguranță. Ne poate face să ne simţim deznădăjduiţi, temători de a încerca lucruri 
noi, temători de a face vreun efort ca să ne schimbăm vieţile în mai bine. 

lată câteva dintre formele pe care le poate lua această convingere: 

Nu mă pot proteja. 

Sunt în pericol. 

Totul în jurul meu e periculos. 

Nu există niciun loc sigur pentru mine. 

Sunt vulnerabil. 

Nu e în regulă să-mi arăt emoţiile. 

Am fost abandonat. 


Ia-ţi un moment să reflectezi la problemele pe care le întâmpini în viaţa ta de azi și vezi dacă 
vreuna din afirmaţiile de mai sus rezonează cu tine. 


Sunt lipsit de valoare 


Cu câţiva ani în urmă, am susţinut o prezentare publică privind metodele Procesului în Patru Pași. 
Când a venit momentul să facem o demonstraţie a tehnicilor de curăţire bioelectrică (vom vorbi 
despre acestea în capitolul 4), am rugat să vină un voluntar din public. A venit o femeie din al treilea 
rând, care s-a prezentat drept Jeanne, avocat. 

Am rugat-o pe Jeanne să aleagă o problemă asupra căreia să lucrăm, dar să o ţină doar pentru ea. 
N-a trebuit să se gândească: fără să clipească, a zis „Gata”. Ne-a spus cu glas tare despre ce era 
vorba. 

Am demonstrat mai multe elemente ale Procesului în Patru Pagi. Întrucât nu ştiam nimic despre 
experiențele negative din trecutul ei sau despre convingerile autorestrictive particulare cu care se 
lupta în prezent, evident că n-am putut să fim câtuşi de puţin specifici în pasul de identificare. Doar 


am rugat-o să se gândească la lucrul cu care se confrunta și am continuat cu restul procesului. 

După terminarea demonstraţiei, Jeanne a revenit la locul ei din public şi n-am mai văzut-o — 
până când a apărut la cabinetul nostru după un an, spunând că voia să ne zică ce se întâmplase în 
lunile trecute de la acel eveniment. 

Chiar şi după ce ne-a explicat cine era, aproape că n-am mai recunoscut-o. 

Ne-a spus că a crescut cu un tată care o critica în permanenţă, și (cu toate că nu-și dăduse seama 
despre asta până atunci) aceasta a creat în ea un sentiment de neclintit că era lipsită de valoare și 
incapabilă. Ca adult, s-a căsătorit cu un bărbat care a continuat să o trateze într-o manieră similară, 
până la punctul la care a devenit abuziv verbal și, în cele din urmă, și fizic. 

„Când aţi vorbit despre tipurile de convingeri autorestrictive pe care le avem uneori”, ne-a spus 
Jeanne, „aţi amintit că una dintre acele convingeri este «sunt lipsit de valoare». Asta mi-a trezit 
interesul. Soţul meu m-a tratat oribil — și din cauza sentimentelor mele de nevrednicie, pur și simplu 
i-am permis să o facă”. 

Dar toate astea au încetat în ziua când Jeanne a luat parte la demonstraţia noastră. 

„Ziua aceea mi-a schimbat viaţa”, a spus ea. „După aceea, n-am mai suportat. De fapt, am 
intentat acţiune de divorţ. Astăzi, el a ieșit din viaţa mea. Mi-am dat seama că totuși am o valoare şi 
că nimeni n-o să mă mai trateze ca pe un zero barat — nici măcar eu însămi.” 

Ceea ce ne aduce la problema cu care Jeanne se lupta de multă vreme: greutatea ei. 

Cu ani în urmă, ca un mijloc de a se proteja de abuzurile la care o supunea soţul ei, a început să 
ia în greutate. O greutate suplimentară destul de mare. În anul care trecuse de la prima noastră 
întâlnire, Jeanne a slăbit cu aproape 45 de kilograme. Acesta a fost și motivul pentru care iniţial 
aproape că n-am recunoscut-o. 

În lunile care au urmat, a mai pierdut douăzeci de kilograme. Astăzi, Jeanne conduce o firmă 
dedicată nutriției şi sănătăţii personale prin intermediul căreia ajută sute de femei să-și 
redobândească sentimentul propriei valori. 

Respectul de sine este un lucru fragil. La naştere, practic nu avem niciun fel de conştiinţă despre 
noi înșine ca indivizi autonomi. Pe deplin angajaţi în învăţarea și asimilarea de lucruri noi de la 
lumea din jur, nici măcar nu realizăm că ar exista un lucru care se cheamă „sine”. Odată cu apariţia şi 
dezvoltarea sentimentului identității, începem să stabilim un sentiment sănătos privind propria 
noastră valoare ca ființe autonome din această lume. Dar, în acei ani de început, nu e nevoie de prea 
mult ca să dai acelui sentiment o lovitură semnificativă. 

Cu toţii am trecut prin experienţe în care eforturile noastre n-au dat roade. Dar uneori experienţa 
de a nu te fi ridicat la înălțimea aşteptărilor (ale noastre sau ale altora), sau de a ţi se spune că nu te- 
ai ridicat, are impactul unei lovituri de asteroid asupra conștiinței noastre. Convingerea pe care ne-o 
formăm în urma acelei experiențe dureroase este că suntem inadecvați; nu suntem buni de nimic; 
suntem nişte ratați. 

Eşecul este o parte normală a vieţii. Atunci când învăţăm să mergem, una dintre primele noastre 
realizări, cădem de nenumărate ori şi același lucru este valabil pentru oricare altă realizare din viaţa 
noastră. Învățăm încercând, greșind, corectând și încercând din nou. Dar există o mare diferență între 
a şti că am ratat să fac un anumit lucru și a trage concluzia că sunt un ratat. 


Oamenii care au această convingere pot să treacă prin viaţă bântuiți de un curent subteran de 
anxietate care le contrazice complet aspectul exterior de siguranță de sine, un sentiment profund 
potrivit căruia, în pofida talentelor, deprinderilor şi realizărilor aparente, în secret sunt goi pe 
dinăuntru, iar presupusele lor daruri sunt cumva false. „Sunt un impostor”, cred ei. „Un om fals. Dacă 
ăştia şi-ar da seama cine sunt cu adevărat, m-ar concedia.” 

Preot prin profesie, Richard era un orator realmente însuflețitor. Amuzant, antrenant și dătător de 
speranţă, el emana încrederea de sine a unuia care se simte complet în largul lui în faţa unui grup de 
persoane. 

„Dacă congregația ar ști adevărul!” ne-a spus soţia lui în ziua când au venit împreună la 
cabinetul nostru. Adevărul era că Richard îşi făcea griji neîncetat toată săptămâna de dinaintea 
fiecărei slujbe, astfel că duminica dimineaţa era dărâmat. 

„Pare şi arată a fi în regulă”, a precizat soția, „și toţi îi îndrăgesc slujbele. Dar, în sinea sa, e 
nefericit”. 

Dacă ar exista un premiu Oscar pentru cel mai bun actor dintre clerici, Richard l-ar fi câștigat. Și 
mai rău decât anxietatea era sentimentul chinuitor că este un impostor. 

Când Richard a venit în cabinetul nostru, l-am ajutat să-și identifice convingerea autorestrictivă 
care îi stătea în cale. Din momentul în care am început să vorbim despre trecutul lui şi să-l lăsăm să- 
şi amintească evenimentele copilăriei, n-a durat mult până să pună degetul pe rană. 

Într-o zi, când Richard avea doar opt ani, un profesor l-a ridicat în picioare și i-a cerut să spună 
pentru restul clasei un rezumat al unui capitol dintr-o carte pe care cu toții o avuseseră de citit în 
timpul săptămânii. 

Richard s-a ridicat, simțind noduri în stomac, s-a întors încet cu fața spre clasă şi a încremenit. 
Avea limba înţepenită. 

„Până în ziua de azi”, ne-a spus el, „nu am nici cea mai mică idee de ce n-am putut să descriu 


... ve 


[> 


s-a golit”. 

Aşa cum îşi aminteşte Richard, profesorul a fost cumsecade şi, după ce a devenit limpede că 
Richard n-avea să spună nimic, i-a spus cu blândeţe să se așeze în bancă și a numit un alt elev. Dar 
Richard și-a amintit limpede sentimentul avut când s-a uitat în sala de clasă, a auzit chicotelile și a 
văzut fețele celor care se distrau pe seama lui. Îi venea să intre în pământ de rușine. 

N-a formulat asta în cuvinte, dar sentimentul pe care l-a avut în acele momente a fost intens: „Ce 
idiot. Ce tâmpit. Ştiu despre ce e vorba..., dar nu pot nici măcar să vorbesc!” 

Asta a fost singura dată când Richard şi-a putut aminti că a încremenit și a fost incapabil să 
vorbească. După asta, s-a dat peste cap ca să-și impună să vorbească, ori de câte ori i s-a solicitat 
acest lucru. Chiar a ajuns să repete replicile în minte dinainte și cu timpul a devenit de-a dreptul 
elocvent. Dar cu toate că nu a lăsat niciodată să se vadă, sentimentul acela de jenă simţit în faţa 
întregii clase n-a dispărut niciodată. Sunt un ratat, îi tot spunea vocea lui interioară, chiar și când a 
evoluat spre a fi un orator desăvârșit. 

Stând cu Richard în timp ce ne spunea povestea lui, l-am purtat prin Procesul în Patru Pași. 

O săptămână mai târziu, soţia lui ne-a sunat ca să ne spună cât de spectaculos se schimbase. 


După ce și-a eliminat această convingere negativă și şi-a instalat în loc o convingere pozitivă, ne-a 
spus femeia, Richard a devenit un alt om. Își ţinea slujba la fel de fără cusur ca oricând, numai că 
acum bucuria lui era sinceră. 

„Sunteţi singurii oameni cărora le pot spune asta”, a adăugat ea. „Nimeni altcineva n-a știut prin 
ce trece. Nimeni n-a observat cum se chinuia, săptămână după săptămână, ani la rând. Voiam să vă 
mulțumesc şi să vă spun că asta nu e doar o îmbunătăţire — este pur şi simplu o transformare.” 

Această convingere, sunt lipsit de valoare, izvorăşte adesea ca urmare a creşterii într-un mediu 
în care persoana în cauză a fost criticată și evaluată negativ, aşa cum a fost cazul cu Jeanne, sau din 
incidente în care suntem puși în centrul atenţiei şi într-o situație jenantă, așa cum a fost cazul cu 
Richard. Oricare ar fi elementele particulare ale evenimentului sau împrejurările originare, începem 
cu o situație singulară și apoi generalizăm acest lucru care devine o afirmaţie generală despre noi 
înșine, despre capacităţile noastre, despre valoarea noastră ca ființă umană. 

Dusă la extrem, această convingere privind propria lipsă de valoare poate duce la gânduri 
autodistructive sau deznădăjduite, inclusiv la sinucidere, expresia supremă a lipsei de respect față de 
sine. De obicei, se manifestă ca un sentiment sâcâitor de inadecvare. Oamenii convinşi că sunt lipsiţi 
de valoare adesea au dificultăţi de a se impune în orice situaţie, indiferent dacă asta înseamnă să ceri 
o mărire de salariu sau să inviţi pe cineva la o întâlnire. 

O altă expresie răspândită a acestei convingeri este „nu sunt bun la...” — și punctele pot fi 
completate cu practic orice. Nu sunt bun la matematică. Nu sunt bun la chestii mecanice. Nu mă 
descurc prea bine în situaţii sociale. Nu știu cum să vorbesc cu persoanele de sex opus. Nu știu să 
dansez. Nu știu să cânt. 

Variaţiile autorestrictive sunt nenumărate. În majoritatea cazurilor, nu se bazează pe nimic 
concret: cei mai mulți oameni care afirmă că „nu sunt bun la matematică” nu au de fapt aptitudini 
matematice mai slabe decât semenii lor, și același lucru este valabil şi pentru restul autoevaluărilor 
negative. 

Din nefericire, deși lucrurile stau adesea așa, nu rămân în mod necesar aşa. Ca toate 
convingerile autorestrictive, convingerea „nu sunt bun la...” poate cu timpul să devină o profeție 
autoîmplinită. Persoana care e convinsă că nu poate să cânte o melodie nici nu va încerca și, cu cât 
mai mult se fereşte să cânte, cu atât mai puţine șanse sunt să-și dezvolte acea capacitate. Continuă să- 
ți spui că nu te descurci bine în situaţiile sociale și cu timpul acesta va deveni adevărul. 

Versiunea sunt un ratat a acestei convingeri implică teama de succes, precum și teama de eșec. 
Sunt două laturi ale aceleiași monede. În definitiv, dacă eu cred că sunt un ratat, atunci ce s-ar 
întâmpla dacă aş reuși într-un domeniu? Atunci se va aştepta de la mine să reuşesc iar în respectivul 
domeniu — și apoi ar fi și mai dureros când în cele din urmă aș eșua, lucru care cu siguranţă se va 
întâmpla, nu? Așa că cel mai bine ar fi să nu reuşesc deloc: să nu fac nimic care să mă scoată în 
evidenţă sau să mă facă remarcat. 

Atitudinea este: Nu-ţi ridica prea mult capul deasupra mulțimii. Nu ieși în evidenţă, nu excela, 
nu atrage în mod nenecesar atenţia asupra ta. Nu face vâlvă în jurul tău. 

lată câteva dintre variațiile infinite pe tema acestei convingeri: 


Nu sunt vrednic (de succes, de fericire şi aşa mai departe). 

Sunt un impostor. 

N-o să am niciodată succes. 

Nu pot să reușesc, orice ar fi. 

Trebuie să fiu perfect. 

Sunt inadecvat. 

Sunt neimportant. 

Sunt insignifiant. 

Sunt incompetent. 

Nu sunt destul de bun. 

Nu sunt destul de deștept. 

Nu sunt destul de atrăgător. 

Nu sunt bun la matematică (la sport, la petreceri, la reparat lucruri, la gătit, la sex și așa mai 
departe). 

Sunt inutil. 

Sunt o dezamăgire. 


Rezervă-ţi un moment și vezi dacă vreuna din aceste afirmaţii rezonează cu tine. 


Sunt neputincios 


Când Carmen a venit să ne vadă, se lupta cu o dificultate şi o chestiune presantă. Negociase un acord 
de divorț și acum venise momentul fie să semneze acordul, fie să se ducă la tribunal — dar nu putea 
să facă nici una, nici alta. 

„Nu ştiu ce nu e în regulă”, ne-a spus ea. „Pur şi simplu... nu pot să iau o decizie. Dacă iau o 
decizie greşită?” 

Carmen era atât de paralizată de teamă, încât acum era pe punctul de a pierde acordul pe care-l 
negociase cu atâta migală și de a fi forțată să revină în punctul zero, ceea ce ar fi însemnat un 
dezastru. 

În timp ce o ajutam să-și exploreze istoricul, a descoperit curând ce era cu această teamă 
paralizantă și de unde provenea. 

În copilărie, Carmen şi fratele ei trăiau cu mama lor. Deşi fratele era cu un an mai mic decât 
Carmen, el era mai mare şi mai puternic. Adesea, fără provocare sau avertisment, îi trăgea câte un 
punm sau chiar o bătea. Luptându-se să menţină gospodăria pe linia de plutire, mama ei avea un 
program de lucru încărcat şi era rareori în preajmă ca s-o protejeze. 

Deloc surprinzător, Carmen şi-a format o convingere restrictivă care spunea: „Nu sunt îndeajuns 
de puternică pentru a avea grijă de mine însămi”. 

Ajungem rapid în vremurile prezente. În pofida faptului că terminase colegiul și era conștientă că 
acum era adult și avea suficientă forță ca să aibă grijă de ea însăși şi să lupte pentru drepturile ei, 
vocea aceea din fiinţa ei continua să-i şoptească mesajul constant: 


Sunt neputincioasă. 


În consecință, ea nu îşi putea mobiliza forţa interioară ca să ducă până la capăt acest divorţ. 

Cu toţii căutăm să menţinem un nivel fundamental de control asupra a ceea ce se întâmplă în 
viața noastră. Face parte din creştere, din devenirea ca adult. Când ne simţim puternici, credem că 
putem realiza orice ne-am pus în gând, iar faptul că suntem încredințați de acest lucru ne 
galvanizează minţile şi corpurile pentru a putea să facem exact asta. 

Din nefericire, același lucru este valabil și pentru convingerile noastre autorestrictive. În măsura 
în care ajungem să credem că nu avem control asupra evenimentelor, tindem să renunțăm la acel 
control. Când credem că suntem neputincioşi, renunțăm la puterea noastră. 

Această convingere este similară într-un fel convingerii că „sunt lipsit de valoare”. Diferenţa 
constă în faptul că oamenii care cred că sunt neputincioşi nu se văd pe ei înșiși ca lipsiţi de valoare 
— pur şi simplu nu se consideră că ar avea capacitatea de a-și impune sau de a-și exercita valoarea 
într-un mod care să aibă vreun impact. 

Aproape de când îşi putea aduce aminte, Michael fusese întotdeauna rezervat şi timid. În şcoala 
elementară, el era ultimul ales în echipă și rareori ridica mâna în clasă, chiar când ştia răspunsul la 
întrebarea învățătorului. 

Acest model de comportament a persistat chiar și după ce Michael a ajuns la maturitate. 
Niciodată nu cerea să i se mărească salariul la muncă sau să fie promovat, nu lua inițiativa pentru a fi 
recunoscut, cu toate că primea în mod constant evaluări bune. Michael n-a avut niciodată experiența 
încrederii în sine, a sentimentului că merită o laudă, o promovare sau un succes. S-a resemnat la o 
viață mediocră. 

Nimeni n-a fost mai uluit şi încântat decât Michael când Janet, o femeie inteligentă şi drăguță pe 
care a cunoscut-o în comunitatea lui, s-a îndrăgostit de el. Au avut o relație romantică vreme de 
câţiva ani şi apoi s-au căsătorit. În decurs de un an, încântarea lui s-a transformat în disperare când 
şi-a dat seama că mariajul lor proaspăt începea să scârțâie. Au căutat consiliere psihologică şi au 
fost trimişi la noi. 

„Când ne-am cunoscut și am început relaţia”, ne-a spus Janet, „Michael era nu numai fermecător 
și amuzant, dar era totodată încrezător, chiar hotărât. Însă, după ce am consfințit legătura noastră, a 
început să se schimbe și a ieşit la iveală un Michael cu totul diferit, unul fără nicio ambiţie și fără 
sentimentul propriei valori. Nu-mi place deloc că poate par grosolană și insensibilă, dar bărbatul cu 
care m-am căsătorit s-a transformat într-un papă-lapte!” 

Era clar că îl iubea şi că voia la fel de mult ca și el ca mariajul lor să funcționeze. Dar ea simţea 
că-şi pierde respectul pentru Michael şi, oroarea ororilor, dragostea pe care o simţea pentru el, 
deopotrivă. 

Când Michael avea opt ani, părinţii lui s-au mutat din Arkansas în California. La şcoală, Michael 
era luat peste picior pentru că „se îmbrăca ciudat” şi vorbea cu un „accent ciudat”. Dintre diferitele 
porecle pe care copiii i le născociseră, în cele din urmă a rămas „Okie”. Deşi Michael a protestat şi 
le-a spus că el venea din Arkansas, nu din Oklahoma, porecla aşa i-a rămas. Chiar și după ce au 
trecut câteva luni şi nu mai era copilul nou-venit în şcoală, încă mai era persiflat şi luat peste picior. 

Din nefericire, părinţii lui Michael erau ocupați până peste cap — mult prea ocupați ca să dea 
cine ştie ce atenţie plângerilor lui Michael cu privire la tachinările la care era supus. Fratele cel mai 


mare, Tommie, avea probleme serioase la școală, inclusiv câteva acte de vandalism care i-au adus 
de două ori suspendarea în primele şase luni de ședere acolo. Și, cum ghinioanele nu s-au oprit 
acolo, cel mai mic dintre copiii familiei, o soră pe nume Lizzie, s-a îmbolnăvit şi a fost internată de 
mai multe ori la spital în toamna şi iarna acelea. Deși Michael n-a realizat cât de gravă era situaţia 
atunci, mulți ani mai târziu a aflat că Lizzie fusese pe punctul de a muri în acea iarnă și că situaţia a 
rămas nesigură vreme de săptămâni. Colac peste pupăză, ambii părinţi lucrau şi aveau pe cap 
dificultatea suplimentară de a se adapta la noile lor slujbe din California. 

În tot acest şir de dezastre minore şi majore, dilema lui Michael a ieşit complet de pe ecranul 
radarului familiei. Ştia că părinţii lui îl iubeau și nu fuseseră niciodată răi cu el, nici nu ţipaseră, nici 
nu-l trataseră urât — pur şi simplu nu păreau să-l observe. 

„Îmi amintesc că stăteam la cină în jurul mesei”, ne-a spus el, „și îi rugam pe mama sau pe tata 
să-mi dea cartofii şi nimic nu se întâmpla. Era ca şi cum nici nu eram acolo — ca și cum eram 
invizibil”. 

La vârsta de opt ani, Michael nu își formase încă abilitatea de a ieși din propria perspectivă şi 
de a înţelege cum arătau și se simțeau lucrurile din punctul de vedere al părinţilor. Habar nu avea cât 
de gravă era boala lui Lizzie, nu înţelegea clar cât de urât se comporta Tommie şi n-avea absolut 
nicio idee despre toate presiunile la care erau supuși adulții nevoiţi să se adapteze la o slujbă nouă 
într-un alt stat. Și nici nu avea pe nimeni cu care să discute despre vreuna dintre aceste probleme, 
chiar dacă ar fi fost în stare să le articuleze. Tot ce putea să facă era să ajungă la propriile concluzii, 
bazate pe experienţa lui. 

Michael a conchis că pur și simplu el nu conta — că nu avea nicio capacitate reală de a-şi 
influenţa circumstanţele sau de a schimba ceva. Că era neputincios. Aceste convingeri nu au fost 
niciodată verbalizate sau gândite în mod clar — dar erau simţite, iar aceste impresii emoţionale au 
gravat acea convingere negativă în fiinţa lui. 

Nu e de mirare că nu se oferea niciodată voluntar în clasă. De ce să se ostenească? Ori s-ar fi 
râs de el pentru că dăduse răspunsul greșit, ori s-ar fi râs de el și dacă dădea răspunsul corect. Și 
nimeni nu avea să facă nimic în privinţa asta. Și şi-a păstrat această convingere şi la maturitate, 
temându-se în adâncul sufletului că superiorii lui îl vor ridiculiza dacă va cere o mărire de salariu 
sau o promovare. 

Când a întâlnit-o prima oară pe Janet, entuziasmul generat de o relație nouă a stârnit atâta emoție 
pozitivă, încât a reușit să înăbușe vechiul program negativ — cel puţin pentru o vreme. Dar, după ce 
s-au căsătorit, acum Janet reprezenta familia, şi în el exista o convingere înrădăcinată care spunea: 
„Familia mea nu mă vede, sunt invizibil în preajma lor”. Deloc surprinzător, curând a revenit la 
modul lui obişnuit de funcţionare: sunt neputincios. 

Atât Michael, cât și Janet erau fascinaţi de felul cum le explicam acest aspect şi amândoi au 
priceput imediat ce se întâmplase. Janet, așa cum a reieşit, avea şi ea unele probleme și convingeri 
negative care au alimentat la rândul lor problema (nu e nicio surpriză aici — astfel de situaţii rareori 
implică existența unor convingeri autorestrictive de o singură parte a ecuaţiei!), și, în următoarele 
săptămâni, am lucrat cu amândoi în mai multe ședințe. 

Totuși, comportamentul lui Michael s-a transformat chiar de la prima ședință. Când s-au ridicat 


ca să plece în ziua aceea, părea să fi câştigat câţiva centimetri buni în statură și felul cum ne-a strâns 
mâna a fost considerabil mai ferm. Uitându-se drept în ochii noştri, ne-a spus: „Vă mulţumesc pentru 
că m-aţi văzut”. 

În clipa în care cuvintele i-au ieşit pe gură, şi-a dat seama de dublul lor înţeles neintenționat și a 
zâmbit larg. Privirea pe care i-a adresat-o Janet în acel moment merita preţul recunoaşterii. Era o 
privire de iubire plină de adoraţie, împreună cu o expresie care spunea: „Oh, ţi-ai revenit!” 

Cei care sunt convinși de propria lor neputinţă adesea devin retrași şi învaţă să evite situaţiile 
sociale. În măsura în care aceştia se comportă astfel, oamenii din jurul lor pot să sesizeze indiciile 
lor subtile şi încep să-i trateze așa cum aceştia se aşteaptă să fie tratați. Oamenii încep să le ignore 
opiniile și ideile, tratându-i ca și cum n-ar exista. Nu e vorba de faptul că nu îi plac; pur şi simplu nu 
se gândesc la ei. Ca şi Michael, ei încep să devină invizibili. 

lată câteva din numeroasele moduri în care această convingere se poate exprima: 

Nu deţin controlul. 

Sunt neajutorat. 

Sunt slab. 

Nu contez. 

Sunt invizibil. 

Nu pot să-mi susţin cauza. 

Sunt prins în capcană. 


Rezervă-ţi un moment ca să vezi dacă vreuna dintre aceste afirmaţii rezonează cu tine. 


Nu pot fi iubit 


„Suntem îngrijoraţi pentru Heather. Au trecut trei săptămâni deja — există vreo posibilitate ca să o 
puteţi primi imediat?” 

Părinţii lui Heather erau la capătul răbdărilor. La douăzeci și trei de ani, Heather era o 
absolventă de colegiu inteligentă, ambițioasă, cu un viitor strălucit în față. Într-o zi, fără vreun 
avertisment sau vreun semn că ar exista vreo problemă, prietenul ei de patru ani a sunat-o ca să-i 
spună că nu mai vrea să o vadă şi că deja se întâlnea cu altă fată de câteva săptămâni — și a rupt 
legătura cu ea pe loc, la telefon. 

Heather nu doar că s-a supărat — a fost complet devastată. Zi după zi, l-a tot sunat pe băiat într- 
un efort disperat de a restabili relaţia. După ce acesta nu i-a mai acceptat apelurile, deznădejdea a 
pus stăpânire pe fată. Părinţii fetei s-au îngrijorat atât de tare de disperarea ei tot mai mare, încât au 
adus-o la cabinetul nostru. 

În cazul lui Heather, cauza imediată a nefericirii ei părea de-a dreptul evidentă. Dar chiar aşa 
era? Desigur, când descoperi că prietenul sau prietena ta ţi-a fost infidel(ă), e normal să fii supărat, 
rănit şi furios. Dar reacția ei era extremă. Nu era doar supărată, rănită sau furioasă. Era cât se poate 
de zdruncinată. De ce? Pentru că evenimentul rezona cu ceva mai profund, ceva care era deja prezent 
în Heather dinainte. Nu doar infidelitatea băiatului o paraliza pe Heather. Trădarea a stârnit niște 
sentimente din jurul unei convingeri despre sine pe care Heather și-o formase cu mulți ani în urmă. 


Când am vorbit prima dată cu Heather și părinţii ei, niciunul dintre ei nu şi-a putut imagina ce 
evenimente traumatice s-ar fi putut întâmpla ca să-i zdruncine într-atât respectul de sine şi sentimentul 
că poate fi iubită. După toate criteriile, avusese o copilărie deosebit de fericită. Ambii părinţi o 
iubeau foarte mult și nu ezitau să-şi exprime dragostea. 

Totuși, când am vorbit despre primii ei ani de viaţă, au ieșit la iveală două fapte interesante. 
Mai întâi, când Heather era foarte mică, părinţii ei lucrau amândoi, iar tata mai ales avea un program 
extrem de dificil. În consecinţă, deşi se simţea fără doar și poate iubită de el, îl vedea rar. 

Apoi a mai fost un element biografic: când Heather avea cinci ani, bunicul ei a murit. 

Heather îi fusese foarte devotată bunicului, îl iubise ca pe un al doilea tată. Ar fi mai corect să 
spunem că îl iubise ca pe un tată, punct — dat fiind că îl vedea foarte rar pe tatăl adevărat. lar când 
bunicul a trecut în neființă, singura persoană care o făcea în permanenţă pe Heather să simtă că exista 
mereu acolo cineva care o iubea a dispărut brusc. 

După prima ședință, Heather și-a dat seama că telefonul de la prietenul ei îi deşteptase un 
sentiment profund pe care-l avusese toată viaţa, dar pe care învățase să-l îngroape. Nu era vorba 
doar de faptul că nu se mai simţea iubită; simţea că nu poate fi iubită. Faptul că a fost respinsă de 
prietenul ei i-a confirmat convingerea profundă potrivit căreia, pentru ea, dragostea se va sfârşi în 
mod inevitabil printr-o dispariţie. 

În acelaşi mod în care senzaţia sunt în siguranţă ne dă o bază sigură pentru dezvoltare şi 
explorarea lumii în care trăim, percepţia sunt iubit oferă un fundament emoţional pentru dezvoltarea 
noastră ca oameni. Oamenii au o dorinţă înnăscută de a fi iubiți, mai întâi de părinţi, iar apoi de 
prieteni și de alte persoane apropiate. Când această fundație este zdruncinată, asta poate avea un 
impact devastator şi se poate manifesta în moduri surprinzătoare. 

Când Ruby a venit să ne vadă împreună cu soţul ei, Joe, erau amândoi trecuţi de optzeci de ani și 
fuseseră căsătoriți de peste o jumătate de secol. Totuși, cu câţiva ani în urmă, Ruby aflase că, mai 
demult, Joe avusese o aventură cu o altă femeie care durase aproape un deceniu. 

Povestea amoroasă se terminase de multă vreme. De fapt, Ruby aflase despre aventură doar după 
ce femeia murise. Joe a recunoscut adevărul și i-a cerut iertare de mai multe ori. Nu putea să explice 
de ce făcuse asta, decât să spună că întotdeauna o iubise pe Ruby și niciodată nu intenționase să 
divorțeze sau s-o părăsească. 

Oricât și-ar fi dorit, Ruby nu reușea să îl ierte şi să treacă peste poveste. A avut accese de furie 
şi de răutate care, deși n-au căpătat niciodată valenţe fizice, îl înspăimântau totuși pe Joe, care 
devenise un om slăbit şi incapabil să se îngrijească singur, depinzând de Ruby. Începea realmente să- 
i fie teamă pentru siguranţa lui. 

— Vreau să trec peste asta, ne-a spus Ruby, dar nu pot. Parc-aş fi posedată. Orice îmi amintește 
chiar şi vag de trădarea lui Joe — până și simpla pomenire a unor cuvinte nevinovate precum 
frumusețe, atracţie sau secret — mă face să izbucnesc. 

După ce au văzut-o cum timp de un an a tot încercat să treacă peste acea furie și să-și ierte soţul, 
copiii lui Ruby au încurajat-o să vină la cabinetul nostru. 

În exterior, Ruby era mânioasă — dar dedesubtul acelei furii se ascundea un conflict emoţional 
foarte diferit. 


Ruby a fost crescută de o mamă care era aspră și critică, dezaprobându-i frecvent alegerile în 
materie de haine, prieteni, cam în tot ceea ce făcea. Nu-şi amintea nici măcar o singură ocazie în care 
să fi fost lăudată pentru că luase o decizie bună. Asta a avut drept consecință o convingere profundă 
că nu putea fi iubită. 

Una dintre amintirile cele mai puternice ale lui Ruby era legată de ceva care se întâmplase cu 
tatăl ei când ea era în clasa a opta. Un coleg de clasă a condus-o într-o zi până acasă, iar când a intrat 
în casă, tatăl ei a explodat. 

„Băieţii nu vor decât un singur lucru!” a spus el şi i-a interzis să mai vină acasă însoțită de acel 
băiat sau de oricare alt băiat. 

Această întâmplare n-a făcut decât să-i întărească lui Ruby convingerea că nu putea fi iubită: nu 
numai că mamei sale îi displăcea orice alegere făcea, dar acum și tatăl ei îi dăduse clar de înţeles că 
niciun băiat n-o va iubi vreodată pentru ceea ce era. 

Ca adult, Ruby a reuşit să treacă de această convingere și a trăit fericită cu Joe timp de zeci de 
ani. Dar când a aflat de aventura lui din trecut, asta a declanșat acea convingere veche, înăbușită. 
Aceasta nu plecase cu adevărat niciodată, doar a rămas în aşteptarea apariției unei dovezi 
concludente care să-i confirme mesajul toxic. 

Logica emoțională a funcţionat cam aşa: Faptul că Joe m-a înșelat pe la spate confirmă că nu 
pot fi iubită şi că niciodată n-am putut fi iubită. Pentru o vreme, am crezut că mă place, dar m-am 
înşelat — iar dacă el continuă să-mi spună că mă iubește acum, atunci trebuie că minte. 

Convingerea nu pot fi iubit îşi are adesea rădăcinile în relația cu părinţii noștri sau în cei care 
au avut grijă de noi. Poate izvori din sentimentul că unul sau ambii părinţi l-au iubit pe unul dintre 
copii mai mult decât pe celălalt. Se poate ca unul sau amândoi părinţii să fi fost deosebit de reci, de 
distanţi sau neexpansivi, sau pur şi simplu nu au fost disponibili. 

Astfel de situații şi experienţe s-ar putea să nu aibă nimic de a face cu realitatea iubirii 
părinţilor pentru copil. Chiar dacă părinţii tăi au fost minunaţi, iubitori, încurajatori și dornici să te 
sprijine, se poate să fi existat cu ușurință incidente în care i-ai perceput ca şi cum şi-ar retrage sau 
şi-ar reține dragostea şi sprijinul pentru tine. Poate că au fost împovăraţi de un program de muncă 
greu sau au fost preocupaţi de o problemă de sănătate. Uneori, cele mai nevinovate circumstanţe pot 
fi percepute în mod greșit de un copil ca un abandon — așa cum am aflat din povestea lui Jack. 

„Am reușit să îndepărtez toate femeile de care m-am apropiat”, ne-a spus Jack la prima sa vizită, 
„iar dacă nu reuşesc să-mi dau seama cum să mă schimb, sunt pe cale să pierd și relația cu Greta — 
iar ea este cel mai bun lucru care mi s-a întâmplat vreodată”. 

Jack părea complet calm și sigur pe el în exterior, dar, aşa cum am aflat în curând, în interior era 
o masă clocotindă de anxietate. 

Oricât de mult o iubea pe Greta și oricât de mult îl iubea Greta pe el, Jack simţea că nu era 
îndeajuns de atentă. Cererile permanente cu care o asalta de a-și demonstra afecțiunea pentru el 
începeau s-o scoată din minţi. 

„Știu că e ceva exagerat”, a spus el, „și ştiu că am devenit obsedat de asta. E ca şi cum aş simţi 
nevoia ca ea să-mi spună şi să-mi arate mereu că îi pasă de mine. Știu că în felul ăsta nu fac decât s-o 
îndepărtez, dar nu ştiu cum să mă opresc”. 


În timp ce Jack își descria copilăria, a ieşit la iveală un detaliu fascinant. 

Când Jack avea şase ani, mama lui a fost internată în spital timp de câteva luni. Asta se petrecea 
toamna şi s-a întâmplat să coincidă cu faptul că Jack s-a dus pentru prima oară la școală, în clasa 
întâi. Deşi nu avea nicio amintire conștientă a acestui eveniment, învăţătoarea i-a spus tatălui său că 
fusese tachinat zdravăn în prima zi de școală și că-l găsise plângând în curtea şcolii. 

Una peste alta, Jack avea amintiri foarte dragi despre copilăria lui şi ne-a spus că în general 
trăise într-un mediu familial fericit. Dar pentru acea scurtă perioadă de timp, în momentul de răscruce 
al fragedei lui vieţi când avusese mare nevoie de iubirea mamei, aceasta a lipsit — iar creierul lui de 
copil a interpretat această experienţă ca fiind cumva vina lui. 

Cu toate că Jack nu s-a exprimat niciodată cu cuvintele astea, esența emoțională a ceţii 
nefericirii care-i înnegura viaţa era clară: nu pot fi iubit. 

Într-o şedinţă ulterioară, Jack a rememorat o altă amintire care a aruncat și mai multă lumină 
asupra situaţiei lui. 

Într-o zi, în vara de dinaintea începerii clasei întâi, Jack și tatăl lui au convenit în secret să plece 
pe furiș din casă în acea zi de sâmbătă și să se ducă să-i cumpere mamei un cadou de ziua ei de 
naștere, care se apropia în august. Când a venit sâmbăta, distrat, tatăl lui a plecat de acasă singur. 

Jack a auzit maşina ieşind de pe alee și a fugit la ușa casei ţipând: „Stai! Stai!” — dar tatăl lui nu 
l-a mai auzit şi a plecat fără să-şi dea seama că fiul lui striga după el. 

„Îmi amintesc cu claritate cum a plecat”, ne-a relatat Jack, „şi cum eu am izbucnit în plâns. 
Mama a vrut să ştie ce se întâmplase — dar eu nu puteam să-i spun pentru că era vorba să cumpărăm 
un cadou pentru ea”. 

Jack a spus că asta era una dintre cele mai puternice amintiri din primii ani ai copilăriei. lar 
acest eveniment a avut loc cu doar câteva săptămâni înainte ca mama lui să ajungă la spital, privându- 
| pe Jack de dragostea de care avea nevoie când „a plecat de acasă” pentru prima oară ca să înfrunte 
clasa întâi. 

Ca adult, Jack n-a putut să se scuture de sentimentul că era neiubit şi de neiubit — și oricâtă 
validare şi afecţiune primea de la femeia cu care era, nu era niciodată de ajuns ca să infirme acea 
convingere profundă. 

Cu ajutorul Procesului în Patru Pași, Heather, Ruby şi Jack au fost cu toţii capabili să-și 
surmonteze dificultățile. 

Heather a căpătat despre sine convingerea că este o persoană capabilă, care poate fi iubită şi 
care merita o relație cu adevărat sănătoasă şi plină de iubire. Când prietenul (acum fostul prieten) al 
lui Heather a sunat-o în cele din urmă ca să-i ceară iertare și să se împace, fata a rămas fermă și a 
refuzat să reia vechea relaţie. Și-a dat seama că el nu fusese pregătit pentru genul de relaţie pe care 
ea şi-o dorise. A fost capabilă să stabilească o delimitare clară şi să-şi continue viaţa într-o manieră 
sănătoasă, simțindu-se puternică şi încrezătoare în ea însăși şi în viitorul ei. 

Pentru Ruby, a durat mai mult, dar s-a întâmplat același lucru. După aproape o lună de 
ameliorări treptate, a ajuns la punctul în care putea rosti cuvântul aventură (amoroasă) fără să se 
înfurie sau să izbucnească în plâns. 

Pentru Jack, lucrurile au fost un pic mai dure. Când a venit să ne vadă, Greta aproape că se 


săturase de comportamentul lui insistent, iar el nu părea în stare să-și salveze relația. Totuşi, de 
îndată ce a reușit să scape de sentimentul opresiv că nu poate fi iubit, în cele din urmă a reușit să 
intre într-o nouă relaţie într-un mod mult mai sănătos și mai relaxat, iar el şi noua lui prietenă au fost 
foarte fericiţi împreună. 

Punctul-cheie este că Heather știa că suferea dincolo de orice rațiune; Ruby știa că trebuie să-l 
ierte pe Joe şi să meargă mai departe; Jack știa că o sufoca pe Greta cu solicitările lui neîncetate. 
Dar simpla cunoaştere a acestor lucruri nu a fost de ajuns ca să le și schimbe. 

Printre variaţiunile pe tema acestei convingeri se numără: 

Nu merit dragostea altcuiva. 

Nu am personalitate. 

Nu merit să am o relaţie de dragoste. 

Mă aştept să fiu trădat. 


Rezervă-ți un moment ca să vezi dacă una dintre aceste afirmaţii rezonează cu tine. 


Nu pot să am încredere în nimeni 


„Nu văd ce-aş putea să fac ca să schimb asta”, ne-a spus Tom. „Am parte de foarte mult stres la 
muncă.” 

El şi soţia lui, Claire, au ajuns în cabinetul nostru pentru că mariajul lor ajunsese într-un impas. 
Claire simţea că el se distanțase; el simţea că nu e destul de înțelegătoare ținând cont de stresul sub 
care lucra. 

Tensiunea a fost vizibilă în momentul când au intrat în cabinet. Era clar că ţineau unul la celălalt, 
dar limbajul corporal al lui Tom era reținut şi aveai cumva senzaţia că acea căldură a lui era forțată 
şi artificială. 

Au trecut direct la miezul problemei. Claire voia să aibă copii, iar Tom nu era sigur că sunt 
pregătiți pentru acest pas. În consecință, Claire nu mai voia să mai folosească mijloace 
contraceptive, ceea ce l-a făcut pe Tom să fie circumspect față de intimitatea sexuală. Pe lângă 
chestiunea sexuală în sine, Claire simţea că el îşi reținea afecțiunea şi atenţia, că se distanţa faţă de 
ea — ceea ce o făcea să fie nemulțumită. 

„Nu ştiu ce să spun”, a replicat Tom. „Când ajung acasă la sfârșitul unei zile de muncă, mă simt 
încordat și epuizat. Fac tot ce pot ca să mă relaxez, dar nu fac decât să mă stresez și mai mult.” 

Am început să le explorăm copilăriile și în câteva minute conversaţia a prins a gravita mai ales 
spre povestea lui Tom. El ne-a explicat că a crescut într-un mediu emoţional rece, cu un tată care era 
deosebit de distant. Când era destul de mic, părinţii lui au divorţat şi tatăl lui s-a mutat din casă. 

Într-un sens, Tom a fost traumatizat de această separare, căci sentimentul lui de a fi fost 
abandonat de tatăl lui i-a imprimat teama de a se apropia. Ca adult, i-a fost teamă de relaţii intime 
pentru că se temea că le va pierde. În definitiv, îşi pierduse tatăl. 

Adevărul e că problemele lui nu aveau nicio legătură cu stresul de la muncă. Ele izvorau din 
teama lui de a se apropia de cei pe care-i iubea. Partea logică a minţii sale se folosea de divergența 
dintre ei pe tema copiilor ca motiv de a creşte distanţa dintre ei — dar nu avea nicio legătură nici cu 


copiii, nici cu sexul. În realitate, avea legătură cu faptul că lui Tom îi era teamă că, dacă se apropia 
de Claire, o va pierde. 

Convingerea lui Tom era că „oamenii pe care-i iubesc vor pleca”. În mod paradoxal, tocmai el 
era pe cale să creeze exact acel deznodământ. Așa cum se întâmplă adesea, convingerea 
autorestrictivă a lui Tom devenea o profeție autoîmplinită. 

Din fericire, Tom și Claire ţineau cu adevărat unul la celălalt și voiau să rezolve situația creată. 
Și, cu ajutorul Procesului în Patru Paşi, au reușit. După ce anxietatea și teama de intimitate ale lui 
Tom s-au risipit, cei doi au reuşit să-şi restabilească legătura puternică. 

Când începem să creştem şi să învăţăm să ne croim drumul prin viață, încrederea este adezivul 
care ne ţine laolaltă lumea. Învățăm să mergem, să vorbim şi să interacţionăm cu mediul şi cu alţi 
oameni într-un context care se bazează pe încredere. Dacă n-am avea încredere în simţurile noastre, 
în judecata noastră, în mediul nostru şi în oamenii din jurul nostru, atunci n-am avea o fundaţie solidă 
pe care să construim, iar viaţa ar fi complet impredictibilă și terifiantă. 

Nu e o surpriză deci că, atunci când sentimentul nostru de încredere este violat sau zdruncinat, 
poate fi ameninţată însăși baza existenţei noastre — sau avem senzaţia că se întâmplă asta. 

Oamenii cu convingerea „nu pot să am încredere în nimeni” simt că sunt mereu în gardă, 
suspicioşi sau neliniștiți. Ca urmare a sentimentului că nu pot avea încredere în nimeni, este foarte 
dificil pentru ei să se simtă confortabil când încredinţează controlul altora. Pot să fie nişte băgăreţi 
care dau sfaturi nesolicitate, nişte manageri excesiv de pedanţi sau împătimiţi ai controlului care-i 
scot din minţi pe cei din jurul lor. Sau s-ar putea să le fie la fel de greu să aibă încredere în ei înșiși 
şi, în consecinţă, să nu-și îngăduie niciodată să participe din plin la distracţia din jurul lor. S-ar 
putea ca orice lucru imprevizibil sau spontan să le provoace anxietatea sau ca ei să nu se simtă pe 
deplin prezenţi în propriile lor corpuri, păstrându-se mereu la distanță, ca Tom. 

Există în mod tipic două surse ale acestei convingeri. Mai întâi, experienţa avută cu figurile 
autoritare cheie din primii ani de viaţă, mai ales cu părinţii noştri. Și apoi, dezamăgirile mici, 
cumulative, care se pot întâmpla în viaţă. Pentru cei care au o fundație mai solidă şi mai sănătoasă, 
aceste dezamăgiri se perindă pe lângă ei și nu provoacă vreo vătămare durabilă. Pentru cei mai 
vulnerabili, ele pot să rămână și să creeze o problemă cronică, adăugându-se la rețeaua neurală care 
spune nu pot să am încredere. 

Trădarea nu trebuie să fie mare. Desigur, trădările uriaşe şi evident traumatice — să fii molestat 
de un părinte sau o rudă de încredere, un prieten care răspândeşte minciuni despre tine ca să-și 
câştige un statut printre colegii de școală — au un impact enorm. Dar chiar şi micile dezamăgiri și 
trădările percepute ca atare pot crea un sentiment stăruitor de încredere violată. Serbarea, jocul de 
fotbal sau petrecerea onomastică la care un părinte a lipsit sau un cadou de Crăciun uitat. 

Scenarista Nora Ephron surprinde aceasta minunat în filmul Blue Heaven (Aproape liber), într-o 
scenă în care Vinnie Antonelli, un gangster transformat în martor federal (jucat de Steve Martin), 
vorbeşte despre ce înseamnă pentru un copil să trăiască o dezamăgire. 


Știu ce înseamnă să fii dezamăgit. Când aveam şapte ani — nu! opt! — tot ce-mi doream de 
Crăciun era o bicicletă nouă, roșie. Unchiul meu preferat, Alfresco, mi-a jurat că îmi va 


cumpăra bicicleta aia. Număram zilele până la Crăciun. Ora cinci, în dimineaţa de Crăciun: 
am coborât alergând scările ca să mă uit sub pom. Și ce găsesc acolo? Pe unchiul Alfresco, 
mort. Pe podea. Împușcat în ceafă. Mai mult de-atât, nicio bicicletă. A fost un Crăciun 
dezamăgitor în toate sensurile. 


În realitate, se poate să fi existat motive foarte întemeiate în spatele a aceea ce am perceput ca 
trădare sau abandon. Tata se poate să nu fi reuşit să ajungă la serbare sau la jocul de fotbal pentru că 
i s-a stricat maşina sau poate pentru că muncea din greu ca să-și întrețină familia şi a trebuit să 
rămână peste program la birou. Mama se poate să fi constatat că nu sunt destui bani ca să cumpere 
jucăria promisă. lar unchiul Alfresco pur şi simplu n-a putut să-i cumpere lui Vinnie bicicleta pentru 
că a fost împușcat în cap. 

Dar oricare ar fi fost realitatea externă sau circumstanţele atenuante, percepţia noastră este că o 
persoană în care am avut încredere ne-a dezamăgit — iar asta a stabilit un model de protector care 
interferează cu sistemul nostru de convingeri și care spune că lumea nu e un loc în care să ai 
încredere. 

Acest lucru seamănă în unele privinţe cu convingerea „nu sunt în siguranță”. Principala diferență 
dintre ele este că aspectul siguranței implică mai mult decât sentimentul de securitate fizică și 
emoțională al cuiva, în vreme ce încrederea are mai mult de a face cu dificultățile resimţite în 
relaționarea cu o ființă umană, fie că e vorba de ceilalţi, fie despre noi înșine. Cu alte cuvinte, 
siguranţa ţine de felul cum presimţim lumea din jurul nostru, în vreme ce încrederea ține mai mult de 
felul cum îi simțim pe oamenii care alcătuiesc lumea — în termeni tehnici, locusul extern al 
controlului versus locusul intern al controlului. 

lată câteva variaţiuni ale acestei convingeri; rezervă-ți un moment să vezi dacă vreuna dintre 
acestea rezonează cu tine: 

Nu pot să cred orice mi se spune. 

Nu am încredere în nicio persoană cu autoritate. 

Nu sunt o persoană încrezătoare. 

Nu sunt o persoană demnă de încredere. 

Nu se poate avea încredere în mine. 

Nu pot să am încredere în mine. 

Nu fac niciodată alegeri bune. 

Sunt ghinionul în persoană. 

Nu pot să am încredere în judecata mea. 


Sunt rău 


Viaţa Claudiei era o enigmă. O persoană extrem de inteligentă și de talentată, cu o stăpânire perfectă 
a limbajului şi un simţ al umorului ascuţit, îşi stabilise o reputaţie solidă ca web designer. Din 
nefericire, nu reușea să-şi păstreze clienții cei mai buni suficient de mult timp ca să-şi clădească 
relaţii profesionale profitabile, pe termen lung. 

„Nu ştiu de ce o fac”, ne-a spus ea. „Nici măcar nu ştiu cum o fac! Când e vorba de autosabotaj, 


parcă aș avea centura neagră în arte marţiale!” 

Ne-a povestit despre ultimii ei trei clienți importanţi şi cum, în pofida faptului că se înţelegea 
nemaipomenit cu ei şi cu toții erau foarte mulțumiți de munca ei, nu se ştie cum, a reuşit să-i 
îndepărteze sau să le piardă încrederea până la punctul la care, unul după altul, toți au renunțat la 
serviciile ei și şi-au căutat alți designeri. 

— Sincer vorbind, sunt bună la ceea ce fac, ne-a spus ea. Și aş putea să-mi câștig un trai decent 
din asta. Doar dacă nu mi-aş mai pune singură bețe în roate. 

Când am întrebat-o pe Claudia despre copilăria ei, am avut ce asculta. 

Claudia și sora ei mai mică au crescut cu mama lor divorțată și îl vedeau pe tatăl lor (care 
locuia la o oarecare distanță) doar foarte rar. Am înţeles curând cum reușise Claudia să-și dezvolte o 
inteligență atât de ascuţită și darul limbajului: crescuse certându-se în permanență cu maică-sa, care 
o critica intens și era foarte aspră, chiar brutală, în felul cum își exprima criticile. Claudia a învăţat 
de timpuriu cum să gândească cu mintea ei. 

Totuși, oricât de bună devenise în a le da replica, criticile continuau s-o roadă. Jean, cum îi 
zicea Claudia (nu reușea să-i spună acelei femei „mama mea”, chiar şi după atâţia ani), îi spunea în 
mod curent Claudiei că e o târfă, că avea o influenţă proastă asupra surorii ei mai mici, că făcea pe 
deșteapta, că era egoistă și leneșă. 

Lovitura de asteroid cu adevărat năucitoare, cu forţa de a ucide dinozauri, a venit când Claudia 
avea paisprezece ani. 

„Într-o zi”, ne-a spus ea, „veneam de la şcoală şi am găsit apartamentul gol. Adică, gol de-a 
binelea. Jean nu era acolo şi nici sora mea, Chloe. Dar asta n-a fost tot. Toate lucrurile noastre 
dispăruseră. Chiar și mobila”. 

Cât timp Claudia fusese la școală, mama ei se mutase literalmente, luând-o pe Chloe cu ea. 

Din fericire, Claudia avea o rudă care locuia în apropiere și a putut să se mute la ea câteva 
săptămâni până când au reușit să dea de urma lui Jean. 

„O fi fugit ea”, ne-a spus Claudia cu sarcasm, „dar de mine tot n-a scăpat. M-am mutat iar la 
ea..., dar numai până în ziua în care am împlinit șaisprezece ani. De atunci, nu m-am mai întors 
acasă”. 

Nu era un mister motivul pentru care Claudia își tot pierdea clienţii. Din punct de vedere 
raţional, știa că era un designer bun și o resursă valoroasă şi de nădejde pentru clienţii ei. Dar în 
adâncul ei se înrădăcinase convingerea că e o persoană rea, leneșă, indolentă, egoistă și de niciun 
folos pentru nimeni. Exista o parte a Claudiei care se tot aştepta să-i vadă pe clienţii ei să plece pe 
neașteptate — iar când aceştia nu plecau, își sabota în mod inconștient relația până când aceștia chiar 
o părăseau. 

Cu greu ai putea găsi un copil căruia să nu i se fi spus că e „rău” de către o persoană în care are 
încredere și pe care o respectă. Pentru un copil mic, care încă se chinuie să-și clădească un sentiment 
al identităţii din talmeş-balmeșul experienţelor cotidiene, simplul fapt că i se spune „Nu!” sau „Nu 
face asta” poate fi receptat ca mesajul Greșești! Eşti rău! Asta e ceva normal; ni se întâmplă tuturor. 
Totuși, pentru unii, acuzaţia are un impact profund. 

La fel ca litera stacojie purtată de Hester Prynne din romanul lui Hawthorne, persoana care are 


această convingere poartă un stigmat al condamnării care îi colorează orice experiență ar putea să 
aibă. 

Dorinţa de a obţine aprobarea părinţilor şi a altora este înnăscută în fiecare dintre noi. În mod 
firesc, copiii vor să le facă pe plac părinţilor și, practic, orice părinte, măcar din când în când, se 
foloseşte de această vulnerabilitate ca o modalitate de a controla comportamentul copilului. Până la 
un punct, acest lucru este normal și productiv, atât în ferirea copilului de rele, cât şi în a-l ajuta să 
facă distincţiile esențiale în viaţă. Totuşi, există în unele familii tendința de a exagera în această 
direcție, ducând-o dincolo de punctul instruirii, în domeniul condamnării. 

De exemplu, există o diferenţă între stânjeneală şi ruşine. Stânjeneala se referă la o acțiune 
specifică a noastră care a atras o atenţie nedorită. Rușinea vine dintr-o atenţie nedorită îndreptată 
către cine suntem ca persoană, nu doar către ce anume am făcut. 

Copilul varsă paharul de lapte pe masă și spunem: „Ce se întâmplă cu tine?! De câte ori ţi-am 
spus să fii atent?” Acestea, desigur, sunt întrebări fără răspuns şi copilul nu are nicio modalitate de a 
reacționa — în afară de cazul în care îi oferim una. 

În acelaşi scenariu, să ne imaginăm că părintele rosteşte aceeaşi dojană, dar apoi spune: „Bine... 
uite, du-te şi ia un prosop de hârtie din bucătărie și șterge laptele și totul o să fie în regulă”. 

Dojana continuă să doară, dar acum e vorba mai mult de stânjeneală decât de rușine veritabilă, 
iar copilul are posibilitatea să-și ispăşească, să-și redreseze greșeala printr-o acţiune pozitivă. Cu 
alte cuvinte, i s-a dat o cale de-a face o diferenţă între o stângăcie și propria-i persoană: poate că a 
făcut ceva greşit, dar asta nu înseamnă că e ceva în neregulă cu el. 

Copiii mici sunt îndeosebi predispuși să tragă o astfel de concluzie autoincriminantă. Ca părinţi, 
o cale de a ne asigura că nu contribuim la instaurarea unei astfel de convingeri la copiii noştri este să 
avem grijă să nu facem acuzaţii generalizatoare. Afirmaţii care încep cu „De ce faci mereu...”, sau 
„De fiecare dată tu...” sau „De ce nu poţi niciodată...” creează afirmaţii generalizatoare de 
condamnare împotriva cărora este aproape imposibil să te aperi. 

Această nefericită putere de a condamna nu aparține exclusiv părinţilor. În orice relaţie în care 
un partener are încredere sau îi pasă de opiniile celuilalt, această dinamică rămâne valabilă. 
Aceleași afirmaţii universale pot fi la fel de uşor adresate dinspre profesor către elev, de la fratele 
mai mare către cel mai mic sau de la un soţ la celălalt. 

Vinovăţia cere pedeapsă, iar cei care au această convingere autorestrictivă tind — de regulă, 
fără să-şi dea seama de asta în mod conștient — să facă lucruri care nu sunt bune pentru ei sau sunt 
contrare ţelurilor lor şi convingerilor pe care le au în mod conștient. Cu alte cuvinte, aşa cum Claudia 
a formulat atât de exact, tind să se autosaboteze. 

Povestea lui Stefanie, directoarea de succes pe care am prezentat-o în introducere și din nou în 
capitolul 1, este un bun exemplu al acestei convingeri. Când părinţii ei au certat-o pentru că a luat un 
bănuţ de la mătuşa ei, fără să-și dea seama în mod conștient sau să formuleze în cuvinte, fetița de 
şapte ani și-a format despre ea o convingere care spunea cam aşa: 

Sunt condamnabilă și rea. 


Ca adult, acea ceață stăruitoare de autoînvinuire s-a exprimat astfel: 


Nu merit și nici nu sunt capabilă să am succes. 


Și, deloc surprinzător, a făcut alegeri și a întreprins acţiuni care, de-a lungul timpului, s-au 
aliniat perfect acelei convingeri. 

Iată doar câteva din multele variaţii ale acestei convingeri: 

Nu fac bine ceea ce fac. 

Nu sunt bun de nimic. 

Sunt egoist și mă gândesc numai la mine. 

Sunt vinovat. 

Ar trebui să-mi fie ruşine de mine. 

Ceva e în neregulă cu mine. 

M-am dezamăgit pe mine însumi. 

Sunt groaznic. 

Sunt condamnabil. 

Sunt păcătos. 

Provoc nenorocire. 

Merit doar lucruri rele. 

Regret că am făcut asta. 


Sunt singur 


Într-o zi, un bărbat trecut de patruzeci de ani a apărut în cabinetul nostru şi a solicitat o consultaţie. 
N-a vrut să completeze niciun formular de primire și și-a dat doar numele de „Gabe X”. A insistat să 
plătească cu bani lichizi pentru consultaţie. 

Gabe lăsa o impresie izbitoare. Bronzat și în mod vădit în bună condiţie fizică, se mişca precum 
un atlet olimpic. Vorbea cu precizie, dar aproape monoton, iar fața lui trăda o lipsă de expresie 
aproape totală. În termeni clinici era lipsit de afect: mai degrabă robot decât om. 

De la bun început, ne-a spus că fusese la mai mulţi terapeuţi și (ca Stefanie) citise foarte mult 
despre problemele legate de dispoziţiile afective. Nimic nu i-a fost de folos. 

Povestea vieţii lui Gabe era șocantă. Nu și-a cunoscut niciodată tatăl; mama lui era o dependentă 
de droguri care l-a abandonat de timpuriu. A crescut la o rudă îndepărtată care trafica droguri și 
făcea parte dintr-o bandă. În casă se găseau mereu arme de foc. Într-o zi, când avea nouă ani, Gabe a 
luat un pistol din curiozitate, pistol care s-a declanșat accidental, ucigând un alt copil care se 
întâmplase să fie pe-acolo. 

Ca adult, Gabe a ajuns în Forţele Speciale Militare și a fost detașat în cele mai fierbinţi zone de 
război, unde a slujit ţara câţiva ani ca lunetist. Acum era militar în retragere, încercând să-și 
clădească o carieră în afaceri și o viață sănătoasă pentru sine. 

Apoi ne-a vorbit despre problema cu care se lupta. 

— Mă simt de parcă n-aş avea suflet, a spus el. 

Problema lui Gabe depășea graniţele unor termeni clinici ca depresie, anxietate sau stres 
posttraumatic. Poate cea mai apropiată descriere era disperare existenţială. În termenii cei mai 


simpli, Gabe se simţea rupt de viaţă. 

Ca să analizăm dilema lui Gabe dintr-un unghi ușor diferit, să reflectăm la povestea lui Nathan. 

Nathan a venit la noi pentru că mariajul lui de cincizeci de ani era în dificultate. Își iubea soţia, 
Judith, dar era prea deprimat ca să mai relaționeze cu ea. Femeia era foarte deschisă și sociabilă, în 
vreme ce el era mai introvertit și îl iritau eforturile ei de a-l duce la tot felul de evenimente sociale. 
Pentru asta și pentru multe alte lucruri mărunte, el se supăra pe ea, ţipa la ea şi apoi se simţea 
groaznic. 

Înainte de a trece la povestea lui Nathan, am început să vorbim despre viaţa lui actuală. Inginer 
pensionat, nu mai avea nevoie să muncească. Ce făcea cu timpul lui? 

— Nu știu, a spus el oftând. Am câteva hobby-uri și lucruri pe care le fac. S-ar putea spune, 
lucruri care să-mi distragă atenţia. Sincer, nu prea sunt sigur ce să fac cu viaţa mea. 

Părea un pic cam deprimat și prost dispus. 

Din momentul în care am început să vorbim despre povestea lui, am aflat de unde i se trăgea. 

Cu douăzeci de ani în urmă, Nathan ieșise în oraș cu fiica lui adolescentă, Janie, care tocmai își 
luase permisul de conducere. Janie era la volan. Când traversau o intersecţie liniștită la câteva 
cvartale de casa lor, un șofer beat a trecut pe roșu și le-a izbit mașina din lateral cu viteza de o sută 
de kilometri pe oră. Janie s-a ales cu cutia toracică zdrobită și nu putea să respire, dar amândoi erau 
prinși atât de strâns în mașina avariată, încât niciunul dintre ei nu putea să se miște. Așteptând 
neputincios sosirea ajutoarelor, Nathan n-a putut să facă nimic altceva decât să stea şi s-o vadă pe 
fiica lui pierind prin asfixiere. 

Era oare de mirare că se simţea deprimat? 

Dar iată care era de fapt povestea: oricât de oribilă şi de tragică era pierderea fiicei lui, nu asta 
era ceea ce-l rodea pe Nathan. Da, moartea ei fusese incredibil de dureroasă, dar, cu anii, Nathan și 
Judith ajunseseră treptat să se împace cu pierderea suferită. Dar nu asta îi sufoca viaţa. Era 
experienţa stăruitoare a futilității — că nu fusese capabil să facă ceva care să oprească desfăşurarea 
tragediei. 

Fata lui murise, iar el a stat lângă ea fără să facă nimic. 

Desigur, nu fusese absolut nimic pe care să-l poată face: fusese țintuit locului din punct de 
vedere fizic de aceeaşi mașină avariată care o ţinea prizonieră și pe fiica lui. Dar tocmai acest lucru 
lăsase o rană îngrozitoare. Nu era atât faptul că se învinuia pe sine, cât un sentiment pătrunzător de 
abandonare și futilitate. Cum putea viaţa să fie atât de nedreaptă? Dacă un asemenea lucru era posibil 
să se întâmple, ce rost mai avea orice? 

Ceea ce făcea problema lui dificil de văzut era faptul că, atât cât se putuse, „trecuse” peste 
tragedie. 'Trecuseră deja ani buni. lar Nathan nu avea tendinţe de suicid şi nici nu umbla pe străzi 
sfârşit de durere. Nu existau simptome vizibile dramatice. Doar o ceață întunecată şi densă care 
plutea peste viaţa lui. Pur şi simplu îşi ducea viaţa într-o stare de deconectare. 

Când se supăra pe Judith, lucru care se întâmpla frecvent, de fapt nu pe Judith era supărat. Pur și 
simplu îşi îndrepta ostilitatea în direcţia ei. 

În realitate, era supărat pe Dumnezeu. 

Am văzut mulți oameni care au pierdut pe cineva apropiat, mai ales în circumstanţe devastatoare 


cum sunt accidentele groaznice, crimele violente sau bolile cronice, şi care au ieșit din situaţie 
supăraţi pe Dumnezeu, chiar dacă nu-și dau seama de asta. Adesea, oamenii neagă acest lucru în mod 
conștient, spunând: „Nu, eu cred în Dumnezeu, căile Domnului sunt misterioase, de bună seamă că 
Dumnezeu are un plan mai mare”, și așa mai departe — dar acesta poate fi eul logic care vorbeşte. 
Între timp, eul emoţional este profund deconectat, astfel încât avem în noi o gaură uriașă și nici măcar 
nu ne dăm seama. 

Vedem acest lucru în special atunci când mor niște copii, lucru ce pare profund nedrept. Dar îl 
mai vedem și în cazuri în care un copil şi-a pierdut de timpuriu unul dintre părinţi sau un bunic ori pe 
altcineva la care a ţinut. 

Auzim adesea în procesul suferinţei: „De ce a lăsat Dumnezeu să se întâmple una ca asta?” Iată o 
întrebare foarte răspândită care apare în grupurile de susținere pentru oameni îndureraţi. De ce a 
îngăduit Dumnezeu ca un copil să sufere? De ce să lase să piară un adolescent într-un accident de 
mașină? Într-un eveniment precum atacul terorist de la 11 septembrie 2001 sau în dezastre naturale 
catastrofale precum tsunamiul din 2004 care a ucis aproape un sfert de milion de oameni, cutremurul 
din 2010 care a devastat Haiti sau cutremurul, tsunamiul și dezastrul centralelor nucleare care a lovit 
Japonia în 2011, experienţa traumei şi sentimentul rezultant al futilității şi pierderii credinţei pot fi 
larg răspândite. 

În multe cazuri, mânia aceasta nu e îndreptată împotriva lui Dumnezeu, ci a celui în cauză către 
sine. 

O altă clientă, Deborah, a avut un fiu care a murit într-un accident de mașină, băiatul urcându-se 
beat la volan. Femeia era supărată pe ea însăşi pentru că simţea că ar fi trebuit să facă ceva ca să-l 
oprească să bea și să se urce la volan — cu toate că nu se afla de față în acel moment şi, prin urmare, 
nu ar fi putut să facă nimic. 

Nu doar situațiile care implică morţi tragice pot trezi acest sentiment de mânie pe sine. Oamenii 
se supără adesea pe ei înșiși pentru o despărţire sau un divorţ, sau se simt vinovaţi pentru efectele 
lor asupra copiilor sau din cauza problemelor pe care copiii lor le au la maturitate. O pagubă 
financiară serioasă sau o retrogradare profundă în cariera profesională, jaful, un divorţ urât între 
părinţi... sunt multe circumstanţe în care cursul evenimentelor poate părea atât de profund nedrept, 
încât ideea noastră de dreptate şi justiție pare definitiv distrusă. 

Această problemă nu este exclusiv legată de Dumnezeu. Are legătură cu sentimentul nostru de 
conectare şi cu pierderea acelui sentiment. 

Chiar şi oamenii care nu sunt adepţii unei anumite religii sau credinţe spirituale trăiesc de regulă 
cu un anumit sentiment de conectare la o realitate mai cuprinzătoare. Mulţi oameni care nu susțin în 
mod necesar că ar crede în Dumnezeu au totuși un sentiment spiritual, potrivit căruia există o 
inteligență sau o ordine mai mare în univers. Pentru unii, acest lucru este cel mai puternic simțit ca o 
legătură profundă cu natura, cu munții și copacii, cu apusul de soare și frunzișul copacilor. Alții simt 
acest sentiment spiritual mai cuprinzător imersându-se în muzică sau în altă formă de artă. Unii îl simt 
cel mai clar ca un sentiment de conexiune cu familia umană lărgită. 

Formulat cel mai simplu, este sentimentul nostru de legătură cu viaţa însăși. 

Când simţim acea conexiune, atunci nu suntem niciodată singuri cu adevărat. Invers, când nu 


simțim acel sentiment de legătură profundă — cu Dumnezeu, cu natura, cu familia mai largă a 
omenirii, cu viața însăși — atunci, când ajungem să fim singuri, suntem realmente singuri. „Mă 
îngrozește eterna tăcere a acestor spaţii infinite”, scria omul de știință din secolul al 
șaptesprezecelea Blaise PascalS — a cărui mamă a murit când micuțul Blaise avea doar trei ani. 

Când oamenii nu se simt legaţi de ceva din afara lor, asta nu doar că le schimbă perspectiva 
asupra vieţii, dar le schimbă și sănătatea. Sentimentul de speranță diminuează și, odată cu el, și 
funcţia sistemului imunitar. Corpul poate răspunde printr-o oprire treptată a acelei forțe misterioase 
pe care orice medic o cunoaşte drept „voinţa de a trăi”. 

Progresul lui Gabe a fost remarcabil. Chiar de la prima ședință, după ce l-am purtat prin paşii 
simpli de clarificare pe care îi vom analiza mai târziu, în cadrul acestei cărți, comportamentul lui s-a 
modificat spectaculos. Cel mai bun mod de a descrie acest lucru este: era ca și cum a intrat în cabinet 
într-un film alb-negru, iar când a ieșit, filmul a devenit color. 

Pe la a treia şedinţă, zâmbea cu adevărat, chiar râdea. 

Pentru Nathan, a fost nevoie de ceva timp ca să-i descoperim convingerea autorestrictivă şi să 
continuăm să lucrăm prin acest proces. Nu s-a întâmplat într-o singură ședință, ci într-o serie de 
ședințe pe parcursul câtorva luni. Dar a funcționat. În timp, ceața aceea de deznădejde, alienare și 
mânie s-a ridicat până la punctul în care legătura cu soţia lui, Judith, s-a redeşteptat. Din acel 
moment, a devenit mai angajat și direcționat în activităţile sale, iar relația de cuplu s-a îmbunătăţit 
enorm. 

Nu cu mult timp în urmă, au mers într-o croazieră împreună. Am primit o scrisoare de la el, 
expediată din Italia: „De atunci, nu ne-am mai certat! Trebuie să vă spun că e extrem de frumos să pot 
să stau cu soția mea şi să nu mai simt acea veche ostilitate”. 

lată câteva exemple privind modul în care această convingere autorestrictivă poate fi exprimată: 

Sunt Singur. 

Viaţa e pustie. 

N-are niciun rost să mai continui. 

Nimic nu mai are vreun rost. 

Sunt deconectat față de lume. 

Sunt rupt de Dumnezeu. 

Sunt furios pe Dumnezeu. 

Sunt furios pe mine însumi. 


Evaluarea propriei tale convingeri personale 


În timpul lecturării acestui capitol, probabil că ai simțit că una sau mai multe dintre aceste convingeri 
rezonează cu tine. Acum, țelul tău este să o identifici pe aceea care exercită cea mai mare influență 
asupra vieţii tale. 

Ca să te ajutăm să o descoperi, iată şapte seturi de afirmaţii care exemplifică aceste șapte 
convingeri. În timp ce citeşti fiecare set, bifează acele afirmaţii despre care simţi că s-ar potrivi cu 
tine și cu experienţele tale cotidiene, chiar dacă numai într-o anumită măsură. 

În timp ce faci asta, uită-te din nou la experienţele semnificative din trecut pe care le-ai 


identificat în capitolul 1 şi pune-le în legătură cu aceste convingeri. Sesizezi vreo corelație? 


„Nu sunt în siguranţă.” 


DI Nu pot să scap de senzaţia că mă paşte un rău iminent, o boală fatală sau altă ameninţare la 
adresa ființei mele. 

O Evit să mă simt stingherit în situaţii sociale (sau le evit) unde se află mulți oameni pe care nu-i 
cunosc bine. 

O Îmi fac griji constant în legătură cu sănătatea mea şi mereu am impresia că se întâmplă ceva 
care nu-mi face bine. 

DI Familia mea spune că sunt exagerat de protector, dar nu mă pot abţine să nu stau în preajma lor 
şi să nu-mi fac griji pentru ei. 

Dl Am tendinţa să mă simt anxios în spaţii închise/deschise sau la înălțime. 

DI Când survin conflicte, fac tot ce pot ca să le evit, decât să mă implic în ele. 

O Adesea mă simt paralizat când am de luat decizii importante. 


„Sunt lipsit de valoare.” 


O Nu-mi permit să urmez o anumită deprindere, carieră, sport, hobby sau altă activitate, cu toate 
că ştiu că sunt capabil de aceasta şi mi-ar plăcea să o fac. 

O Nu mă simt în largul meu să vorbesc în faţa grupurilor. 

O Simt că sunt un impostor, nu merit respectul primit din partea celorlalți sau nu sunt atât de bun 
sau de valoros precum par să fiu. 

O Adesea mi se întâmplă să nu exprim ceea ce consider a fi o solicitare corectă sau rezonabilă 
din teama de a nu fi respins. 

O Mi-e greu să-mi apăr pielea când oamenii mă critică sau mă tratează prost. 

O Se pare că intru adesea în relaţii în care cealaltă persoană nu mă tratează bine sau cu respect. 

O Alţii mi-au spus că nu dau suficientă atenţie felului cum arăt sau mă îmbrac. 

DI] Ori de câte ori fac ceva nou, mi-e foarte greu să scap de ideea că nu voi reuși. 

D În relaţiile/cariera mea, mi se pare că m-am resemnat. 

Dl] Am adesea senzaţia că oamenii cu care-mi petrec timpul sunt mai deştepţi, mai amuzanți, mai 
talentaţi și așa mai departe decât mine. 

DI Mă simt ca o povară pentru familia mea/oamenii din jurul meu. 

O Îmi fac adesea griji că i-aş putea dezamăgi pe alţii. 


„Sunt neputincios” 


D Într-un grup, chiar și într-unul mic, mă simt adesea invizibil. 

O Uneori mă simt ca un străin, chiar și printre oamenii care mă cunosc. 

O Uneori mă simt prins în capcana slujbei/relaţiei/carierei/vieţii mele. 

O Uneori mă întreb, dacă aş dispărea brusc, ar observa oare cineva sau i-ar păsa cuiva? 

D Sunt mereu trecut cu vederea la aprecieri, promovări sau alte forme de recunoaștere. 

O Viaţa mea pare ca un carusel sau ca o roată mare de e bâlci, asupra căreia nu am niciun 


control. 

D Am o problemă cu alcoolul/țigările/abuzul de mâncare/alte substanțe adictive sau 
comportamente compulsive și, cu toate că-mi dau seama că-mi fac rău, mi se pare că nu le pot 
opri. 

O Îmi fac griji permanent despre starea lumii și simt că nimic din ceea ce aş face n-ar avea vreo 
importanţă. 


„Nu pot fi iubit.” 


O Adesea îmi fac griji că persoana cu care sunt într-o relație de dragoste va înceta să mă mai 
iubească sau va găsi pe cineva pe care să-l iubească mai mult. 

O Nu sunt absolut convins că pot avea cu adevărat o relaţie de dragoste mulțumitoare, care să mă 
facă să mă simt împlinit. 

DI Am tendinţa de a intra în relaţii în care, până la urmă, sunt respins sau părăsit. 

O Uneori îi resping pe oamenii pe care îi iubesc cel mai mult şi nu-mi dau seama de ce. 

O Uneori îi sufoc pe oamenii pe care-i iubesc cel mai mult și nu-mi dau seama de ce. 

O Deși știu că soţul/soţia îmi este fidel(ă), nu-mi pot stăpâni sentimentele puternice de gelozie. 

DI Mi-e teamă să mă implic într-o relaţie, chiar și cu o persoană pe care ştiu că o iubesc, pentru 
că nu pot să scap de temerea că în cele din urmă mă va trăda sau mă va părăsi. 

O Simt că trecutul meu m-a vătămat prea mult ca să mai pot fi iubit cu adevărat de cineva. 


„Nu pot să am încredere în nimeni.” 


O Mi-e teamă sau nu sunt dispus să am încredere în bărbaţi/femei/orice persoană cu poziție de 
autoritate/colegi sau parteneri și aşa mai departe. 

DI Mi-e teamă sau nu sunt dispus să am încredere în oameni, în general. 

DI Oamenii de care sunt apropiat îmi vor spune că am tendinţe excesive de control, că trebuie să 
fac totul eu însumi ca să simt că este făcut cum trebuie. 

DI Copiii/soţul/soţia încep să se simtă iritaţi de mine pentru că întotdeauna le spun ce să facă/nu 
am încredere în ei. 

O Îmi vine peste mână să mă distrez, să mă liniștesc sau să mă relaxez printre prieteni. 

O Soţia/soţul îmi spune că nu sunt spontan(ă). 

O Simt că sufăr de „inversul atingerii lui Midas” — tot ce ating se transformă în bălegar. 

D Mă tem să mă apropii de cineva sau să le dezvălui sentimentele. 

O Îmi vine greu să am încredere în propria-mi judecată. 


„Sunt râu.” 


O Simt că sunt o persoană groaznică. 

DI Mă aştept întotdeauna la ce e mai rău. 

O Ori de câte ori se întâmplă ceva bun, nu pot să mă bucur pentru că aştept să vină şi reversul 
medaliei. 

DI Mă simt vinovat pentru lucrurile pe care le-am făcut în trecut. 


DI Mă simt vinovat, cu toate că nu știu exact pentru ce trebuie să mă simt vinovat. 

O Simt că oamenii din jurul meu s-ar descurca mai bine fără prezenţa mea aici. 

O Mi-e greu să mă aştept ca orice să iasă bine. 

Dl Am un lung istoric de autosabotare a muncii/relaţiilor/sănătăţii/vieţii mele. 

O Simt că oamenii ceilalți sunt mai buni decât mine. 

DI Nu pot să scap de sentimentul că e ceva fundamental în neregulă cu mine, că sunt o persoană 
rea. 


„Sunt singur.” 


O Cu toate că sunt înconjurat de alți oameni, mă simt singur. 

Dl Am sentimentul că nimeni n-ar putea să mă înțeleagă pe mine sau ceea ce simt. 

O Mi-e greu să cred că există un lucru precum sufletul sau, dacă ar exista, că eu aș putea avea așa 
ceva. 

© Am sentimentul că locul meu nu e aici. 

O Uneori nu am senzaţia că viața merită trăită. 

O Uneori, viața mi se pare o mare glumă sau o mare tragedie. 

O Viaţa mi se pare fără sens. 

D Sunt furios pe Dumnezevw/furios pe mine însumi. 


„Ce fac dacă nu sunt sigur care convingere mi se potriveşte?” întreabă uneori oamenii. 

Aici nu există un răspuns greşit. Încă o dată, Procesul în Patru Paşi este un sistem foarte 
îngăduitor. Chiar dacă alegi o convingere care nu coincide perfect cu ceea ce crezi tu că este 
adevărat, tot o să obţii o îmbunătăţire. Nu e ca și cum ai lua un medicament greșit: toate sunt 
medicamente potrivite. Una sau două convingeri îți vor descrie mai exact situația decât altele și îţi 
vor da o linie mai directă spre problemele esenţiale cu care ai de a face. 

Dar oricare dintre ele te va duce acolo. 

Indiferent cu ce convingere alegi ca să începi procesul, o să activezi aceleaşi părți ale creierului 
şi o să treci în general de la „E ceva în neregulă cu mine” la „E în regulă cu mine”. Oricare ar fi 
detaliile și specificul versiunii tale de convingere autorestrictivă, procesul o să dea rezultate. 

Așadar... cu asta ar trebui să fie în regulă, nu? Din momentul în care ai identificat structurile 
false de convingeri autorestrictive care-ţi afectau percepțiile, acum că știi de unde e posibil să vină 
şi că ele nu sunt realitatea pură, acum că ştii ce se întâmplă înăuntrul tău, ai putea pur și simplu să-ţi 
spui: „În regulă, asta a fost atunci..., iar asta e acum. Am trecut peste!” 

Corect? 

Nu tocmai. 

Desigur, nu e atât de simplu. Dacă doar despre asta ar fi vorba, atunci Stefanie n-ar fi venit 
niciodată să ne vadă. Dacă doar despre asta ar fi vorba, atunci tu nu ai citi această carte, iar noi n-am 
fi avut niciun motiv ca să o scriem. 

Simpla identificare a unei convingeri false, autorestrictive, nu înseamnă că n-o vei mai simți. 
Aşa cum am spus și mai devreme, nu e de ajuns să ştii despre ce e vorba: ceața aceea a nefericirii 


rezistă logicii. Să încerci să o împrăştii vorbind despre ea nu are mai multă eficiență decât 
încercarea de a schimba canalul strigând la televizor. 

Dar de ce se întâmplă așa? De ce persistă aceste convingeri și menţin o influență atât de 
puternică asupra vieţii noastre? 

Despre asta e vorba în capitolul următor. 


5 Rezonanţa magnetică nucleară (RMN) a reprezentat un mare progres față de tomografia computerizată (TC), care arăta țesuturile tari, 
pentru că prin RMN puteau fi vizualizate țesuturile moi — discurile și aşa mai departe, precum și țesutul cerebral — prezentând țesutul 
care consuma oxigen. Cu alte cuvinte, scanările TC erau mai anatomice şi mai structurale, în vreme ce noile tehnici imagistice aveau un 
potențial mai mare de a arăta ce se petrece în interiorul corpului din punct de vedere funcțional. 

Apoi a apărut RMN funcţional, sau RMNf, un tip special de RMN care măsoară schimbările în activitatea neurală prin schimbări ale 
fluxului sangvin și ale nivelurilor de oxigen ale sângelui din creier sau măduva spinării. Principiul de la baza acestui proces a fost 
dezvoltat în 1990 şi implementat pentru prima oară în formă experimentală în 1991. A fost rapid adoptat pentru utilizarea pe scară largă, 
atât în diagnoză, cât şi în cercetare. Partial pentru că nu implică folosirea unor izotopi radioactivi, ca alte forme de scanare (TC şi TEP), 
poate fi utilizată în mod repetat fără să facă rău. De la începutul anilor 1990, RMNf a ajuns să domine domeniul imagisticii cerebrale 
datorită faptului că este relativ noninvazivă, expunerea la radiații lipseşte şi este disponibilă relativ pe scară largă. 

Tomografia de emisie de pozitroni (TEP) realizează o imagistică asemănătoare, dar necesită un izotop radioactiv, care face ca repetarea 
măsurărilor să fie dificilă. În unele privințe, este un instrument de diagnosticare mai robust, dar este mai limitat în scopuri de cercetare. 
Pe măsură ce RMNf a devenit mai puternică (în esenţă, prin folosirea unor magneți mai puternici), s-au putut măsura mai multe detalii cu 
o precizie şi mai mare. Peste zece sau cincisprezece ani, cine ştie, poate că vom avea dispozitive RMNf personale, conectate la 

laptopuri, tablete sau telefoane celulare. 


6 „Le silence éternel de ces espaces infinis m'effraye”, din cartea postumă a lui Pascal, Cugetări. 


Capitolul 3 


Puricele şi elefantul 


Pentru că ceea ce fac nu știu. Căci nu săvârşesc ceea ce voiesc, ci fac 
ceea ce urăsc. 

Sfântul Apostol Pavel, în Epistola către Romani 7:15 

A fost odată ca niciodată un purice care credea că este regele lumii. 


Într-o zi, a hotărât să se ducă la plajă, să facă o baie. Dar țărmul vestic era la mulţi kilometri distanță 
şi, de unul singur, puricele nu putea să parcurgă decât câţiva centimetri deodată. Dacă avea de gând 
să ajungă la țărm în timpul vieţii, trebuia să facă rost de un mijloc de transport. 

Aşa că l-a strigat pe elefant: „Hei, elefantule, să mergem la plimbare!” 

Flefantul puricelui s-a apropiat și s-a lăsat în genunchi. Puricele i-a sărit în spinare și, arătând 
spre apus, a spus: „Într-acolo să mă duci... la plajă!” 

Dar elefantul nu s-a dus spre vest. Avea chef mai degrabă să se ducă în pădure, spre est, și chiar 
asta a făcut. Puricele, spre marea lui uimire, n-a putut să facă nimic decât să accepte călătoria și să-și 
petreacă toată ziua suportând loviturile în față ale frunzelor și crengilor. 

A doua zi, puricele a încercat să-l facă pe elefant să-l ducă la prăvălie ca să-şi cumpere un 
unguent pentru față. În schimb, elefantul l-a dus într-un lung periplu spre munţii din nord, îngrozindu-l 
pe purice atât de tare, încât n-a mai putut să doarmă noaptea. Puricele a căzut la pat câteva zile, 
bântuit de coşmarurile cu urcușurile pe drumurile de munte. Era sigur că-și va găsi moartea într-o 
prăpastie și în fiecare dimineaţă se trezea acoperit de o sudoare rece. 

După o săptămână, simțindu-se în sfârşit îndeajuns de bine ca să se ridice din pat, puricele l-a 
chemat pe elefant lângă el, s-a urcat în spinarea lui şi i-a spus: „Nu mă simt bine. Te rog, du-mă la 
doctor”. 

Dar elefantul a luat-o cu voioșie spre ţărmul vestic, unde şi-a petrecut ziua îmbăindu-se. Puricele 
a fost cât pe ce să se înece. 

În noaptea aceea, şezând lângă foc şi încercând să se încălzească, puricele a avut un gând. S-a 
întors spre elefant şi i-a spus: „Mâine... ăă, ce planuri ai?” 

Probabil că te întrebi care este morala acestei povești. Pur și simplu este vorba de asta: dacă 
ești purice și călărești un elefant, înainte de a-ți face vreun plan, poate-ar fi mai bine să-l întrebi pe 
elefant ce are de gând. 

Această idee e mai importantă pentru viaţa ta decât ar putea să ţi se pară — pentru că, de fapt, 
chiar ești un purice care călărește un elefant. Puricele din poveste reprezintă mintea conștientă, care 
include intelectul tău și forţa raţiunii, ambițiile şi aspiraţiile, ideile, gândurile, speranţele și 
planurile tale. Pe scurt, tot ceea ce consideri a fi tu. lar elefantul? Este mintea ta subconștientă. 

Ca să înțelegem cum lucrează acestea două împreună — sau cum nu lucrează, așa cum se 
întâmplă adesea, să începem cu puricele. 


Mintea ta strălucită, uluitoare 


Creierul uman este cea mai remarcabilă, puternică și versatilă creaţie pe care o cunoaştem. Cele 
aproximativ 100 de miliarde de celule neuronale ale sale transmit mesajele de la una la cealaltă prin 
circa un cvadrilion de conexiuni — de câteva mii de ori numărul tuturor corpurilor cereşti cunoscute 
din Calea Lactee. Ca să ne exprimăm reținut, capacitatea creierului omenesc este enormă. 

Atent adăpostit în cochilia sa osoasă, plutind într-o baie de lichid cefalorahidian, asemănător 
celui amniotic, deasupra unei structuri spinale protectoare la impacturi, tot ceea ce este legat de 
creier este proiectat ca să-i asigure maximum de hrană, grijă şi protecţie. Cântărind între 900 și 1 
300 de grame, creierul uman reprezintă doar 1 până la 2 procente din greutatea corporală maximă a 
unei persoane și totuși consumă 15 la sută din fluxul sangvin total, 20 la sută din aerul respirat și între 
20 şi 30 la sută din aportul total de energie din corp. 

La un creier de adult mediu, aproximativ 170 000 de kilometri de axoni mielinizaţi (fibre 
nervoase funcționale) sunt înfăşurați ca un ghem de sfoară incredibil de complex într-o structură ce 
seamănă cu doi pumni încleștaţi. De fapt, dacă vrei să-ţi faci o imagine corectă despre dimensiunea 
şi forma creierului, strânge palmele în pumni acum și apropie-le, lipind încheieturile degetelor. 

În centrul şi la baza lui (degetele opozabile, palmele şi vârfurile degetelor) se află cerebelul, 
amigdala, hipocampul, trunchiul cerebral și alte structuri care au în sarcină mii de funcții automate, 
cum ar fi simţul echilibrului și deprinderile motoare, gestionarea inputurilor senzoriale şi acțiunile 
de reacţie la stres menţionate în capitolul 1. Straturile de ţesut înfășurate în jurul părţii frontale și de 
sus a creierului (degetele şi încheieturile degetelor), partea implicată în gândirea conștientă, se 
numește cortexul prefrontal sau lobul frontal. 

Lobul frontal este şeful creierului, responsabil de concentrare, învăţare și puterea observaţiei 
conștiente. Aceasta este partea creierului care gândește și raționează, partea prin care evaluăm 
opţiunile, luăm decizii noi şi ne exercităm voinţa liberă. Este partea din tine care citeşte aceste 
cuvinte chiar acum, în vreme ce trunchiul cerebral și alte centre primare menţin respirația, pulsul și o 
mulțime de alte funcţii aflate sub aria de acoperire a radarului minţii conștiente. Dacă ne imaginăm 
corpul ca un imens vas oceanic, lobul frontal este căpitanul. El decide unde vrei să mergi, stabileşte 
cursul şi dă ordinele pe care apoi miile de membri ai echipajului le duc la îndeplinire. Acesta este 
creierul conştient, partea pe care o considerăm a fi „eul” nostru. 

Lobul frontal este bijuteria coroanei pentru creierul uman. Mai mult decât degetele opozabile, 
vederea bifocală sau altă trăsătură, dimensiunea lobului frontal în raport cu restul creierului este cea 
care ne distinge de celelalte specii animale. Lobii frontali din istorie au conceput sonetele lui 
Shakespeare, muzica lui Bach și invențiile lui Da Vinci. 

Totuşi, cu toată strălucirea lui, creierul conștient are limitele sale — iar acele limite se 
dovedesc a fi destul de stricte. 

George Miller, unul dintre părinţii fondatori ai psihologiei cognitive moderne și o autoritate în 
percepţia umană, a fost primul care a descris funcționarea creierului ca procesor de informaţii — în 
esență, un computer viu. Cea mai cunoscută contribuţie a lui Miller la știința cognitivă a fost 
conceptul de „segmentare” sau „grupare” (chunking), un aspect al memoriei pe termen scurt. Potrivit 
lui Miller, memoria noastră pe termen scurt (adică, cea conștientă) este capabilă să păstreze în orice 
moment cam şapte „unităţi” de informaţie: de exemplu, șapte cuvinte, șapte poziţii la jocul de şah, 


şapte chipuri sau cifre. (Descoperirea dr. Miller este uneori citată ca fiind motivaţia pentru care 
compania Bell Telephone a decis să standardizeze numerele de telefon la lungimea de șapte cifre.) 
Este ceva asemănător jonglerului care rotește niște farfurii în vârful acelor bețe subţiri. Dacă creierul 
conștient încearcă să rețină mai mult de şapte detalii deodată, vei vedea în scurt timp farfurii sparte 
pe podea. 

Dar să vedem ce altceva se mai întâmplă și pe care creierul trebuie să-l urmărească! Există 
milioane de procese fiziologice care se întâmplă în corp, procese care, dacă ar încetini ori s-ar opri 
de-a dreptul, ne-ar lăsa handicapaţi sau morţi. Metabolismul celular, funcţia cardiacă şi circulatorie, 
reglajele endocrine, inputul senzorial (și evaluarea simultană a semnalelor de pericol), mișcarea lină 
a mușchilor în sute de mii de locuri diferite răspândite în corp... amploarea sarcinii este năucitoare. 
Să ne imaginăm că am fi nevoiţi să dăm atenţie fiecărei reacţii metabolice care are loc în glandele 
digestive şi endocrine. Dacă mintea conștientă ar trebui să gestioneze toate aceste procese, n-am trăi 
nici zece minute. 

Din fericire, mintea conștientă nu este la cârma tuturor lucrurilor. 


Un continent nedescoperit 


Conceptul de minte subconștientă este destul de recent, deşi oamenii au simţit dintotdeauna că există 
o forță nevăzută mai profundă, care se află acolo dedesubtul, în spatele sau dincolo de mintea 
conștientă. De la grecii antici încoace, oamenii de ştiinţă s-au străduit să înţeleagă psihicul uman, 
cuvânt care-şi are rădăcina în grecescul psyche, adică „minte” sau „suflet”. Aristotel vorbea despre 
imaginaţie (phantasia), ca fiind distinctă de percepţie şi intelect, sugerând că există în minte un 
spaţiu care lucrează cu imagini specifice (phantasma) şi le combină pentru a ajunge la idei abstracte. 
Mitologiile din toate culturile sunt pline de poveşti cu eroi care valorifică o înțelepciune superioară 
prin intermediul imagisticii care ia naștere în visele lor. 

În timpul Renașterii europene și a „Erei Raţiunii”, mintea conştientă a fost ridicată pe culmi. 
Celebra afirmaţie filosofică a lui René Descartes „cuget, deci exist” era în parte o declaraţie privind 
claritatea şi conștiința de sine pură a gândirii umane. După mai multe generaţii, Eseul asupra 
intelectului omenesc al lui John Locke a susținut pe mai departe ideea conştiinţei de sine complete şi 
transparente a omului. Dar această concepţie clară și ordonată nu a rezistat prea mult. „La finele 
secolului [al nouăsprezecelea]”, aşa cum scrie Tor Norretranders în Iluzia utilizatorului, „ideea de 
om autotransparent a fost pusă la mare îndoială”7, pe măsură ce oamenii de ştiinţă au continuat să 
extindă aria de cuprindere a observaţiilor lor legate de animalul uman. „Hermann Helmholtz, 
cunoscutul fizician și fiziolog german, a început să studieze reacţiile umane în jurul anului 1850... 
[şi] a conchis că o bună parte din ceea ce se întâmplă în capul nostru este de natură inconștientă.” 

Spre sfârşitul secolului al nouăsprezecelea, oameni de știință printre care William James, Arthur 
Schopenhauer și Pierre Janet foloseau termenii inconștient şi subconștient în eforturile lor de a 
explora acest teritoriu. Sigmund Freud, în cartea Interpretarea viselor, publicată în 1899, a fost cel 
care a semnalat că există un continent vast și necercetat în mintea umană care are o influență 
covârșitoare asupra vieţii noastre. Denumindu-l psihic inconștient, Freud a început să cartografieze 
acest peisaj necunoscut, folosindu-se de instrumentele avute la dispoziţie, constând în mare parte din 


dialoguri şi din analize ale viselor, pe care le-a denumit „calea regală spre inconştient”. (Deşi 
termenul inconștient este încă în general preferat în cercurile științifice, iar Freud însuşi a condamnat 
public termenul subconștient, acesta din urmă a devenit mai larg folosit în engleza cotidiană, aşa că 
am optat pentru folosirea lui în această carte.) 

Concepţia lui Freud despre psihicul inconștient era în general negativă, în sensul în care el îl 
vedea ca pe un depozit pentru dorinţele și poftele socialmente inacceptabile, pentru amintirile 
dureroase și refulate şi altele asemenea. Contemporanii lui, în special Pierre Janet şi Carl Jung, au 
dezvoltat ideea în alte direcții, aşa cum au făcut multe alte şcoli de psihologie de atunci. Totuşi, 
instrumentele fundamentale de investigaţie disponibile acelor generaţii de cercetători și clinicieni nu 
s-au schimbat și nu s-au ameliorat semnificativ până în anii 1990, odată cu sosirea metodelor înalt 
tehnicizate de imagistică cerebrală şi mai ales metoda de rezonanță magnetică nuclear-funcțională 
(RMNf). 

Unul dintre multele avantaje create de noua tehnologie de imagistică a fost faptul că, spre 
deosebire de instrumentele electroencefalografiei (EEG) și ale magnetoencefalografiei (MEG), care 
erau semnificativ limitate la măsurarea activităţii din apropierea suprafeţei creierului, RMNf 
permitea cercetătorilor să observe în profunzime interiorul cerebral, netezind calea spre o nouă 
înțelegere a amplorii și complexității excepționale a ceea ce se întâmplă în partea cea mai ascunsă a 
capetelor noastre. Era ca şi cum am fi petrecut un secol încercând să explorăm un continent întreg 
mergând pe jos și dintr-o dată am dobândit acces la elicoptere, avioane și fotografii din satelit. 

Și ce imagine extraordinară a început să iasă la iveală! Mintea subconştientă: 

e este responsabilă pentru toate miile de procese și subprocese ale metabolismului fiziologic, 

funcții pe care creierul conștient le ignoră aproape complet; 

e gestionează și sortează milioane de biţi pe secundă de input senzorial, de care creierul nostru 
conştient are habar doar într-o proporţie infimă; 

* înregistrează, sortează şi păstrează o magazie de amintiri care, deşi oamenii de ştiinţă nu au 
reușit încă să o cuantifice pe deplin, probabil că este de ordinul trilioanelor; 

e administrează funcţiile organismului pe care creierul nostru conștient le ignoră de regulă, 
inclusiv detaliile minuţioase și complexe ale mișcării și echilibrului, respiraţia, clipitul 
ochilor, folosirea mâinilor și ale degetelor, complexele coordonate de mișcare implicate în 
mersul pe jos, vorbit, şofat şi aşa mai departe. 


George Miller, care ne-a oferit conceptul de „grupare”, a cuantificat și diferenţa dintre 
capacitatea operațională a minţii conștiente și cea a minţii subconștiente. După aprecierea lui Miller, 
mintea conștientă gestionează în medie între 20 și 40 de activări neuronale pe secundă, în vreme ce 
mintea subconștientă acționează între 20 şi 40 de milioane de activări pe secundă. Cu alte cuvinte, 
între activităţile celor două tipuri de minte, conștientă şi subconștientă, diferenţa este reprezentată de 
un factor de circa un milion la unu. 

Ceea ce se dovedește a fi similar cu raportul dintre greutatea unui elefant și cea a unui, ai ghicit, 
purice. 


Partea ascunsă a aisbergului 


Pe un perete al cabinetului nostru se află o fotografie mare a unui aisberg care să ne amintească de 
realitatea naturii umane. 

În medie, aproximativ o zecime din masa unui aisberg pare să se afle deasupra nivelului apei, 
ceea ce înseamnă că aproximativ 90 la sută din el se află sub nivelul apei. Aceasta seamănă cu 
structurarea minţii omeneşti, numai că aici cifrele sunt destul de diferite. În termeni de ţesut fizic, 
circa 15 la sută din masa cerebrală este dedicată proceselor conştiente: apropiat de proporţia 
vârfului aisbergului. Dar în ceea ce priveşte prelucrarea biților de informaţie, funcția minţii 
conștiente reprezintă o zecime de miime dintr-un procent al funcţiei cerebrale totale. 

Cu alte cuvinte, creierul este un aisberg care este în proporție de 99,9999 la sută submersat sub 
nivelul atenţiei conștiente. 

Putem accesa părți minuscule ale acelei porțiuni submersate când dorim — de exemplu, când 
vrem să ne amintim ce anume trebuie să cumpărăm de la magazin în timp ce ne plimbăm pe culoarele 
acestuia. (Totuși, datorită procesului „grupării”, dacă e vorba de peste șapte obiecte, cel mai bine ar 
fi să-ţi faci o listă înainte de a pleca la magazin.) De asemenea, mai poţi să evoci în minte imaginea 
cuiva pe care l-ai cunoscut în şcoală sau a casei în care ai crescut. Sau să rememorezi un număr de 
telefon. 

Dar nu poţi să rememorezi toate numerele de telefon pe care le ştii sau feţele tuturor celor pe 
care i-ai cunoscut vreodată, cu toate că ele se află toate acolo în porțiunea submersată a aisbergului 
minţii tale. Dacă ai putea să aduci toate astea în prim-plan dintr-odată, creierul tău conștient ar fi atât 
de inundat de informaţie, încât ar fi copleşit şi inutilizabil. Ca să funcţioneze, el trebuie să se 
concentreze. 

Mintea conştientă se concentrează pe un spectru foarte îngust a ceea ce se întâmplă în viețile 
noastre în orice moment dat. Are capacitatea de a schimba acea concentrare și de a iniția o nouă 
acţiune — dar în mod tipic nu rămâne angajată în majoritatea paşilor care sunt implicaţi de 
efectuarea acelei acţiuni. Când decizi să-ți aminteşti ceva — numărul acela de telefon, chipul acela 
din trecut — mintea ta conştientă inițiază căutarea. Asemenea căpitanului de pe puntea unui 
portavion, el dă comanda, dar pe urmă comanda în sine este îndeplinită de echipaj, şi anume de către 
mintea subconştientă. 

Folosirea minţii conștiente seamănă cu situarea în mijlocul unui muzeu vast noaptea, cu toate 
luminile stinse. Stai în întunericul ca smoala, iar mintea ta conştientă este fasciculul subțire al unei 
lanterne-stilou: poţi să o îndrepţi asupra unui raft, asupra unui exponat, dar nu poţi să le luminezi pe 
toate deodată. 

Ceea ce înseamnă că poate fi greu să cunoaştem care sunt adevăratele noastre convingeri. 

Convingerile sunt modele de gândire cuprinzătoare. Dacă gândurile sunt asaltul ploii pe coasta 
muntelui, convingerile sunt canalele din sol prin care se scurge apa. Aşa cum am văzut în capitolul 2, 
ne formăm convingerile construind ţesut neural nou şi conexiuni sinaptice noi. Într-o mare măsură, 
acestea sălășluiesc în creierul subconștient. Sunt subrutine de gândire. La fel ca în cazul respirației, 
putem să ne fixăm atenţia pe o anumită convingere, dacă încercăm, dar în 99,9999 la sută din timp, la 
fel ca la respiraţie, noi nu ne gândim la convingerile noastre; pur şi simplu le lăsăm să se desfășoare. 

În condiţii normale, modul acesta de funcţionare este minunat. Dar când ne-am format nişte 


convingeri care intră în conflict direct cu dorinţele, intenţiile, valorile și ţelurile din viaţă conștiente, 
atunci intrăm în derivă. Pentru că, în vreme ce puricele vrea să meargă spre vest, dacă elefantul 
decide să meargă spre est sau nord, nu prea avem ce să facem decât să mergem încotro vrea elefantul 
— şi, după cum a descoperit puricele, călătoria poate fi dură. 


Cu mintea în-doită 


Mintea subconștientă lucrează în mare măsură prin asociere. Ea face legătura dintre unele lucruri cu 
altele. Cu alte cuvinte, dă atenţie rezonanţei — și întotdeauna lucrează în fundal. Aceasta înseamnă 
că, atunci când avem o experienţă în limitele atenţiei noastre conștiente, mintea subconștientă este 
ocupată în fundal căutând experienţe din trecut care să rezoneze cu aceasta sau care să fie în vreun fel 
similare. Ea spune: „Ce putem extrage ca să ne ajute să rezolvăm această situație?” 

O parte din această gândire comparativă ar putea să iasă la suprafaţă, până la nivelul atenţiei 
conştiente. Totuşi, cea mai mare parte a acesteia are loc atât de adânc în subconștient, încât nici nu ne 
dăm seama de ea și astfel ne pomenim că reacționăm la unele situaţii în moduri care nu par să aibă 
nicio logică pentru noi. (Precum Clay, pilotul de aviaţie, care lua în brațe mocheta, de teama 
înălțimilor.) 

Acesta este motivul pentru care experienţele intense din primii ani de viață pot avea o influență 
atât de mare asupra vieţii noastre în prezent: în vreme ce puricele minţii conștiente este atent la ceea 
ce se întâmplă acum, elefantul minţii subconştiente caută permanent orice i se pare familiar prin 
vastele sertare ale trecutului nostru. Chiar dacă asociaţiile sau conexiunile nu sunt uşor de sesizat, 
mintea subconștientă este programată să vadă acele similarități şi este extrem de dibace în efectuarea 
acestui lucru. 

Din perspectiva supravieţuirii, strategia aceasta are o logică perfectă: cel mai bun prezicător al 
viitorului este experienţa trecută. Dacă prinzi un damf, un sunet sau o imagine fugară care îți aduce 
aminte de tigrul acela înfometat cu care te-ai întâlnit cu ani în urmă, este foarte util să scoţi 
instantaneu din depozit acea amintire şi să faci ca mesajele acelea de alertare să ajungă cât mai rapid 
cu putinţă la amigdale și la glandele suprarenale. Subconștientul poate acționa cam de un milion de 
ori mai rapid decât mintea conștientă... și chiar o face. 

Dar această strategie de tip „identifică şi dă alarma” nu mai e la fel de utilă dacă informaţia 
originară a fost distorsionată. Dacă bagi gunoi, iese gunoi, cum le place să spună programatorilor de 
computere. Dacă există un defect în supoziţia originară, atunci tot ce-ţi fundamentezi pe acea 
supoziţie va fi defect. Astfel, dacă ne-am construit o convingere bazată pe experienţe traumatice sau 
microtraumatice din copilărie care spun „Toți cei de care mă apropii mă vor abandona” sau „Sunt un 
impostor și un ratat”, atunci acelea sunt sertarele la care elefantul nostru va face referire când va 
decide în ce direcţie să o ia. 

Încă o dată, subconştientul este extrem de priceput în găsirea acelor indicii. Raportul dintre ceea 
c e simțim — adică, ceea ce receptează mintea noastră subconștientă — și ceea ce percepem 
conștient este de circa un milion la unu. E vorba de o cantitate uriașă de informaţii. lar dacă 
percepțiile conștiente şi concluziile subconştientului nu se aliniază, ia să ghicim care dintre cele două 
minţi e mai puternică? 


De exemplu, să vorbim despre relaţii. 

Cunoşti o persoană nouă. Primul lucru care se întâmplă, chiar înainte de a zâmbi şi a spune „Îmi 
dai voie să-ţi deschid uşa?”, este că mintea ta subconștientă procesează milioane de biţi de 
informaţie cu viteza fulgerului, vânând toate similitudinile posibile dintre această persoană şi această 
întâlnire cu toate persoanele și toate celelalte întâlniri din întreaga ta experienţă trecută — trăsături 
fizice, expresii faciale, manierisme, îmbrăcăminte, vocabular, mirosuri, sunete, orice — și apoi 
trimițând miniconcluzii spre diversele zone ale creierului: nu e sigur, nu poți avea încredere în el, 
s-ar putea să te trădeze, pronunţă T-urile la fel ca băiatul ăla care te lua peste picior în clasa a 
treia, are sprâncenele exact ca tatăl tău — și adu-ţi aminte cum tatăl tău te critica mereu... 

Cel mai probabil, nu ești conştient de nimic din toate astea, dar îți umbreşte percepțiile în 
moduri subtile... adesea foarte subtile. În mod conştient, te gândești: „Hei, pare un tip cumsecade”. 
Subconştient, milioane de sinapse ţipă: Nu te apropia de individul ăsta, nu poţi avea încredere în 
el, o să te rănească! 

Dintr-odată eşti puricele, gândindu-te că o să te duci la plajă cu un nou prieten — iar elefantul 
galopează către pădurea situată în direcția opusă. Şi acelaşi lucru se întâmplă nu doar în relaţiile 
amoroase, dar și în afaceri, în sălile de clasă, în prietenii şi interacțiunile umane de orice tip şi în 
orice context. 

Aceasta aruncă o lumină nouă asupra celor întâmplate cu Stefanie. Cea mai mare sursă de 
dificultate pentru Stefanie a fost că ea, în mod conștient, încerca să se ducă într-o direcţie, dar 
convingerile din subconștient o duceau în direcția opusă. 

Se poate sesiza conflictul în experienţa pe care a avut-o în copilărie. Alergând acasă cu bănuţul 
în mână, se simţea încântată şi mândră — până când reacţia părinţilor ei i-a dat mesajul că, în loc să 
se simtă mândră pentru ceea ce făcuse, trebuia să-i fie ruşine. Un conflict similar trăia bine mersi în 
ea şi la maturitate. Pe de o parte, lucra din greu ca să aibă succes în afaceri, în comunitatea în care 
trăia şi în viaţa de familie, intind spre ceea ce ea considera a fi țeluri nobile — dar, pe de altă parte, 
undeva în aer plutea un mesaj care spunea ceva de genul: „Oricare ar fi lucrul de care crezi că ar 
trebui să fii mândru, de fapt ar trebui să-ţi fie rușine de el”. 

Puricele conștiinței educate, competente și foarte inteligente a lui Stefanie era concentrat 
complet pe crearea unei afaceri de succes de care să beneficieze nu doar familia ei, ci și mii de alţi 
oameni, aducând o contribuţie minunată la progresul societăţii. 

Dar nu asta era direcţia în care voia să meargă elefantul. 

Ţi-l aminteşti pe Clay, pilotul de vânătoare care era îngrozit de înălțimi? Puricele lui Clay era 
cât se poate de bucuros să ia masa în oraş la restaurantul rotitor situat la ultimul etaj al hotelului înalt 
din cartierul lui. Dar elefantul lui refuza să se apropie de acel loc. 

Forțând puţin limbajul, am putea spune că mintea lui Stefanie era „în-doită” cu privire la succes, 
iar Clay se „în-doia” dacă era sigur sau nu să stea suspendat în aer. Și, în ambele cazuri, acesta ar fi 
adevărul literal — mintea este „în-doită”: una e cea conştientă, cealaltă e cea subconştientă. Puricele 
şi elefantul. 

lată de ce Procesul în Patru Pași începe cu exact aceeași întrebare la care puricele din povestea 
noastră a ajuns în final: În ce direcţie se îndreaptă elefantul? Ce convingere avem noi cu adevărat şi 


în mod profund? 


Cum aflăm încotro se îndreaptă elefantul? 


Steve Hopkins a fost întotdeauna un tip prietenos şi sociabil, încât nu ţi-ai fi putut da seama că ar 
avea o problemă, dar cu siguranţă că avea. 

„Când ieşim în oraș să luăm masa”, ne-a explicat soţia lui în timp ce stăteau în cabinetul nostru, 
„Steve sună dinainte la restaurant ca să fie sigur că au mâncărurile pregătite pentru când ajungem 
acolo. El vrea să intrăm, să mâncăm şi să plecăm de-acolo cât mai repede posibil”. 

„Nu e vorba că vreau asta”, a precizat Steve. „Trebuie să plec.” 

Director de vânzări de top, cu o companie mare și de succes şi aflat pe o traiectorie ascendentă, 
Steve se afla într-un post care-i cerea să interacționeze cu oamenii în mod continuu. Clienţii lui nu 
suspectau că s-ar întâmpla ceva ieșit din comun, dar în sinea lui, Steve suferea la fiecare eveniment 
social la care lua parte. Indiferent că era vorba de colegi, clienți potențiali sau familie și prieteni, 
Steve voia cu disperare să se ducă la restaurant și apoi să iasă de acolo fără să petreacă mai mult 
timp decât era absolut necesar. În mod ideal, ieşea în câteva minute și ajungea să se culce pe la 
20:30. 

„Știu că asta-i scoate de minţi pe soţia şi copiii mei”, a spus el. „Aproape imediat ce ajungem 
undeva, simt că-mi e de ajuns și trebuie să plec. Știu că e straniu, dar habar n-am de unde mi se trage. 
Aşa sunt eu.” 

Elefantul lui Steve făcea jocurile și îl făcea să fie nefericit. Prin urmare, încotro se îndrepta 
elefantul și de ce? 

Folosind o tehnică pe care o vom explora imediat, am identificat că un lucru semnificativ se 
poate să i se fi întâmplat lui Steve la un moment dat între clasele a şasea şi a șaptea. 

„Oh, ştiu exact ce-a fost”, a spus. „Ne-am mutat.” 

Când Steve avea unsprezece ani, familia lui s-a mutat într-o casă nouă din alt cartier, iar el a 
început să meargă la altă şcoală. Dintr-o dată, a trecut de la a fi popular la a fi necunoscut și singur. 
Cam scund pentru vârsta lui, a fost luat la ochi imediat şi, pentru că niciun alt copil nu-l cunoştea, 
nimeni nu i-a luat apărarea. 

Acest capitol din viaţa lui Steve n-a durat o veșnicie. Sociabil în mod natural încă de la acea 
vârstă, Steve a reuşit să se adapteze şi, în scurt timp, şi-a făcut noi prieteni. Dar experienţa a fost ca o 
lovitură de asteroid care şi-a lăsat amprenta, iar acum, ca adult, era complet panicat când trebuia să 
iasă în societate. Experienţa de la unsprezece ani continua să-i spună ca s-ar putea să fie luat la ochi 
şi ridiculizat. 

Un exemplu clasic al convingerii Nu sunt în siguranță. 

L-am purtat prin Procesul în Patru Pași. Soţia lui a sunat a doua zi. 

„Aseară ne-am dus la un restaurant”, ne-a relatat ea entuziasmată, „și am stat la masă, am mâncat 
şi am discutat... timp de peste o oră”. 

Am continuat să lucrăm cu Steve, mergând înapoi şi alegând câteva evenimente timpurii distincte 
şi disipându-le impactul unul câte unul. Câteva săptămâni mai târziu, fiica lui ne-a povestit: 

„Suntem uimiţi să-l vedem pe tatăl nostru ieşind în lume. Într-una din serile precedente, am ieşit 


în oraş cu un grup de treizeci de oameni și el a stat acolo toată seara!” 

Steve ne-a relatat curând şi un beneficiu colateral al acestei noi stări de bine pe care o avea. 
Întrucât zborurile cu liniile aeriene comerciale îi provocau mereu multă anxietate, cheltuise o mică 
avere pe avioanele de tip charter cu care el şi soţia lui erau nevoiţi să călătorească — bani pe care 
acum nu mai era nevoit să-i irosească. 

Caz rezolvat... numai că tocmai aici devine cu adevărat curios. Într-o zi, Steve ne-a sunat ca să 
ne spună despre o altă schimbare, una pe care n-o anticipase. 

Cu treizeci de ani în urmă, Steve căzuse de pe un acoperiș în timpul unei furtuni şi își rupsese 
gâtul. Printr-un miracol, n-a rămas paralizat şi curând şi-a recăpătat deplinul control al membrelor, 
dar de atunci a continuat să aibă probleme cu spatele și gâtul. În pofida faptului că a lucrat cu 
chiropracticieni, medici ortopezi şi toţi medicii la care s-a putut gândi, nu reuşise să-și găsească o 
alinare deplină şi durerea continua să-l agaseze. 

Până acum. 

„Nu ştiu ce-aţi făcut”, ne-a spus el, „dar durerea cronică din ceafă şi spate a dispărut!” 

Desigur, nu e vorba de ceea ce am făcut noi, ci de ceea ce a făcut el. A identificat şi a clarificat 
trauma, ceea ce a permis ca în sfârşit ceața nefericirii să se împrăștie. 

Problema fusese aceea că, în vreme ce rana de la căzătură se vindecase, ecoul traumei nu se 
tămăduise. În cele câteva secunde cât a durat acel teribil accident, un asteroid de teamă a străbătut 
ființa lui Steve: teama de cădere, teama de moarte, teama pentru familia lui. Mușchii lui au 
înmagazinat trauma emoţională asociată cu rana din acea zonă și, cu toate că evenimentul a luat sfârșit 
în câteva momente, iar efectele vădite ale accidentului s-au vindecat în câteva luni, ecoul acelui 
impact emoțional a rămas codificat în textura neuromusculară a lui Steve după atâtea decenii. Și, la 
fel ca în cazul jurnalistului David, lucrul cu o anumită problemă a ușurat de asemenea și o cu totul 
altă problemă — deoarece, pentru subconștient, nu era cu totul alta, ci doar o altă faţetă rezonantă a 
aceleiași probleme: Nu sunt în siguranţă. 

Nu era nimic în neregulă cu mușchii din ceafa lui Steve, fiziologic vorbind. Dar aceştia știau 
ceva ce mintea conștientă a lui Steve nu ştia: ce era în mintea elefantului. 

Ei erau parte din mintea elefantului. 

Candace Pert, care a ocupat timp de douăzeci de ani funcția de şef al secției de chimie cerebrală 
a filialei de neuroştiinţă clinică de la Institutul Naţional de Sănătate, este un cercetător de frunte în 
privinţa relaţiei dintre sănătatea fizică şi emoţională şi traume. 

„Oamenilor le vine greu să facă distincția între durerea fizică şi cea mentală”, spune specialista 
în farmacologie Candace Pert. „Adesea suntem blocați într-un eveniment emoţional neplăcut din 
trecut care este stocat la toate nivelurile sistemului nostru nervos și chiar la nivel celular. Cercetările 
mele de laborator au sugerat că toate aceste simţuri — văz, auz, miros, gust și pipăit — sunt filtrate, 
iar amintirile stocate, prin moleculele de emoție, în cea mai mare parte neuropeptide și receptorii 
lor, la toate nivelurile corpului și ale minţii.” 

În general, oamenii de ştiinţă credeau că neuropeptidele populau în mod predominant creierul, 
până când Perth și alți cercetători au demonstrat că avem celulele receptoare neurale similare în tot 
corpul sau, altfel formulat, că inteligența rezidă în întregul nostru corp, nu exclusiv în interiorul 


craniului. Și acea inteligenţă ştie cu mult mai multe decât mintea noastră conștientă știe că ştie. 
Într-un sens, memoria mușchilor este de fapt un aspect al inteligenţei noastre subconştiente. Cu 
alte cuvinte, funcţionarea subconştientului nu este limitată exclusiv la anumite părți ale creierului, ci 
este distribuită în tot corpul. Mușchii şi alte ţesuturi ale corpului sunt, din punct de vedere funcțional, 
părți ale minţii subconștiente. 
Și putem folosi această inteligență a corpului ca să aflăm ce anume gândește cu adevărat 
subconștientul nostru. 


Corpul tău ştie 


Probabil că te întrebi de unde am bănuit că ceva i se întâmplase lui Steve când era în clasa a şasea 
sau a şaptea? Am folosit o tehnică numită feedback neuromuscular. 

Adesea numită testare musculară sau kinesiologie aplicată, acest proces simplu poate 
valorifica o cantitate uriașă de informaţii de care persoana care e testată s-ar putea să nu fie 
conştientă, de la detalii privind sănătatea subiectului şi starea curentă a minţii la particularităţi 
despre propriul său istoric sau dinamica familială. 

Unul dintre lucrurile care ne încântă la această tehnică este simplitatea extremă a premisei. 
Potrivit ideii sale de bază, corpul posedă o cunoaştere de sine completă şi de o precizie infailibilă. 
La un nivel foarte primar, ştim mult mai multe despre noi înșine decât credem că știm. Mintea noastră 
conștientă sofisticată s-ar putea să nu aibă acces la acest enorm corp de cunoștințe, dar mușchii și 
nervii noștri periferici au acces. 

Într-un fel, acest lucru este de bun simţ. Îl dezvăluim în limbajul pe care-l folosim. De exemplu, 
când suntem pe punctul de a da cuiva o veste cu încărcătură emoţională, indiferent dacă e bună sau 
rea, spunem: „Stai pe scaun?” De ce? Pentru că ştim instinctiv că o emoție puternică poate face ca 
mușchii noștri să se slăbească instantaneu. Probabil că sunteţi familiarizați cu prescurtarea folosită în 
mesajele scurte transmise prin telefon LOL ROTF — râd cu zgomot, mă tăvălesc pe podea”. În 
zilele de dinainte ca mesajele text să devină atât de populare, spuneam: „Am râs atât de tare, că am 
căzut de pe scaun”. 

Acestea sunt mai mult decât niște figuri de stil. Reacţiile emoţionale puternice au ecouri 
instantanee în neuromusculatura noastră. De fapt, studiile ştiinţifice au demonstrat că stresul provocat 
de rostirea unei afirmaţii neadevărate provoacă de fiecare dată o slăbire a mușchilor situată undeva 
între 5 şi 15 la sută. Nue o diferenţă uriașă, dar este suficientă pentru a putea fi discernută clar. Mai 
mult, aceasta se întâmplă indiferent dacă persoana care este testată știe sau nu în mod conștient că 
acea afirmaţie este neadevărată. 

Mintea conştientă ne poate juca feste — dar corpul spune întotdeauna adevărul. 

Ca o scurtă prezentare generală, iată cum funcţionează feedbackul neromuscular: ţii braţul întins 
şi faci o afirmaţie declarativă, iar persoana care te testează apasă în jos cu o presiune moderată, dar 
fermă. Dacă afirmaţia ta este adevărată, braţul va rezista apăsării şi va rămâne la locul lui. Dar dacă 
afirmaţia este falsă — indiferent dacă ştii sau nu asta în mod conștient — brațul va slăbi uşor şi va 
ceda la apăsarea testatorului. 

Feedbackul neuromuscular deschide o fereastră spre o întreagă lume nouă de informaţii. Trecând 


peste ani de gândire, concepte şi opinii conştiente, ne dezvăluie în mod direct cele mai profunde 
convingeri subconștiente, așa cum sunt comunicate prin mușchi şi sistemul nervos periferic. 


Fereastră către adevăr 


În descrierea pe care am făcut-o la început a acelei prime vizite la birou a lui Stefanie, am omis un 
detaliu esenţial: înainte de a-i parcurge întregul istoric, am rezervat câteva minute pentru feedbackul 
neuromuscular. 

Când Stefanie ţinea braţul întins, am spus: 

„Ceva supărător ţi s-a întâmplat când aveai cinci ani sau mai puţin.” Braţul ei a slăbit și a 
coborât, cedând presiunii noastre descendente, ceea ce însemna: Neadevărat — nimic profund 
supărător nu s-a întâmplat când aveam cinci ani sau mai puţin de atât. „Când aveai şase ani”, am 
continuat. Din nou, braţul s-a slăbit: nu, nici la acea vârstă. „Când aveai șapte ani.” Bingo! Braţul lui 
Stefanie a rămas solid, indicând un răsunător da. Oricare ar fi fost evenimentul supărător pe care-l 
căutam, se întâmplase la vârsta de șapte ani, iar neuromusculatura ei ştia asta. 

Din momentul în care am indicat vârsta exactă la care asteroidul a lovit lumea lui Stefanie, 
aceasta a ştiut imediat despre ce vorbeam. 

Din punctul ei de vedere, evenimentul acela legat de bănuţul primit de la mătușa ei era ceva din 
copilăria ei, ceva lăsat de mult în urmă. Nimic important, o informaţie banală. Numai că nu era 
tocmai așa: nervii și fibrele ei musculare continuau să tremure în urma impactului emoțional al 
experienţei. Mintea ei conştientă spunea: „Hei, nu-i mare lucru”, dar corpul ei ţipa: „E un lucru cât se 
poate de grav — încă mai sunt supărat din cauza asta!” 

Cu toții suntem bine apăraţi; aşa reuşim să ne descurcăm. Capacitatea noastră remarcabilă de 
autoamăgire ne permite să negăm realitatea în scopul de a ne simţi mai confortabil în acel moment. 
Feedbackul neuromuscular se strecoară pe după această cortină a negării, prin spatele fațadei care 
spune: „Am trecut peste asta cu mult timp în urmă” și vede clar ce se întâmplă cu adevărat în adâncul 
nostru. 

Ceva mai târziu, în cursul aceleiași vizite, am mai efectuat o şedinţă de feedback neuromuscular 
ca s-o ajutăm pe Stefanie să vadă în culori mai vii ceea ce vedeam noi. Am pus-o să pronunţe 
afirmaţia „Sunt directoarea companiei [numele companiei sale]” şi braţul i-a rămas ferm. Nicio 
surpriză aici. Apoi am pus-o să zică: „Vreau să am succes pe plan financiar” — şi, spre marea ei 
uimire, braţul ei s-a slăbit. 

Am testat-o și în privinţa afirmației: „Vreau ca familia mea să fie fericită”. Rezultatul: braţul 
ferm. Era adevărat. Puricele şi elefantul ei erau în acord: amândoi voiau acest lucru. Dar când am 
pus-o să spună: „Vreau să fiu fericită”, braţul i s-a slăbit. Puricele voia ca ea să fie fericită. 
Elefantul, însă, avea alte idei. 


Cum să faci un feedback neuromuscular elementar 


Ca să-ţi dăm o demonstrație simplă privind feedbackul neuromuscular, tot ce ai nevoie e să fii 
câteva minute cu un partener dispus să joace rolul de testator. Partenerul nu trebuie să aibă niciun fel 
de pregătire sau să cunoască vreun detaliu; tot ce trebuie să facă este să urmeze aceste instrucțiuni 


simple. (Am postat totodată şi un scurt videoclip informativ pe website-ul acestei cărți: 
www.codetojoy.com.) 


1. Mai întâi, neutralizează sistemul. 


În scopul de a asigura obţinerea unor rezultate exacte, este de folos ca atât subiectul (tu), cât şi 
testatorul (prietenul tău) să rezerve un minut pentru echilibrarea sistemului neuromuscular cu un 
simplu exercițiu de respiraţie. Numim asta respiraţie cu palmele încrucișate şi iată cum se face: 


Respirație cu palmele încrucișate 


e în poziţie așezat, încrucișează glezna stângă peste cea dreaptă. 

e Așază-ţi mâna stângă pe piept, astfel încât degetele să stea pe partea dreaptă a claviculei. Apoi 
petrece-ți mâna dreaptă peste stânga, astfel încât degetele mâinii drepte să stea pe partea stângă 
a claviculei. 


e Inspiră pe nas şi expiră pe gură. În timp ce inspiri, lasă-ţi limba să-ţi atingă cerul gurii, chiar în 

spatele dinţilor din faţă. În timp ce expiri, lasă-ţi limba să se sprijine în spatele dinţilor de jos. 

Continuă să respiri astfel, lent, uniform și relaxat, timp de aproximativ două minute. 

Vei constata că asta nu doar te ajută să obţii rezultate exacte în ceea ce urmează, dar te va face să 
te simți semnificativ mai limpede și mai relaxat. Vom reveni la acest tip de respiraţie în capitolul 
următor și vom învăţa mai multe despre acest exerciţiu şi altele similare care acţionează asupra 
corpului şi de ce. 

Deocamdată, totuși, să trecem la deprinderea elementelor fundamentale ale feedbackului 
neuromuscular. 


2. Prinde-te care e mişcarea. 


Pentru a începe, staţi în picioare, față în față. Tu (subiectul) ţii braţul ridicat într-o parte, cu palma în 
jos. În timp ce tu stai cu braţul întins, partenerul (testatorul) își aşază degetele pe încheietura mâinii 
tale și împinge în jos, blând, dar ferm, în vreme ce tu te opui presiunii descendente și încerci să-ți 
mențţii braţul drept. 

La început, testatorul apasă în jos doar atât de ferm cât să simtă cât de tare rezişti. Niciunul 
dintre voi nu trebuie să-și blocheze braţul sau să facă un efort vădit. Gândiţi-vă la asta ca la o 
calibrare de instrumente: afli doar de câtă forță e nevoie ca să egalezi apăsarea în jos a testatorului 
cu rezistența subiectului. 


Feedback neuromuscular 


Nu contează dacă îţi foloseşti brațul drept sau cel stâng. Dacă vreunul dintre braţe are vreo 
durere sau problemă fizică, foloseşte celălalt braţ. 


3. Testează o afirmaţie adevărată. 


» 


Pune-l pe partenerul tău să te testeze când spui: „Mă numesc... 
trebui să-ți păstrezi cu ușurință braţul întins, ca mai înainte. 


, şi spune-ţi numele adevărat. Ar 


4. Testează o afirmaţie falsă. 


Acum pune-l pe partener să te testeze din nou când spui: „Mă numesc...”, și de data asta înlocuiești 
numele adevărat cu un altul. Cu alte cuvinte, minţi. In mod tipic, mușchii tăi vor fi suficient de slăbiţi 
încât nu vor fi în stare să reziste apăsării în jos exercitate de partener, iar brațul tău va ceda. 


5. Testează un alt set de afirmaţii adevărate/false. 


la o pauză scurtă ca să-ţi scuturi braţul un moment, apoi repetă procesul. 

De data asta, încearcă un alt set de afirmaţii adevărate și false: „Astăzi este luni” sau ce zi este. 
Apoi, „Astăzi este...” altă zi, nu cea corectă. 

Observă că ceea ce măsori în mod tipic este o descreştere a tăriei în mușchi de numai 5 până la 
15 procente. Braţul tău nu se va prăbuşi spectaculos şi nici nu va deveni complet flasc. Dar ar trebui 
să poţi discerne o diferență clară. În multe cazuri, subiectul va fi de-a dreptul incapabil să-și ţină 
braţul întins când afirmaţia este falsă. 

Distraţi-vă puţin cu metoda asta. Încercaţi o serie de afirmaţii adevărate şi false. De exemplu, 
noi folosim adesea „doi plus doi egal patru”, urmat de „doi plus doi egal şapte” sau „eu am [vârsta 
ta] ani” urmată de „eu am [o altă vârstă] ani”. 

Nu trebuie exagerat până la punctul la care să-ţi obosești braţul. Dar joacă-te îndeajuns de mult 
ca să simţi diferența dintre reacţia la afirmaţiile adevărate și cele false. Încă o dată, aici nu e vorba 
de o încleştare a voinţelor; nici testatorul, nici subiectul nu trebuie să exercite un efort major. Ideea 
nu e ca testatorul să-ţi forțeze coborârea braţului, ci ca amândoi să lucraţi împreună ca să-ţi evaluezi 
capacitatea braţului de a rezista. 

Acum, să folosim acest instrument pentru a investiga ceea ce se întâmplă cu tine la nivel 
subconștient. Vei observa că în întâlnirea cu Stefanie am folosit de două ori feedbackul 
neuromuscular: o dată ca să-i indicăm experiența negativă din trecut şi apoi ca să-i indicăm 
convingerea autorestrictivă. Să facem acum același lucru cu tine, începând cu indicarea acelui 
eveniment din trecut. 


Folosirea feedbackului neuromuscular pentru a identifica experienţe 
semnificative din trecut 


Când ai trecut prin capitolul 1, ai identificat un număr de evenimente și experienţe din trecutul tău 
care s-ar putea să aibă un impact negativ de lungă durată asupra vieţii tale. Poţi să foloseşti 
feedbackul neuromuscular ca să determini care evenimente sunt cele mai relevante pentru problema 


ta. 
S-ar putea să fie mai multe evenimente semnificative, dar hai să căutăm să-l identificăm pe cel 
mai semnificativ, adică, acea experienţă care a avut impactul negativ cel mai puternic asupra ta. 
Începând cu lista ta de evenimente trecute semnificative, pe care ai scris-o în capitolul 1, acum 
testează fiecare eveniment, exact cum ai testat afirmaţiile simple despre numele tău sau despre data 
curentă. 


„Bunica a murit are un impact semnificativ asupra problemei mele actuale.” 
„Bunica a murit NU are un impact semnificativ asupra problemei mele actuale.” 


Asigură-te că acestea sunt niște afirmaţii, nu întrebări. Fiecare afirmaţie pe care o testezi trebuie 
să aibă forma unei declaraţii la timpul prezent: „Asta e aşa” sau „Asta nu e aşa”. 
Odată ce ai identificat evenimentele semnificative, poţi să-ţi ameliorezi și mai bine căutarea: 


„Bunica a murit are cea mai puternică influenţă negativă în viața mea chiar acum.” 
„Bunica a murit NU are cea mai puternică influenţă negativă în viaţa mea chiar acum.” 


În capitolul 1, ţi-am sugerat să identifici fiecare eveniment negativ semnificativ din trecut în doar 
câteva cuvinte. Acum poţi să vezi ce util este acest lucru. E mult mai ușor să testezi niște afirmaţii 
care sunt scurte şi simple decât unele lungi și încâlcite. 

De dragul simplităţii, este util să-ţi îngustezi domeniul de căutare aici la un singur eveniment din 
trecut. Desigur, s-ar putea să fie mai mult decât un singur eveniment care să fi avut impact asupra ta 
şi, cu timpul, cu siguranță că vei lucra cu toate. Dar când treci prin Procesul în Patru Pași pentru 
prima oară, este bine să te concentrezi doar asupra unuia singur. 

Mai târziu, poţi să revii şi să treci prin proces a doua oară, concentrându-te asupra unui al doilea 
eveniment din trecut, şi asupra celui de-al treilea şi de câte ori vrei. În cazul lui Stefanie, am ajutat-o 
să treacă şi să clarifice trei evenimente distincte din trecut, pe rând. În cazul lui Steve Hopkins, au 
fost şase. 

Dar, deocamdată, găseşte unul şi concentrează-te asupra lui. 


Identifică-ţi convingerile autorestrictive cu ajutorul feedbackului 
neuromuscular 


După ce ai trecut în revistă evenimentele din trecutul tău, poţi folosi același proces ca să evaluezi 
convingerile autorestrictive cu care ai lucrat în capitolul 2. 


„Nu sunt în siguranţă este cea mai puternică dintre convingerile mele autorestrictive.” 
„Nu sunt în siguranţă NU este cea mai puternică dintre convingerile mele autorestrictive.” 


Și aşa mai departe. 

La fel ca la testarea evenimentelor semnificative din trecut, s-ar putea să găseşti mai mult de o 
singură convingere autorestrictivă. De fapt, sunt şanse mari în acest sens. Majoritatea oamenilor au 
de a face nu cu una, ci cu cel puţin două sau trei astfel de convingeri. Dar, din nou, este foarte util să 
o izolezi pe cea mai semnificativă dintre aceste convingeri şi să lucrezi doar asupra ei deocamdată. 

Din nou, aşa cum am spus în capitolul 2, nu există răspunsuri greșite aici. Procesul în Patru Paşi 


este un sistem foarte îngăduitor. Chiar dacă alegi o convingere care nu se potriveşte perfect cu ceea 
ce ţi se întâmplă cu adevărat, vei obține oricum o ameliorare. Atât doar că, cu cât alegi mai exact 
evenimentele care te-au afectat și convingerile care te afectează acum, cu atât mai rapidă şi mai 
spectaculoasă va tinde să fie acea ameliorare. 


Chiar funcţionează asta? 


„De unde ştiu eu că metoda asta chiar funcționează, de vreme ce s-ar putea ca cealaltă persoană să 
apese de fapt mai tare pe braţul meu?” Ni se pune des această întrebare. În definitiv, n-ar putea fi și 
ăsta doar un exemplu de efect placebo — doar în mintea noastră? 

Este o întrebare rezonabilă. Ne-am întrebat acelaşi lucru noi înșine când am început să explorăm 
procesul cu mulți ani în urmă. Dar rezultatele feedbackului neuromuscular sunt măsurabile obiectiv 
cu uneltele și instrumentele științei. 

Una dintre cele mai frapante confirmări ale feedbackului neuromuscular a apărut cu mai bine de 
un deceniu în urmă!0, într-un studiu din 1999 efectuat de dr. Daniel Monti, profesor la Colegiul 
Medical Jefferson din Philadelphia. Monti și colegii lui au luat un grup de optzeci şi nouă de studenți 
la medicină şi i-au pus să facă afirmaţii adevărate şi false în mod sistematic. (În limbajul studiului, 
aceştia au fost „expuși la stimuli semantici congruenți și incongruenţi”.) 

Niciun factor uman nu a fost implicat în efectuarea măsurătorilor. În schimb, au folosit 
dinamometre computerizate (un instrument care măsoară puterea de ieşire) pentru a măsura forţa 
exercitată asupra mușchilor deltoizi (de la umăr) ai subiecţilor. Răspunsul mușchilor, aşa cum a fost 
măsurat de aceste instrumente fizice obiective, a fost în mod constant cu circa 17 la sută mai slab 
când subiecții făceau afirmaţii incongruente (adică false). 

Aşa cum am menţionat, acest proces nu este menit să fie un test al forţei brute. Totuşi, am avut la 
un moment dat prilejul interesant să testăm limitele fizice pure ale procedurii când am primit o vizită 
de la unul dintre cei mai puternici atleți ai lumii, pe care-l vom numi Dan. 

Fost înaintaş din cadrul NFL (Liga Naţională de Fotbal American), Dan se situa în acel moment 
pe locul al doilea în clasamentul mondial al ridicătorilor de greutăţi. Venise cu avionul de pe Coasta 
de Est ca să participe la o competiţie internaţională în California. În timpul vizitei sale, l-am întrebat 
dacă putem să facem un exercițiu simplu de feedback neuromuscular, iar el a acceptat cu dragă inimă. 

Dan era cel mai solid bărbat pe care şi eu, şi colegul meu îl văzuserăm vreodată de aproape. 
Când şi-a întins braţul ca să efectuăm testul, aveai senzația că pui mâna pe un trunchi de copac. La 
semnalul nostru, şi-a spus numele. Deloc surprinzător, n-am putut să-i clintim braţul. (Omul are 
puterea unui cal.) Apoi, din nou la indicaţia noastră, a spus iarăşi care-i este numele, dar de data asta 
a dat o identitate falsă. Ne-a fost uşor să-i apăsăm braţul în jos. 

Nu-i venea să creadă. Era convins că la mijloc fusese un truc. „la să mai încerc o dată”, a spus 
el. Am repetat testul. De data asta, a încercat din răsputeri să-și ţină braţul întins. Pur şi simplu, n-a 
reuşit. 

În asta constă frumuseţea testării musculare: e simplă şi funcţionează. 


Defecţiuni posibile 


„Dacă testatorul meu nu poate simți nicio diferență?” 

Asigură-te că testatorul aşteaptă doar un moment după ce ai făcut afirmaţia, înainte de a aplica cu 
blândeţe presiunea. De asemenea, presiunea descendentă trebuie aplicată treptat, cu blândeţe, nu ca o 
apăsare imediată sau bruscă. 


„Dacă rezultatele noastre par neclare şi contradictorii?” 

Asigură-te că te concentrezi asupra afirmației pe care o testezi şi nu o spui pur şi simplu cu glas 
tare, gândindu-te la altceva sau la altcineva. Feedbackul neuromuscular va funcţiona la fel de bine 
dacă rostești afirmaţia cu glas tare sau te gândeşti la ea în tăcere — așa că, dacă te gândești intens la 
altceva în timp ce-ţi verbalizezi afirmaţia, rezultatele pot deveni confuze. 

Cel mai bine este ca subiectul și testatorul să nu se privească în ochi în timpul testării, căci este 
foarte uşor ca testatorul să caute indicii subtile pe fața subiectului. 'Testatorul trebuie să se 
străduiască aici să fie un agent neutru, acționând pur şi simplu ca un braţ mecanic, obiectiv. 

Dacă ai îndoieli privind obiectivitatea testatorului cu privire la evenimentele din trecutul tău și 
la convingerile autorestrictive, sau dacă nu te simți în largul tău să vorbești despre aceste convingeri 
diferite în faţa testatorului, rămâne posibilitatea să le testezi formulându-le în gând. În acest caz, poți 
să-i spui testatorului că vei face o afirmaţie tăcută în gând și că îi vei indica printr-o mișcare a 
capului când e momentul să facă testul. În felul acesta, testatorul nici măcar nu va şti ce afirmaţie 
testează. 


„Dacă răspunsurile mele ies pe dos — de exemplu, dacă «Doi plus doi egal șapte» rezultă ca fiind 
adevărată în loc să fie falsă?” 

Dacă obţii un rezultat clar, dar opus faţă de ceea ce ar trebui să fie, atunci luați-vă amândoi un 
răgaz de două minute în care să faceţi respiraţia cu palmele încrucișate ca să vă asiguraţi că 
sistemele voastre sunt echilibrate şi neutre. 

Dacă tot nu obţineţi rezultate clare nici după asta, atunci renunțaţi pentru moment și treceţi la 
capitolul următor. Vom analiza alte tehnici de clarificare și echilibrare a sistemului tău în capitolul 4 
şi poate ar fi mai bine să aştepţi până când treci şi prin acelea, după care revii atunci să explorezi 
feedbackul neuromuscular. 


„Ce fac dacă nu găsesc pe nimeni care să-mi fie partener pentru testare?” 

Deşi pentru asta e nevoie de timp şi antrenament, este posibil să joci rolul de testator pentru tine 
însuţi. Am oferit o prezentare generală despre cum trebuie făcut asta pe website-ul nostru 
www.codetojoy.com. 

Totuși, este de asemenea important de înțeles că, deși feedbackul neuromuscular este un 
instrument puternic şi preţios, nu este absolut esenţial aici. Dacă nu găseşti niciun partener în acest 
moment, poţi totuși să practici în mod eficace fiecare pas al Procesului în Patru Pași. 

De fapt, dispui de trei instrumente de bază care te vor ajuta să apreciezi care sunt evenimentele 
negative din trecut şi convingerile autorestrictive din prezent specifice de care trebuie să te ocupi: 


1. Dovezi extrase din viaţa ta 


Până într-o anumită măsură, putem vedea care ne sunt convingerile profunde doar uitându-ne la 


rezultatele din viaţa noastră. Putem pretinde că suntem pregătiți pentru o relaţie îndelungată, în care 
să ne angajăm pe deplin (acum vorbește puricele) și să rămânem confuzi de fiecare dată când încă o 
relaţie se termină prost pentru noi (elefantul). 

Aceasta necesită să fii dispus să-ţi analizezi cu onestitate viaţa. Care este adevărata stare a 
relaţiilor tale, a sănătăţii, a muncii, a carierei tale? 


2. Propriul tău instinct 


Nimeni nu te cunoaște mai bine decât tu însuţi. Și cu toate că mintea conștientă nu are habar de peste 
99 la sută din ceea ce se petrece în subconștient, în mod subconștient cunoşti totul, în proporţie de 
100 la sută. 

Cum te simți la începutul unei noi zile? 


3. Feedbackul din partea celorlalţi 


Chiar dacă e adevărat că nimeni nu ne cunoaşte mai bine decât noi, este la fel de adevărat că tindem 
să avem „puncte moarte” — iar uneori acestea apar în zonele pe care trebuie să le vedem cu maximă 
claritate. Oamenii din jurul nostru, mai ales cei apropiaţi, pot avea avantajul obiectivităţii. 

La fel cum membrii familiei pot să ştie despre evenimente traumatice din copilărie despre care 
să nu-ți mai amintești nimic, pot exista rude și/sau prieteni care au o imagine mai realistă privind 
unele dintre convingerile care-ţi guvernează viaţa. Cu alte cuvinte, ei s-ar putea să-ţi vadă mai clar 
decât tine elefantul. 


Problema cu gândirea pozitivă 


Înțelegerea disparităţii enorme dintre funcţiile conştiente şi subconştiente — vidul de comunicare 
dintre purice şi elefant, s-ar putea spune — ajută la explicarea limitărilor profunde ale consilierii și 
ale altor forme de terapie cognitivă. Când este vorba de ceața persistentă și pătrunzătoare a 
nefericirii, aşa cum am spus în introducere, simpla conversație despre aceasta nu oferă prea mult 
ajutor. 

Am auzit adesea oamenii zicând, în timp ce le exploram istoria și analizam evenimentele din 
trecut care ar fi putut să le provoace nefericirea: „Oh, dar deja m-am ocupat de asta în cadrul 
terapiei”. Și, într-adevăr, poate că s-au simţit mai bine când au vorbit despre acel lucru și, în 
consecință, se poate să fi văzut unele ameliorări în viaţa lor. Totuşi, în nouăzeci și nouă din o sută de 
cazuri, ei au abordat chestiunea doar la un nivel conştient — și e ca și cum te-ai fi ocupat doar de 
spuma de la suprafaţa unui val de mare, nu şi de curenţii puternici din adâncul acestuia. De fapt, 
nivelul subconștient este cel care determină starea sentimentelor. 

lată de ce abordările populare ale autoameliorării, cum ar fi gândirea pozitivă și afirmaţiile 
pozitive, sunt atât de rar la fel de eficiente pe cât speră că vor fi aderenţii lor. Să ne amintim că 
atenţia conștientă funcţionează cumva ca o lanternă-stilou într-o cameră spațioasă şi întunecată: este 
un fascicul mic şi puternic, dar nu poate ilumina decât zona minusculă către care îl îndrepți — și 
iluminează acea zonă minusculă doar atât timp cât îl ţii îndreptat într-acolo. De îndată ce muţi acea 
lumină în altă parte, acea primă zonă revine în întuneric. Poţi să repeţi din tot sufletul în gândirea 


conștientă: „Merit dragoste, merit dragoste, merit dragoste...” — căci apoi, în momentul în care revii 
la rutinele normale și nu mai focalizezi lanterna cortexului prefrontal asupra acelei idei, rutinele 
subconșştiente intră în acţiune cu mesajul lor de un milion de ori mai puternic: Sunt lipsit de valoare 
și nu pot fi iubit. 

Problema cu gândirea pozitivă este că, deşi poate fi pozitivă, rămâne totuși gândire. lar asta 
înseamnă să foloseşti puterea unui purice pentru a abate calea unui elefant. 

Nu vrem să spunem că nu are nicio valoare să-ţi concentrezi atenţia conştientă. Există tehnici 
conștiente bune care pot fi de mare folos, acesta fiind motivul pentru care terapia comportamental- 
cognitivă are într-adevăr o valoare. Când acorzi o atenţie grijulie (şi conştientă) modului în care 
gândeşti despre lucruri, asta poate să-ţi schimbe starea emoțională. E ca și cum ai învăţa să cânţi la 
un instrument muzical, să înveţi o limbă nouă sau să înveţi orice lucru nou: trebuie din capul locului 
să te concentrezi în mod conștient asupra acelui lucru, exersându-l până când începe să devină o 
obișnuință. 

Problema este că, atunci când avem de a face cu aceste structuri de convingeri impregnate şi 
încărcate emoţional, care au fost arse cu fierul roșu în sistemele noastre nervoase de loviturile de 
asteroid ale experienţelor traumatice din copilărie, aceste credinţe vor fi greu de schimbat. Este ca și 
cum ai încerca să îndoi un oţel elastic: atât timp cât îl menţii într-o poziţie nouă, rămâne aşa — dar în 
clipa în care îi dai drumul, revine rapid la forma iniţială. Pentru a efectua o schimbare veritabilă și 
durabilă a acestor convingeri profunde, trebuie să le abordăm la un nivel celular fundamental. 

Acesta este scopul pasului 2, pe care-l vom explora în capitolul următor. 


7 Norretranders, T. The User Illusion: Cutting Consciousness Down to Size, Penguin, 1991, p. 162. 

8 De pe website-ul lui Candace Pert (www.candacepert.com) și din conversațiile sale particulare cu autorii. 

g“ Acronimele vin de la expresiile englezeşti laughing out loud, rolling on the floor. N.t. 

10 Monti, D.A., et al. „Muscle Test Comparisons of Congruent and Incongruent Self-Referential Statements”, Perceptual and Motor 
Skills, 1999, 88, pp. 1019-28. 


Pasul 1: Identificarea 


Scop: Identificarea celor mai puternice convingeri autorestrictive 
a. Identificarea „loviturilor de asteroid” 


e Creează o listă de evenimente trecute despre care simţi că ar putea avea un puternic impact 
negativ asupra felului cum te vezi pe tine şi lumea ta. 
e Parcurge această listă şi determină care evenimente par să fi avut impactul cel mai profund și 
mai semnificativ. 
b. Identificarea celor mai puternice convingeri autorestrictive. 
* Din următoarea listă de șapte convingeri autorestrictive, identific-o pe aceea care simţi că ţi se 
potriveşte cel mai bine. 
Nu sunt în siguranţă. 
Sunt lipsit de valoare. 
Sunt neputincios. 
Nu pot fi iubit. 
Nu pot să am încredere în nimeni. 
Sunt rău. 
Sunt singur. 


c. Verifică elementele pe care le-ai identificat. 


e Foloseşte feedbackul neuromuscular pentru a analiza mai uşor ambele liste şi a ajunge la ceea 
ce consideri a fi cel mai pertinent eveniment din trecut şi la cea mai prevalentă convingere 
autorestrictivă. 


Capitolul 4 


O anomalie a Forţei 


Am simţit o mare anomalie a Forţei, ca și cum milioane de glasuri ar 
fi tipat îngrozite, fiind apoi reduse brusc la tăcere. 
Obi-Wan Kenobi, în Războiul Stelelor 


„Ne ascundeam în biserica noastră — familia mea și alți săteni. Deodată, au intrat nişte indivizi 
înarmaţi cu macete. Tatăl meu s-a întors spre mine şi a spus: «Fugi, Chantal, fugi — şi, orice s-ar 
întâmpla, nu te uita înapoi!»” 

Chantal avea doar trei ani când niște indivizi au dat buzna în biserica în care familia ei se 
ascundea. A reușit să fugă — dar tatăl ei, nu. În timpul acelei oribile veri din Rwanda anului 1994, 
şi-a pierdut întreaga familie și toate sufletele din satul ei au pierit, în afară de ea şi un alt copil. În 
anii care au trecut de atunci, viaţa ei a fost asediată de flashbackuri şi de coşmaruri, somn întrerupt și 
o întreagă gamă de simptome de stres posttraumatic. Apoi, în 2006, la doisprezece ani după genocid, 
o echipă de cercetători a venit în Rwanda în cadrul unei misiuni de studiere a unei metodologii noi și 
neconvenţionale de terapie pentru tulburarea de stres posttraumatic. 

Șeful echipei, dr. Caroline Sakai, un psiholog cu vorbă blândă din Honolulu, a condus-o pe 
Chantal printr-un proces simplu, punând-o să se atingă ușor în puncte specifice de pe pielea ei. În 
timp ce fata continua să se atingă cu degetul, cercetătoarea a rugat-o cu blândeţe să descrie din nou 
acea scenă teribilă. 

— A început să suspine, îşi aminteşte dr. Sakai, dar, deodată, când am început să efectuăm 
tratamentul, lacrimile i s-au oprit și a început să zâmbească. Am spus: „Ce se întâmplă cu tine în 
acest moment?” lar ea mi-a răspuns: „Pot să mi-l amintesc pe tatăl meu, jucându-se cu mine”. 

A fost o amintire de care uitase complet până în acel moment. 

„După cincisprezece minute, râdea”, relatează dr. Sakai. „Mi-a spus ce bine se simţea că poate 
avea din nou amintiri fericite cu familia ei.” lar când Chantal s-a gândit din nou la acea scenă oribilă 
din biserică, a spus că, deşi putea încă să-și amintească cele întâmplate, nu mai era o amintire vie, ca 
şi cum s-ar fi întâmplat acum. Pierduse din intensitate, se distanțase, ca şi cum ar fi fost ceva din 
trecutul îndepărtat. 

După acea unică ședință, flashbackurile şi coşmarurile au părăsit-o pe Chantal. În noaptea aceea, 
pentru prima oară în doisprezece ani, a dormit buștean. 


O revoluţie a psihologiei energetice 


Chantal a fost unul dintre cei cincizeci de orfani ruandezi care au participat la studiul din 2008.11 Din 
patru sute de copii rezidenţi ai orfelinatului, aproape două sute erau supraviețuitori ai măcelului din 
1994, iar printre ei cercetătorii i-au identificat pe cei cincizeci care, la inventarierea standardizată a 
simptomelor, au avut cele mai intense simptome de tulburare de stres posttraumatic (ISPT). După o 
singură ședință, patruzeci şi şapte dintre ei nu s-au mai încadrat în domeniul TSPT. Și mai 
remarcabil, când Caroline și echipa ei au revenit în Rwanda un an mai târziu, acele rezultate s-au 


menţinut. Simptomele groaznice ale copiilor nu doar s-au ușurat temporar, ci au dispărut. 

Studiul de referință din Rwanda nu este un caz izolat. De la începutul anilor 2000, un flux 
constant de studii a demonstrat eficacitatea unui nou model de tratament care a ajuns să fie numit 
psihologie energetică. 

e Un studiu despre adolescenţii traumatizați s-a ocupat de şaisprezece băieţi din Peru care 
fuseseră cu toţii grav abuzaţi.I? Opt au primit tratamentul, opt, nu. Ca şi în cazul orfanilor 
ruandezi, cei opt care au fost trataţi nu s-au mai încadrat în domeniul TSPT după o singură 
şedinţă — și de data asta, scorurile s-au păstrat neschimbate la verificarea de după un an. 

* Într-un studiu-pilot dublu-orb randomizat desfășurat în America de Sud timp de cinci ani și 
jumătatel?, aproximativ cinci mii de pacienţi diagnosticaţi cu o gamă de tulburări de anxietate 
au fost repartizați aleatoriu într-un grup experimental care a primit tratamente de psihologie 
energetică, respectiv într-un grup de control care a fost supus la o terapie comportamental- 
cognitivă convenţională şi/sau medicaţie. Pacienţii au fost evaluaţi de clinicieni independenți 
care nu ştiau cărui grup aparţine fiecare pacient, la intervale de o lună, trei luni, şase luni și un 
an. La încheierea terapiei, 90 la sută din grupul experimental a prezentat o ameliorare, prin 
comparaţie cu 63 la sută din grupul de control, iar 76 la sută din grupul experimental a fost 
evaluat ca fiind fără simptome, prin comparaţie cu 51 la sută din grupul de control. 

* Într-un experiment controlat şi randomizat asupra veteranilor de război1“, patruzeci şi nouă de 
veterani au prezentat ameliorări spectaculoase după șase ședințe de tratament, iar patruzeci şi 
doi din patruzeci şi nouă — șase din șapte — nu s-au mai încadrat peste limita TSP'I-ului. La 
verificarea de după şase luni, aceste îmbunătățiri s-au menţinut. 


Până în prezent, s-au desfășurat studii de folosire a acestor tehnici în diverse afecțiuni precum 
pierderea greutății și menţinerea unei greutăți sănătoase pe termen lung, fobii, anxietatea de dinaintea 
unui test, depresie, anxietate şi fibromialgie, pe lângă tulburările de stres posttraumatic, și mai sunt 
numeroase alte studii în curs de desfășurare, inclusiv unul privind durerea cronică asociată cu 
cancerul și două studii de amploare adiţionale privind stresul posttraumatic cu veterani de război la 
Spitalul Memorial Walter Reed și la Centrul Medical Columbia Pacific din San Francisco. 

Lucrul cu veteranii de război este îndeosebi frapant, dată fiind severitatea stresului posttraumatic 
de care aceştia tind să sufere și de extinderea afecțiunii. Ca şi formele mai grave de anxietate și 
depresie, TSP'T-ul sever este considerat în mod tipic tratabil, dar nu vindecabil. Or, studiile acestea 
noi par să contrazică această opinie larg răspândită. 

De exemplu, unul dintre terapeuţii citați din cadrul studiului asupra veteranilor de război își 
descrie activitatea cu Keith, un soldat de infanterie care a luptat în Delta Mekongului în timpul 
Războiului din Vietnam”. Keith văzuse câteva decese în ambele tabere, și, acum, după mai bine de 
trei decenii de la serviciul lui militar, încă mai era chinuit de amintiri persistente. „Uneori”, i-a spus 
el terapeutei, „mi se pare că văd soldaţi din Viet Cong ascunzându-se în spatele tufişurilor și 
copacilor”. Flashbackurile, împreună cu gândurile intruzive, un copleşitor sentiment de vinovăţie și o 
insomnie severă presărată cu coşmaruri, îl transformaseră esențialmente într-un individ nefunctional. 
Terapia intensă efectuată prin grija Administraţiei pentru Veterani, incluzând tratamente de grup și 


individuale, nu-i oferise niciun fel de uşurare. 

Keith a fost supus unui număr de șase ședințe de câte o oră de psihologie energetică în compania 
terapeutei, timp în care aceasta l-a pus să palpeze uşor cu degetul niște puncte specifice în timp ce îşi 
aducea în minte amintirile de război şi de alte experienţe stresante. La finalul celei de-a şasea 
şedinţe, Keith reuşea să doarmă șapte-opt ore de somn neîntrerupt, fără coşmaruri, şi a raportat că și 
celelalte simptome ale sale s-au calmat. 

O întrevedere de verificare după şase luni și alte teste au arătat că aceste ameliorări s-au păstrat 
din ziua aceea. 

Iată ce au în comun toate aceste studii remarcabile: decât să se folosească medicamente pentru a 
trata corpul sau consiliere şi terapie comportamentală pentru a trata mintea, toate studiile abordează 
direct un al treilea aspect al organismului uman, unul care unește golul dintre minte şi corp: 
biocâmpul. 


Cine eşti tu: o baterie reîncărcabilă ambulantă şi vorbitoare 


Medicina modernă convenţională, cu fundamentul ei în fiziologie și anatomie şi cu repertoriul ei 
farmaceutic, chirurgical şi de alte intervenţii alopate, tratează în esenţă corpul. Chiar și medicina 
psihiatrică este în mod fundamental un tratament fizic, abordând simptome ale minţii cu ajutorul 
impactului chimic al medicamentelor alopate. 

Psihologia modernă, pe de altă parte, tratează în mod fundamental mintea: prin discuţii, tehnici 
comportamentale şi aşa mai departe, caută să modifice felul în care percepi experienţele și gândești 
despre lucruri și, prin asta, cum îţi structurezi comportamentele. 

Dar aceste două abordări în sine nu reușesc să acopere pe deplin noua noastră înțelegere asupra 
sănătății umane. Acest model nou vede ființa umană ca un organism compus din trei aspecte: corpul, 
mintea și biocâmpul — un mediu conductor care suprapune şi integrează corpul și mintea. 

Oamenii de ştiinţă și medicii implicaţi în lucrul cu energiile consideră că biocâmpul constă din 
cel puţin trei sisteme energetice principale: 

e Cele paisprezece meridiane ale acupuncturii 

e Chakrele sau centrii energetici care formează un sistem vertical ce se întinde de-a lungul 

coloanei vertebrale, incluzând în mod tipic şapte centre (deşi unele sisteme de chakre numără 
până la doisprezece asemenea centri energetici) 

e Biocâmpul însuşi, un câmp electromagnetic foarte slab care începe la nivelul pielii şi se 

extinde în exterior pentru câțiva centimetri sau mai multtë 


Din motive de simplitate, în această carte vom folosi termenul de biocâmp ca să ne referim la 
toate aceste sisteme ca la un întreg energetic. 

Poate că cea mai simplă cale să vezi biocâmpul şi chiar să-i demonstrezi existența pentru tine 
este să priveşti la polaritatea generală a corpului. 

Toate fenomenele electrice şi magnetice manifestă proprietatea polarităţii, adică, organizarea în 
jurul a doi poli de sarcini electrice opuse. Acest lucru este valabil pentru fenomenele la orice scală, 
de la pământul însuși la bateria din telefonul celular, până la o particulă subatomică. 


Aşa cum se dovedeşte, este valabil și pentru tine. 

În prima jumătate a secolului al douăzecilea, cercetătorul de la Yale Harold Saxton Burr a 
descoperit ceva fascinant şi fundamental despre biocâmp: ca orice alt fenomen electric, toate 
organismele manifestă o polaritate electrică de tip nord/sud. (Pentru a citi mai mult despre dr. Burr și 
fascinanta istorie a cercetării biocâmpului, vezi Anexa B: Acceptarea biocâmpului.) Măsurătorile 
efectuate în timpul operaţiilor chirurgicale cu ajutorul unui galvanometru sensibil au dezvăluit un 
tipar distinct de sarcini electrice pozitive şi negative la organele individuale: s-au observat o sarcină 
electrică negativă în partea de sus a ficatului, partea de sus a inimii, partea de sus a pancreasului și 
așa mai departe şi o sarcină pozitivă în porțiunile inferioare ale respectivelor organe. În mod similar, 
în creştetul capului, în partea de sus a limbii, a vălului palatin şi pe suprafața de sus a mâinilor şi 
picioarelor se manifestă o ușoară sarcină electrică negativă, în timp ce sub bărbie, sub limbă și vălul 
palatin şi pe palme şi tălpi se găsește o sarcină negativă ușoară. Chiar și celulele nervoase 
individuale sunt polarizate electric. 

Fiecare dintre noi este în esenţă o baterie umană cu o polaritate electrică generală, precum şi un 
aranjament complex de polarităţi mai mici. În timp, dr. Burr a reușit să cartografieze acest aranjament 
de polarităţi electrice ale unei ființe umane cu o sănătate normală. 

Când sănătatea noastră fizică şi echilibrul emoţional și psihologic sunt compromise, acea 
polaritate naturală devine dezorganizată sau inversată. 

Poţi să-ţi testezi singur propria polaritate ca să vezi dacă este echilibrată sau inversată folosind 
metoda simplă de feedback neuromuscular pe care am învăţat-o în capitolul 3. 


1. Palma pe cap 


Aşază-ţi ușor mâna pe creștetul capului, cu palma în jos. Nu contează ce mână foloseşti. Ține celălalt 
braţ întins într-o parte şi pune-l pe testatorul tău să apese ușor în jos. 


2. Dosul palmei pe cap. 


Acum răsucește mâna, astfel încât dosul palmei stă sprijinit pe cap. Pune-l pe testator să aplice din 
nou presiunea în jos. 

Nu uita: diferenţa dintre rezultatul „slab” și cel de „rezistență” este de obicei între 5 şi 15 
procente. Această diferență este, în mod normal, suficientă pentru a discrimina între ele cele două 
stări. 

În condiţii normale, poziţia palma pe cap (#1) trebuie să dea un rezultat de rezistență, iar poziția 
dosul palmei la cap (#2) dă un rezultat de slăbire. Asta deoarece creştetul capului ar trebui să aibă o 
ușoară sarcină negativă, iar palma va avea o sarcină pozitivă, astfel încât, într-un sens, formează un 
circuit. Pe de altă parte, dosul palmei are o sarcină negativă slabă — aşa că dosul palmei pe cap 
apropie două sarcini negative şi, ca atunci când apropii polii negativi a două baterii, vei simţi o 
ușoară rezistenţă sau interferenţă. 

Ce se întâmplă dacă obţii rezultate opuse? Cu alte cuvinte, palma pe cap dă o slăbire, în vreme 
ce dosul palmei pe cap dă rezistență? Aceasta arată că suferi de un fel de inversare sau dezorganizare 
a polarităţii. Sau s-ar putea să constaţi că nu există nicio diferenţă sesizabilă în testarea celor două 


poziţii. Și asta arată o distrugere sau o dezorganizare a polarităţii. (Vezi diagrama de la Fig. 4.) 


Polaritate normală 


Peste câteva pagini, vom analiza câteva tehnici simple pentru corectarea inversărilor şi 
dezorganizării de polaritate, dar, înainte de a face acest lucru, să încercăm să înțelegem mai clar care 
sunt factorii ce pot duce la astfel de situaţii şi ce impact pot avea asupra sănătăţii și a stării noastre 
de bine. 


Inversările de polaritate 


Ce se întâmplă când polaritatea se inversează? 

Oamenii care sunt dezorganizaţi în mod cronic vor avea parte adesea de oboseală şi de scăderea 
energiei. Le este mai dificil să se concentreze și pot fi predispuși la senzația de „dezorientare”. Ar 
putea să apară „pene” de procesare, precum inversarea sau uitarea numerelor sau confundarea 
numelor, ori coordonarea neobişnuit de proastă, o stângăcie nefiresc de mare, scăparea obiectelor 
sau lovirea de acestea mai des decât de obicei. E aproape ca atunci când instalezi bateriile la o 
mașinuţă de jucărie și din greşeală le pui invers: când apeşi butonul de pornire, mașina începe să se 
deplaseze, dar în marșarier. 

De exemplu, s-ar putea să te simţi excelent când te aşezi să lucrezi la biroul tău, dar după două 
ore îți dai seama că nu te poţi concentra, că nimic din ceea ce faci nu prea merge. Ai putea să 
interpretezi asta în tot felul de moduri: „Astăzi nu pot să gândesc. Nu sunt eu astăzi. Problema asta e 
prea dificilă. Sunt ca un scriitor în pană de inspiraţie. Nu mă ridic la înălțimea acestei provocări. Azi 


nas 


am o zi proastă”. Dar nu există zile proaste: zilele sunt doar zile. Sunt şanse excelente ca, în astfel de 


împrejurări, singurul lucru în neregulă să fie faptul că treci printr-o inversare temporară de polaritate, 
adică printr-o dezorganizare a biocâmpului. 


Polaritate inversată 


Când polaritatea este distrusă sau dezorganizată, starea ta de spirit va fi afectată, făcându-te să 
fii mai pesimist, deprimat, confuz sau îngrijorat, chiar pierdut sau deznădăjduit. Inversarea cronică a 
polarității poate duce la un model de comportament de autosabotare. Dacă ai decis să scapi de acele 
şapte kilograme în plus, s-ar putea să te pomeneşti la miezul nopţii în faţa frigiderului mâncând o 
găletușă de îngheţată. (Din nou, ca o mașinuţă care merge în marșarier!) 

Ce anume face ca polaritatea câmpului să se inverseze sau să devină dezorganizată? 

Primul factor de luat în considerare este interferența câmpurilor electromagnetice puternice din 
jurul nostru. În lumea modernă, cei mai mulți dintre noi trăiesc înconjurați şi inundaţi de câmpuri 
electromagnetice, mai ales în marile oraşe. raiul sau lucrul în proximitatea liniilor electrice de 
înaltă tensiune este un puternic factor distructiv. Oamenii care lucrează mult la computer, mai ales la 
cele neecranate, îşi ţin telefoanele celulare aproape de corp sau petrec ore în şir aproape de 
televizoare sunt mai predispuși la inversări sau dezorganizări cronice. 

Luminile fluorescente constituie o influență de mediu răspândită care interferează cu polaritatea 
naturală a biocâmpului nostru. Dacă te întrebi de ce ești întotdeauna obosit după-amiaza la muncă sau 
la şcoală, prima întrebare pe care ar trebui să ţi-o pui este: „Stau ore în șir în mediul ăla sub luminile 
fluorescente?” 

Oamenii care lucrează cu substanțe chimice puternice, cum ar fi solvenţii, pot avea parte în mod 
frecvent de inversări ale polarităţii sau de dezorganizări electrice. Cei care sunt deosebit de sensibili 
pot fi afectaţi într-o anumită măsură de ingredientele produselor de curăţenie casnică răspândite, cum 


ar fi substanţele de curăţat, detergenții sau șampoanele, sau de emanaţiile covoarelor noi sau ale 
materialelor de construcţii, mai ales în clădirile nou construite. Practic cu toţii ne punem astăzi 
singuri benzina în rezervoarele mașinilor și, dacă inhalăm vaporii sau ne murdărim cu benzină pe 
mâini, ne poate afecta imediat. 

Prin asta nu vrem să spunem că toți aceşti factori de mediu îți vor deranja polaritatea naturală, ci 
doar că sunt factori posibili. Nu toată lumea va fi dezorganizată de aceleași influenţe sau în aceeași 
măsură. Și în general nu este practic să ne așteptăm că vom putea elimina complet aceste influențe, 
nici că este necesar. Totuși, simplul fapt că suntem conștienți de aceşti factori care pot avea o 
influenţă distructivă puternică ne poate ajuta să facem pașii necesari ca să-i minimizăm. 

Apoi mai sunt și factorii umani şi emoţionali din mediul înconjurător. 'Traumele, nefericirea şi 
emoțiile negative puternice îți pot tulbura polaritatea la fel de uşor ca o linie de înaltă tensiune. Chiar 
şi tulburările minore îți pot deranja temporar polaritatea normală. Găteşti şi ai ars ceva. Eşti angrenat 
într-o convorbire telefonică de vânzări şi cineva îţi trânteşte telefonul în nas. Traficul e groaznic, 
întârzii la aeroport, te-ai certat la muncă sau acasă. 

Cam în același mod în care putem induce un curent într-un cablu plasându-l în vecinătatea unui 
alt cablu prin care trece un curent electric, dezorganizarea electrică a cuiva apropiat fizic de noi se 
poate răsfrânge asupra noastră, provocând o tulburare electrică şi o dezorganizare a polarității prin 
inducţie. Unii oameni sunt supuși unor asemenea inversări cronice încât poartă cu ei un nor static, 
cam ca personajul Pig Pen din vechile benzi desenate Peanuts. Când spunem despre o persoană care 
intră într-o încăpere că are „vibrații negative”, s-ar putea să rostim un adevăr în sensul lui propriu. 

Când oamenii trec prin inversări de polaritate sau dezorganizări electrice cronice, fie ele 
provocate de substanţele toxice din mediul de lucru, de liniile de înaltă tensiune, de un șef sau de un 
coleg toxic ori de o relaţie stresantă — oricare ar fi cauza, inversările cronice pot duce la o 
deteriorare treptată a sănătății. 


Corectarea polarităţii 


Vestea bună este că, așa cum am menţionat în capitolul 1, suntem proiectați în mod minunat ca să fim 
niște organisme care se autocorectează şi se autovindecă. Deşi este probabil ca majoritatea dintre 
noi, dacă nu chiar toţi, să căpătăm o polaritate inversată sau dezorganizată din când în când, există o 
întreagă gamă de activități umane pe care le facem în mod natural și care se dovedesc a avea o 
influenţă corectivă asupra polarităţii. 

În orice fel de corecție a polarităţii există două ingrediente esenţiale: 

1. Respirația completă, regulată şi nestânjenită, şi 

2. Traversarea liniei mediane a corpului, în ambele direcţii 


Ciclul respirației, care este o alternare ritmică a expiraţiei şi inspiraţiei, este unul dintre 
procesele fundamentale prin care corpul își menţine organizarea electrică. Mişcându-te sau 
poziționându-te în așa fel încât să traversezi linia mediană a corpului — aşa cum faci în mod natural 
în mișcările coordonate stânga-dreapta când te târăști, mergi pe jos, alergi sau înoţi (mai ales înotatul 
în ocean, a cărui apă sărată este mai conductivă electric pentru restabilirea echilibrului decât apa 


dulce, ca să nu mai vorbim de apa cu clor) —, aceasta are drept consecinţă faptul că cele două 
emisfere ale creierului interacționează și restabilesc paritatea. 

Dacă această formulă simplă — respiră profund și traversează-ţi linia mediană — îţi sună 
familiar, nu e de mirare. Ai învăţat un exemplu simplu de corectare a polarităţii în capitolul 3: 
respirația cu palmele încrucișate. Acolo, am explicat acest exercițiu spunând, pur şi simplu, că „îţi 
va echilibra sistemul neuromuscular”. Ca să formulăm mai exact, acţionează prin restabilirea 
polarităţii electrice normale a biocâmpului. 

Să reanalizăm acest exercițiu simplu din perspectiva polarităţii. 

* În acest exerciţiu şi în toate cele similare de respiraţie, alternarea deliberată a inspiraţiei şi a 

expirației complete susține o alternare ritmică a sarcinii electrice. 

e Atingerea cu vârful limbii a cerului gurii (la inspirație), urmată de atingerea vârfului limbii a 
părţii de jos a gurii (la expiraţie) ajuta la restabilirea organizării electrice a biocâmpului. În 
mod asemănător, direcționarea respirației prin nas la inspiraţie și prin gură la expiraţie ajută la 
restabilirea organizării polarizate, datorită sarcinilor electrice opuse ale părţilor de sus și de 
jos ale cavităţii bucale. 

e Încrucișarea braţelor astfel încât mâna dreaptă să se sprijine pe partea stângă a corpului şi 
viceversa este un exemplu despre ceea ce înțelegem prin traversarea liniei mediane. 


Aceasta aruncă o lumină nouă asupra motivului pentru care, în capitolul 3, am recomandat să îţi 
rezervi un minut ca să faci o respirație cu palmele încrucişate în situaţiile în care feedbackul 
neuromuscular dă rezultate false. În majoritatea cazurilor, rezultatele false ale unor afirmaţii simple, 
obiective (cum ar fi numele tău, data curentă sau doi plus doi egal patru) sunt provocate de o 
polaritate inversată sau dezorganizată fie a subiectului, fie a testatorului. În cele mai multe astfel de 
situaţii, un minut sau două de respiraţie cu palmele încrucișate voi corecta situația. 

Sunt multe moduri de a face asta în mod natural. De exemplu, când mergi pe jos, îți duci mâna 
dreaptă înainte împreună cu piciorul stâng, apoi mâna stângă cu piciorul drept şi așa mai departe. 
Aceasta nu numai că duce la crearea unui echilibru fizic, dar și a unuia electric. 

Mai târziu în acest capitol vom analiza câteva tehnici suplimentare pentru corectarea polarităţii, 
dar în nouă cazuri din zece un minut sau două de respiraţie simplă cu palmele încrucișate vor fi de 
ajuns. Îi punem adesea pe clienţi să facă, încă de la începutul şedinţei, câteva minute de respiraţie cu 
palmele încrucișate şi e remarcabil să vezi cât de des aceştia au parte de o ușurare semnificativă, 
chiar spectaculoasă, pur şi simplu de pe urma acestui singur pas. 

De exemplu, de curând am primit o femeie care se confrunta cu dificultăți profunde legate atât de 
sănătate, cât şi de viaţa personală. După ce am aflat puţin din istoria ei, am pus-o să facă două minute 
de respiraţie cu palmele încrucișate, doar ca să limpezim atmosfera ca să putem continua ședința mai 
productiv. După un minut, s-a uitat în jur cu o expresie nedumerită și cu un început de încântare. 

„Hei, parcă e mai multă lumină aici, nu-i aşa?” a întrebat ea. 

Am mai văzut reacţii similare înainte — de fapt, am văzut întâmplându-se de mii de ori. Doar 
corectându-le polaritatea, vedem cum oamenii se transformă radical. Când începi să foloseşti tehnici 
simple de corectare a polarităţii, nu e neobișnuit să vezi că tot felul de lucruri din viaţa ta se 


schimbă. Nu te mai simţi la fel de obosit, poţi să te concentrezi mai bine, eşti mai puţin stângaci. 
Schimbările sunt subtile, dar, cu timpul, devin profunde. Când se aprinde acea lumină, poate fi un 
eveniment care-ţi schimbă viaţa. 


Golirea norului din ceaşcă 


Un tânăr aflat în căutarea adevărului a vizitat un călugăr și l-a întrebat dacă-i poate spune care e 
calea spre pace şi fericire desăvârşită. Călugărul l-a invitat să intre şi să bea o ceașcă de ceai. 

În timp ce şedeau, tânărul a început să-i povestească gazdei despre studiile sale, anii mulţi de 
căutare a înțelepciunii şi tot ce învățase el în călătoriile sale. În timp ce căutătorul de adevăr vorbea, 
bătrânul doar încuviinţa din cap şi zâmbea, mișca din cap și zâmbea. După o vreme, când tânărul 
continua să vorbească, călugărul a adus un ceainic clocotind şi două cești. A început să toarne ceai în 
ceaşca tânărului şi a continuat să toarne, să toarne și iar să toarne. 

Dintr-odată, tânărul și-a dat seama că ceaiul se revărsase pe masă și pe podea. A sărit în 
picioare și a ţipat: „Bătrâne, ai înnebunit?! Ceaşca mea e deja plină — nu mai încape alt ceai!” 

Călugărul a pus ceainicul jos şi s-a uitat cu severitate la musafirul lui — iar în acel moment, 
tânărul s-a luminat. 

Fără să scoată un cuvânt, bătrânul îi dăduse de înţeles că vizitatorul lui era atât de plin de 
propriile idei şi gânduri, că ar fi fost inutil ca el să-i mai spună ceva nou despre viață. Orice cuvânt 
i-ar fi putut spune bătrânul, pur şi simplu s-ar fi revărsat pe podea. 

Este exact motivul pentru care eforturile pe care le facem ca să ne umplem de noi convingeri 
pozitive, obiceiuri sănătoase sau rezolvări ale unor vechi modele repetitive de gândire şi 
comportament se soldează adesea cu frustrări: nu mai e loc pentru noile convingeri până când nu le 
dăm la o parte pe cele vechi. Din nou, aceasta explică de ce abordările populare precum gândirea 
pozitivă sunt atât de rar eficiente prin ele însele. Încercarea de a instala o convingere nouă, pozitivă 
prin repetarea unor afirmaţii, vizualizări, repetiții verbale asemănătoare mantrelor, colaje creative 
sau chiar mesaje subliminale, fără a elimina mai întâi norul de paraziți din sistem și ecourile lui 
persistente exprimate prin convingeri autorestrictive, seamănă cu tentativa de a turna apă curată şi 
proaspătă într-o ceaşcă plină cu apă sălcie şi toxică. 

Aşa cum am constatat în primele capitole ale cărții de faţă, evenimentele dureroase din trecutul 
nostru creează adesea o masă de reziduuri psihologice, ca un nor de praf psihic aruncat în atmosfera 
vieților noastre. Te poţi gândi la asta ca la o acumulare de electricitate statică ce continuă să circule 
la nesfârşit dacă nu este descărcată sau eliberată. 

Acest nor static are aspecte atât psihologice, cât şi fiziologice — adică, ne afectează și mintea, 
şi corpul. Totuşi, în sine, nu este nici psihologic, nici fiziologic, ci energetic. Îşi are rădăcinile în 
mod fundamental nu în minte sau corp, ci în biocâmpul nostru — iar dacă vrem să disipăm acea ceață 
a nefericirii şi să aducem mintea și corpul într-un echilibru funcţional, trebuie să ne ocupăm într-un 
anumit fel direct de biocâmp. 

Există căi naturale de descărcare a acestui tip de sarcină electrică dezordonată. Prin vise, de 
exemplu, putem să eliminăm o parte din acest nor de paraziți în timpul somnului. Diferite tipuri de 
exerciţii şi activităţi fizice pot ajuta la descărcarea, atenuarea sau îndulcirea acestuia într-o anumită 


măsură. Dar dacă vrem să facem o transformare semnificativă și să disipăm tiparele adânc 
înrădăcinate de gândire și de convingeri care ne macină de ani în șir, avem nevoie de o tehnică mai 
concentrată, mai coerentă și mai predictibilă ca parte a Procesului nostru în Patru Paşi. 


Medierea între purice şi elefant 


David Feinstein, care a făcut parte din corpul de psihiatri de la Johns Hopkins în anii 1970, înainte 
de a deveni interesat de domeniul nou apărut al psihologiei energetice, spune că un studiu în 
desfăşurare la Harvard care folosește imagistica cerebrală pentru a observa în timp real efectele 
acupuncturii asupra creierului!? ar putea arunca lumină asupra mecanismului care stă la baza 
succesului extraordinar înregistrat de studii precum experimentul ruandez al lui Caroline Sakai. Dr. 
Feinstein explică: 


Ceea ce au arătat studiile de la Harvard este că, dacă stimulezi anumite puncte de 
acupresură, este trimis un semnal la amigdală care descrește excitația.I* Aceasta explică 
multe, în ceea ce priveşte modul cum funcţionează psihologia energetică. 

Când ai un răspuns condiționat la o anumită amintire — să spunem, gelozie, mânie sau teamă 
— evocarea acelei amintiri crește excitația din amigdală. Dar când activezi punctele de 
acupresură corecte în acelaşi timp în care evoci acea amintire, atunci trimiţi simultan un 
semnal de descreștere a excitaţiei.1” Dacă trimiţi acest semnal de dezactivare de mai multe 
ori, nivelul excitaţiei va fi readus la normal. Literalmente schimbi răspunsul asociat cu acea 
amintire. 


Reamintirea unui eveniment neplăcut stimulează amigdala, provocând o reacţie de stres. Dar 
stimularea simultană a punctului de acupresură trimite un impuls opus de calmare sau sedare. De fapt, 
reantrenezi amigdala și căile ei asociate să interpreteze amintirea în mod diferit. Cu alte cuvinte, 
abordând direct biocâmpul, ocolești complet procesul cognitiv şi recondiționezi răspunsul neural 
subconștient. Dr. Feinstein numeşte acest proces terapie de expunere asistată prin acupresură. 

Îţi aminteşti ce s-a întâmplat cu Chantal? Dr. Sakai a pus-o să rememoreze amintirea despre 
uciderea familiei sale în timp ce-şi palpa ușor punctele de acupresură. Altfel spus, este exact 
descrierea făcută de dr. Feinstein. Amigdala ei a primit două mesaje diferite: amintirea îi stimula 
reacţia la traumă, dar atingerea punctelor de acupresură trimitea un mesaj opus, de calmare. 

lată care este aspectul fascinant al acestei secvenţe. Actualizarea unei amintiri este un act 
conştient de cogniţie (puricele). În schimb, amigdala şi căile neurale asociate acesteia sunt domenii 
ale subconșştientului (elefantul). Dr. Feinstein descrie un proces de mediere între facultățile conştiente 
şi cele subconștiente — puricele și elefantul — prin abordarea directă a biocâmpului. 

„Nu este ceva pe care să-ți impui pur şi simplu să-l faci”, spune dr. Feinstein, „pentru că este o 
reacție fiziologică, bazată pe căile neurale pe care le-ai constituit în timpul evenimentului traumatic”. 

Această secvenţă este reflectată precis în primii doi paşi ai Procesului de Patru Pași. 

În pasul 1, identifici amintirea dureroasă specifică sau experienţa din trecut care se leagă cel mai 
strâns de stresul mental de care vrei să scapi, precum şi convingerile negative specifice, 
autorestrictive asociate cu acea amintire. Apoi, având proaspete în minte aceste elemente cognitive, 


treci la pasul 2 pentru a le clarifica, descâlci şi disipa. 


Pasul 2 


Înainte de a putea dizolva şi elimina acele tipare negative şi a le înlocui cu unele noi, pozitive, pe 
care dorim să le avem, trebuie să eliminăm din biocâmpul nostru norul de paraziți. Acesta este 
scopul esenţial al pasului 2. 

În ultimele decenii, am folosit un inventar larg de instrumente și metodologii în practica noastră, 
inclusiv metode precum desensibilizarea şi reprocesarea prin mișcarea ochilor (EMDR 202 şi 
palparea punctelor de acupresură folosită de Caroline Sakai din Rwanda2. Totuşi, pentru Procesul în 
Patru Paşi ne doream ceva mai simplu. Abordarea pe care o înveţi acum este o distilare a multor 
tehnici, reduse la esenţă pentru a produce un protocol care este în același timp eficace şi practic. 

Pasul 2 constă din două exerciţii simple: respiraţia cu palmele încrucișate şi împământarea. 


Respirația cu palmele încrucișate 


Acest exercițiu corectează în mod specific o polaritate dezorganizată sau inversată. Chiar dacă nu ai 
polaritatea inversată, respiraţia cu palmele încrucişate te va ajuta să clarifici acel zumzet 
electrostatic, să reechilibrezi și să creşti acuitatea biocâmpului. De regulă, clienţii au o senzaţie de 
bună dispoziţie, de claritate şi de stare de spirit mai optimistă doar după un minut sau două de 
respiraţie cu palmele încrucișate. Pe lângă rolul pe care-l joacă în cadrul Procesului în Patru Paşi, 
este ceva pe care-l poţi practica singur, simplu și rapid, practic oricând și oriunde. 

Deși am mai parcurs metoda în capitolul 3, o reluăm aici: 

e În poziţie aşezat, încrucişează glezna stângă peste cea dreaptă. 

e Așază-ţi mâna stângă pe piept, astfel încât degetele să stea pe partea dreaptă a claviculei. Apoi 
petrece-ți mâna dreaptă peste stânga, astfel încât degetele mâinii drepte să stea pe partea stângă 
a claviculei. 

e Inspiră pe nas şi expiră pe gură. În timp ce inspiri, lasă-ţi limba să-ţi atingă cerul gurii, chiar în 
spatele dinţilor din față. În timp ce expiri, lasă-ţi limba să se sprijine în spatele dinţilor de jos. 
Poţi să închizi ochii sau să priveşti în podea pentru a reduce stimulii vizuali. 

Împământarea 
După aproximativ două minute de respirație cu palmele încrucișate, fă următorul exercițiu pentru 
stabilizarea şi împământarea biocâmpului: 

e Stai cu spatele drept și relaxat. Așază-ţi ambele mâini, una peste cealaltă, pe plexul solar, 
imediat sub partea de jos a cutiei toracice. Simte-ţi respirația în stomacul care se ridică şi 
coboară uşor. 

e Acum închide ochii și vizualizează un cablu care se porneşte din corpul tău și coboară direct în 
pământ. 

e Păstrează acea imagine, inspirând şi expirând încet, timp de aproape un minut. 

Exerciţiul de împământare este analog cu împământarea unui aparat electric. De asemenea, 

transmite subconştientului senzația de înrădăcinare fermă în realitate, în propria identitate, în 


adevărul propriilor tale forțe și capacități. 


Tehnici opţionale 


Combinația dintre respirația cu palmele încrucișate timp de două minute urmată de un minut de 
împământare este un puternic pas 2 şi e suficientă pentru corectarea polarităţii biocâmpului în nouă 
cazuri din zece. Totuși, există mai multe exerciţii alternative pentru corectarea polarităţii care pot fi 
utile în cazuri extreme sau în situațiile de stres mai mare decât cel normal. 


Târâitul încrucișat 
Uneori, doar respiraţia încrucișată nu poate corecta polaritatea unei persoane. Poţi să evaluezi dacă 
aşa stau lucrurile în ceea ce te priveşte folosind pur și simplu feedbackul neuromuscular, așa cum l- 
am descris mai devreme: palma pe creştetul capului versus dosul palmei pe creștetul capului. 
În cazurile în care doar respiraţia cu palmele încrucişate nu corectează o inversare de polaritate, 
folosim adesea un exercițiu simplu pe care îl numim târâit încrucișat. 
e Stând în picioare, ridică genunchiul stâng până la nivelul taliei şi loveşte-l uşor cu palma 
dreaptă. 
e Apoi, ridică genunchiul drept şi loveşte-l cu palma stângă. 
e Continuă alternativ, lovind uşor fiecare genunchi cu palma mâinii opuse, într-un ritm de mers 
ușor. Ai grijă să respiri normal în timp ce faci asta. Continuă timp de aproximativ două minute. 


Pare o sarcină foarte simplă şi directă. În mod surprinzător, nu e întotdeauna așa simplă precum 
pare, mai ales la început. 

Ai auzit expresia: „Înainte să mergi, trebuie să te târăşti”. Există mult adevăr în această expresie. 
De fapt, există o dezvoltare neurologică semnificativă care apare la bebeluşi şi care este susținută de 
actul învăţării târâitului. Succesiunea complexă de mișcări, cu integrarea ei stânga-dreapta, are 
impact asupra integrării stânga-dreapta a emisferelor cerebrale şi există dovezi că la bebeluşii la 
care etapa târâitului este obstrucționată, stăvilită sau sărită se manifestă consecințe neurologice 
negative. 

Este interesant de remarcat că, în cazurile în care numai respirația cu palmele încrucișate nu 
restabilește polaritatea electrică normală, persoana poate avea la început dificultăți în deprinderea 
modului de efectuare a târâitului încrucișat. La oamenii care au inversări de polaritate cronice, există 
adesea senzaţia de stângăcie sau de coordonare stângace. Am văzut adesea clienţi care trebuie să 
exerseze un minut sau două înainte de a se prinde cum trebuie făcut târâitul încrucișat — pentru ca 
apoi, dintr-odată, nu numai să-l execute lin și ușor, ba chiar vorbind în acelaşi timp. De altfel, poţi 
literalmente să vezi în timp real cum se reorganizează polaritatea. 


Galopul Diamond 


Aşa cum am spus mai devreme, activităţi normale precum mersul, alergatul sau înotul întruchipează 
componentele esenţiale ale corecţiei polarităţii: respiraţia completă şi o traversare ritmică a liniei 
mediane. Uneori, chiar şi o plimbare scurtă ne poate debloca. Scriitorii şi alți artişti de-a lungul 
istoriei au descris faptul că, fie și după o plimbare scurtă și energică, aproape că poţi să auzi cum 


rotiţele tale se reașază în lăcașul lor. 

John Diamond, unul dintre marii pionieri ai feedback-ului neuromuscular, recomanda o plimbare 
ușor caricaturizată ca simplu corectiv al polarităţii, pe care a numit-o galopul Diamond. 

Cheia pentru mersul Diamond este să pășeşti într-un ritm vioi şi să accentuezi legănarea braţelor 
astfel încât să traverseze complet linia mediană a corpului. Cu alte cuvinte, brațul drept se balansează 
înainte şi de-a curmezișul corpului, mult spre stânga, urmat de balansarea brațului stâng și aducerea 
lui mult spre dreapta. 

Pentru ca acest exerciţiu să corecteze pe deplin o inversare a polarităţii, va necesita în mod 
specific o plimbare energică de cel puţin zece minute. 


Respirație alternativă pe nări 


Respirația alternativă pe nări este bine cunoscută practicanţilor de yoga, unde deţine un loc central și 
este adesea perfecționată până la stadiul de ştiinţă elaborată. Dacă suferi de o inversare cronică sau 
persistentă a polarităţii, practicarea unei versiuni simple a acestui model repetitiv de respiraţie 
stânga-dreapta structurată de mai multe ori pe zi poate servi drept corectiv „foarte eficient”: 
e Așază-ţi degetul mare drept pe nara dreaptă, închizând-o. Inhalează prin nara stângă. 
* Eliberează degetul mare şi apasă degetul arătător pe nara stângă, închizând-o. Acum expiră prin 
nara dreaptă. 
e Continuă exerciţiul, inhalând prin nara stângă și exhalând prin nara dreaptă, de zece ori. 
e Acum inversează procesul, de data asta folosind degetul mare și arătătorul mâinii stângi, 
inhalând prin nara dreaptă și exhalând prin cea stângă. Repetă asta de zece ori. 


Acest exercițiu întreg, de zece ori într-o direcţie și de zece ori în cealaltă, ar trebui să ia în total 
între două și trei minute. 

Poate lăsa impresia că e puţin cam complicat, mai ales dacă deja ești dezorganizat electric. Cu 
cât exersezi mai mult, cu atât mai firesc începe să ţi se pară. 


Vărsat pe jos sau pătat? 


Nu orice experienţă dureroasă lasă o urmă durabilă. Există supărări care pot fi alinate și rezolvate de 
balsamul timpului, sentimente rănite care cedează la o consolare sau la un plâns sănătos, îndoieli şi 
temeri care pot fi domolite de o ureche plină de compasiune. În mod similar, există ameliorări în noi 
înșine, schimbări în starea minţii noastre și paşi înainte în maturizarea noastră ca ființe umane pe care 
o putem obține numai prin voința noastră conștientă. Uneori, afirmaţiile și gândirea pozitivă chiar 
funcţionează. 

Dar apoi există schimbări pe care pur și simplu nu le putem face doar prin efortul bunelor 
noastre intenții. 

Unele evenimente emoționale sunt ca lichidul vărsat pe jos — sunt murdare, dar nu așa de greu 
de şters cu mopul. Ai fost tachinat în școală? Dojenit de părinţi, certat de antrenor, ai suferit o 
despărțire dureroasă în liceu? Da, doare, dar în nouă cazuri din zece nu e nimic pe care să nu-l poţi 
şterge cu puţin săpun, apă fierbinte şi prosoape de hârtie. 


Unele evenimente, totuși, sunt mai mult decât nişte băltoace de lichid. Acestea sunt pete şi, oricât 
ai freca, nu poţi să le elimini. 

Dacă ai o convingere adânc înrădăcinată, bazată pe un tipar microtraumatic din trecut, potrivit 
căruia nu poţi avea succes, atunci ai putea să schimbi asta printr-un efort concentrat de voinţă și 
intenţie... pentru moment. Dar dacă nu ai clarificat mai întâi convingerile negative de dedesubt și alte 
tipare de interferență adânc întipărite în subconștient, vechea convingere va reapărea în mod 
inevitabil. 

Totuşi, dacă într-adevăr clarifici mai întâi vechile reziduuri și aşezi o fundaţie pentru noua ta 
convingere, atunci aceasta va putea să se instaleze pentru o perioadă mai lungă. Când ai reușit să 
clarifici cum se cuvine un stres care este codificat în memoria trecutului, s-a rezolvat: a dispărut. 
Exact aşa cum s-a întâmplat cu Chantal, supravieţuitoarea ruandeză, și cu Keith, veteranul din 
Vietnam, amintirile rămân, dar îşi pierd înţepătura și puterea. 

Moment în care eşti pregătit să instalezi un set nou de convingeri noi, pozitive — și despre asta 
este vorba în capitolul 5. 


11 Chantal nu este numele real al fetei, dar povestea ei și studiul de referință efectuat în Rwanda sunt foarte reale. Studiul, avându-i 
drept autori pe Caroline Sakai, Suzanne Connolly şi Paul Oas, a fost publicat în 2010 în International Journal of Emergency Mental 
Health, lama 2010, 12(1), pp. 41-50, sub titlul „Treatment of PTSD in Rwandan Child Genocide Survivors Using Thought Field 
Therapy”. Textul articolului poate fi găsit la adresa: www.tftcenter.com/articles_treatment_of_ptsd_rwanda.html. 

12 Church, D., Piña, O., Reategui, C., & Brooks, A. „Single Session Reduction of the Intensity of Traumatic Memories in Abused 
Adolescents: A Randomized Controlled Trial”. Articol prezentat la a Unsprezecea Conferință Anuală de Psihologie Energetică de la 
Toronto, 15-19 octombrie, 2009. La momentul scrierii acestei cărți, studiul este analizat de colegii de breaslă atât pentru Journal of 
Child Sexual Abuse, cât şi pentru revista Psychological Trauma. 

13 Andrade, J., & Feinstein, D. „Preliminary Report of the First Large-Scale Study of Energy Psychology.” Iniţiată la finele anilor 1980, 
această sinteză de cercetare includea diferite studii pe parcursul unei perioade de paisprezece ani și a fost publicată în 2004, ca anexă la 
cartea lui David Feinstein Energy Psychology Interactive: Rapid Interventions for Lasting Change (Innersource). 

14 Church, D., Hawk, C, Brooks, A., Toukolehto, O., Wren, M., Dinter, I., & Stein, P. „Psychological Trauma in Veterans using EFT 
(Emotional Freedom Techniques): A Randomized Controlled Trial.” Aceste date au fost prezentate la conferința Societăţii pentru 
Medicină Comportamentală, Seattle, Washington, 7-10 aprilie, 2010. În momentul scrierii cărții de față, studiul este analizat de referenți. 

Un videoclip de zece minute care conţine fragmente scurte din interviurile cu patru veterani de război înainte și după tratamentul de 
psihologie energetică, împreună cu extrase din tratamentele pe care le-au primit, poate fi vizionat la www.vetcases.com. 

15 Terapeuta se numea Ingrid Dinter. Remarcile ei sunt luate dintr-un interviu pe care i l-a acordat lui David Feinstein, așa cum aflăm din 
articolul său „The Case for Energy Psychology: Snake Oil or Designer Tool for Neural Change?” Psychotherapy Networker, 
Noiembrie 2010, www.innersource.net/ep/images/stories/downloads/PN_article.pdf. 

16 Cât de mult se extinde acest câmp constituie încă un subiect de controverse, în parte deoarece capacitatea noastră de a determina 
acest lucru depinde de instrumentele folosite în acest scop. Potrivit speculațiilor unor oameni de știință, biocâmpurile noastre se 
suprapun unele peste altele și s-ar putea să se extindă practic la distanță infinită. Ceea ce știm în prezent este că biocâmpul nu este 
restrâns exclusiv în limitele suprafeţei exterioare a corpului fizic. 

Semnalele electrice de la inimă și creier, de exemplu, nu sunt măsurate direct pe fiecare organ (dacă ar fi aşa, ar trebui să penetrezi 
craniul ori de câte ori ai vrea să obţii o EEG sau să tai chirurgical pieptul pentru fiecare EKG), ci de la o distanţă de cel puţin un 


centimetru şi, de regulă, mai mult. În mod cert, cu cât e mai aproape sursa, cu atât e mai precis semnalul, dar dacă instrumentele 


noastre ar fi mai sensibile, am putea detecta și interpreta semnalele acelea de la distanțe de câțiva centimetri sau chiar metri. 

17 Proiectul Efectele acupuncturii neuroimagistice asupra activităţii cerebrale umane, desfășurat la Facultatea de Medicină Harvard: 
www.nmr.mgh.harvard.edu/acupuncture/PPG. (Vezi şi Anexa B: Acceptarea biocâmpului.) 

18 Discuţie particulară cu autorii. 

19 De regulă, singularul amigdală şi pluralul amigdale se folosesc în mod interschimbabil și am respectat această convenție aici. 

20” Acronimul vine de la denumirea englezească eye movement desensitization and reprocessing. N.t. 

21 EMDR este o metodă inovatoare de tratament introdusă pentru prima oară spre sfârşitul anilor 1980 de Francine Shapiro. 

Este interesant de ştiut cum a ajuns dr. Shapiro să dezvolte acest proces. Într-o zi, în timp ce se plimba prin parc, s-a oprit la marginea 
unui iaz o vreme ca să se uite la niște rațe în timp ce reflecta asupra unei probleme care o tulbura. Dintr-odată, a observat că a început, 
în mod inexplicabil, să se simtă mai calmă şi mai relaxată — și că efectul părea să apară în timp ce-și mișca ochii încolo și-ncoace 
pentru a urmări mișcările rațelor pe suprafața lacului. 

Analiza atentă și testarea acestei experiențe a condus-o la formularea procesului EMDR, care s-a dovedit a fi un minunat instrument 
pentru rezolvarea stresului posttraumatic și a altor blocaje emoționale ale funcționării normale. În vreme ce subiectul se concentrează 
pe amintirea experienţei tulburătoare, terapeutul își mişcă mâna (sau un obiect, ori o lumină) într-o parte și în alta a feţei subiectului. 
Procesul permite cumva subiectului să „reproceseze” evenimentul, creând noi căi asociative în creier și disipând blocajele emoționale. 

Am început să folosim metoda la scurt timp după ce a fost creată și am constatat că ne permitea să tratăm eficient o gamă largă de 
clienți, inclusiv unii cu probleme care refuzaseră să cedeze chiar și sub hipnoză. Mai mult, tratamentul a funcţionat într-o durată scurtă 
de timp, adesea realizând în câteva săptămâni ceea ce terapiile mai tradiţionale ar fi rezolvat abia în câteva luni — presupunând că ar fi 
reușit să rezolve. 

Un posibil inconvenient al EMDR este acela că, în cursul tratamentului, este posibil ca subiectul să fie retraumatizat, adică să retrăiască o 
parte din impactul traumei originare într-un fel care face mai mult rău decât bine. Aceasta nu constituie un pericol în mâinile unui 
profesionist calificat şi experimentat, dar este unul dintre motivele pentru care nu încorporăm această abordare în modelul 
autoadministrat prezentat aici. 

22 Una dintre colegele noastre, Sandra Bagley, infirmieră autorizată care a lucrat pentru o echipă umanitară internaţională, s-a dus în 
regiunile distruse de război din Kosovo, după atrocitățile din Bosnia și Croaţia, şi a folosit metodele de palpare a punctelor de acupresură 
pe care le învățase la câteva din seminariile noastre pentru a-i ajuta pe supraviețuitorii traumatizaţi de acolo. De asemenea, i-a învăţat 
pe medicii militari cum să aplice câteva proceduri de bază ca să-i ajute la cei răniți mental și fizic. 

De fapt, tehnica populară de psihologie energetică a servit drept bază pentru cartea noastră anterioară, Instant Emotional Healing: 
Acupressure for the Emotions / Vindecare emoţională instantanee: Acupresură pentru emoţii (Broadway Books, 2000). Totuși, 


pentru cartea de față vrem să oferim o abordare mai simplă și chiar mai accesibilă. 


Pasul 2: Clarificarea 


Scopul: Reechilibrarea sistemului energetic al corpului și pregătirea pentru remodelare 
a. Respirația cu palmele încrucișate (două minute) 


e În poziţie aşezat, încrucişează glezna stângă peste cea dreaptă. 

e Aşază-ţi mâna stângă pe piept, astfel încât degetele să stea pe partea dreaptă a claviculei. Apoi 
petrece-ți mâna dreaptă peste stânga, astfel încât degetele mâinii drepte să stea pe partea stângă 
a claviculei. 

e Inspiră pe nas şi expiră pe gură. În timp ce inspiri, lasă-ţi limba să-ţi atingă cerul gurii, chiar în 
spatele dinţilor din față. În timp ce expiri, lasă-ţi limba să se sprijine în spatele dinţilor de jos. 
Poţi să închizi ochii sau să priveşti în podea pentru a reduce stimulii vizuali. 


b. Împământarea (un minut) 


e Stai cu spatele drept şi relaxat. Așază-ţi ambele mâini, una peste cealaltă, pe plexul solar, 


imediat sub partea de jos a cutiei toracice. Simte-ţi respirația în stomac, cum se ridică şi 
coboară. 


e Acum închide ochii şi vizualizează un cablu care se pornește din corpul tău și coboară direct în 
pământ. 
e Păstrează acea imagine, inspirând şi expirând încet, timp de aproape un minut. 
c. Tehnici opţionale 
e Foloseşte feedbackul neuromuscular ca să-ţi verifici polaritatea biocâmpului. 
e Pentru inversări sau dezorganizări persistente sau cronice, mai poţi folosi: 
Târâitul încrucișat: circa două minute 
Galopul Diamond: cel puţin zece minute 
Respirație alternativă pe nări: zece cicluri în ambele direcții, cam două-trei minute 


Capitolul 5 


Codul personal al fericirii 


Cred că pot, cred că pot... 
Mica locomotivă descurcăreaţă 2 


„Nu sunt sigură că are vreun rost să încerc.” Femeia din cabinetul nostru şedea tolănită în fotoliu, 
apatică și înfrântă. „Mi s-a spus că n-am să mai trăiesc până la următoarea mea aniversare. Și-atunci, 
ce fel de țeluri ar trebui să caut să realizez aici?” 

Igienistă dentară pensionată, Lydia aveam cam şaizeci și cinci de ani, vârstă care în zilele 
noastre este considerată relativ tânără. De drept, ar fi trebuit să se aştepte să mai trăiască câteva 
decenii. Totuşi, cu un an în urmă, fusese diagnosticată cu cancer la creier. În pofida operaţiei şi a 
radioterapiei, prognoza ei nu era bună. Deloc surprinzător, Lydia devenise de-a dreptul deprimată și 
acesta fusese motivul pentru care internistul și oncologul ei îi recomandaseră să ne facă o vizită. 

Din istoricul ei am aflat că Lydia fusese asaltată de un număr de probleme în viață, inclusiv de o 
copilărie dificilă cu un tată care era extrem de autoritar și chiar rău. Ca adult, se căsătorise cu un 
bărbat care avea un comportament similar cu al tatălui ei. Căsătoria s-a sfârșit cu un divorţ dureros. 
Apoi a venit cancerul. 

În timpul tratamentului, părul îi căzuse complet. Acum începea să-i crească din nou şi, la acea 
primă vizită, ne-a mărturisit că ura felul în care arăta. Nouă ni se părea că arată fantastic şi chiar i-am 
spus asta. Dar ea nu ne-a crezut. Imediat după aceea ne-a mai mărturisit că nu-i plăcea cine știe ce 
nici felul cum îi suna vocea. Noi am asigurat-o că avea un glas frumos și un păr minunat. Nu îi 
spuneam aceste lucruri ca să se simtă ea bine. Erau adevărul adevărat. Lydia este o persoană drăguță 
şi lucrul ăsta se vedea. Dar, în acest moment al vieţii ei, era în mod fundamental incapabilă să se 
accepte pe sine. 

Am trecut-o prin cei patru pași ai Procesului, concentrându-ne pe convingerile profunde pe care 
şi le formase de timpuriu, ca urmare a şicanelor permanente ale tatălui ei. A început să simtă o 
transformare, dar schimbarea n-a fost spectaculoasă (cel puţin la început), așa că am programat-o 
pentru nişte vizite suplimentare ca s-o ajutăm să lucreze asupra problemelor ei stratificate. Am 
continuat să ne întâlnim, iar ea a continuat să lucreze cu paşii Procesului, începând treptat să 
înflorească. 

Când a venit la prima vizită, în dosarul ei medical era o însemnare în care se spunea că era 
trimisă la noi pentru „tratarea anxietăţii și a depresiei”. După câteva vizite, am observat o altă 
însemnare în dosar: „Depresia şi anxietatea rezolvate”. 

Rezolvate — iată un cuvânt pe care doctorii nu-l asociază prea des cu anxietatea și depresia. 
Dar nu numai starea ei sufletească a fost rezolvată. Din acel moment, totul în legătură cu Lydia a 
început să se transforme. Chiar şi sănătatea ei fizică a început să se amelioreze. În scurtă vreme, era o 
femeie energică și plină de viață — iar tumorile ei au început să se micşoreze. Doctorii ei erau 
sincer uimiți, dar nu puteau nega realitatea a ceea ce se întâmpla în fața ochilor lor. Prognoza ei s-a 
schimbat. Viitorul Lydiei conţinea din nou aniversări ale zilei de naştere. 


Ce s-a întâmplat aici? Transformarea care s-a petrecut cu Lydia a avut loc pe mai multe niveluri 
simultan. Conștientizându-și convingerile autorestrictive împreună cu unele experienţe timpurii care 
le alimentaseră, a făcut o transformare cognitivă — dar prin eliminarea norului static de reziduuri din 
biocâmpul ei a fost totodată capabilă să aducă acea schimbare la nivelul profund al minţii ei 
subconștiente. Și, din momentul în care ceața nefericirii s-a ridicat, a putut să menţină o altă imagine 
despre sine. 

Într-un sens, Lydia a devenit sănătoasă pentru că a început să fie capabilă să se vadă pe sine ca 
sănătoasă. 


Imaginile: limbajul subconştientului 


Această putere a imaginilor de a modela și a forma realitatea este centrală pentru Procesul în Patru 
Paşi. Dacă subconștientul este elefantul care ne formează și ne conduce acțiunile, alegerile şi, într-o 
mare măsură, destinul, imaginile sunt calea de a comunica cu elefantul. Imaginile sunt limbajul 
subconștientului. 

Fiinţele umane au o capacitate foarte aparte: suntem capabili să creăm în interiorul creierelor 
noastre un model realist al evenimentelor externe și să folosim, într-o măsură extraordinară, acel 
model intern pentru a influenţa și dirija rezultatul evenimentelor externe. 

Într-un sens, această capacitate de a crea imagini mentale puternice ale realităților externe este 
cea care a făcut posibilă dezvoltarea civilizaţiei umane înseși, aşa cum arată colegul nostru VS. 
Ramachandran în minunata lui carte The Tell-Tale Brain (Revelaţiile creierului) 24. Această 
capacitate naturală de imaginare, spune dr. Ramachandran, este concretizată prin ceea ce a primit o 
denumire plină de culoare, „neuronii-oglindă”, acele circuite neurale care sunt activate când 
observăm acţiunile altora şi reproducem procesele neurologice în interiorul creierului nostru, de 
parcă am efectua noi înşine respectivele acţiuni. 

„E ca şi cum neuronii-oglindă sunt simulatoarele de realitate virtuală ale naturii privind 
intenţiile altor ființe”, spune Ramachandran. 

Noua înţelegere a neuronilor-oglindă ajută la explicarea unui întreg corpus de cercetări, 
desfăşurate în ultimii mai bine de patru sute de ani, care spun că imaginile pe care le avem în minte 
pot avea un impact tangibil asupra comportamentului și capacităţilor noastre fizice.2 

Multe dintre aceste studii s-au concentrat pe capacitatea de „repetiţie în minte”, utilă pentru a 
îmbunătăţi performanţele atletice. De exemplu, într-un studiu des citat din 1977, un grup de şaptezeci 
şi doi de jucători de baschet de colegiu a fost împărţit în patru subgrupuri,2S toate trecând printr-o 
serie de cincisprezece ședințe de antrenament pe teren pe parcursul unei perioade de şase săptămâni. 
Şedinţele erau identice în toate privinţele în afară de faptul că, exact înainte de antrenament, trei din 
cele patru grupuri erau trecute prin zece minute de pregătire specială. Jucătorii din primul grup erau 
puşi să se relaxeze timp din cinci minute, după care urmau cinci minute de vizualizare dirijată în care 
se imaginau aruncând la coş de la linia de aruncări libere. În acele şedinţe de cinci minute, li se cerea 
să-şi amintească impresiile senzoriale pe care le aveau când erau pe teren. 

„Încercaţi să simţiţi senzațiile din momentul când vă apropiaţi de linia pentru loviturile de 
pedeapsă”, le spunea vocea înregistrată pe casetă jucătorilor, în timp ce aceştia stăteau și ascultau cu 


atenţie, cu ochii închiși. „E posibil să simţiţi cum vă bate inima cu putere. S-ar putea să vă simţiţi 
picioarele obosite, tremurânde sau slăbite. Sudoarea vi se prelinge pe spate sau pe ceafă. Poate că 
observați că publicul a devenit mai tăcut; e posibil să le simţiţi ochii aţintiți asupra voastră. Pentru 
câteva clipe, încercaţi să simţiți senzațiile pe care le aveţi când vă apropiaţi de linia pentru 
loviturile de pedeapsă...” Jucătorii încheiau fiecare ședință vizualizându-se cum efectuau aruncări 
perfecte la coş. 

Al doilea grup a primit doar cinci minute de relaxare, împreună cu alte cinci minute de fals 
exercițiu de concentrare introdus numai pentru a umple timpul (adică, pentru ca grupurile A, B şi C să 
aibă fiecare zece minute complete de pregătire specială). Al treilea grup a primit cinci minute de 
vizualizare împreună cu un fals exercițiu de concentrare. Al patrulea grup n-a primit niciun fel de 
pregătire specială, doar şedinţa normală de antrenament cu exerciţii repetitive și antrenament de 
aruncări libere. 

După şase săptămâni de antrenament, toate cele patru grupuri au fost trimise să joace pe teren. 
Primul grup, constând din jucătorii care făcuseră şi relaxare, şi vizualizare, a prezentat o îmbunătăţire 
a performanţei semnificativă statistic; al doilea și al treilea grup au prezentat amândouă ușoare 
ameliorări. Al patrulea grup nu a avut nicio îmbunătăţire. Rezultate similare s-au obținut şi în studiile 
ulterioare în care s-a folosit un proces de vizualizare similar în sporturi precum karate, tenis și tir 
sportiv.27 

Cu ajutorul dovezilor oferite de noile metode de imagistică cerebrală, oamenii de ştiinţă sunt 
acum capabili să observe ceea ce se întâmplă în aceste experimente: când un subiect îşi imaginează 
că face ceva, sunt activate exact aceleași zone și căi din creier ca atunci când chiar face lucrul 
respectiv. 

„Un motiv pentru care ne putem schimba creierele doar prin imaginaţie”, spune dr. Norman 
Doidge în cartea The Brain That Changes Itself (Creierul care se schimbă singur), „este acela că, 
din punct de vedere neuroştiinţific, imaginarea unui act şi efectuarea lui nu sunt atât de diferite 
precum pare”. Şi nu este vorba doar de un fenomen pur mental: aceste imagini vii pot avea consecinţe 
reale, fizice. 

Dr. Doidge descrie un experiment extraordinar efectuat la începutul anilor 1990 de Guang Yue şi 
Kelly Cole28. Studiul a analizat două grupuri, unul care efectua un set de exerciţii fizice specifice şi 
altul care doar își imagina că face aceleași exerciții. Ambele grupuri au continuat să facă asta cinci 
zile pe săptămână timp de patru săptămâni. La finalul studiului, grupul care a efectuat fizic exerciţiile 
şi-a crescut forța mușchilor antrenați cu 30 la sută, în vreme ce celălalt grup — cei care au efectuat 
exerciţii identice doar imaginar — îşi întărise aceiași mușchi cu 22 la sută. 

Cu alte cuvinte, doar imaginându-și că fac acele exerciţii, cei din al doilea grup și-au întărit 
mușchii relevanţi cu două treimi din ce au realizat cei din grupul care a făcut efectiv acele exerciţii. 


Schimbarea genelor 


Dacă repetiţia mentală ne poate întări mușchii și îmbunătăţi scorurile la baschet, ar putea să facă și 
ceva mai spectaculos? Cum ar fi, de exemplu, să ne amelioreze sănătatea fizică, şi chiar să ne ajute să 
ne vindecăm de o boală? Este evident că da, iar Lydia nu este prima persoană care a avut o astfel de 


experiență. Așa cum s-a observat în sport, există un considerabil corpus de dovezi care fac legătura 
între imageria pozitivă şi sănătatea fiziologică. 

Probabil că cel mai cunoscut caz este acela al eseistului şi redactorului de la Saturday Review 
Norman Cousins, al cărui triumf în faţa unei boli care-i ameninţa viaţa (lupus) prin puterea râsului și 
a imageriei pozitive (împreună cu doze consistente de vitamina C) a fost relatat în cartea lui Anatomy 
of an Illness as Perceived by the Patient (Anatomia unei boli aşa cum a fost percepută de pacient), 
apărută în 1979. Cartea lui Cousins oferă o ilustrare spectaculoasă a impactului pe care gândurile și 
sentimentele îl pot avea asupra sănătăţii umane şi a contribuit mult la răspândirea acestei idei în 
gândirea occidentală clasică. 

Ceea ce face cazul lui Cousins deosebit de convingător este faptul că, prin concentrarea asupra 
emoțiilor şi imaginilor mentale, el și-a revenit de pe urma unei boli care i-a ameninţat viaţa nu o 
dată, ci de două ori. În 1980, la un deceniu și jumătate după publicarea Anatomiei unei boli, Cousins 
a suferit un atac de cord care era cât pe ce să-i aducă moartea. Hotărât să-şi ia încă o dată viaţa în 
propriile mâini și în propria minte, s-a supus unui alt regim de autovindecare și și-a descris 
programul de autorecuperare în cartea, din 1983, The Healing Heart (Inima vindecătoare). 

„Forţa vitală s-ar putea să fie forţa cel mai puţin cunoscută de pe pământ”, scria Cousins??. 
„William James spunea că fiinţele omenești tind să trăiască prea mult sub imperiul unor limite 
autoimpuse. Este posibil ca aceste limite să slăbească dacă vom respecta mai mult imboldul natural 
al minţii şi corpului omenesc spre perfectibilitate și regenerare. Protejarea şi prețuirea acelui imbold 
natural s-ar putea să reprezinte cel mai frumos exerciţiu al libertății umane.” 

Colegul nostru Bruce Lipton este un pionier al domeniului epigeneticii, studiul factorilor care ne 
influențează genele. Conform cercetărilor doctorului Lipton, genele noastre nu se activează sau 
dezactivează brusc pentru că au fost programate de cine știe ce forță ereditară asupra căreia nu 
deținem niciun control. De fapt, genele sunt influențate de mediul lor, inclusiv de biochimia 
circuitului sangvin, care este profund influențată de gândurile şi emoţiile noastre. 

Când ne schimbăm convingerile, așa cum explică Lipton în cartea de referință The Biology of 
Belief (Biologia credinței), ne schimbăm biochimia, cel puţin într-o anumită măsură, fapt care, la 
rândul lui, are un impact asupra genelor. Cu alte cuvinte, schimbă-ţi convingerile și îţi schimbi 
sănătatea, comportamentul şi soarta celulelor. 

„Gândurile pozitive au un efect profund asupra comportamentului și genelor...”, scrie Lipton, 
„iar gândurile negative au un efect la fel de puternic.% Când vom înţelege modul în care aceste 
gânduri pozitive şi negative ne controlează biologia, vom putea folosi aceste cunoștințe ca să creăm 
vieţi pline de sănătate și fericire”. 


» 


Să reintri în propria-ţi piele 


O altă cheie pentru a înţelege ce s-a întâmplat cu Lydia (şi cu Norman Cousins) este conceptul de 
funcţie executivă, ceea ce înseamnă capacitatea de a prelua controlul asupra împrejurărilor şi asupra 
direcţiei în propria ta viaţă. În psihologie, asta se numeşte autoeficacitate. 

Conceptul şi importanţa „autoeficacităţii” au fost susţinute începând cu anii 1970 de renumitul 
psiholog canadian Albert Bandura%, unul dintre cei mai influenţi psihologi ai secolului douăzeci. 


Potrivit lui Bandura, autoeficacitatea se referă la convingerile noastre privind capacitatea de a 
„exercita o influență asupra evenimentelor care ne afectează vieţile”. Cu alte cuvinte, înseamnă să 
acţionezi cunoscând faptul că tu te afli în scaunul șoferului în ceea ce privește viața ta. 
Autoeficacitatea înseamnă, în esenţă, să intri în propria-ţi piele. 

Acesta este unul dintre conceptele centrale care stau la baza Procesului în Patru Pași. 

Când ai autoeficacitate, înseamnă că sursa şi centrul de control al vieţii tale sunt interne, nu 
externe. Nenorocirile şi alte influenţe din afară nu pot să te dea peste cap, pentru că te vezi pe tine ca 
fiind mai degrabă cauza decât efectul circumstanțelor. Nu poţi întotdeauna să „repari” circumstanța 
sau să rezolvi problema externă, dar poţi întotdeauna să-ţi modifici modul cum o percepi. Cu alte 
cuvinte, chiar dacă nu poţi să rezolvi întotdeauna problema, poţi să rezolvi întotdeauna dilema. 

Cu asta nu vrem să spunem că trebuie ignorate circumstanţele externe. E limpede că e important 
să menţinem un sentiment sănătos al realității externe. Dar având o autoeficacitate puternică înseamnă 
că sursa primară a validării tale vine din interior, nu din exterior. Elogiile altora, diplomele și 
decoraţiile, aprobările și omagiile, chiar şi dragostea celor apropiaţi, toate astea sunt validări 
externe. Dacă sentimentul sinelui depinde de astfel de surse externe, atunci ești predispus să suferi și 
să fii la mila circumstanțelor. 

Oamenii care au o autoeficacitate slabă, spune Brandura, se îndoiesc constant de abilităţile lor: 


[Cei cu autoeficacitate slabă] se feresc de sarcini dificile, pe care le consideră amenințări 
la adresa propriei persoane. Au aspirații mici şi nu se dedică întru totul ţelurilor pe care 
aleg să le urmeze. Când sunt confruntați cu sarcini dificile, insistă asupra defectelor 
personale, asupra obstacolelor pe care le vor întâmpina și asupra a tot felul de consecinţe 
adverse, în loc să se concentreze pe cum să performeze cu succes. Îşi diminuează eforturile 
şi se dau bătuţi cu ușurință în faţa dificultăţilor... Nu e nevoie de multe eșecuri ca să-și 
piardă încrederea în abilităţile lor. Cad ușor victime stresului și depresiei. 


Prin contrast, iată cum îi descrie pe oamenii cu o autoeficacitate crescută: 


Oamenii care au o mare încredere în abilităţile lor abordează sarcinile dificile ca pe niște 
provocări care trebuie rezolvate, şi nu ca pe nişte ameninţări ce trebuie evitate... Își 
stabilesc țeluri dificile şi își menţin o dedicare constantă faţă de acestea. Își sporesc şi-şi 
susțin eforturile în faţa eșecului. Își recuperează rapid sentimentul eficacităţii după eşecuri 
sau reculuri... [şi] abordează situaţiile periculoase cu siguranța că îşi vor putea exercita 
controlul asupra lor. O astfel de perspectivă eficace produce realizări personale, reduce 
stresul și scade vulnerabilitatea la depresie. 


Sharon, la treizeci şi cinci de ani, era agent operativ în cadrul FBI. Cu un an sau doi înainte să ne 
viziteze, Sharon s-a îndrăgostit de Harry, un alt agent, în timp ce lucrau împreună la un caz. În pofida 
politicii stricte a FBI de descurajare a relaţiilor nepotrivite între agenţi, cei doi au început să trăiască 
împreună, în secret. Totuși, Sharon şi-a dat seama în scurt timp că Harry nu era pregătit să se 
angajeze într-o relație pe termen lung, Cu inima frântă, și-a dat seama totuși că relaţia trebuie să ia 
sfârşit şi i-a pus capăt. 


A trecut mai bine de un an și, tocmai când Sharon începea să simtă că a reușit să treacă peste 
despărțire, ea şi Harry au fost repartizaţi la un program de antrenament care urma să-i pună în situaţia 
de a lucra împreună zilnic timp de şase luni. Sharon era într-o încurcătură: se temea că va ajunge într- 
o situaţie intolerabilă, dar nu le putea explica dilema superiorilor săi, pentru că relaţia lor n-ar fi 
trebuit să existe din capul locului. 

Când a început antrenamentul, Sharon s-a pomenit că trece printr-o asemenea tulburare, încât 
abia dacă mai putea funcţiona. În fiecare zi ajungea acasă într-o stare deplorabilă, cu noduri în 
stomac, adesea cu ochii în lacrimi. O prietenă, văzând-o că suferă, a trimis-o la cabinetul nostru. 

Pe când trecea prin Procesul în Patru Paşi, Sharon a descoperit că, în ceea ce priveşte bărbaţii, 
convingerile ei includeau imaginea clasică în care aștepta să fie salvată de un cavaler călare pe un 
cal alb. Fără să-și dea seama de asta în mod conștient, purtase cu ea această imagine mulți ani, 
împreună cu convingerea pe care a favorizat-o şi care spunea: „Nu pot să am grijă de mine însămi — 
am nevoie de cineva care să aibă grijă de mine”. 

Tocmai această imagine, împreună cu tot ceea ce reprezenta, era cea care stătea la baza prezentei 
suferințe a lui Sharon. Renunţase la sentimentul de control asupra propriului ei destin în favoarea 
acestei imagini a bărbatului călare pe un cal alb și astfel și-a subminat complet propria 
autoeficacitate. 

De îndată ce şi-a identificat acea convingere care o trăgea în jos, a reuşit să-și acceseze 
propriile resurse şi să aibă grijă de ea, atât practic, cât şi emoţional. A reintrat în propria ei piele și 
şi-a redobândit autoeficacitatea — și a reuşit să treacă prin cele cinci luni de antrenament rămase cu 
ușurință și stăpânire de sine. 

Autoeficacitatea nu este o calitate ce poate fi descrisă în amintiri în alb-negru sau de tipul totul- 
sau-nimic. Cei mai mulți dintre noi simţim un grad de autoeficacitate în unele sau chiar în multe arii 
ale vieţii noastre, în vreme ce în altele s-ar putea să ne lipsească. Poate că ne descurcăm onorabil în 
viața profesională, dar nu şi în viaţa familială sau viceversa. Poate că suntem în general niște 
persoane cu o funcționalitate ridicată, dar avem anumite domenii în care ne simţim incompetenţi sau 
depășiți de situaţie, ca David, jurnalistul foarte priceput în profesia lui, dar cu probleme mari de 
orientare în spaţiu. 

Sharon era foarte capabilă în munca ei de agent FBI. De fapt, natura serviciului său necesita o 
capacitate deosebit de mare de a gândi rapid și de a exercita un control solid asupra circumstanțelor 
— iar Sharon era pricepută în ceea ce făcea. Abia când pășea în domeniul relaţiilor personale, 
convingerile ei autorestrictive instalate în copilărie își scoteau la iveală capetele hâde ca să-i spună: 
„Nu poţi să faci nimic cum se cuvine”. 

În mod similar, Lydia s-a descurcat foarte bine în viaţă până când s-a pensionat, pentru că în 
activitatea profesională sentimentul de autoeficacitate era intact şi asta i-a slujit ca un fel de ancoră în 
viață. După ce s-a pensionat şi nu şi-a mai exercitat funcţia executivă pe linie profesională, 
circumstanţele au început să capete o poziţie dominantă. 

Ceea ce avem nevoie pentru a scăpa de convingerile noastre autorestrictive din trecut şi a ne trăi 
viaţa dorită este să preluăm pe deplin funcţia executivă în gestionarea vieţii noastre ca întreg — să 
intrăm complet în propria noastră piele. 


Aşa cum se dovedeşte, este un lucru pe care ne străduim să-l facem încă din ziua în care ne-am 
născut. 


Drumul spre a deveni tu însuți 


Ca nou-născut, te-ai minunat de acest univers de imagini și sunete. Ai gângurit și ai gâlgâit, ai întins 
mâna și ai pipăit, ai dus la gură orice ai putut să mânuieşti ca o modalitate primară de conectare și de 
a afla mai multe despre acel ceva. Curând ţi-ai continuat explorările târându-te, ridicându-te în două 
picioare şi mergând. Ai asimilat noi observaţii cu mare viteză în ceea ce a fost fără îndoială cea mai 
accelerată perioadă de învăţare din viaţa ta. 

Totuși, în tot ce ai învăţat în acest răstimp, a existat un singur lucru pe care încă nu l-ai înţeles: 
că exişti sub forma unui „eu”. 

Apoi, în mod normal cam pe la doi ani, s-a întâmplat ceva. Întreabă orice părinte și va şti ce a 
fost: ai început să spui „Nu!” Când ţi s-a cerut să faci ceva, ai refuzat, şi nu tocmai politicos. Dacă ai 
văzut un alt copil cu o jucărie, ai arătat spre ea (sau ai înșfăcat-o) şi ai spus: „A mea!” Ai găsit o 
varietate infinită de modalităţi creative de a refuza, declara şi insista. 

Nu orice copil manifestă acest comportament la exact doi ani și nu oricine se manifestă în 
acelaşi mod, dar cu toţii trecem aproximativ prin această fază. 

De fapt, este o etapă extrem de importantă a dezvoltării. Nu e vorba de negare. E vorba de 
afirmare. 

Acesta este momentul când învăţăm să distingem între acest lucru numit „eu” și tot restul. 
Dezvoltăm o conştiinţă despre noi înşine ca ființe autonome, autodeterminate. Este începutul stabilirii 
identităţii noastre individuale, împreună cu capacitatea de a negocia existența noastră în lume. Astfel 
se conturează ceea ce la maturitate va deveni funcția noastră executivă pe deplin formată. 

Într-o mare măsură, această călătorie spre exterior este totodată o reflectare a ceea ce se 
întâmplă la nivel corporal în dezvoltarea creierului nostru și a sistemului nervos în legătură cu o 
substanță grasă și complexă numită mielină. 

Mielina este materialul pe care corpurile noastre îl produc ca să căptușească fibrele nervoase, 
formând o teacă de grăsime care izolează nervii și, la fel ca izolaţia de cauciuc sau material plastic 
de pe cablurile electrice din locuinţe, împiedică scurtcircuitarea sau scăparea în mediul înconjurător 
a impulsurilor electrice transmise prin nervi. Această izolaţie concentrează capacitatea nervilor de a 
transmite impulsurile și de a creşte viteza de transmitere de până la o sută de ori — e ca şi cum ai 
îmbunătăţi conexiunea de internet de la dial-up la bandă largă. 

La naştere, în creier există foarte puţină mielină. Când sistemul nervos începe să se mielinizeze 
(adică, să formeze acea teacă de mielină izolatoare în jurul nervilor), începe cu măduva spinării şi cu 
cele mai primitive structuri ale creierului, continuând treptat spre părţi ale corpului responsabile de 
funcţiile superioare, cele mai sofisticate zone ale procesării mentale din cortexul cerebral venind 
ultimele. 

Cu alte cuvinte, în primii ani de viaţă, creierul este încă în mare parte nemielinizat — încă mai 
lucrează pe conexiune de tip dial-up, ca să zicem aşa. Cortexul frontal nu se dezvoltă suficient ca să 
aibă vreun grad semnificativ de funcţie executivă până pe la vârsta de nouă sau zece ani şi, chiar și 


atunci, procesul este departe de a se fi încheiat. 

Până spre sfârşitul anilor 1990, s-a crezut că procesul de mielinizare este definitivat până la 
vârsta de optsprezece ani. Totuși, cercetări mai recente au dezvăluit că acest lucru nu se întâmplă pe 
deplin decât după ce-am trecut bine de tot de douăzeci de ani. Cu alte cuvinte, până după douăzeci și 
cinci de ani, nu avem cu adevărat fundamentul fiziologic pentru un simţ al funcţiei executive pe 
deplin dezvoltat. 


Copilăria noastră hipnotică 


Ca adulţi, putem lua distanţă față de o situaţie şi să o privim în mod obiectiv. Putem să ne gândim la 
ce ar putea să-i motiveze pe ceilalți oameni implicaţi, precum și cum ar putea acea situație să-i 
afecteze. Acest nivel de detaşare ne oferă o capacitate uriaşă să procesăm și să înţelegem evenimente 
— o capacitate pe care nu o avem când suntem copii. 

Când suntem foarte mici, tot ce se întâmplă în jurul nostru și nouă are legătură doar cu noi. Nu 
avem încă acea capacitate de abstractizare până pe la nouă-zece ani și nici atunci nu se ridică la 
nivelul la care vom ajunge când vom trece de douăzeci de ani. 

Am menționat mai devreme că în mod tipic nu ne amintim clar lucruri care ni s-au întâmplat când 
aveam doi sau trei ani. Dar de ce să fie acest lucru adevărat? În definitiv, întâmplările din acea 
perioadă au avut cu siguranţă un impact la fel de mare ca şi evenimentele ulterioare. Dacă putem să 
ne amintim clar evenimente care s-au întâmplat cu cinci ani în urmă, cu zece sau douăzeci de ani în 
urmă, de ce nu și întâmplările de când aveam doi ani? 

În mare parte, deoarece creierele noastre nu au fost suficient de dezvoltate ca să proceseze 
aceste evenimente cu abilități adulte precum funcţia executivă (autonomia) sau încrederea în 
propriile forţe („autoeficacitate”). Nu am avut deprinderile de limbaj sau obiectivitatea conceptuală 
ca să atașăm cuvinte şi sens acestor evenimente atunci când au avut loc. Astăzi, ca adulţi, procesăm 
majoritatea lucrurilor care ni se întâmplă în termeni articulaţi, verbali. Dar, când încercăm să ne 
concentrăm asupra acestor evenimente de la începutul copilăriei, ne este foarte greu să o facem. 
Literalmente nu avem cuvintele pentru a le evoca, pentru că nu am atașat de la bun început cuvinte 
acestor evenimente. Ni le amintim doar ca pe nişte mase nonverbale şi nedistincte de sentimente și 
emoţii. 

Lipsa funcţiei executive, a abilității de a acţiona și relaţiona în mod independent, înseamnă că nu 
putem observa situația, nu putem face un pas în spate ca să o vedem cu obiectivitate. Ne lipseşte 
capacitatea de a diferenţia ceea ce este real de ceea ce nu este. Nu avem filtre. Pur şi simplu 
absorbim totul ca un burete. 

În termeni psihologici, în acei ani de la începutul vieţii ne aflăm într-o stare hipnagogică, adică 
acea stare dintre trezia deplină şi somn, când suntem parţial conștienți, dar profund sugestionabili — 
când porţile spre subconștientul nostru sunt larg deschise. 

Într-un sens foarte real, în copilăria noastră timpurie trecem printr-o stare foarte asemănătoare cu 
cea de transă hipnotică cu ochii deschişi. Orice îți spun părinţii sau alți adulţi, tinzi să accepţi ca 
fiind adevărat. Dacă tatăl tău spune: „Eşti uluitor, poţi să faci orice ţi-ai propus să faci”, atunci vei 
considera că ăsta e adevărul ultim. Din nefericire, funcționează şi în sensul celălalt. Dacă spune: „Nu 


ai nicio valoare, nu eşti bun de nimic”, atunci ăsta devine adevărul suprem pentru tine. 

Încă o dată, aceasta nu este o concepţie verbală, explicată: nu e ca și cum ţi-ai spune în minte: 
„Eu, Caitlyn, sunt o ființă umană lipsită de valoare”. Nu, habar nu ai ce înseamnă cuvintele „lipsit de 
valoare”, cel puţin nu la nivel intelectual. Cortexul tău cerebral nu dispune încă de mielinizarea sau 
de deprinderile verbale necesare pentru a prelucra asta. Întrucât nu ataşezi cuvinte lucrurilor care ţi 
se întâmplă, nu ai o amintire articulată verbal conectată la acestea. Dar, emoțional vorbind, suporţi 
impactul deplin al mesajului: Nu sunt OK. Ceva e în neregulă cu mine. lar convingerea asta rămâne 
foarte puternică după mulţi ani, în viaţa ta de adult. În pofida realizărilor şi a tot restului de dovezi că 
acest lucru nu e adevărat, convingerea aceea rămâne bine înrădăcinată. 

Conform doctorului Bessel van der Kolk, trauma are un impact deosebit asupra cortexului 
cingulat posterior, care e acea parte a creierului în care asamblăm percepțiile noastre interne despre 
noi înşine — în termeni tehnici, este porțiunea interoceptivă a creierului. Oamenii care sunt 
traumatizaţi, explică van der Kolk, au o mai mare dificultate în a-şi edifica o conștiință de sine pentru 
că localizarea neurală a sentimentelor lor privind propriul eu a fost literalmente vătămată. 

Dacă trauma rămâne netratată, poate suprima de-a lungul timpului simţul nostru de autoreflectare 
și autoexaminare. 

Tocmai de aceea, adaugă el, vindecând trauma se poate de fapt creşte și adânci acea parte 
autoreflexivă a creierului. 


Copilăria ta perfectă 


Imaginează-ți că ai fost crescut de niște părinţi perfecţi — niște oameni care te-au sprijinit fără 
rezerve, te-au susținut, ți-au lăudat fiecare realizare și te-au încurajat la fiecare eşec și ți-au fost tot 
timpul aproape. Imaginează-ţi cum ar fi să fii un copil cu părinţi care îți spun mereu ce grozav eşti, 
ce mult potenţial ai, cât de mult cred în tine și că poţi să realizezi orice ţi-ai propus, că, dacă-ţi 
asculți inima şi duci viaţa pe care ţi-o doreşti cu adevărat, vei depăși toate obstacolele și nu vei 
putea avea niciun eşec. 

Desigur, probabil că nu aşa s-a întâmplat. Poate că părinţii tăi au fost minunaţi, dar niciun 
părinte nu e perfect, oricât de bine intenționat ar fi. Suntem cu toţii ființe umane, iar ca părinți, 
suntem pasibili să avem zile mai proaste, să suferim de propriile noastre stresuri şi să facem greșeli. 
Mulţi dintre pașii greșiţi pe care-i facem ca părinți sunt probabil minori și ușor de trecut cu vederea, 
dar e aproape sigur că unii dintre ei vor avea un impact semnificativ şi durabil. 

Şi apoi, în copilărie, mai erau și prietenii şi tovarășii de joacă, ceilalți copii de la școală, 
profesorii şi antrenorii, părinţii din cartier și toate celelalte neplăceri din viaţa noastră: tachinările, 
dojenile, certurile, nedreptăţile şi alte necazuri emoţionale şi suferinţe legate de creştere. 

Nu, probabil că nu ai avut copilăria perfectă. Dar, dacă ai fi avut-o? 

Imaginează-ţi că ai fi avut acei părinţi perfecţi şi, alături de ei, nimic altceva decât prietenii cei 
mai dispuși să-ţi sară în ajutor și profesorii cei mai buni. Cum ai fi crescut? Cum ar fi arătat şi cum 
ţi-ai fi simţit viaţa astăzi dacă ai fi fost crescut și educat în aşa manieră încât să fi avut acum un 
sentiment absolut de neclintit al încrederii în tine și în bunătatea fundamentală a lumii din jurul tău? 

Ei bine, asta este exact viaţa pe care o poți trăi — pentru că exact asta face Procesul în Patru 


Paşi. Are asupra fiinţei tale impactul pe care acei părinţi perfecţi l-ar fi avut de-a lungul anilor — 
numai că acum o faci singur. Când treci prin paşii acestui Proces, iei convingerile pe care le vrei în 
mod conștient să-ți dirijeze viaţa și le instalezi în fiinţa ta la același nivel preverbal, prearticulat pe 
care l-ai trăit în pruncie, la începutul procesului de învăţare. Vei ocoli toate structurile și limitările 
intelectului și gândirii verbale, cognitive, şi îţi vei imprima noile intenţii la un nivel foarte primar. 

Procesul în Patru Pașşi echivalează în esență cu a-ţi dărui o copilărie perfectă. Replici o 
dinamică primară, invocând același proces fundamental, dar făcând-o într-o manieră mai structurată 
şi mult mai rapidă. 

Iată la ce serveşte Procesul în Patru Pași. Este un instrument care te ajută să completezi procesul 
prin care devii tu însuţi. 


Pasul 3 


Pasul 3 reunește elemente din toate cele pe care le-am analizat până în acest moment. Foloseşte 
puterile cognitive ale minţii conștiente și forţele viguroase ale subconştientului, încorporează 
exerciții care te ajută să-ţi reorganizezi polaritatea electrică și abordează în mod direct biocâmpul, 
după care le reuneşte pe toate cu unele imagini puternice. 
Acest pas are trei părţi: 
1. Creează imaginea unui coș tămăduitor şi aruncă în el toate elementele de nefericire din viaţa 
ta. 
2. Creează un legământ de autoacceptare şi combină-l cu o nouă convingere de autoîntărire 
pentru a-ți forma propriul tău cod personal al fericirii. 
3. Detaliază aceste afirmaţii și fă-le efective pentru subconștientul tău folosind o colecţie de 
scene din viaţa ta ideală. 


Crearea unui coş tămăduitor 


Imaginează-ţi cu ochii minţii un container. ÎL numim „Coş tămăduitor”, dar poate fi orice fel de 
container. Dacă vrei, poți vizualiza o găleată, un castron sau un puț adânc. „Coș” e doar o metaforă 
— ideea este de a conţine. 

În acest container vei plasa problemele de care vrei să scapi, inclusiv orice convingeri 
autorestrictive şi amintiri ale unor evenimente negative, precum şi orice factori negativi din viaţa ta 
prezentă pe care vrei să-i schimbi. Rostul coșului tămăduitor este ca tu să-ți exerciți puterea 
executivă pentru a defini și controla situaţia şi să îţi foloseşti această capacitate pentru a restricționa 
suferința, chinurile, rănile sau provocările care te-au făcut să baţi pasul pe loc până acum. 

Imaginea coșului (sau al containerului asupra căruia te-ai decis) este un semnal pentru mintea ta 
subconștientă că tu te afli pe locul șoferului în ceea ce priveşte viaţa ta, iar tulburările și dificultăţile 
pe care le abordezi vor fi conţinute într-un spaţiu restricţionat. Nu se vor mai scurge în viaţa ta. 
Trasezi o graniţă. 

Uneori, clienţii ne întreabă: „De unde știu că fac asta bine? Dacă nu sunt o persoană vizuală?” 
Nu-ţi face griji. Nu există cale greșită aici și nu trebuie să fii un artist vizual ca să faci asta. Am avut 
oameni care ne-au spus: „Nu mă pricep să vizualizez lucrurile”. În regulă, am spus noi. Închide ochii 


pentru o clipă — acum, poţi să-ţi imaginezi conturul unui măr? Sigur că poţi. Cum ai făcut asta? 
Vizualizându-l. Oricine poate să facă asta. 

e Închide ochii și imaginează-ţi un coş tămăduitor. 

e Aşază în el toate elementele care ţin de ceața nefericirii tale. 


Aşază în coşul tămăduitor convingerile negative, autorestrictive și orice alte elemente negative 
pe care le-ai identificat la pasul 1, toată suferința, chinurile, amintirile dureroase şi evenimentele din 
trecut. 

Dacă orice altceva negativ ţi se întâmplă în timp ce faci asta, chiar dacă nu e ceva la care să te fi 
gândit înainte, când parcurgeai pasul 1, aruncă-l acolo, în coş. Nu-ţi face griji că va da pe dinafară. E 
coșul tău: poate să conţină atât cât ai nevoie. Orice nu funcţionează cum trebuie în viaţa ta, orice te 
face să te simţi copleșit, orice gânduri, sentimente sau greutăţi ar interfera cu viaţa ta actuală şi cea 
din trecut, atât cât poţi să-ți aminteşti — aruncă totul acolo. 


e Acum, în următoarele două sau trei minute, vizualizează coşul tămăduitor dispărând încet sau 
ridicându-se și plutind prin aer, în derivă. 


O cale simplă de a face acest lucru este să-ți imaginezi că pui coșul pe suprafaţa apei la țărmul 
unui lac sau ocean și-l priveşti cum se depărtează plutind și dispare dincolo de orizont. Sau poţi să-ți 
imaginezi că-i legi un balon de mâner și că-l vezi înălțându-se şi dispărând în nori. 

l-am pus pe clienţii noştri să-și imagineze coșul tămăduitor ca pe o rachetă care dispare în 
spaţiu; ca o toaletă uriaşă unde tocmai s-a tras apa; ca un tomberon care a fost ridicat şi transportat 
de o mașină de salubritate; ca o peşteră de munte care a fost înghițită de un cutremur de pământ. Nu 
contează imageria folosită. Ce contează este să te hotărăști clar asupra unei imagini pe care te poţi 
concentra şi ca acea imagine să conţină două ingrediente esenţiale: restricționarea şi eliberarea. 

Dacă nu-ţi vine în minte nimic puternic, imaginea standard pe care o recomandăm este un coş 
mare de paie pe care-l aşezi pe suprafața apei la marginea oceanului și-l vezi cum se îndepărtează 
purtat de apă, înspre și dincolo de orizont. 

În psihologie există un concept fascinant numit principiul Zeigarnik, după psihologul rus Bluma 
Zeigarnik, care a descoperit în anii 1920 că oamenii își aduc mai bine aminte de obiectele și 
sarcinile incomplete decât de cele complete. De exemplu, un chelner își aminteşte de o masă doar 
atât timp cât mâncarea comandată este în curs de preparare. După ce masa a fost servită, comanda 
dispare din memoria pe termen scurt (adică, memoria conştientă) a chelnerului. Formulat simplu, 
principiul lui Zeigarnik spune: 


Ne amintim ceea ce este neterminat sau incomplet. 


Ca să formulăm altfel, odată ce o sarcină este terminată, atunci — și numai atunci — dispare din 
peisaj. Chestiunile nerezolvate din viaţa ta rămân în psihicul tău ca niște e-mailuri la care nu ai 
răspuns în inboxul tău psihologic și energetic. În schimb, după ce-ai răspuns la e-mailuri, acestea 
sunt eliminate imediat din cutia poştală. Ceea ce înseamnă că, de îndată ce ai rezolvat cu adevărat 
norul care atârnă în jurul unui eveniment traumatic petrecut cu ani în urmă, acel nor este terminat, 
rezolvat, eliberat. 


lar acest lucru este adevărat indiferent că suntem conștienți sau nu de asta. Stefanie n-a fost 
conștientă că dojana primită de la părinţi, cea pricinuită de acel bănuţ, rămăsese în inboxul ei și după 
cincizeci de ani, dar uite că era acolo, aşteptându-și rezolvarea. După ce ea a trecut prin Procesul în 
Patru Paşi, a dispărut. 


Convingerea întăritoare 


Mai devreme am spus că ne dezvoltăm convingerile literalmente din noi căi neurale, ca dintr-o 
grădină decorativă dinamică a minţii. lată un corolar şi mai radical: dacă le dezvoltăm, atunci putem 
şi să le redezvoltăm. Altfel spus, putem să ne dezvoltăm în mod intenționat noi convingeri. 

În cadrul pasului 3 îţi eradichezi convingerile de viaţă negative şi le instalezi pe cele noi, 
pozitive. 

Ca să te pregătești pentru asta, mai întâi trebuie să evoci convingerea autorestrictivă pe care ai 
identificat-o în pasul 1 și să o transformi într-o convingere opusă, care să-ți dea putere. De exemplu, 
dacă cea mai solidă convingere autorestrictivă este „Nu sunt în siguranță”, atunci convingerea opusă 
ei, care să-ți dea putere, ar putea fi: „Sunt într-o situaţie de siguranţă deplină”. 

lată o listă de şapte convingeri autorestrictive răspândite împreună cu corolarele lor pozitive. 


Nu sunt în siguranţă. Sunt într-o situație de siguranţă deplină și totul este în 
— 5 
regulă. 
Sunt lipsit de valoare. Sunt vrednic şi merit tot succesul. 
— 
Sunt neputincios. Sunt puternic și capabil. 
— 
Nu pot fi iubit. Sunt o persoană iubitoare şi sunt iubit(ă). 
— 
Nu pot să am încredere în Sunt înconjurat de prieteni încrezători și demni de 
af — a 
nimeni. încredere. 
Sunt rău. Dau un plus de valoare oricărei persoane pe care o 
— 
cunosc. 
Sunt singur. Sunt un copil al lui Dumnezev/al universului. 
— 


Ai putea reformula frazele acestea, în funcție de situație. Indiferent dacă ai găsit propria ta 
versiune sau doar foloseşti una dintre afirmațiile de mai sus, acum vrem ca tu să scrii pe hârtie noua 
ta convingere care-ţi dă putere, astfel încât să ai acces la ea cu ușurință. O vei folosi în scurt timp. 
Declaraţie de autoacceptare 


Următorul element din acest pas este o simplă declaraţie de autoacceptare: 


Mă accept în totalitate şi în mod profund. 


Există mai multe motive pentru care această declarație simplă este atât de puternică și de 
fundamentală. Autoacceptarea este un concept supraordonat, adică, constituie el însuşi o clasă de 
sine stătătoare. Este mai puternică decât orice altă afirmaţie ai putea face. Fie că e vorba de 
încredere în sine, de stimă de sine, de tăria hotărârii, de siguranţa abilității sau a oricărei altei 
capacităţi, oricare ar fi lucrul pe care ţi-ar plăcea să-l afirmi și să-l construieşti în viaţa ta, trebuie să 
înceapă de la o platformă de autoacceptare. 

Parţial, motivul pentru care lucrurile stau așa este faptul că, înainte de a stabili un curs către o 
nouă destinaţie, trebuie să-ţi cunoşti punctul de la care începi. Acceptându-te pe tine așa cum ești, te 
aşază în starea de aici şi acum. Până când nu ai clar stabilit punctul de start, orice călătorie va fi 
tarată de un handicap. Dacă nu accepţi ceva, este extrem de dificil să-l schimbi, pentru că nu poţi să 
te lupţi cu ceva și să-l schimbi în același timp. 

Marea majoritate a oamenilor care sunt nefericiţi şi vor să-şi schimbe viaţa nu se acceptă pe 
sine deoarece se tem că, făcând asta, ar însemna că afirmă exact acele însușiri sau circumstanţe 
negative pe care doresc să le schimbe. Dar nu aşa merge treaba. Negarea te lasă neputincios. 
Acceptarea îţi dă putere. 

Să te accepţi pe tine însuţi nu înseamnă să fii mulţumit cu un statu-quo sau să renunţi la orice 
speranță de îmbunătăţire. Dimpotrivă: acceptarea profundă şi deplină te aşază în scaunul șoferului, 
într-o poziție de putere. Te pune într-un loc din care devine posibil să te schimbi și să te dezvolți în 
forţă. 

Adesea tindem să ne identificăm cu circumstanţele noastre şi mai ales cu circumstanţele cele mai 
dificile. Dacă avem o boală, o relație deteriorată, o dificultate financiară, am putea începe să simţim 
că noi suntem problema. Dar autoacceptarea deplină înseamnă că eu nu sunt boala, nu sunt divorțul 
şi nu sunt dificultatea financiară. Orice mi se întâmplă în viață, aceasta nu reprezintă cine sunt, este 
doar lucrul prin care trec pe moment. 

Un alt mod de a spune acest lucru este că această declarație te mută dintr-un locus extern al 
controlului într-un locus intern al controlului. Să începi dintr-o poziţie de autoacceptare este o 
revendicare a autoeficacităţii tale. 


Mă accept în totalitate şi în mod profund. 


Sunt multe înțelesuri și interpretări pe care le poţi da acestei declaraţii. Iată doar câteva dintr-un 
număr infinit de moduri în care îți poţi exprima autoacceptarea: 


Accept profund lucrurile așa cum sunt, ca un punct de început. 

Mă accept pe deplin, chiar cu defectele și neajunsurile pe care le am și știind că există 
lucruri pe care vreau să le schimb. 

Mă accept complet, cu tot ce am fost și cu tot ce voi fi, cu toate imperfecţiunile și cu 
potențialul meu nelimitat. 

Mă accept pe deplin în calitate de copil al lui Dumnezeu. 

Mă accept pe deplin ca fiinţă spirituală. 

Mă accept pe deplin ca fiinţă din acest univers. 


Toate acestea sunt corecte şi toate acestea sunt excelente, iar dacă vrei să creezi o altă versiune 
a acestei idei doar pentru tine, ai toată libertatea s-o faci. Pentru pasul 3, ne place să folosim cea mai 
simplă, mai clară şi mai cuprinzătoare declaraţie posibilă. Este de asemenea important ca, oricare ar 
fi declaraţia de autoacceptare, să fie uşor de memorat, astfel încât să nu fie nevoie să te referi la ceva 
scris când treci prin acest pas. 


Mă accept în totalitate şi în mod profund. 


„Şi dacă această declaraţie nu mi se pare a fi adevărată pentru mine?” ne întreabă uneori 
clienţii. Ce se întâmplă dacă nu simți cu adevărat că te poți accepta? 

Nu-i nimic; te vom pune să mergi înainte și s-o spui oricum. Dacă te afli acum într-un loc din 
care nu te poți accepta, nu trebuie decât să consideri asta ca parte a circumstanţei pe care o incluzi în 
declaraţia ta de autoacceptare. 


Codul tău personal al fericirii 


Acum vom pune aceste două elemente laolaltă pentru a crea ceea ce am numit codul tău personal al 
fericirii. Începând cu această declaraţie de autoacceptare, vom adăuga la ea o declaraţie a propriei 
tale convingeri întăritoare. De exemplu: 


Mă accept în totalitate şi în mod profund şi mă simt în deplină siguranță în viaţa mea. 
Mă accept în totalitate și în mod profund și mă simt iubit şi că merit dragostea. 
Mă accept în totalitate și în mod profund. Sunt competent, capabil şi demn de laudă. 


Această combinaţie de cuvinte — o simplă declaraţie de autoacceptare împreună cu noua ta 
convingere întăritoare — are un efect puternic. 

Acum gândește-te la cum se leagă asta de viaţa ta. Când spui „în siguranță”, de exemplu, în 
principal te gândeşti la siguranţa fizică din cartierul în care trăieşti sau unde lucrezi? La sănătatea ta 
fizică? La relaţiile tale? Te simţi în siguranţă în relaţiile tale sociale? Oricare ar fi contextul potrivit 
pentru tine, ţine în minte aceste aspecte atunci când faci declaraţia. 

Dacă vrei, poţi să și personalizezi declaraţia, făcând-o mai specifică pentru situația ta. 


Mă accept în totalitate şi în mod profund şi sunt capabil în munca mea de [profesia pe care o 
ai]. 

Mă accept în totalitate și în mod profund și mă simt pe deplin în largul meu în situaţii sociale. 
Mă accept în totalitate şi în mod profund și merit în totalitate o căsnicie lungă, fericită şi 
plină de dragoste. 


Din nou, totuşi, pentru scopurile tale prezente este cel mai bine dacă această declaraţie este 
scurtă, simplă şi uşor de ţinut minte. Deocamdată, cât înveţi pentru prima oară Procesul în Patru Pași, 
recomandăm să foloseşti una dintre aceste şapte versiuni: 


Exemple ale codului personal al fericirii 


Mă accept în totalitate şi în mod profund. Sunt în siguranță şi totul este în regulă. 
Mă accept în totalitate şi în mod profund. Sunt vrednic de laudă și merit tot succesul. 


Mă accept în totalitate și în mod profund. Sunt puternic şi capabil. 

Mă accept în totalitate şi în mod profund. Sunt iubitor și sunt iubit. 

Mă accept în totalitate şi în mod profund. Sunt înconjurat de prieteni încrezători şi demni de 
încredere. 

Mă accept în totalitate şi în mod profund. Dau un plus de valoare oricărei persoane pe care o 
cunosc. 

Mă accept în totalitate și în mod profund. Sunt un copil al lui Dumnezeu/al universului. 


Legământul de acceptare 


Oricât ar fi de puternică această declarație, rămâne totuşi doar o declaraţie la nivel cognitiv. Cu alte 
cuvinte, puricele tău este cel care vorbeşte. Acum trebuie să punem și elefantul pe aceeași rută. 
Puterea adevărată intră în joc prin deschiderea unui canal către subconștient, pe care îl accesăm prin 
intermediul biocâmpului. 

Acesta este scopul următorului element al acestui pas, pe care-l vom numi legământ. 


e Aşază-ţi mâna dreaptă peste inimă, ca şi când ai cânta imnul național. 


Există un mănunchi de nervi localizat în spaţiul intercostal dintre a doua și a treia coastă*%, uşor 
de atins cu vârfurile degetelor. Dacă apeşi sau freci acest punct, în mod normal vei simţi o uşoară 
durere. Îl vom numipunct de remodelare: frecarea acestui punct declanșează o reacţie 
neurolimfatică ce funcționează în mod similar unui punct important de acupresură.* 

Nu-ţi face griji dacă nu ești sigur că ai localizat poziţia exactă a punctului. Presiunea fermă în 
această zonă de deasupra inimii va activa mănunchiul de nervi şi va produce efectul dorit. 


+ Freacă punctul de remodelare în sensul acelor de ceasornic cu partea plată a vârfurilor 
degetelor mâinii drepte. 

* În timp ce freci această zonă, repetă codul tău personal al fericirii, fie cu glas tare, fie doar 
pentru tine, de cinci ori. 


Frecarea acestui mănunchi de nervi deschide o poartă spre biocâmp, permiţând declaraţiei tale 
să pătrundă în tine și să se cufunde la un nivel profund. 

Ai putea să te gândeşti la asta în felul următor: imaginează-ţi că te duci la bancomat ca să scoţi 
nişte bani din cont. Tocmai ai introdus cardul, aşa că mașina ştie cine eşti — dar asta nu e de ajuns 
pentru a definitiva tranzacţia şi a obţine banii. Ce lipseşte? Trebuie să introduci PIN-ul, să tastezi 
suma dorită şi să apeşi ENTER. 

În exerciţiul nostru, declaraţia de autoacceptare este PIN-ul; convingerea întăritoare e ca şi cum 
i-ai transmite bancomatului suma de bani pe care doreşti s-o primeşti de la el; iar masarea punctului 
de remodelare este echivalentă cu apăsarea tastei ENTER. 


PIN-ul = „Mă accept în totalitate şi în mod profund...” 
Solicitarea de retragere = „şi mă simt pe deplin în siguranță. ” 
Apăsarea tastei ENTER = masarea punctului de remodelare. 


Acest legământ de acceptare şi codul personal al fericirii formează nucleul pasului 3. Este 


carnea din sandviş, între niște felii de imagerie ce vorbesc subconştientului tău. Prima imagine, care 
a venit înainte de legământul de acceptare, a fost coșul tămăduitor. Acum e timpul să creăm 
imaginile care vin după acest legământ și dau sens acestui pas. 


Imagini ale vieţii tale ideale 


Elementul final al pasului 3 este să aduci în minte imagini ale vieţii tale aşa cum ţi-ar plăcea să fie 
— să vizualizezi ceea ce vrei să funcționeze în viaţa ta. 

Aici, scopul este să ajungi să îți vizualizezi viaţa pe care ai descris-o în convingerea întăritoare. 
Aceasta ar putea să însemne să-ți imaginezi scene din viaţa ta ideală, ca şi cum ai urmări un film 
despre tine. Sau ar putea să însemne închipuirea unor imagini individuale, ca nişte instantanee sau 
stop-cadre de film. Iar asta nu trebuie în mod necesar să fie pur vizual și nici măcar să fie vizual. Poţi 
să aduci în minte senzații, sentimente, sunete, mirosuri, orice impresii senzoriale îți evocă cu putere 
viaţa pe care ai vrea în mod sincer s-o trăieşti: 


Mirosul a ceva pus la cuptor 

Senzaţia dată de pielea cuiva 

Răcoarea zăpezii proaspăt căzute pe pantele de schi 

Stropii răcoroși și săraţi ai valurilor mării din luna ta de miere sau dintr-o vacanţă 


Ideea este să evoci o senzaţie sau un sentiment care se conectează la emoția pozitivă pe care o 
trăieşti în viaţa ta nouă, în viaţa căreia îi dai curs prin deblocarea și eliminarea vechilor limitări. 

În timp ce faci acest efort mental, dacă simţi că e de folos, poţi să scrii la repezeală o listă de 
cuvinte sau expresii care să-ți readucă în minte imaginile care vin spre tine. Ţine minte, totuși, nu 
cuvintele trebuie să le cauţi, ci sentimentele. 

Există şanse mari ca rădăcinile convingerilor tale autorestrictive să se afle în experienţele care 
au avut loc la începutul vieţii tale şi pentru care nu îţi dezvoltaseşi limbajul verbal ca să le poţi 
descrie. Dacă acele convingeri au fost încorporate în ființa ta ca emoţii preverbale, atunci este logic 
ca modalitatea cea mai puternică de a le înlocui este să apelezi la niște emoţii noi, pozitive și 
întăritoare — acele sentimente care merg dincolo de cuvinte. 

Există o expresie în lumea vânzărilor: „Oamenii cumpără împinși de emoţii, apoi raționalizează 
post factum cu ajutorul intelectului” — iar asta este îndeosebi adevărat pentru mintea subconștientă. 
Aceasta va „cumpăra” ideea de viaţă plină de forță, pozitivă, puternică, plină de fericire și împlinire 
mult mai uşor prin limbajul imaginilor și al emoţiilor decât prin orice argument logic sau rațional. 

Poţi să rosteşti cuvintele „Am o relaţie plină de dragoste și împlinită” până or zbura porcii. Dar 
oferă-i minţii tale subconştiente mireasma valurilor de mare, senzația de nisip umed între degetele de 
la picioare şi sunetul râsului iubitei tale şi senzația degetelor ei împletite cu ale tale în timp ce vă 
plimbaţi pe plajă împreună — acea colecţie de imagini este mult mai puternică decât orice afirmaţie 
verbală ai putea născoci! 

Acest lucru este similar cu procesul cunoscut drept „vizualizare creativă” sau „gândire pozitivă” 
— dar cu o diferenţă crucială. 

Așa cum am spus mai devreme, dacă nu-ţi clarifici mai întâi rezistența din biocâmp şi 


subconștient, atunci, când practici gândirea pozitivă sau vizualizarea creativă, se poate întâmpla cu 
ușurință să ajungi să te cerţi cu tine însuţi. Chiar în timp ce repeţi în mod conştient „În fiecare zi, în 
fiecare privință, mă simt mai bine și tot mai bine...”, mintea ta subconştientă va murmura: „Serios? 
Eu nu cred că-i așa!” — și în competiţia de voinţă dintre conștient și subconștient, deja ştim care va 
fi învingătorul. 

Aici, diferenţa crucială este că, încă înainte de a ajunge la această parte a procesului, ai făcut 
paşii necesari ca să-ţi reorganizezi energia corpului în așa fel încât să fie aliniată cu intenţia ta, în loc 
să te lupți cu ea, şi ai „golit ceaşca” plină cu sarcini emoţionale și energetice ce înconjoară 
experienţele negative din trecut şi convingerile autorestrictive pe care le-ai identificat mai devreme. 

Ai pregătit solul pentru ca aceste seminţe de pozitivitate să prindă rădăcini, să încolțească şi să 
înflorească. 


Variaţii 


Imageria poate fi un lucru foarte personal. De-a lungul anilor, am avut clienţi care au personalizat 
elementele fundamentale ale pasului 3 în tot soiul de moduri. Din nou, când înveţi prima oară 
succesiunea de elemente ale celor patru paşi, recomandăm cu tărie să formulezi lucrurile cât se poate 
de simplu. Chiar dacă nu faci nicio variaţie şi foloseşti doar imaginile implicite de bază şi limbajul 
pe care le-am oferit aici, tot va fi un proces intens personal din cauza experienţelor, amintirilor, 
sentimentelor şi imaginilor despre viața ideală pe care le aduci în joc. 

Totuși, ne-am gândit că ar fi util să împărtășim cu tine unele dintre cele mai răspândite variante 
şi suplimentări la procesul cu care am lucrat de-a lungul anilor. Consideră toate acestea ca nişte 
opțiuni: unele dintre ele s-ar putea să te atragă în mod deosebit sau să te frapeze ca fiindu-ţi de folos, 
iar altele, nu. 


Variantă: Imagini ale eliberării 


Pe lângă faptul că lași să dispară treptat coșul tămăduirii, poate fi de folos să aduci în minte imagini 
specifice de curăţire sau de renunțare, cum ar fi: 

e Stai sub o cascadă de apă şi o laşi să îţi spele toate convingerile negative și rănile și grijile din 

trecut 

e Să te plimbi și să dansezi în ploaie și s-o lași să te curețe şi să te purifice 

e Să te scalzi într-un lac de munte cu apă pură 

e Să înoţi sub apă şi să ţi se spele toate convingerile negative 

e Să stai sub un duș cald și să priveşti vechile convingeri cum dispar odată cu apa care se scurge 

e Să stai într-un fascicul de lumină curăţitor și vindecător venit din ceruri 


O altă cale de a face asta este să scrii pe o foaie de hârtie elementele negative de care vrei să 
scapi şi să pui hârtia într-un bol sau într-un alt container, apoi să îngropi containerul sau să-l arunci. 
Sau să pui hârtia într-un şemineu sau la flacăra unei lumânări şi să o arzi. Ai putea să scrii câteva 
cuvinte-cheie cu un creion cu fibră pe un balon umplut cu heliu și apoi să-i dai drumul afară și să-l 
vezi cum se înalță spre cer. Adăugarea unei acţiuni fizice la imagerie poate fi o modalitate puternică 
de a combina experienţele mentale şi corporale de renunțare. 


Acestea sunt ritualuri de eliberare: definind, restricționând şi apoi renunțând la aceste elemente 
negative, îi dai subconştientului permisiunea să le elibereze. 


Variantă: Să faci o călătorie tămăduitoare 


Imaginează-ţi că te deplasezi din punctul de start A (unde ai fost) la o destinație dată, punctul B 
(viaţa ta ideală), în orice mod îți dă cea mai mare senzaţie de pace și mulțumire. Nu contează ce 
formă sau ce context alegi; orice ți se pare cel mai natural şi corect este cel mai bine. 

Unora le place să se imagineze făcând călătoria tămăduitoare ca o fugă sau alergare. Unora le 
place să meargă de-a lungul unei plaje sau să meargă pe o potecă în pădure. Unii îşi închipuie că 
joacă golf și poartă cu ei sacul cu crose; alţii, că schiază. Depinde numai de tine. 

În timp ce parcurgi calea de la punctul A la punctul B, închipuie-ţi că treci printr-un peisaj 
frumos care-ţi face plăcere. Imaginează-ţi copacii, stâncile, tufișurile, orice element natural apare 
acolo. 

Aceasta nu este o estetică fără temei sau doar o tehnică de „relaxare”. Ţine minte, imaginile sunt 
limbajul subconştientului. Este un instrument puternic care să te ajute în dizolvarea și dispariţia unei 
ceţi stăruitoare de nefericire care se poate să te fi ținut în mrejele ei de decenii. 

Acest decor poate deveni un indiciu care să evoce efectul Zeigarnik şi să „închidă orice fişier 
deschis”, adică, să rezolve orice chestiuni nerezolvate. Aceşti copaci, dealuri şi orice alt element de 
decor pe lângă care treci în călătoria ta de vindecare reprezintă sentimentele şi circumstanţele care 
fac parte din problemele de care vrei să te descotorosești. Nu e ceva asupra căruia să trebuiască să 
zăboveşti. Nu ai nevoie să sapi adânc după acele sentimente sau probleme sau să te opreşti ca să le 
examinezi. Doar observă decorul în trecere şi continuă să mergi, să alergi sau să schiezi. Simplul fapt 
de a le observa este ceea ce „închide” în mod efectiv acele „fișiere” şi şterge acele probleme din 
inboxul psihicului tău. 


Variantă: Localizează sentimentul 


Poţi să ajuţi procesul prin localizarea centrului energetic specific din cadrul biocâmpului tău în locul 
în care problemele pe care le eliberezi rezonează cel mai mult. 

Acest lucru este mai ușor de făcut decât pare. Seamănă mult cu plasarea mâinii pe cap şi 
mișcarea ei lentă pentru a discerne poziţia unei dureri de cap. 

În timp ce te gândeşti la convingerile, sentimentele ori experiențele din trecut negative de care 
vrei să scapi, aşază-ţi mâna în diferite locuri ale corpului ca să vezi unde acel reziduu pare să 
rezoneze cel mai mult. Ai putea să-l simţi imediat sub talie, în stomac, în plexul solar, în piept, în gât 
sau în cap. 

Există câteva tipuri de probleme și emoţii negative care rezonează adesea în zone specifice. De 
exemplu, problemele legate de siguranţă fizică, securitate personală și încredere adesea rezonează în 
adâncul pântecelui; mânia sau gelozia, în plexul solar; dorul din dragoste, suferința provocată de o 
inimă frântă, singurătatea şi durerea, în inimă; iar dificultăţile legate de exprimarea de sine și de a fi 
auzit sau ascultat, în zona gâtului. 


Probleme răspândite şi centrii energetici corespunzători 


Gât Exprimare, identitate 


— 
Inimă Iubire, suferință din dragoste, singurătate, probleme legate de relaţii 
— ; 
sentimentale 
Plexul Mânie, gelozie, invidie, resentiment 
— 
solar 
Stomac Siguranţă, încredere, putere, prezență 
— 


Inchide ochii şi imaginează-ţi că trimiţi energie vindecătoare spre zona unde simți nefericirea 
sau blocajul. Pentru unii, aceasta poate fi o consolidare foarte puternică. Din nou, totuși, aceasta este 
o suplimentare opţională la proces, nu un element esenţial. 


Variantă: Abordează-ţi funcţia executivă 


Poţi să-ţi identifici propria funcţie executivă internă dându-i un nume, astfel încât s-o poţi aborda 
direct. Am avut clienți care au decis să-şi numească forul decizional interior „Șef”, „Suflet”, 
„Prieten”, „Vindecător interior” sau chiar cu nume precum „Sam” sau „Susan”. 

Din momentul în care ai ales numele pe care urmează să-l foloseşti, abordează-ţi direct funcţia 
executivă şi cere-i să te ajute să cureţi ceea ce se află în coșul tău tămăduitor. Dacă decizi s-o 
numești „Suflet”, de exemplu, atunci ai putea să spui: 


„Suflete, te rog mobilizează-te şi eliberează-mă de orice reziduu vechi din trecut care stă în 
calea vieţii mele ideale.” 


Cheia aici este că fiinţa ta ştie deja cum să se vindece. Când dintr-o greșeală te tai sau te zgârii, 
corpul tău ştie cum să se vindece. Sistemul tău imunitar ştie cum să se ocupe de o infecţie. Nu trebuie 
să-i dai corpului tău în mod conștient toate instrucțiunile specifice despre cum să vindece: el știe 
foarte bine. 

Psihicul ştie şi el cum să se vindece singur în mod natural, dacă-i dai nutrimentele și alinierea 
potrivite. Nu trebuie să-i dai toate instrucțiunile detaliate. De îndată ce ai stabilit intenția de 
vindecare, poţi să ai încredere că mintea și corpul tău vor şti cum să facă vindecarea. Tot ce trebuie 
să faci conştient este să-ți concentrezi intenţia asupra rezultatului pozitiv. 

Abordarea funcţiei executive este o modalitate de a intra în propria-ţi piele ca să pui în mişcare 
călătoria de vindecare. Imaginează-ţi schimbarea de convingeri şi de percepţie pe care vrei s-o 
efectuezi în tine şi apoi cere-i minţii vindecătoare să se ducă în subconștient și să creeze acea 
remodelare. Ştie ce să facă: nu trebuie decât să-i ceri. 


Variantă: Imagini ale maturității 


Poţi să foloseşti instrumentul răspândit și cotidian al maturității ca pe o imagine puternică menită să 
evoce faptul că tu eşti acum adult și pe deplin capabil să interpretezi obiectiv evenimentele. Cu alte 
cuvinte, în vreme ce lucrurile care s-au întâmplat în copilăria ta se poate să fi aruncat un nor asupra 


vieţii tale, dacă aceleași evenimente s-ar fi întâmplat astăzi, ca adult le-ai fi abordat cu totul diferit. 
Astfel, evocând imagini ale maturității, poți să-ţi revendici funcţia executivă şi să reinterpretezi 
acele evenimente din trecut. 

O personificare a autorităţii, un bătăuș sau alt personaj din viaţa ta care exercita putere asupra ta 
când aveai patru sau şapte ani, nu mai are niciun fel de putere asupra ta astăzi, iar aceste imagini ale 
maturității te ajută să-ți impulsionezi psihicul să-și amintească acest lucru. 

De exemplu, ţine ochii închiși şi imaginează-ţi că ţii cheile de la mașină într-o mână și cardul de 
credit în cealaltă. Dacă profesia ta implică un instrument clar identificat — pentru un șofer de curse 
sau un pilot, un volan sau manetele de control ale avionului; pentru un chirurg, bisturiul — atunci ai 
putea să-l foloseşti și pe acela, atât timp cât nu are asocieri din copilărie care să adauge alte 
complicaţii. 

Pentru noi, imaginea preferată a maturității o reprezintă cheile de la maşină, în parte pentru că le 
ținem în mână atât de des, încât este uşor să ne imaginăm cu intensitate cum se simt la pipăit. 

De exemplu, în timp ce pui evenimentele din trecut și vechile sentimente în coșul tămăduitor, 
poţi să-ţi imaginezi că simţi în mână cheile mașinii: aceasta îți spune că acum ești adult și că acele 
vechi sentimente nu mai au asupra ta nicio putere. 

Această imagine poate servi de asemenea și ca un fel de ancoră pe parcursul zilei, astfel încât, 
ori de câte ori iei cheile maşinii, întregii tale fiinţe i se reamintește că acum trăieşti o viață nouă: 

eşti în siguranţă; 

ești vrednic de laudă; 

ești puternic şi capabil; 

ești iubitor și iubit; 

eşti înconjurat de prieteni care au și care merită încredere; 

dai un plus de valoare oricărei persoane pe care o cunoşti; 

şi nu ești singur — ești un copil al lui Dumnezeu, un copil al universului. 

cu acest proces, am constatat că lucrul cu poziţia din partea stângă dă rezultate mai bune şi mai coerente. 


Pasul 3: Remodelarea 


Scopul: Eliberarea de convingerile negative și instalarea în locul acestora a unor credințe 
noi, întăritoare 


a. Coșul tămăduitor (trei minute) 


e Vizualizează un coș tămăduitor sau alt container la alegere. 

* Pune în el toate elementele negative de la pasul 1. 

* În următoarele trei minute, vizualizează-l cum dispare treptat sau se înalță şi se îndepărtează, 
luând cu el toate acele elemente negative. 


b. Legământul de acceptare (circa un minut) 


e Aşază-ți mâna dreaptă peste inimă și, cu vârfurile degetelor, localizează punctul de 
remodelare (între a doua şi a treia coastă). 

* În timp ce masezi acest punct în direcţia acelor de ceasornic, repetă-ţi codul personal al 
fericirii — o declaraţie de autoacceptare plus o convingere care îți dă putere — cu glas tare 
sau în tăcere, de cinci ori. 


c. Imagini din viaţa ta ideală (câteva minute) 


* În următoarele câteva minute, vizualizează scene şi impresii din viaţa ta plină de vigoare şi de 
fericire. 
d. Opţiuni 
e Imagini ale eliberării 
e Imagini din călătoria tămăduitoare 
e Localizarea sentimentului (centrii energetici) 
e Numeşte și abordează-ţi direct funcţia executivă 
e Imagini ale maturității 


Capitolul 6 


Ancorarea 


Loveşte-ţi călcâiele de trei ori și spune: „Niciun loc nu e ca acasă”. 
Glinda, în Vrăjitorul din Oz 


Oricât de simpli ar părea, paşii pe care i-ai făcut până în acest punct în cadrul procesului au o 
influență puternică, impactul lor este profund. Ţi-i aminteşti pe Chantal din Rwanda, pe Keith, 
veteranul din Vietnam, şi miile de subiecţi despre care am vorbit în capitolul 4? Din momentul în 
care coşmarurile, flashbackurile şi celelalte simptome au dispărut, ele chiar au dispărut: chiar și 
după luni sau ani, ele n-au mai revenit. 

Când identifici o problemă şi-i descoperi sursa, localizezi convingerea negativă de la baza ei, îţi 
clarifici sistemul şi-ţi reorganizezi polaritatea electrică, îţi restricționezi şi-ţi disipezi acele 
elemente negative şi le înlocuieşti cu noi convingeri pozitive consolidate de imagini vii ale noii tale 
vieţi împlinite şi puternice, atunci înseamnă că ai făcut mai mult decât să atingi în treacăt acea 
problemă — ai modificat-o în mod profund. 

Dar încă nu am terminat, căci mai există un pas. 

Pașii de la 1 la 3 au creat unele schimbări profunde în modul în care te vezi pe tine şi lumea ta. 
Scopul pasului 4 este să-ţi stabileşti şi să-ţi înrădăcinezi noile convingeri întăritoare şi noile modele 
de gândire ferm în fiinţa ta, astfel încât să devină o parte încorporată şi permanentă a celui care eşti. 

Pasul 4 introduce două elemente noi în cadrul procesului: un exercițiu simplu pe care-l numim 
priza de ancorare şi simbolul tău personal al echilibrului. Să le analizăm pe rând. 


Priza de ancorare 


Pentru a efectua priza de ancorare, pur și simplu aşază-ţi o mână pe frunte, ca şi cum ai vrea să 
controlezi dacă ai febră, iar cealaltă mână în poziţie opusă, prinzând în căuș partea din spate a 
capului. 


Priza de ancorare 


Bine cunoscută în discipline precum terapia craniosacrală şi chiropractică sub denumirea de 
priză frontal-occipitală (sau, simplu, priză F/O), această poziţie înşelător de simplă acţionează cu 
putere şi simultan asupra mai multor niveluri. 

Mai întâi, creştem uşor fluxul sangvin în cortexul prefrontal (zona frontală a creierului), 
stimulând zonele responsabile pentru imaginaţie şi capacitatea noastră de a ne vizualiza viitorul. În 
acelaşi timp, stimulăm circulaţia în porțiunea occipitală sau din spatele creierului, unde este situat 
centrul vederii. Fluxul sangvin crescut îmbunătățește aceste funcţii. 

Ţinerea frunții cu mâna este un gest firesc de destresare pe care îl cunoaștem cu toții intuitiv. 
Dacă ai avut vreodată grijă de un copil bolnav, probabil că ai avut această experienţă: automat, duci 
mâna la fruntea copilului. Da, este o modalitate de a verifica febra — dar, mai mult de atât, este 
liniştitor și calmant. Instinctiv, ne facem și nouă același lucru. De exemplu, dacă primim o veste 
şocantă, ducem mâna la frunte şi exclamăm: „Fir-ar să fie!” (sau cine ştie ce altă ocară ne vine la 
gură), şi ne lăsăm într-un fotoliu. 

Pe lângă circulaţia sangvină, acţionăm direct şi asupra unor funcţii-cheie ale biocâmpului nostru. 
Un motiv este că zonele din faţa şi spatele capului sunt bogate în puncte de acupresură, situându-se 
de-a lungul mai multor meridiane-cheie, care au un efect de calmare și de centrare. 

Într-o manieră mai generală, tratăm de asemenea centrul energetic corespunzător capului şi 
creierului. În capitolele anterioare, am vorbit despre diferiţi centri energetici ai corpului (numiţi 
tradițional chakre, de la cuvântul sanskrit pentru „roată”). Priza de ancorare este o modalitate de a 
prinde literalmente unul dintre acești centri în palmele mâinilor tale. Fiecare chakra sau centru 
energetic are un caracter distinct şi se asociază cu un set diferit de funcţii şi efecte asupra stării 
noastre de bine generale, așa cum am arătat pe scurt în capitolul 5. Tot acolo, am analizat cei patru 


centri din stomac, plexul solar, inimă și gât. Aici avem de a face cu centrul energetic al creierului 
însuşi. 

Efectele încărcării şi echilibrării acestui centru specific includ: 

* Punerea trecutului în perspectivă 

e Să fii ancorat în prezent 

e Să dobândeşti o imagine mai clară a viitorului tău 


Cu alte cuvinte, priza de ancorare te ajută să întărești transformările la nivel de gândire, 
convingeri şi imagini mentale pe care ne străduim să le efectuăm prin Procesul în Patru Pași. 

În termeni de imagerie — şi, ţineţi minte, imaginile sunt limbajul subconştientului — trezim de 
asemenea un sentiment puternic de conţinere, în mare parte așa cum am făcut în imaginea cu coșul 
tămăduitor din pasul 3, doar că în acest pas reținem noile noastre convingeri care ne dau putere şi 
scenele vieţii noastre ideale pe care le-am derulat la finalul pasului 3. Cu puţin înainte de pasul 4, am 
evocat imagini puternice ale vieţii pe care ne-am dori să o trăim; acum, într-un sens literal, ne 
agățăm de acel gând. 

Astfel, priza de ancorare funcționează puternic la nivel energetic, cognitiv, metaforic și 
subconștient, precum și la nivel fiziologic, toate în acelaşi timp. 


Simbolul tău personal al echilibrului 


Simbolul tău personal al echilibrului este o imagine singulară care, pentru tine, reprezintă triumful 
tău în fața limitărilor sau provocărilor din trecut. Este un simbol al noilor aptitudini, al capacităţilor 
mai adânci sau al altor valori și calităţi care se află în esenţa acelor scene din viața ta ideală. 
Reprezintă tot ce încerci să dobândești prin îndepărtarea blocajelor şi limitărilor din trecut, 
îmbrăţișarea propriei tale autoeficacităţi și crearea unei vieţi împlinite aşa cum îţi dorești să fie. 

Folosim cuvântul echilibru când ne referim la această imagine pentru că oricare ar fi valorile, 
puterile sau alte calități pe care doreşti să le creezi în noua ta viață — încredere în tine, iubire, 
succes financiar, un sentiment de siguranţă şi securitate, răbdare și senzaţia de relaxare sau orice 
altceva ar putea să fie — în esenţă reprezintă pentru tine o „nouă normalitate”, o imagine nouă și mai 
aducătoare de împlinire, mai multumitoare a vieții cotidiene. Cu alte cuvinte, este un nou nivel de 
homeostazie, o nouă stare de echilibru. 

Vom avea mai multe de spus despre virtuțile echilibrului în capitolul 8, dar, deocamdată, vom 
spune că acest echilibru este o valoare esenţială care stă la baza tuturor scopurilor din Procesul de 
Patru Pașşi. Din punct de vedere electric, aducem în echilibru emisferele stângă și dreaptă ale 
creierului, părțile stângă și dreaptă ale corpului, şi toate polaritățile negative şi pozitive ale 
biocâmpului tău. Aducem în aliniere obiectivele şi ne concentrăm atât asupra atenţiei tale conștiente, 
cât şi asupra facultăților subconștiente. De asemenea, aducem în echilibru mentalul și fizicul, 
exteriorul și interiorul, precum și trecutul şi viitorul. 

Există trei imagini comune pe care am dori să le oferim ca simboluri prestabilite pentru acest 
pas, fiecare reprezentând echilibrul într-un domeniu diferit al vieţii: 

1. Inima, reprezentând echilibrul în dragoste, relații sentimentale și toate relaţiile interpersonale 


2. Semnul dolarului, reprezentând echilibrul financiar şi succesul, precum și o stare de echilibru 
armonioasă și reușită în raport cu profesia, cariera şi resursele tale personale în general 

3 . Toiagul lui Asclepios, simbolul tradiţional al sănătăţii, pentru a ne referi la sănătatea 
fiziologică și forța și echilibrul personal 


Trei simboluri ale echilibrului 


lată câteva alte exemple de simboluri pe care clienții noștri le-au adoptat de-a lungul anilor ca 
simboluri personale pentru echilibru: 


Orizontul 

Apusul în mare 

O floare 

Semnul infinitului 

Balanța justiţiei 

Un acrobat pe frânghie 

Un flamingo care stă într-un picior 

Un leu (simbol al forţei și curajului) 

O pasăre în zbor (graţie, libertate, spirit) 

Un lac la răsăritul soarelui (pace, armonie, noi începuturi) 
Un copac profilat pe un deal (forță, rezistență, înțelepciune) 
O floare (dragoste, frumusețe, calm) 


Pasul 4 


Acum să punem aceste elemente laolaltă. Aminteşte-ţi că, venind dinspre pasul 3, tocmai ai petrecut 
câteva minute vizualizând imagini și scene din viața ta ideală. Pasul trei se contopeşte perfect cu 
pasul 4: 

Acum, în timp ce scenele şi imaginile continuă să se deruleze în imaginaţia ta, aplică priza de 
ancorare, respirând încet şi profund, pentru încă un minut. 

Apoi, lasă imaginile să dispară treptat și continuă să aplici priza de ancorare încă un minut, în 
timp ce-ţi lași mintea să se golească și te concentrezi asupra respirației. 

În sfârşit, continuând să menţii priza de ancorare, vizualizează-ţi simbolul echilibrului şi ţine-l 


în minte timp de un minut. 
lată descrierea acestui pas în formă schematică: 
e Continuă cu imagini și scene din viața ta ideală şi aplică priza de ancorare (un minut). 
e Continuă priza de ancorare, goleşte-ţi mintea, concentrează-te pe respiraţie (un minut). 
e Continuă priza de ancorare şi vizualizează-ţi simbolul echilibrului (un minut). 


Venind la finalul procesului, acest ultim pas durează doar trei minute, dar creează o concluzie 
puternică la tot ce s-a întâmplat înainte și ajută la fixarea fermă în fiinţa ta a respectivelor lucruri. 


Următoarele treizeci de zile 


Atenţie, încă nu am terminat! Mai există un pas, dincolo de cel de-al patrulea — și este vorba de o 
rutină simplă pentru a integra tot ce ai dobândit din întregul proces în viaţa ta pe parcursul 
următoarelor treizeci de zile şi mai departe. 

Pentru a asigura caracterul permanent al schimbărilor pe care le-ai făcut, te vom pune acum să-ţi 
rezervi doar câteva minute în fiecare zi, în următoarele treizeci de zile (şi mai mult, dacă doreşti), ca 
să-ți aplici o versiune condensată a întregului proces. Te poţi gândi la asta ca la un curs de 
recapitulare. Noi îl numim memento zilnic. 


Memento zilnic 


e Respirație cu palmele încrucişate (două minute) 
e Declaraţia de angajament și codul personal al fericirii, cu glas tare sau în gând (cinci ori) 
e Priza de ancorare, cu vizualizarea simbolului echilibrului (un minut) 


În următoarele treizeci de zile, fă acest lucru de trei ori pe zi: de exemplu, la prima oră a 
dimineţii, înainte de culcare şi încă o dată la mijlocul zilei, ca de exemplu în pauza de prânz. 

Scopul nostru în pasul 4 este să stabilim o imagine care sintetizează tot ce a avut loc ca urmare a 
paşilor 1, 2 şi 3 și să-l pecetluim în mintea ta. Dar mai facem și altceva. Configurăm o serie de 
indicii, astfel încât, în zilele care urmează, cu acest miniproces foarte simplu care nu durează decât 
câteva minute, să poţi evoca repede şi să reinstalezi tot ce ai făcut în timp ce ai trecut prin întregul 
proces. 

Poţi să te gândești la asta astfel: 

În pasul 4, arunci o ancoră pe fundul oceanului, astfel încât noile tale convingeri și stereotipuri 
de gândire să nu mai fie luate de curenții circumstanțelor zilnice. În acelaşi timp, viaţa fiind aşa cum 
e, ştii că, mai devreme sau mai târziu, vei fi luat de val. Inevitabil, evenimentele din viața noastră ne 
distrag. Cu cât sunt mai puternici curenţii generaţi de ceea ce se petrece în jurul nostru, cu atât mai 
repede şi mai departe este probabil să fim purtaţi de curent. 

Prin urmare, pe lângă aruncarea unei ancore, folosim de asemenea pasul 4 ca să așezăm o baliză 
la suprafața minţii tale care va servi ca element de marcaj, astfel încât, ori de cât ori vrei să revii la 
locul unde e pusă ancora, să-i găsești imediat poziţia. 

Acea baliză este simbolul tău personal al echilibrului. 

Treizeci de zile este durata minimă pe care o recomandăm pentru a face asta, deoarece în mod 
normal durează cam treizeci de zile ca mintea să accepte și să încorporeze o nouă obișnuinţă. 


Dacă ai de a face cu o traumă puternică sau cu un eveniment dureros, cum ar fi o suferință 
profundă sau o schimbare importantă în viață, sau dacă din orice alt motiv simţi că ai nevoie de mai 
mult sprijin şi consolidare, atunci poţi continua această practică zilnică timp de şase săptămâni sau 
chiar mai mult. Nu poate decât să te ajute. 


Și oricând te simţi stresat... 


Pe lângă acest memento zilnic desfăşurat pe perioada a treizeci de zile, procesul îţi dă instrumente pe 
care le poţi folosi oricând, oriunde, pentru tot restul vieţii, după cum simţi nevoia. 

Oricând te simţi stresat sau „cu pistolul la tâmplă”, sau simţi că noile tale convingeri sunt puse 
la încercare, există trei miniprocese diferite pe care le poţi folosi ca să te readucă la calea cea bună. 

„Dar când sunt deosebit de stresat”, spun uneori oamenii, „nu am timp sau spaţiu ca să să-mi 
revin şi să mă supun unui proces de durată. În momentele alea, nici măcar nu pot să gândesc limpede, 
darămite să mai ţin minte o succesiune complicată de pași!” 

Știm. Și noi am trecut prin asta. Uneori, lucrurile pot deveni agitate şi pot să scape de sub 
control. Nu-i nimic: chiar şi în astfel de momente, poți să foloseşti aceste instrumente. Am conceput 
aceste miniprocese ca să fie nişte instrumente extrem de simple, practice, pe care să le poţi 
implementa în orice moment, în orice circumstanţă, chiar în toiul vieţii tale ocupate. 


1. Memento zilnic 


Dacă poţi să-ţi rezervi câteva minute doar pentru tine, poți să repeţi acest memento zilnic pe care l-ai 
repetat timp de treizeci de zile, mai sus. Combinând elemente din paşii 2, 3 şi 4, ai un set de indicii 
puternice care-ţi vor reorganiza polaritatea electrică şi-ţi vor readuce în minte toate câştigurile 
Procesului în Patru Pași. 


2. Minime mento 


În această versiune abreviată a mementoului zilnic, poți pur şi simplu să-ți vizualizezi simbolul 
echilibrului aplicând priza de ancorare la cap. 

Frumusețea acestui simbol constă în faptul că este un singur element vizual — și totuși, pentru că 
l-ai folosit ca o concluzie a Procesului în Patru Paşi însuși, conţine seminţele şi fructele întregului 
proces. Mintea subconștientă este un lucru puternic și, după ce ai trecut prin toţi paşii procesului, nu 
mai e nevoie decât de acest factor de declanșare atent ales și mintea ta subconştientă poate derula din 
nou întregul proces fără ca tu să trebuiască să-l repeți în mod conştient. 

Cu cât mai des faci asta, cu atât mai puternic devine factorul declanșator. În multe împrejurări, 
aplicând priza de ancorare și evocând o imagine a simbolului echilibrului timp de doar treizeci de 
secunde, este suficient ca să reactualizezi toate câștigurile pe care le-ai obținut prin întregul Proces în 
Patru Pași. 


3. Respirația cu palmele încrucișate 


Ori de câte ori ai o stare proastă, te simți stresat sau nefericit, e de ajuns să faci două minute de 
respiraţie cu palmele încrucișate ca să-ţi calmezi sistemul și să corectezi o polaritate inversată sau 


dezorganizată. 

Nu numai că acest lucru este extrem de simplu, dar are avantajul practic suplimentar de a părea 
inofensiv unor eventuali observatori externi. Uneori nu este practic să faci priza de ancorare sau să 
rosteşti legământul de acceptare, pentru că ar putea să-i determine pe cei din jur să te întrebe ce faci 
sau dacă eşti în regulă şi aşa mai departe. Dar respiraţia cu palmele încrucișate este ceva pe care-l 
poţi face practic oriunde, oricând, fără să atragi asupra ta o atenţie nedorită. 

Două minute este ideal, dar uneori nu ai două minute la dispoziţie. E în regulă şi așa. Adesea, 
doar un minut va fi suficient pentru a face o schimbare pozitivă. 


Ancorarea şi dependenţele 


Unul dintre cele mai interesante și promițătoare domenii unde am folosit Procesul în Patru Pași este 
cel legat de oamenii care au modele adânc înrădăcinate de comportamente adictive şi compulsive — 
iar acesta este un domeniu care ilustrează clar valoarea și puterea mementoului zilnic. 

De-a lungul anilor, clienţii au venit la noi cu sute de astfel de probleme, inclusiv ţinutul dietei 
compulsive, vomitatul frecvent după masă, dependenţa de droguri și de alcool, cheltuirea nesăbuită a 
banilor şi shoppingul compulsiv, probleme legate de jocurile de noroc, dependenţa sexuală, gândirea 
obsesivă, dependenţa de pornografie şi de internet şi multe altele. 

Din nou, vrem să repetăm aici cele spuse în declaraţia de declinare a responsabilităţii de la 
începutul cărții: nu oferim acest proces ca o modalitate de tratare a problemelor clinice majore, cum 
ar fi dependenţele chimice grave sau tulburările depresive sau de anxietate majore. Codul fericirii 
are drept țintă chestiuni din viaţa de zi cu zi de care suferă foarte mulți oameni. Pentru dependenţele 
grave şi cele care au un fundament chimic și fiziologic puternic (cum ar fi dependenţele de alcool, 
narcotice sau droguri puternice), de obicei este nevoie de o abordare multidisciplinară pentru 
rezolvarea problemei, care poate include elemente precum spitalizarea şi dezintoxicarea, un grup de 
sprijin în doisprezece pași, programe de tratament medical sau alte strategii. 

Totuși, chiar şi pentru aceste cazuri mai dificile, dinamica emoţională subiacentă care a pus 
inițial în mișcare procesul adictiv poate fi abordată cu folos prin Procesul în Patru Paşi, economisind 
adesea pentru persoana în cauză ani buni în care s-ar fi luptat cu diversele recăderi. 

Cei care suferă de aceste probleme clinice mai grave au de regulă aceleaşi convingeri negative 
şi autorestrictive la baza problemelor cu care se confruntă — convingeri despre siguranţă, 
autoapreciere, capacitatea de a fi iubiţi, neputinţă, izolare și așa mai departe — ca toată lumea. 
Abordarea acestor tipare şi a altora prin Procesul în Patru Pași este în unele privințe asemănătoare 
abordării altor modele de nefericire din viaţa cuiva. Procesul în Patru Pași este deosebit de util 
pentru că permite rapid persoanei să aibă o claritate emoțională mai mare cu privire la motivul 
pentru care suferă de acea dependență. Din momentul în care persoana realizează care este cauza, îi 
este mai uşor să se confrunte cu situaţia, să ia o decizie clară şi să se dedice cu toată forța efectuării 
unei schimbări durabile. 

În aceste situaţii, când există o tendință atât de puternică de revenire la vechile metehne, este 
deosebit de important să se încorporeze unele elemente ale Procesului în rutina zilnică. Din 
experienţa noastră, persoana care învinge un tipar adictiv va trebui să repete mementoul zilnic de cel 


puţin trei ori pe zi şi să continue să facă asta ca rutină zilnică timp de două sau trei luni chiar şi după 
ce problema esențială este rezolvată, în scopul de a dezrădăcina complet vechile tipare 
comportamentale şi de a ancora mai ferm noile convingeri. 


Meteahna lui Jason 


Jason era în ultimul lui an de colegiu când a început să devină tot mai anxios din cauza deciziei 
privind cariera pe care urma s-o aleagă în curând. Odată cu apropierea absolvirii, anxietatea lui a 
crescut până la punctul la care nu se mai putea relaxa îndeajuns ca să doarmă noaptea. Nişte prieteni 
i-au dat nişte marijuana ca să se relaxeze. 

Înainte, Jason mai folosise marijuana sporadic, dar acum a devenit o „proptea” pe care se baza 
în fiecare noapte. În câteva săptămâni, folosirea habituală a „ierbii” l-a adus în starea de a fi 
deprimat şi abătut. În loc să i se clarifice problema alegerii carierei, a început să se simtă și mai 
puţin capabil să ia aceste decizii importante. Aceasta n-a făcut decât să-i alimenteze anxietățile — 
ducând la creşterea consumului de iarbă. Știa că se află într-un cerc vicios şi că se afunda tot mai 
adânc în fiecare noapte, dar se simţea neputincios să întreprindă ceva în privinţa asta. 

Când a început să lucreze cu Procesul în Patru Pași, Jason a reuşit să identifice rapid 
convingerea negativă Sunt neputincios de la baza dispoziţiei sale ce-l ducea pe o spirală 
descendentă, împreună cu mai multe evenimente din viaţa lui timpurie care provocaseră acea 
convingere. În câteva minute, senzația de anxietate legată de alegerea carierei împreună cu 
sentimentul de disperare deznădăjduită care prinsese rădăcini și-au dizolvat strânsoarea, iar Jason a 
simţit în mod spectaculos că s-a reîntors la vechiul său eu. 

Totuşi, a recunoscut Jason, nu știa cu sinceritate dacă putea să se lase de noua lui „proptea”. 
Voia să renunţe la fumat iarbă, iar motivul subiacent care-l atrăsese spre asta se disipase, și totuși 
obiceiul parcă se lipise de el — „ca o lipitură cu Super Glue”, după cum s-a exprimat el. 

Am sugerat să-şi rezerve câteva minute pe zi ca să treacă prin mementoul zilnic de patru ori pe zi 
— la trezire, înainte de culcare şi de alte două ori pe zi — şi ca, în plus, să practice două minute de 
respiraţie cu palmele încrucişate ori de câte ori simţea că lucrurile îi scapă de sub control. 

Jason a urmat această rutină cu religiozitate şi încă din primele zile a început să simtă o 
schimbare semnificativă a sentimentului său de încredere. Totuşi, a continuat să fumeze iarbă în 
fiecare seară. Cu toate acestea, a respectat cu încăpățânare rutina de patru mementouri zilnice. 

După încă o săptămână, a reușit să doarmă într-o noapte fără să fumeze iarbă, iar după câteva 
zile a reușit din nou acest lucru, şi apoi a adormit fără iarbă chiar şi câteva zile la rând. La finalul 
celei de-a patra săptămâni, a încetat să mai folosească iarbă şi s-a simţit ca o nouă persoană — ceea 
ce, într-un sens, chiar era. 


Povestea unui fumător 


Margey fumase cel puţin un pachet și jumătate de ţigări pe zi în ultimii douăzeci şi cinci de ani. Cu 
câţiva ani înainte să o vedem, reușise să renunţe timp de câteva săptămâni, dar când nivelurile de 
stres de la serviciul ei au început să crească, a început iar și nu a mai reușit de atunci să se lase sau 
măcar să reducă numărul ţigărilor fumate. 


Margey a început să aibă probleme de respiraţie și să se îngrijoreze din cauza sănătății. 

„Am trecut de cincizeci de ani”, ne-a spus ea, „și știu că trebuie să încerc să mă îngrijesc mai 
mult. Sunt pregătită să fac asta”. Nu era prea convinsă că va funcționa, dar era hotărâtă oricum să 
urmeze tehnicile noastre cu seriozitate. 

Pe lângă grija pentru sănătate, Margey detesta totodată faptul că părea atât de incapabilă să facă 
această schimbare pe care ştia că trebuie s-o facă. Sentimentul de neputinţă era foarte frustrant pentru 
ea. 

Când Margey a trecut prima oară prin Procesul în Patru Paşi, acesta i-a schimbat imediat starea 
emoțională. Curând a început să vadă asta ca pe o posibilitate reală. 

La fel ca în toate dependenţele care au o bază chimică, am sfătuit-o să repete mementoul zilnic 
cel puţin de trei-patru ori pe zi — și a făcut asta. Nu a folosit nici gumă cu nicotină, nici plasturi sau 
vreun alt suport extern. 

Cât de mult durează să scapi de dependenţa de ţigări diferă mult de la o persoană la alta. În cazul 
lui Margey, a durat trei săptămâni. 

Într-o săptămână de la vizita la noi, a scăzut de la un pachet şi jumătate pe zi la câteva ţigări. 
După încă o săptămână, a rămas la una sau două pe zi, iar la finalul săptămânii următoare, n-a mai 
fumat deloc. Era extaziată. 

Soţul ei, care fuma și el, era uluit. Şi acesta este punctul în care povestea devine deosebit de 
interesantă. 

Vă amintiţi de Steve Hopkins, directorul de vânzări de succes care suferea de fiecare dată când 
era nevoit să participe la un eveniment social. Cu ajutorul Procesului în Patru Pași, Steve nu numai că 
a fost capabil să se relaxeze și să se bucure de serile cu prietenii, familia şi colegii, dar și-a dat 
seama totodată că poate să zboare cu liniile aeriene comerciale în loc să cheltuiască o avere 
închiriind avioane private de fiecare dată când trebuia să călătorească. 

Un detaliu pe care nu l-am menţionat în povestea lui Steve a fost cum a ajuns el să ne viziteze: 
noi tocmai o ajutaserăm pe soția lui, Margey, să se lase de fumat. 

Și ăsta nu e finalul poveștii lui Steve: În ziua în care ne-a sunat să ne spună cât de bine se 
descurcă, a început să se gândească la ce altceva ar putea să schimbe în viaţa lui. În seara aceea, a 
scris în jurnalul lui, pe care ni l-a arătat câteva luni mai târziu: 


În continuare, gândeşte-te să te lași de micile trabucuri. Nu-s sigur că sunt gata pentru asta, 
dar o am în minte. Mi s-ar îmbunătăţi energia pentru alergare şi tenis și mi-ar fi mai simplu 
să-mi găsesc o cameră de hotel. Plus că aș fi mai stabil/liniștit în timpul zilei. 


La acel moment, Steve fuma cigarillos („micile trabucuri”) în timpul zilei. L-am întrebat: Dacă 
s-ar lăsa de fumat, ce altceva ar mai putea să facă din ceea ce nu poate face acum? 

„E. simplu”, a replicat el imediat. „Alergările lungi. Făceam asta și-mi plăcea — dar nu mai pot 
să le reiau cât timp fumez aceste cigarillos. Ăsta ar fi un dar minunat pe care mi l-aş putea face.” 

Apoi l-am întrebat cum i-ar plăcea să înceapă procesul, ştiind că ar fi mai bine dacă el ar fi cel 
aflat la comanda procesului, nu noi. Totuși, noi am înţeles greșit un amănunt-cheie al răspunsului lui. 
Ni s-a părut că a spus că era obişnuit să fumeze un cigarillo la miezul zilei și că voia să înceapă 


procesul de renunțare eliminând acel fumat de la prânz. L-am trecut din nou prin Procesul în Patru 
Paşi, concentrându-ne asupra chestiunilor din jurul neputinței lui de a se lăsa de fumat, așa cum o 
percepea el, şi (la fel ca în cazul lui Margey) i-am sugerat să practice mementoul zilnic de câteva ori 
pe zi, în zilele care urmau. 

Am discutat cu el după o săptămână și l-am întrebat cum merge. 

— Ei bine, ne-a spus el, am avut un succes total. 

Cum așa? l-am întrebat. Încetase complet să fumeze acel trabuc de la miezul zilei? 

„Nu un trabuc”, a precizat el. „Ci mai multe trabucuri.” 

Poftim? Noi crezuserăm că vorbim despre renunţarea la un singur trabuc pe zi, ca o modalitate 
pentru Steve de a încerca apa cu degetul. 

„Nu”, a replicat el. „Nu era vorba să mă las de unul dintre ele. Era vorba să mă las de toate.” 

Astăzi, Margey merge zilnic şapte până la nouă kilometri, se simte bine în legătură cu ea şi cu 
viaţa ei și nu mai fumează — și nici Steve nu mai trage din trabucuri. 


Pasul 4: Ancorarea 
Scopul: Să te asiguri că rezultatele primilor trei pași sunt profunde şi durabile 


a. Priza de ancorare 
e Continuă să vizualizezi scene din viaţa ta ideală (din pasul 3) şi aplică priza de ancorare (un 
minut) 
e Continuă priza de ancorare singură, goleşte-ți mintea, concentrează-te pe respiraţie (un minut) 
b. Simbolul echilibrului 


e Continuă priza de ancorare şi vizualizează-ți simbolul personal al echilibrului (un minut) 


Instrumente zilnice suplimentare 


Memento zilnic 
De mai multe ori pe zi, în următoarele treizeci de zile (sau cât timp dorești) 
a. Respirație cu palmele încrucișate (două minute) 
b. Declaraţia de angajament și codul personal al fericirii, cu glas tare sau în gând (de cinci ori) 
c. Priza de ancorare, vizualizându-ți simbolul personal al echilibrului (un minut) 


Minime me nto 

Ori de câte ori te simți stresat şi simţi nevoia să te reconectezi 

e Priza de ancorare, vizualizându-ți simbolul personal al echilibrului (un minut) 
Respirația cu palmele încrucişate 


Ori de câte ori te simţi nefericit sau simţi că polaritatea ta a ieșit din starea de echilibru, 
practică două sau trei minute de respirație cu palmele încrucişate. 


Capitolul 7 


Trecerea la nivelul următor 


Cu cât mergi mai departe, înainte, cu atât totul se face mai mare. 
Interiorul este mai mare decât exteriorul. 
— Faunul Tumnus în Ultima bătălie, C.S. Lewis 


În majoritatea istorisirilor prezentate în această carte, am descris o singură problemă cu care 
persoana în cauză se confrunta. Stefanie a fost dojenită pentru că a acceptat un bănuţ. Părinţii lui 
Caitlyn o criticau tot timpul. Richard a fost ridicat în clasa a treia ca să spună lecţia. Bunicul lui 
Heather a murit. 

În realitate, lucrurile sunt rareori atât de simple. Nu suntem ființe unidimensionale, ci ființe 
complexe, cu multe straturi. Adesea vom constata că există mai multe convingeri negative care ne 
influenţează şi, în mod similar, avem mai multe probleme care se derulează în viețile noastre şi pe 
care am dori să le schimbăm — chiar dacă, pe moment, doar una dintre ele ne atrage atenţia, iar pe 
celelalte le sesizăm abia mai târziu. 

Vedem asta întâmplându-se mereu. În mod tipic, oamenii vin să ne vadă când caută alinare în 
legătură cu ceva anume care nu funcționează cum trebuie în vieţile lor. Poate fi o anumită temere sau 
anxietate, cum ar fi panica lui Caitlyn legată de poduri și ascensoare, sau o criză curentă, ca 
deznădejdea lui Heather legată de despărţirea prin care trecuse. Pot fi chestiuni legate de relaţiile lor 
cu cei dragi, de sănătate sau de ceva care le afectează performanţa la lucru, ca starea proastă a lui 
Richard ori de câte ori avea de ţinut o slujbă religioasă. Se poate, de asemenea, ca ei să se simtă 
copleșiți de presiunile de la muncă sau de îngrijirea copiilor. 

Întrucât există o problemă ardentă asupra cărora sunt concentrați cel mai mult, e firesc să fie 
primul lucru de care ne ocupăm: îi ajutăm să exploreze ca să vadă care ar fi convingerea negativă 
subiacentă, evenimentele precipitatoare sau experienţele de la începutul vieţii lor și continuăm prin a 
clarifica acea problemă, ajutându-i să-şi creeze noi convingeri dătătoare de forță şi imagini de „viaţă 
ideală” care să înrădăcineze acea nouă convingere cât mai bine în viața lor. 

Dar după ce acea problemă prezentă este alinată, adesea ies la suprafaţă alte probleme care 
fuseseră mult mai puţin sesizabile (sau chiar invizibile) înainte ca ei să se ocupe de chestiunea 
presantă care i-a adus la noi din capul locului. 

lată o analogie: 

Să spunem că ai o durere de cap cumplită, o migrenă. Te doare aşa de tare, încât nu te mai poţi 
concentra pe nimic altceva — nici asupra muncii, nici asupra familiei, la nimic. Nu poţi nici măcar 
să mănânci sau să dormi. 

Așa încât cauţi ajutor și ajungi să ţii migrena sub control. Ahh, dulce alinare. Dar asta ce mai e? 
spui, frecându-ţi mâna sau falca. Acum, că migrena a dispărut, observi că ai o uşoară durere de dinți. 
De fapt, acum că te gândeşti la asta, îți dai seama că te sâcâie de câteva săptămâni. Capul te-a durut 
aşa de tare, încât nici n-ai mai dat atenţie dintelui. 

În regulă, atunci, fuga la dentist. Îți plombezi dintele. Ah, ce bine te simţi. Dar în timp ce te 


întorci acasă de la dentist, îți dai seama că te doare şi spatele. Te gândești în urmă şi-ţi amintești că 
ai făcut în ultimul weekend ceva în curte care te-a solicitat. Nu ţi-ai dat seama atunci, dar de bună 
seamă că ţi-ai forţat coloana. 

OK: durerea de cap a dispărut, durerea de dinţi a dispărut... acum să ne ocupăm de spate. 

Desigur, chestiunile de care ne ocupăm în Procesul în Patru Pași nu sunt atât de evidente sau 
simple ca un dinte dureros, dar sunt dureri de altă natură şi adesea durerile mai profunde pot deveni 
temporar mascate de alte dureri imediate. Uneori, acele dureri mai profunde au stat ascunse ani de 
zile. 


Straturile lui Beth 


Beth a venit la noi pentru că avea probleme teribile cu somnul. I se tot părea că aude zgomote afară 
noaptea și era îngrozită pentru siguranţa ei personală. 

„E o nebunie”, ne-a spus ea, „pentru că trăim într-un cartier relativ sigur. Nu s-a mai dat acolo o 
spargere de zeci de ani. Mai mult, avem un sistem de securitate ultramodern. Știu că nu mă aflu în 
vreun pericol real — dar asta nu mă ajută. Nu mă pot scutura de acel sentiment”. 

Soţul lui Beth se deplasa adesea în interes de serviciu, uneori zile la rând, iar temerile lui Beth 
au devenit atât de acute, că, ori de câte ori era plecat, ea nu prea mai dormea noaptea. 

Aşa cum probabil că aţi ghicit, când am întrebat-o pe Beth despre istoria ei, am găsit în scurt 
timp câteva experiențe de pe la începutul copilăriei care îi programaseră subconștientul cu 
convingerea nu sunt în siguranță. Am trecut-o prin Procesul în Patru Pași și i-am arătat cum să 
repete mementoul zilnic acasă. În câteva zile ne-a sunat ca să ne anunţe că în sfârşit a reușit să 
doarmă. 

După trei săptămâni, Beth şi-a programat altă consultaţie la noi. 

Când a intrat în cabinet a doua oară, am întrebat-o dacă încă mai avea probleme cu dormitul. 

Nu, ne-a asigurat ea, somnul ei nu mai era o problemă. 

— Toate temerile alea? Pur şi simplu, au dispărut. E uimitor, ne-a spus. 

Acum venise aici pentru un motiv cu totul diferit: era îngrijorată că Tom, soţul ei, o înșela. 

„Mă obsedează gândul ăsta”, a recunoscut ea. „Din nou, ştiu că e o nebunie. Chiar nu cred că 
Tom ar putea să facă asta — cel puţin, partea raţională din mine nu crede. Nu se comportă diferit şi 
nu am absolut nicio dovadă sau motiv să fiu bănuitoare. Dar nu pot să scap de acest gând.” 

Mai mult, a adăugat ea, și-a dat seama că avea aceste suspiciuni sâcâitoare de ceva vreme. De 
fapt, de mai bine de un an. Abia acum, că reușise să doarmă și nu se mai simţea epuizată, iar acele 
temeri intense privind propria-i siguranță nu mai constituiau o problemă, abia acum accesele acestea 
de gelozie ieşiseră la suprafaţă. 

Am petrecut ceva timp cu Beth trecând-o a doua oară prin întregul proces. Deloc surprinzător, 
am descoperit alte experiențe dureroase din trecutul ei îndepărtat și am constatat că avea o problemă 
cu convingerea ei privind faptul că nu putea fi iubită. 

Beth avea dreptate: Tom nu-i era infidel deloc. Problema era că, la un nivel profund, nu-i venea 
să creadă că el îi va rămâne credincios — pentru că nu putea accepta noţiunea că ea însăși putea să 
fie iubită încât să merite un soț iubitor şi fidel. 


Din momentul în care Beth a văzut evenimentele timpurii care-i alimentaseră această convingere, 
a făcut imediat legătura şi, întrucât avea deja instrumentele pentru a risipi această ceaţă a nefericirii, 
s-a şi pus pe treabă. 

Dar povestea ei nu se încheie aici. După şase luni, Beth a venit din nou la noi. 

„Dorm în continuare foarte bine”, ne-a relatat ea, „și mă simt excelent”. 

Chiar arăta excelent — plină de viaţă, relaxată, strălucind efectiv. A continuat prin a spune că 
încetase să aibă acele gânduri obsedante despre Tom, iar viaţa lor împreună era și ea minunată. 

Deci, ce o adusese acum la noi? 

„O să râdeţi”, a spus ea, „dar acum, că mă simt aşa de calmă şi relaxată, mă tot întrebam... ei 
bine, dacă slujba pe care o am mi se potriveşte”. 

Copywriter de succes pentru o mică firmă de marketing, Beth era bună în ceea ce făcea, dar 
începea să se confrunte cu faptul că, undeva în adâncul ei, munca pe care o făcea nu o mai împlinea. 

„Mă tot gândesc”, a adăugat ea, „ce ar trebui să fac cu viaţa mea?” 

Acum, după ce Beth rezolvase chestiunile mai acute care o sâcâiseră — migrena şi durerea de 
dinţi, ca să zicem aşa — ajunsese la o chestiune mai profundă. Avea sentimentul de neputinţă și un 
mare semn de întrebare privind propria ei valoare, care o împiedicase să facă ceea ce-și dorise cu 
adevărat — ceea ce, aşa cum a reieşit, însemna să lucreze ca jurnalist pe probleme de mediu. 

Pentru Beth, acesta era de fapt lucrul cel mai semnificativ din viaţa ei. Totuși, atât timp cât 
fusese prea neliniştită din cauza propriei siguranţe sau obsedată de grija că soțul ei o înșală, n-a avut 
timpul şi nici nu şi-a permis luxul să se gândească la întrebări existențiale cum ar fi ce scop are viața 
ei sau dacă existenţa ei în lume avea vreo importanță. După ce aceste chestiuni au fost rezolvate, a 
fost în stare să-şi ducă viaţa la un nivel superior. 


Despachetarea cadoului 


Uneori, așa cum am văzut în cazul lui David jurnalistul sau al durerii din ceafă a lui Steve Hopkins, 
clarificarea unei chestiuni are efectul secundar benefic de a le clarifica și pe altele, chiar şi fără să 
existe vreo concentrare specifică pe acele alte chestiuni. 

Mai adesea, totuși, oamenii folosesc Procesul în Patru Paşi de câteva ori la rând, aşa cum a făcut 
Beth, începând cu dificultatea cea mai evidentă sau mai presantă și apoi reluând procesul pentru altă 
şi altă chestiune. 

Ai putea să rezolvi problema acută sau presantă și să constați că, odată rezolvată, te simţi mult 
mai bine și nu mai simţi nevoia să mai treci prin acest proces... deocamdată. Totuși, după o vreme, 
la fel ca Beth, s-ar putea să observi sau să devii conştient de altceva de care să fie nevoie să te 
ocupi. S-ar putea să simți că vrei să citeşti din nou cartea asta peste câteva săptămâni sau peste 
câteva luni. 

Frumuseţea constă în faptul că, odată cu fiecare aplicare, procesul devine mai ușor şi poate fi 
resimțit chiar mai puternic. 

Mai întâi, devii tot mai familiarizat cu el de fiecare dată când îl parcurgi. Apoi, cu cât mai mult 
praf și reziduuri dai la o parte, cu atât mai clar vei putea să vezi ce altceva mai e nevoie să fie 
rezolvat. Cu fiecare nouă chestiune pe care o lămurești, începi să te simţi mai ușurat şi mai optimist 


şi să ai mai multă energie și încredere, iar asta se amplifică firesc spre găsirea mai multor avantaje și 
schimbări pozitive. 

Ca şi Beth, s-ar putea să găseşti mai multe straturi ce trebuie date la o parte — două, trei, patru 
sau chiar mai multe. la-le pe rând şi bucură-te de călătorie! Gândeşte-te la acest proces ca la o 
despachetare de cadou. Poate că ai de desfăcut mai multe straturi de hârtie, dar cadoul dinăuntru 
merită efortul. 

Care este acest cadou? Cadoul ești tu însuți — tu şi viaţa ta adevărată. 


Comoara îngropată 


Procesul în Patru Pași este incredibil de util pentru ușurarea problemelor, abordarea crizelor şi 
rezolvarea chiar și a dilemelor celor mai spinoase. Dar ăsta e doar începutul. Pentru că viaţa ta e 
mult mai mult decât suma problemelor pe care le rezolvi: viaţa ta este o tapiţerie de posibilități. 

Poţi să foloseşti Procesul în Patru Pași ca să-ți ameliorezi orice domeniu din viaţa ta unde ai 
vrea să vezi o îmbunătăţire și să dai la o parte barierele care stau în calea vieții împlinite pe care ai 
putea s-o duci. Oriunde te afli, în relaţiile tale, în carieră, finanţe, productivitate, creativitate sau în 
orice alt domeniu al vieţii tale, poţi să lămurești orice stă în calea funcționării tale la potenţial 
maxim și a împlinirii acestui potenţial. 

Oamenii presupun adesea că funcționează destul de aproape de optimul lor sau, în cel mai rău 
caz, poate la 50 la sută din potenţial. 

— Știu că lucrurile nu sunt perfecte, îi auzim adesea pe clienţi zicând, dar pe o scară de la zero 
la zece consider că eu funcționez la, să zicem, cel puţin şase. 

Experiența noastră ne demonstrează ceva foarte diferit. Din cele văzute în cursul folosirii 
feedbackului neuromuscular la mii de clienți, majoritatea oamenilor au cu mult mai mult potențial 
nevalorificat decât îşi dau seama. 

În practica noastră, vedem adesea oameni cu o înaltă funcţionalitate — sportivi profesioniști, 
oameni de afaceri desăvârșiţi, personalități din media și aşa mai departe. Dar chiar și în cadrul 
acestei mulțimi cu un grad de performanţă neobişnuit de ridicat, extrem de rar găsim pe cineva care 
să funcționeze măcar la 50 la sută din capacitate. În experiența noastră, o persoană rezonabil de 
fericită, cu un grad de reușită rezonabil de mare, funcționează în mod tipic undeva în jurul cifrei de 
12 la sută din potenţial — iar asta e limita superioară a scării. Pentru majoritatea, 5 la sută pare să 
fie norma. 

Doar 5 la sută. 

Imaginează-ţi posibilitățile neexplorate! Imaginează-ți că în acest moment funcționezi la doar 5 
la sută din ceea ce eşti capabil să faci şi că ai fi în stare să creşti asta nu la 100 la sută, nici la 50, ci 
doar la 20 la sută. 

Ţi-ai cvadrupla funcționalitatea! 

Închipuieşte-ţi că eşti de patru ori mai limpede, de patru ori mai relaxat, de patru ori mai 
încrezător în tine. Imaginează-ţi ce impact ar putea avea asta asupra nivelului general de energie şi al 
stării tale de bine. Asupra funcţiei imunitare și a capacității de a rezista la boli. Asupra 
randamentului tău la muncă. Asupra relaţiilor. Asupra sentimentelor tale de împlinire, fericire şi 


bucurie de a trăi. 

Din experienţa noastră, niciuna dintre acestea nu este o așteptare nerezonabilă. Există o lume 
imensă de împlinire şi satisfacţie, care abia aşteaptă să fie savurată. 

Numim asta „comoara îngropată”, iar Procesul în Patru Paşi constituie atât harta, cât și lopata 
care te vor ajuta s-o scoţi la iveală. 


Ce potenţial valorifici în prezent? 


Dacă vrei, poţi să îţi faci o idee despre locul în care te afli în prezent, din perspectiva proporţiei din 
potenţialul tău deplin pe care îl realizezi chiar acum în viaţa de zi cu zi. Cum? Prin feedbackul 
neuromuscular. 

Am folosit feedbackul neuromuscular ca să identificăm experiențe din trecut și convingeri 
autorestrictive care au avut cel mai mare impact asupra persoanei tale. Ce-ar fi dacă am încerca să 
folosim aceeași procedură ca să-ți cuantificăm potenţialul nevalorificat? 

De fapt, este simplu de făcut și noi o facem mereu cu clienţii noştri. 

Exact cum ai făcut în capitolul 3, vei avea nevoie de un partener cu care să lucrezi. Mai întâi, 
pregăteşte-te trecând prin procesul elementar pe care l-am descris în acel capitol: 


e Neutralizează sistemul. Treceţi — tu şi partenerul — prin două minute de respiraţie cu 
palmele încrucișate ca să vă asiguraţi că amândoi aveţi polarităţile electrice organizate 
corespunzător. 


e Prinde-te care e mișcarea. Pune-l pe partener să-ţi apese braţul întins, cu degetele peste 
încheietură, doar atât de ferm cât să simtă rezistenţa. 

e Calibrează. Testează mai multe seturi de afirmaţii obiective adevărate/false: „Mă numesc...”, 
„Astăzi este...”, „Doi plus doi egal patrw Doi plus doi egal şapte” și aşa mai departe. 


După ce te-ai pregătit şi ştii că platforma de testare funcționează corespunzător, atunci ești gata. 
Acum, pune-l pe partenerul tău să te testeze în timp ce faci următoarea afirmaţie: 


„In [munca, sănătatea, relaţiile sau alte zone ale vieţii tale pe care vrei să le explorezi] mea, 
funcționez la 50 la sută sau mai mult din capacitatea mea”. 


Dacă rezultatul testului la această afirmaţie indică o rezistență, înseamnă că e adevărată: într- 
adevăr, funcţionezi la 50 la sută sau mai mult. Dacă testul indică o slăbiciune, atunci este falsă: nu 
funcționezi la 50 la sută sau mai mult. 

In acest caz, micşorează valoarea la 40: 

„In [același domeniu al vieţii] meu funcţionez la 40 la sută sau mai mult din capacitatea 


» 


mea. 


Dacă testul indică o slăbiciune (cu alte cuvinte, nu funcționezi la 40 la sută din potențial sau mai 
mult), atunci testează aceeaşi afirmație la 30 la sută, 20 la sută, 10 la sută, 8 la sută și aşa mai 
departe. Mergi în jos până când ajungi la un număr la care testul indică o rezistență. 

Când ai găsit un număr la care testul dă rezistență, atunci testează afirmația opusă, ca o cale de 
a-ți confirma rezultatele. De exemplu, dacă testul dă rezistență la această afirmație: 


„În [domeniul vieţii pe care vrei să-l testezi] meu funcţionez la 10 la sută sau mai mult din 
capacitate”. 


Atunci, testează asta: 
„În [acelaşi domeniul meu NU funcţionez la 10 la sută sau mai mult din capacitate”. 


Dacă afirmaţia anterioară a indicat o rezistență, atunci acest ultim enunţ (opusul ei) trebuie să 
dea o slăbiciune. 

După ce ai identificat un anumit nivel numeric, notează-ţi numărul respectiv ca să te poţi referi la 
el la nevoie. În timp ce treci prin Procesul în Patru Paşi şi în zilele următoare când continui cu 
mementoul zilnic, ar trebui să vezi acel număr crescând. Am văzut cum potenţialul activ al oamenilor, 
aşa cum e măsurat prin feedbackul neuromuscular, a sărit spectaculos, uneori chiar în doar câteva 
minute, după trecerea prin acest proces de înlăturare a barierelor spre o mai mare performanţă şi 
după instalarea unor noi convingeri întăritoare de putere în sistemele lor nervoase. 


Criza lui Rob 


În decursul practicii noastre, am lucrat cu sute de atleți, inclusiv câţiva campioni mondiali și 
medaliați olimpici. Dar o poveste ne-a mișcat în mod deosebit, pentru că era nu doar despre 
depășirea unor blocaje în calea performanței, ci și despre a ajuta un băiat să-şi recapete viața. 

Când tatăl lui Rob l-a adus să ne vadă, Rob juca baseball în colegiu de doi ani. Toată viața 
dorise să joace baseball, iar în primul lui an de liceu deja fusese remarcat de antrenorii lui ca o 
speranţă pentru liga profesionistă. În toată perioada liceului, Rob muncise ca un nebun, nu doar la 
perfecționarea jocului, ci şi la pregătirea şcolară, iar eforturile lui nu au fost în zadar: în pofida unor 
şanse reduse, el a reușit să obţină o bursă la o şcoală prestigioasă care urma în mod cert să-i 
cimenteze viitorul în sport. 

Totuși, în primul an de colegiu, dezastrul s-a abătut asupra lui. Un incident urât a avut loc în 
campus și, cu toate că Rob nu fusese deloc implicat, printr-un șir de evenimente teribile, a sfârşit prin 
a fi învinuit de cele întâmplate. Tânărul care fusese sursa întregului scandal era un jucător și mai bun 
decât Rob, aşa că, deşi antrenorii bănuiau că Rob fusese acuzat pe nedrept, n-au făcut niciun efort 
pentru a restabili adevărul. N-a fost vorba de vreo ilegalitate propriu-zisă, iar Rob n-a fost pedepsit 
la scenă deschisă, dar nedreptatea întregului şir de întâmplări l-a scos din echilibru. 

Dintr-o dată, Rob a fost incapabil să se mai concentreze asupra jocului său. Rezultatele la 
învăţătură au căzut. A devenit deprimat, supărat când se afla pe terenul de joc şi capricios în alte 
împrejurări. S-a despărţit de prietena lui. În timpul celui de-al doilea an de colegiu, a fost suspendat 
pentru o serie de infracțiuni disciplinare minore, dar din ce în ce mai grave. A început să vorbească 
despre renunţarea la baseball. Și nu doar jocul lui era pus în pericol. Rob se afla în mod clar pe un 
drum autodistructiv. 

Părinţii s-au gândit să intenteze un proces, dar s-au temut că, procedând astfel, i-ar fi afectat şi 
cariera lui Rob, pentru că putea fi categorisit ca un student incomod. În schimb, l-au ajutat să se 
transfere la un alt colegiu, sperând că băiatul lor va reuși să lase în urmă întreaga situaţie. Numai că 
problema l-a însoţit şi în noul mediu, iar el tot nu se putea concentra asupra jocului și nici asupra 


studiilor. 

Când l-au adus prima oară la noi, trecuse cam un an de la incident și de la urmările nefericite ale 
acestuia. În doar douăsprezece luni, totul în viaţa lui Rob urmase o spirală descendentă și rapidă. 

În timp ce lucram cu Rob, am descoperit, deloc surprinzător, că acest incident rezona cu un altul 
anterior, de la vârsta de zece ani — un alt eveniment în urma căruia se simţise acuzat pe nedrept de 
un lucru pe care nu-l făcuse. Acest eveniment din trecut nu fusese nici pe departe la fel de dramatic; 
de fapt, părinţii lui nici măcar nu îl sesizaseră. Dar își lăsase amprenta, iar când acest nou eveniment 
a avut loc, după nişte ani, a fost un ecou atât de intens rezonant, încât întreaga ceaţă a nefericirii din 
jurul incidentului anterior, care dospea de aproape un deceniu, a răbufnit cu toată forța și efectiv l-a 
paralizat. 

După o singură ședință, atitudinea lui Rob la școală s-a schimbat efectiv cu 180 de grade. Ne-a 
mai vizitat de două ori pentru a rezolva niște chestiuni suplimentare din primii ani de viaţă şi l-am 
ajutat să-şi stabilească propriile practici de menţinere a echilibrului — mementoul zilnic, 
minimementoul, trecând la cum să aplice întregul Proces în Patru Pași la orice altă problemă care ar 
fi putut să apară în viitor şi aşa mai departe — dar asta a fost tot. După acele trei vizite, s-a descurcat 
pe cont propriu. 

Şi a înflorit. A devenit un tânăr de mare succes în noua lui școală, atât la învățătură, cât şi pe 
plan social, şi şi-a revenit şi în privinţa jocului de baseball. Ultima oară când am discutat cu tatăl lui, 
tocmai făcea trecerea la profesionism. 


Dincolo de plafon 


Când l-am văzut prima oară pe Brad, trecuse printr-un şir de încercări: divorţ, lupta pentru obținerea 
custodiei copilului, falimentul și probleme grave cu fiscul. Recăsătorit acum și având o familie tot 
mai numeroasă, reuşise să-și rezolve în mare parte toate problemele financiare, dar încă se mai 
chinuia. Ceea ce-l deranja chiar mai mult decât dificultățile financiare în sine era faptul că nu 
înţelegea de ce eșua mereu să-și realizeze ţelurile. 

În timp ce discutam despre afacerea şi istoricul lui financiar, a devenit limpede de ce se tot 
lovea de o barieră financiară foarte fermă: era capabil să genereze anual un venit de circa 100 000 de 
dolari, dar nu mai mult. De câteva ori, avusese câte o mare oportunitate şi se aflase chiar pe cale să 
dea marea lovitură, dar ori se anula totul în ultimul moment, ori fără să vrea făcea ceva de își tăia 
singur craca de sub picioare. 

Brad este un tip inteligent și talentat. Are bune deprinderi sociale şi nu-i este teamă să 
muncească din greu. Aparent, totul ar fi trebuit să-i meargă din plin. 

„Ar trebui să am parte de tot felul de succese”, ne-a spus el. „În schimb, se pare că stric tot ceea 
ce ating. Indiferent cât de bine mă descurc, pare că întotdeauna mă întorc la acel nivel. E ca şi cum o 
forță misterioasă m-ar împiedica să înaintez.” 

Avea dreptate, tocmai despre asta era vorba — numai că nu era vorba de o forță misterioasă, ci 
doar de puterea unei convingeri negative autorestrictive gravate în mintea lui subconştientă. 

De fapt, este un lucru destul de răspândit. Adesea vedem oameni care s-au lovit de o barieră a 
veniturilor ca în cazul lui Brad, când nu mai reuşesc să treacă de un anumit nivel al câștigurilor sau, 


când o fac, se întâmplă ceva care îi sabotează. Dacă, la nivelul subconștientului, nu ești convins că 
meriți să câştigi mai mult de 50 000 de dolari pe an, sau 80 000, sau 150 000, sau oricare ar fi acea 
limită, atunci vei face tot ceea ce e nevoie ca să rămâi la acel nivel. S-ar putea ca la nivel conștient 
să ai toate felurile de motivații ca să te descurci mai bine și tot felul de motive excelente pentru care 
ti-ar plăcea să câştigi mai mult — dar acolo unde se îndreaptă elefantul, acolo te va trage şi pe tine. 

În cadrul acelei prime vizite, am discutat despre copilăria lui Brad şi despre modul cum a fost 
crescut. Tatăl lui muncise întotdeauna din greu şi reușise întotdeauna să-și susțină familia și să-i 
asigure hrana zilnică, dar cu multă sudoare. „Viaţa e grea” a fost mesajul pe care Brad l-a învăţat de 
la tatăl lui, care îl preluase şi el de la tatăl lui, bunicul lui Brad. Senzaţia de bază din casa lui Brad 
era una de insuficiență, că niciodată banii n-au fost și nu vor fi de ajuns. 

În adolescenţă, Brad s-a răzvrătit împotriva acestei atitudini generaţionale și și-a jurat ca, la 
maturitate, să scape de acest ciclu al insuficienţei și să repurteze succese la nivel înalt. 

Când am folosit feedbackul neuromuscular ca să evaluăm la ce nivel funcționează Brad, am 
obținut doar 3 la sută. În mod incredibil, se luptase cu toate acele dificultăți, începuse o nouă familie 
şi reuşise să se descurce în viață utilizând la doar 3 la sută din capacitate! lar acest lucru nu e deloc 
neobișnuit. 

L-am trecut prin Procesul în Patru Paşi, concentrându-ne pe convingerea negativă pe care a 
absorbit-o de la tatăl lui. Când s-a întors pentru a doua ședință, ne-a spus că deja viaţa lui se 
transformase spectaculos. 

„Soţia mea este uluită de schimbarea mea de atitudine. M-a rugat să vă spun că are sentimentul 
că acum trăieşte cu o altă persoană — cea cu care s-a căsătorit inițial.” 

De asemenea, ne-a spus despre o nouă oportunitate care apăruse în timpul săptămânii. 

Am folosit din nou feedbackul neuromuscular ca să ne facem o idee despre cât de departe 
ajunsese Brad în valorificarea propriului potenţial. De data asta, am obţinut o pondere de 30 de 
procente sau mai mult — de zece ori mai mult față de cât găsisem cu doar o săptămână mai devreme. 

De data asta, Brad n-a mai ratat ocazia. Acea oportunitate a prins rădăcini şi a înflorit într-o 
nouă și promițătoare direcţie pentru cariera lui. Un an mai târziu, el câștigase binişor peste 150 000 
de dolari şi cu tendinţe de creştere. 

Desigur, banii nu înseamnă drumul spre fericire. Mai curând fericirea este calea spre bani. 
Trebuie să te simţi îndeajuns de merituos, să fii îndeajuns de deschis ca să te poţi bucura de orice 
nivel de câștiguri obţii și să ai un echilibru în viață. De fapt, aceeași dinamică autorestrictivă care 
are loc în privinţa banilor adesea se regăseşte și în dragoste şi fericire. Te-ai simțit vreodată foarte 
bine în compania cuiva și te-ai auzit zicând sau ai sesizat că gândeşti: „E prea frumos ca să dureze” 
sau vreun alt gând similar? Dacă stai să analizezi la ce fel de convingere generează o afirmaţie ca 
aceasta, ar fi ceva de genul: „Nu merit mai mult decât o cantitate mică de fericire...” — cu alte 
cuvinte, o versiune a formulărilor: Sunt lipsit de valoare. Nu pot fi iubit. Nu merit iubire adevărată. 

Sunt acele convingeri negative, autorestrictive, care se fac auzite ca o muzică proastă de 
ascensor în fundalul minţii noastre, alimentându-ne cu gânduri toxice despre capacitatea noastră și 
despre cât şi ce anume merităm. Sunt minciuni, dar nişte minciuni care sunt atât de familiare, încât 
este aproape imposibil să le rezişti. Ca să-l parafrazăm pe Borg din Star Trek: Generaţia următoare 


— „Noi suntem subconștientul tău: rezistenţa este inutilă.” 

Dar dacă rezistenţa este inutilă, transformarea nu este tot atât de nefolositoare. Avem în mâinile 
noastre instrumentele ca să dezrădăcinăm, să clarificăm şi să eliminăm acele ecouri negative vechi și 
ruginite și, din momentul în care facem asta, putem să desființăm și plafoanele artificiale prin care ne 
limităm capacitatea noastră de a obţine venituri, de a realiza lucruri măreţe și de a ne împlini viețile 
prin relaţii de iubire profunde. 

Este exact lucrul care s-a petrecut cu Beth. Pentru că nu era convinsă că merită cu adevărat 
dragostea unui soţ minunat și fidel, începuse să-și imagineze infidelități care nu existau şi era pe cale 
să-şi saboteze căsnicia. După ce temerile și nesiguranța ei s-au clarificat, ea și Tom au avut parte 
împreună de genul de fericire și mulțumire pe care îl meritau cu adevărat. 


De la tragedie la triumf 


Îţi aminteşti visele pe care le aveai când erai tânăr? Unde îţi imaginai că vei fi în acest punct în viaţa 
ta, în cariera ta, în relaţiile tale, în realizările tale? 

Foarte mulți oameni ar dori să pornească propria afacere, dar nu au curajul să pună în practică 
această dorinţă pe parcursul întregii lor vieţi. Foarte mulți ar vrea să scrie, să cânte la un instrument 
muzical, să danseze sau să se exprime într-un mod oarecare, dar n-o fac. 

Este o tragedie tăcută, tăcerea în care se desfăşoară făcând-o cu atât mai reală: este măsura 
comorii îngropate pe care lumea nu ajunge niciodată să o vadă și să o experimenteze. Câţi oameni nu- 
şi împlinesc potențialul din motive de vinovăţie, ruşine, teamă, rezistență sau alte sentimente negative 
generate de respingeri şi răni din trecutul lor? Prea mulți oameni renunță să-și ducă până la capăt 
propriile lor destine şi se sfiesc să păşească în vieţile pe care ar putea să le ducă, pur și simplu din 
lipsa convingerii că ar putea izbândi. 

Distanţa care trebuie parcursă de la această tragedie tăcută pentru a o transforma în triumf nu 
este câtuşi de puţin mare; este o distanță de câţiva centimetri sau milimetri, printr-o ceață a 
nefericirii care ne ţine în strânsoarea ei, dar care, când este abordată și confruntată, se dovedeşte a 
nu fi mai consistentă decât un vis urât sau un fuior de ceaţă. 

Poate că nu te afli în locul în care ai vrea să fii în viață. Te-ai putea simţi blocat, oprit, reținut. 
Poate că ai ajuns la un anumit nivel în relaţiile tale, în carieră, în sănătatea ta, în bucuria de a trăi, cu 
care te-ai împăcat. 

Vestea bună este că nu trebuie să te împaci cu toate acestea. 

Procesul în Patru Paşi poate servi ca o punte peste orice probleme sau tipare de interferență s-au 
ridicat în calea modului tău de a fi, de a face, de a te bucura de tot ceea ce poţi să-ți imaginezi. Am 
văzut asta întâmplându-se cu mii de oameni exact ca tine. 


Capitolul 8 
O viaţa bogată 


Hei, nu am toate răspunsurile. În viață, ca să fiu sincer, am avut tot 
atâtea eşecuri câte succese. Dar îmi iubesc soția. Îmi iubesc viaţa. Şi 
vă doresc să aveţi parte de tot atâta succes cum am avut eu. 

— Dicky Fox, în Jerry Maguire 


În capitolul 7 am vorbit despre oamenii care au folosit Procesul în Patru Paşi ca să devină mai 
productivi şi mai eficace în muncă și ale căror venituri au crescut proporțional. Dar asta e doar o 
măsură a succesului. Deşi cultura noastră adeseori pune un semn de egalitate între succes şi bogăţia 
financiară, aceasta nu este în mod necesar o ecuație exactă, luată ca atare. Succesul — veritabil, 
durabil, care aduce împlinire, satisfăcător — nu înseamnă să fii bogat. Înseamnă să duci o viaţă 
bogată. 


Cinci căi spre o viaţă bogată 


Procesul în Patru Paşi nu operează în vid: există aspecte semnificative ale modului în care trăim zi de 
zi pe care le putem schimba în scopul de a crea genul de viaţă pe care ne-o dorim cu adevărat. 

De-a lungul anilor noștri de practică, pe lângă folosirea și instruirea în folosirea instrumentelor 
specifice ale Procesului în Patru Paşi, am dezvoltat un număr de recomandări privind stilul de viață 
pe care le facem clienților noștri, izvorând în parte din ultimele cercetări științifice și în parte din 
experiența noastră clinică. În acest ultim capitol, vrem să împărtăşim și cu tine esența acestor 
recomandări. 

Sunt lucruri pe care le poţi face pe lângă Procesul în Patru Pași pentru a te asigura că duci cea 
mai bogată, mai împlinită și mai satisfăcătoare viață pe care poţi s-o duci. Le-am numit Cinci căi 
spre o viaţă bogată. 

1. Mănâncă în cunoștință de cauză. 

2. Fă exerciţii fizice în mod raţional. 

3. Înconjoară-te cu fractali. 

4. Fă-ţi o listă a gratitudinii. 

5. Fă-ţi timp pentru înnoire. 


Calea 1: Mănâncă în cunoștință de cauză 


Ultimele câteva decenii ale secolului al douăzecilea au cunoscut o revoluție în conștientizarea 
impactului alimentaţiei asupra sănătăţii. Începând cu raportul de referință din 1977, Obiective 
alimentare pentru Statele Unite ale Americii3, un noian de studii guvernamentale și private au 
crescut conştientizarea atât a publicului, cât şi a specialiștilor privind legătura puternică între nutriţie 
şi bolile cronice precum afecțiunile cardiovasculare, diabetul și unele forme de cancer. 

Astăzi ne aflăm în al doilea val al acelei revoluţii, pe măsură ce dobândim o imagine mai clară 


privind impactul alimentaţiei asupra sănătăţii noastre mentale, emoționale şi psihologice. 


De exemplu, o serie de studii din anii 1990 au demonstrat o legătură clară între acizii graşi 
omega-3 şi omega-6 și sănătatea cardiovasculară.37 Cercetările au arătat că eschimoşii din 
Groenlanda, care au un regim alimentar compus în mod tradițional din carne de peşte, balenă și focă 
(bogate în acizii grași esenţiali — AGE), au o incidență extrem de scăzută de boli coronariene şi 
profiluri HDL/LDL'38 şi de colesterol excelente, aşa după cum locuitorii consumatori de peşte din 
satele japoneze de pescari au o incidență mult mai scăzută a bolilor de inimă și a plăcii arteriale 
decât rezidenții unor sate similare, dar care nu consumă peşte. 

Dar descoperirile nu s-au oprit aici. În scurt timp, cercetătorii au arătat că incidența depresiei a 
urmat îndeaproape acelaşi profil demografic??: de exemplu, la populaţiile la care consumul de peşte 
era ridicat, depresia era de până la zece ori mai redusă decât în Statele Unite ale Americii. 

În urma unui studiu efectuat de Institutul Naţional pentru Abuzul de Alcool şi Alcoolism din 
Bethesda, Maryland, s-a descoperit o corelaţie inversă izbitoare între consumul de pește și depresia 
post-partum. Astfel, studiul remarcă: „În general, naţiunile cu niveluri ridicate ale consumului de 
peşte (Japonia, Hong Kong, Suedia şi Chile) au avut nivelurile cele mai scăzute de depresie post- 
partum, iar naţiunile cu un consum scăzut de peşte (Brazilia, Africa de Sud, Germania de Vest, 
Arabia Saudită) au avut incidenţele cele mai ridicate de depresie post-partum”. 

Există dovezi considerabile potrivit cărora suplimentarea dietei cu surse de înaltă calitate şi 
echilibrate de acizi grași esenţiali ar putea avea un impact pozitiv asupra depresiei şi a stabilizării 
dispoziţiei psihice generale. 

Legătura dintre AGE şi dispoziţia afectivă constituie doar un exemplu; există şi altele. Astfel, 
există legături bine stabilite între dispoziţie şi un număr de vitamine şi minerale care tind să fie mai 
abundente în dietele bogate în legume și fructe și mai sărace în alimentele rafinate. De fapt, există o 
cantitate uriaşă de informaţii disponibile astăzi privind legătura dintre hrană şi starea sufletească și 
nu este scopul nostru să le explorăm aici în detaliu. Ideea pe care încercăm să le-o transmitem 
clienților noştri este pur și simplu asta: fiți atenţi la ce și cum mâncaţi, pentru că este important 
pentru felul cum gândiţi şi vă simtiti. Într-o singură propoziţie: mâncaţi în cunoștință de cauză. 

Unul dintre cele mai interesante studii pe termen lung privind practica alimentară din lumea reală 
este Registrul Naţional de Control privind Greutatea (NWCR'4D). În 1994, dr. Rena Wing, de la 
Brown Medical School, şi dr. James O. Hill, de la Universitatea din Colorado, au început să 
recruteze indivizi ca să participe la cercetarea tiparelor comportamentale şi a obiceiurilor celor care 
nu numai că reușiseră să scape de un număr semnificativ de kilograme în plus, dar şi să se menţină la 
acea greutate scăzută. Pentru a fi înscris în registru, trebuia să fi pierdut cel puţin 13,5 kilograme, 
lucru care să fi fost consemnat de un medic, și trebuia să-ţi fi menţinut acea greutate scăzută cel puțin 
un an. Cu alte cuvinte, cercetătorii căutau să vadă factorii care au contribuit nu doar la scăderea 
greutăţii, ci și la stabilizarea unei greutăți sănătoase. 

Începând cu circa șapte sute de adulți, registrul a crescut până la punctul la care astăzi ține 
evidenţa a mai bine de cinci mii de oameni. Cu reduceri de greutate situate între 13,5 şi 135 de 
kilograme şi menținute, în medie, timp de cinci ani şi jumătate. Participanţii au folosit o mare 
varietate de abordări pentru scăderea greutății şi menţinerea acesteia. Totuşi, reies câteva 
caracteristici comune frapante. 


De exemplu, 78 la sută dintre participanţii la acest studiu mănâncă zilnic micul dejun — nu doar 
o cafea şi o gogoaşă la repezeală, nici doar un suc de portocale băut pe fugă, ci un mic dejun 
adevărat. 

Probabil că în copilărie mama ta ţi-a spus același lucru pe care milioane de mame l-au spus la 
milioane de copii: „Micul dejun este cea mai importantă masă a zilei”. Dacă a făcut-o, avea dreptate. 
Să ai o masă cu un conţinut echilibrat de proteine şi glucide la începutul zilei ajută la stabilirea unui 
model echilibrat pentru metabolism pe parcursul zilei. 

Să înfuleci o gustare bogată în zahăr s-ar putea să-ţi dea rapid energie, dar cu preţul unei creşteri 
rapide a glicemiei, urmată în general de o scădere precipitată a zahărului, care poate să-ţi răvăşească 
ușor dispoziţia afectivă, provocând iritabilitate, proastă concentrare și aşa mai departe. 

Acest lucru este valabil pe tot parcursul zilei. Când aşteptăm prea mult înainte să mâncăm, 
adesea rezultatul este că avem prea puţin zahăr în sânge în momentul când ajungem să mâncăm în 
sfârşit. („Mor de foame!” spunem, cu toate că suntem foarte departe de a muri literalmente.) Din acest 
motiv, creşte probabilitatea să mâncăm mult mai mult decât avem cu adevărat nevoie, creând o 
povară în sistemul nostru digestiv și o nouă creştere a zahărului din sânge, ceea ce duce în scurt timp 
la altă scădere a glicemiei şi ciclul se repetă iar şi iar — până când ne prăbușşim. 

Potrivit opiniei generale din nutriția modernă, dacă te hrănești cumpătat cu alimente hrănitoare şi 
sănătoase de cinci-şase ori pe zi, îți vei menţine glicemia în limite stabile astfel încât să nu mai ai 
acele fluctuații care îți dau peste cap starea sufletească. 

O altă descoperire interesantă în cadrul Registrului Naţional pentru Controlul Greutăţii a fost că 
participanţii au manifestat o abordare ordonată și cugetată a alimentaţiei lor. Cu alte cuvinte, 
aceştia au avut un meniu și un tipar de hrănire foarte bine stabilite şi atent concepute. Și-au făcut liste 
de cumpărături când s-au dus la magazin şi nu s-au bazat pe cumpărarea impulsivă, după cum nici de 
mâncat nu au mâncat după impuls. Altfel spus, deşi dietele erau foarte variate, ei au avut în mod 
constant o atitudine deliberată cu privire la ceea ce mâncau și când mâncau. 


Calea 2: Fă exerciţii fizice în mod raţional 


Un alt factor comun pentru succesul participanţilor la Registrul Naţional pentru Controlul Greutăţii 
este, deloc surprinzător, exercițiul fizic. În medie, nouă din zece participanţi făceau exerciţii cam o 
oră pe zi şi 94 la sută şi-au crescut nivelul activităţii fizice ca parte a abordării lor privind atingerea 
şi menţinerea unei greutăți sănătoase. 

Pe măsură ce stilul de viață modem a devenit tot mai sedentar, a crescut interesul pentru 
activităţile fizice ţintite să compenseze lipsa de mișcare fizică. Înainte de anii 1970, ideea ca toţi 
cetăţenii (adică cei care nu erau sportivi) să iasă în aer liber să alerge, doar de dragul alergatului, 
era considerată pur și simplu ciudată. Apoi a venit nebunia joggingului, și de atunci oamenii au tot 
alergat. Abonamente la sala de gimnastică, Pilates, ore de yoga, arte marţiale, aparatură pentru 
exerciţii fizice la domiciliu... diversitatea modurilor de compensare a scăderii efortului fizic normal 
din viaţa noastră este o mărturie privind ingeniozitatea umană. 

După cum se dovedeşte, exerciţiul fizic moderat nu este doar bun pentru corp, ci şi pentru minte 
şi dispoziţia sufletească. 


Într-un studiu desfășurat la Universitatea Duke, un grup de pacienţi au primit un program de 
treizeci de minute de exerciţii fizice, de trei ori pe săptămână“, care s-a dovedit „la fel de eficace ca 
terapia medicamentoasă în alinarea unor simptome majore de depresie” în doar câteva zile. 

Cercetătorii au urmărit evoluţia pacienţilor timp de şase luni și au constatat că, dintre cei care au 
continuat să efectueze rutina de exerciţii fizice, doar 8 la sută și-au văzut revenind depresia, în vreme 
ce 38 la sută dintre cei care se tratau medicamentos și 31 la sută din grupul care făcea exerciţii și 
lua și medicamente au recidivat. 

Această ultimă constatare a fost deosebit de fascinantă, deoarece înseamnă că subiecţii care au 
folosit și un medicament antidepresiv împreună cu exerciţiile fizice au fost de patru ori mai 
predispuși să recidiveze decât cei care n-au făcut decât exerciţii fizice, fără niciun medicament! 
Întrebat care ar putea fi explicaţia acestei descoperiri surprinzătoare, directorul proiectului, James 
Blumenthal, a emis următoarea ipoteză: „Pacienţii care [doar] au făcut exerciţii se poate să se fi 
simţit mai stăpâni pe boala lor şi să fi avut senzaţia unei realizări mai depline. Se poate să se fi simțit 
mai încrezători în sine şi mai competenţi, pentru că au fost capabili să se vindece singuri...” 

Într-un cuvânt: subiecţii care și-au tratat depresia singuri, numai prin exerciţii fizice, au avut 
prilejul să exerseze o mai mare autoeficacitate. Probabil, faptul că au simţit că-și pot influenţa direct 
propria sănătate a avut în sine un efect benefic asupra sănătăţii lor. 

Beneficiile exerciţiilor fizice moderate şi regulate nu se opresc la depresie. S-a demonstrat de 
asemenea că exercițiile moderate ameliorează funcția cerebrală la persoanele vârstnice şi pot chiar 
ajuta la protejarea contra avansării bolii Alzheimer. 

Un studiu recent a arătat că o simplă plimbare prelungită de câteva ori pe săptămână poate avea 
un impact profund asupra dimensiunii fizice a hipocampului“ă, o mică structură de forma unui căluţ de 
mare situată în adâncul creierului (hippocampus este cuvântul latin pentru „căluț de mare”), care 
joacă un rol important în formarea amintirilor. 

Hipocampul este deosebit de vulnerabil la impactul traumelor. De exemplu, cercetătorii au 
descoperit că veteranii de război şi victimele abuzurilor sexuale care suferă de forme grave ale 
sindromului de stres posttraumatic au totodată un hipocamp neobișnuit de mic, iar dimensiunile cele 
mai mici ale hipocampului se corelează cu cele mai severe experienţe traumatice. 

Hipocampul este în același timp una dintre primele regiuni ale creierului care prezintă semne de 
deteriorare în evoluţia bolii Alzheimer. Chiar şi la oamenii sănătoși, această parte a creierului 
începe în mod tipic să se atrofieze cam de la vârsta de cincizeci și cinci sau şaizeci de ani şi se poate 
contracta cu până la 15 procente. Dar la cei care suferă de Alzheimer, hipocampul se va atrofia cu de 
la 20 la 50 la sută mai mult decât este normal. 

La începutul anului 2011, cercetătorii de la Universitatea din Pittsburgh au repartizat aleatoriu 
120 de bărbaţi şi femei cu un stil de viață sănătos dar sedentar şi cu vârsta medie de şaizeci de ani în 
două grupuri pentru exerciţii fizice. În lunile ce au urmat, un grup a efectuat o rutină moderată ce 
includea yoga şi antrenament de rezistență cu benzi elastice. Celălalt grup a mers pe o pistă de 
stadion de trei ori pe săptămână, urcând durata plimbării până la patruzeci de minute pe ședință. 

La sfârșitul anului, scanările cerebrale au arătat că printre membrii grupului „yoga și antrenament 
de rezistență”, hipocampul s-a micşorat în medie cu 1,4 la sută. Asta n-a fost o surpriză prea mare, 


deoarece o astfel de descreştere este considerată normală pentru membrii acelui grup de vârstă. 
Totuşi, la membrii grupului care au făcut plimbări regulate, hipocampul a crescut în medie cam cu 
două procente — o schimbare semnificativă, mai ales dacă ţinem cont de faptul că la aceşti subiecţi 
era de așteptat ca hipocampul să se comprime, nu să crească. 

Aspectul interesant cu privire la exerciţiile fizice este că, la fel ca în cazul dietei, principiul 
călăuzitor par să fie echilibrul şi moderaţia. În pofida numeroaselor lor beneficii, multe forme de 
activitate de mare impact, inclusiv alergările și majoritatea sporturilor, pot avea un efect negativ 
asupra corpului pe termen lung. În multe privinţe, exerciţiul cel mai simplu și universal este totodată 
şi cel mai echilibrat și, pe termen lung, cel mai benefic: mersul pe jos. 

Beneficiile plimbării sunt aproape prea numeroase ca să fie catalogate integral. Asigură un 
beneficiu cardiovascular mediu. Pentru cei de vârstă mijlocie sau mai bătrâni, simplul fapt că ei cară 
o greutate înlesneşte absorbţia calciului şi, prin urmare, ajută la încetinirea pierderii de ţesut osos. 
Mai ales în forma sa mai energică, în care cresc în mod semnificativ respiraţia și legănarea braţelor, 
plimbarea constituie un factor natural de corecție a polarităţii electrice a biocâmpului. 

Care crezi că a fost activitatea fizică cea mai răspândită printre participanţii la Registrul 
Naţional pentru Controlul Greutăţii? Ai ghicit: mersul pe jos. 


Calea 3: Înconjoară-te cu fractali 


Un alt avantaj al plimbărilor regulate este că te pune în contact constant cu natura — iar asta are fără 
doar şi poate un impact pozitiv asupra sistemului nervos. De decenii, studiile privind longevitatea au 
asociat sănătatea şi viaţa relativ lipsită de stres cu contactul regulat cu un mediu natural. 

Probabil că acest lucru nu e deloc surprinzător. În definitiv, e de bun simţ: să ieşi în natură te 
face să te simţi calm și liniștit. Dar de ce? Așa cum s-a demonstrat, există o ştiinţă legată de ceea ce 
face natura şi se numeşte ştiinţa fractalilor. 

Fractalii sunt modele stereotipe care se repetă la niveluri tot mai mari de amplificare, tipare 
recurente, „repetitive în mod neregulat” extrem de des întâlnite în natură: norii, valurile oceanice, 
frunzele, florile şi fulgii de zăpadă. Fractalii se disting prin faptul că sunt organizaţi intern cu un gen 
de logică neclară (fuzzy) prin intermediul căreia se repetă, dar niciodată în moduri precis identice. În 
consecință, nu există doi fulgi de zăpadă identici şi poţi să te uiţi ore în șir la nori sau la copaci şi n- 
ai să vezi niciodată același tipar de două ori. 

De la descoperirea lor în anii 1970 de către matematicianul Benoit Mandelbrot, fractalii s-au 
dovedit enorm de utili în cuantificarea structurii complexe manifestate de o gamă vastă de tipare care 
au loc în mod natural, în toate domeniile, de la seismologie la mecanica solurilor, la fiziologia și 
neurologia umană. Fractalii au captat de asemenea și imaginaţia artiștilor, precum şi a oamenilor de 
ştiinţă și a publicului larg şi adesea au fost numiţi „amprentele naturii”. 

Cercetările efectuate de Richard Taylor de la Universitatea din Oregon au arătat că lucrările de 
artă realizate prin „picurare” de Jackson Pollock constau din modele fractale€. De asemenea, bănuim 
(deși acest lucru nu este susținut de vreo cercetare științifică, din câte cunoaştem) că același lucru 
este valabil și pentru anumite tipuri de muzică clasică modernă, cum ar fi compoziţiile lui Philip 
Glass sau ale estonianului Arvo Pärt. De altfel, efectul fractal familiar al repetiţiei și transformării 


graduale a micilor „celule” este caracteristica unei bune părți din muzica lui Bach. 

De asemenea, s-au făcut numeroase cercetări privind impactul fractalilor asupra stării sufleteşti 
şi a funcţiei nervoase. De exemplu, studiile au demonstrat că actul observării patternurilor de fractali 
— fie cele care apar în natură, generate matematic sau găsite în expresii artistice — generează un 
tipar electroencefalografic (EEG) distinct la oameni, care include o producţie crescută de unde alfa 
în lobul frontal și de unde beta în lobii parietali şi are un efect de calmare la nivel fiziologic măsurat 
prin intermediul conductivității pielii. 

Un motiv pentru impactul psihologic și emoţional al fractalilor ar putea fi faptul că şi creierul la 
rândul lui este organizat în tipare fractale, aşa cum a demonstrat de curând o echipă de cercetători 
de la Universitatea Cambridge — o descoperire care ne-a ajutat şi mai mult să înţelegem cum 
funcționează creierul. 

Oricare ar fi mecanismele exacte implicate, concluzia este: dacă te imersezi într-un mediu de 
fractali — cum ar fi să faci plimbări printre copaci, iarbă, nori şi alte elemente ale naturii —, aceasta 
are un efect liniștitor, calmant asupra sistemului limbic şi este tonic pentru cortexul prefrontal. Iar 
acesta nu este un fenomen pur vizual: sunetele şi mirosurile naturii, cum ar fi ciripitul păsărilor și 
combinația de miresme care te împresoară când pătrunzi într-o zonă acoperită de vegetație, și chiar 
să simţi pe pielea ta curenţii de aer fluctuanţi ai naturii — toate acestea sunt medii fractale care 
constituie un balsam pentru creier. 

Acest efect nu trebuie să înceteze nici când te afli în interiorul unei clădiri. De exemplu, în 
birourile noastre avem fotografii şi tapete de perete care descriu frumoase peisaje de pădure. Chiar 
şi când nu le privim direct, simplul fapt de a avea aceste tipare fractale în vederea noastră periferică 
are un efect de liniştire constant asupra minţii și dispoziţiei noastre. La nivel auditiv, avem o fântână 
de apă într-un colț al biroului nostru care generează în mod natural un tipar acustic de „apă de râu 
gâlgâitoare”, iar în sistemul de sonorizare din cabinetele noastre, posedăm o bibliotecă de CD-uri ce 
reproduc în surdină o simfonie de valuri oceanice în fundal. 


Calea 4: Fă-ţi o listă a gratitudinii 


În 2003, doi cercetători, Robert Emmons de la Universitatea California din Davis şi Michael 
McCullough de la Universitatea din Miami, au efectuat un experiment fascinant“. Ei au împărţit circa 
două sute de subiecţi în trei grupuri, fiecare dintre ei fiind instruit să ţină un tip diferit de jurnal 
săptămânal. Primul grup nu făcea decât să consemneze evenimentele zilnice fără să le evalueze; al 
doilea consemna evenimentele enervante și dificile; iar al treilea făcea liste de lucruri pentru care 
erau recunoscători. La finalul a trei săptămâni, al treilea grup a raportat un nivel de energie mai mare, 
mai multă vigilenţă și optimism, o mai bună evoluţie spre ţelurile propuse şi un somn mai odihnitor. 

„Cercetările sugerează că oamenii recunoscători au mai multă energie și optimism, sunt mai 
puţin tulburaţi de dificultăţile vieţii, sunt mai rezistenți la stres, au o sănătate mai bună și suferă de 
mai puţine depresii decât ceilalţi”, scrie Joan Borysenko.%8 „Oamenii care practică gratitudinea — și 
da, aceasta este ceva care poate fi învăţat şi ameliorat — sunt totodată mai plini de compasiune, mai 
dispuși să-i ajute pe ceilalți, mai puţin materialiști și mai mulţumiţi de viaţă.” 

Suntem de acord și de ani de zile le recomandăm clienţilor noștri o practică zilnică deloc 


diferită de cea folosită de Emmons şi McCullough cu cel de-al treilea grup. 

Mulţi dintre noi, oricât de pozitivă ar fi perspectiva asupra vieţii pe care încercăm s-o 
menţinem, avem tendința să căutăm dinadins părțile negative, să fim vigilenţi față de ceea ce e în 
neregulă în vieţile noastre decât să fim atenţi la ceea ce merge bine. Aici nu e vorba doar de o 
atitudine pesimistă; într-o anumită măsură, suntem biologic predispuşi să căutăm ceea ce e greşit, 
periculos, vătămător şi ceea ce nu funcţionează în vieţile noastre. Timp de mii de ani, aceasta a fost 
o strategie inteligentă din punctul de vedere al supravieţuirii speciei. Dacă ceva din mediul nostru 
era ieşit din comun, exista o mare probabilitate să ne ucidă. 

În lumea de azi, unde nu trebuie în general să luptăm zi şi noapte pentru supraviețuire, această 
predispoziție de a observa negativul nu ne mai slujește la fel de bine. De fapt, adesea este forța care 
ne limitează cel mai mult potenţialul de a trăi o viață bogată — pentru că, într-o mare măsură, viața 
este o profeție autoîmplinită: lucrul asupra căruia te concentrezi este cel pe care-l obţii. 

Iată cum funcţionează exercițiul nostru zilnic recomandat: 

Fă-ţi o listă cu lucrurile pentru care eşti recunoscător, începând cu cel mai mare și mai evident. 
Aceste binecuvântări fundamentale sunt adesea lucruri pe care le considerăm ca fiind de la sine 
înţelese, cum ar fi: 


Sunt recunoscător: 

.. pentru că pot să văd. 
. pentru că pot să merg. 
„pentru că am ce să mănânc. 

.. pentru soare, aer şi copaci. 
. pentru că am o mașină. 
. pentru că am un acoperiş deasupra capului. 
„pentru că am un prieten de încredere, o soţie/un soţ pe care o/îl iubesc și aşa mai departe. 


Îţi sugerăm să începi prin a alcătui o listă care să aibă cam 10-20 elemente. 

Apoi, alege un moment al zilei (în mod ideal, să fie același moment în fiecare zi) când poţi să 
parcurgi lista în minte, element după element. Avem clienţi care fac asta la duș în fiecare zi, alţii care 
au integrat-o în ritualul de dinaintea culcării şi alții care îşi iau câteva minute din pauza de prânz ca 
să se desprindă din ritmul frenetic al lucrului şi să se stabilizeze în cursul unui moment de reflecţie 
calmă. 

Din momentul în care ai această listă de bază și o rutină prin care o parcurgi în fiecare zi, iată şi 
restul exerciţiului: Cel puţin o dată pe zi, scoate lista, treci prin ea și adaugă încă un element nou- 
nout. Fă asta în fiecare zi timp de un an şi vei avea o listă de aproape patru sute de lucruri pentru 
care să fii recunoscător. 

Treaba asta are ceva de efect: în cursul procesului, îţi vei schimba în mod profund creierul. Să 
petreci zilnic acest timp de concentrare pentru a deveni recunoscător în mod conștient pentru o listă 
care creşte constant în binecuvântări din viaţa ta este ceva ce seamănă cu antrenarea unui mușchi. 
Poţi să te gândești la asta ca la un exercițiu fizic pentru mușchiul recuno știnței. Și nu este doar o 
figură de stil. Din punct de vedere neurologic, ceea ce faci prin acest exerciţiu este să reantrenezi o 


porţiune a creierului denumită sistemul de activare reticular. 

În fiece moment al zilei, suntem bombardaţi de o imensă cantitate de informaţie senzorială, date 
care, dacă ar fi să ne gândim la ele în mod conştient, ne-ar copleși. Pentru a fi capabili să funcţionăm, 
sistemul nostru nervos filtrează şi lasă să treacă doar o infimă cantitate de informaţie. Sistemul de 
activare reticular este acea parte a creierului care gestionează acel proces de selecţie şi de filtrare. 

Denumit de asemenea formaţiune reticulară, sistemul de activare reticular (SAR) este o reţea 
de căi neurale care conectează trunchiul cerebral şi alte părți inferioare ale creierului cu cortexul 
cerebral și cerebelul. Această matrice de fibre nervoase gestionează tranziția de la somn la starea de 
veghe şi viceversa şi, de asemenea, acționează ca un filtru pentru tot inputul senzorial pe care 
creierul îl primește din lumea exterioară. Tot ceea ce vezi, auzi, simţi, guști sau miroși trece prin 
această rețea fină, care apoi retransmite semnalul mai departe, spre partea corespunzătoare a 
creierului, pentru procesare. 

SAR a fost descris ca un „Google al creierului”, un motor de căutare pe care îl programăm 
literalmente ca să culeagă biții relevanţi şi utili de date din vastul torent de informaţii senzoriale care 
ne stau la dispoziţie. De exemplu, acesta este cel care îi dă posibilitatea unei mame care stă în afara 
unei săli de sport aglomerate să sesizeze sunetul propriului copil din şuvoiul sonor nediferenţiat care 
vine de la cei cincizeci de copii aflaţi înăuntrul clădirii: ea şi-a programat formațiunea reticulară să 
neglijeze toate celelalte sunete ca fiind irelevante. 

Când îți construieşti lista de gratitudine, SAR-ul tău face o schimbare subtilă în ierarhia 
priorităţilor sale. Decât să caute ceea ce e în neregulă, îți programezi motorul de căutare neurală să 
caute ceea ce este în regulă. Ce merge bine în viaţa ta? Ce funcţionează pentru tine? În timp ce 
parcurgi lista zilnic, SAR-ul tău începe să-ţi aducă în atenţie acele lucruri din mediul tău şi 
circumstanţele care se conformează cu realizările tale. 

Și, exact ca la cel de-al treilea grup din experimentul lui Emmons și McCullough, cu cât îţi 
concentrezi mai mult atenția asupra binecuvântărilor din viaţa ta, cu atât aceste evenimente fericite 
încep să sporească în viaţa ta. Cu cât te concentrezi mai mult pe un lucru, cu atât obţii mai mult din 
acel lucru. Așa cum spune personajul Pindar din cartea The Go-Giver (Altruistul):% 


Ai auzit de expresia „A căuta necazul cu lumânarea”? Este adevărată şi nu numai când se 
referă la necaz. Este adevărată cu privire la orice. Când cauţi un conflict cu lumânarea, în 
cele din urmă chiar îl vei găsi. Când cauţi cu lumânarea oameni care să profite de tine, în 
general asta vor şi face. Dacă vezi lumea ca pe un loc în care câinii se mănâncă între ei, vei 
găsi întotdeauna un câine mai mare uitându-se la tine ca la următoarea lui masă. Dar dacă 
vei căuta cu lumânarea ce e mai bun în oameni, vei fi uimit de cât talent, ingeniozitate, 
empatie şi bine vei găsi. În cele din urmă, lumea te tratează mai mult sau mai puţin aşa cum 
te aştepţi să fii tratat. De fapt, ai fi uimit să constaţi cât de mult ai tu de a face cu ceea ce ti 
se întâmplă. 


Când le explicăm clienţilor noștri ideea de listă a gratitudinii, adesea descriem cazul unui 
gentleman pe nume W. Mitchell.50 
Mitchell a suferit un groaznic accident de motocicletă care i-a ars complet părţi din degete şi i-a 


lăsat două treimi din suprafața corpului acoperită cu arsuri grave. După câţiva ani, un al doilea 
accident periculos (de data asta, într-un mic avion) l-a adus în scaunul cu rotile. Astăzi, el călătorește 
prin întreaga lume, susținând prelegeri despre învingerea limitărilor, adesea vorbind gratuit pentru 
grupurile din închisori sau din şcolile din cartierele paupere. 

„Înainte de a fi paralizat”, spune Mitchell, „erau zece mii de lucruri pe care puteam să le fac. 
Acum sunt nouă mii. Aș putea să mă concentrez pe cele o mie pe care le-am pierdut... sau pe cele 
nouă mii care mi-au rămas”. 

E vorba de cineva care ştie cum să-și gestioneze propriul sistem reticular de activare şi care are 
un extrem de bine dezvoltat mușchi al recunoștinței. 


Calea 5: Fă-ţi timp pentru reînnoire 


În viaţa desfășurată în ritm rapid din zilele noastre, se pune adesea mare preţ pe productivitate. Să nu 
fim greșit înțeleși, a fi productiv e un lucru minunat. Dar prea des transformăm celebra maximă a lui 
René Descartes „Gândesc, deci exist” în versiunea ei modernă, obsedată de realizări: Înfăptuiesc, 
deci exist. 

Așa cum am spus în capitolul 6, echilibrul este elementul esențial care stă la baza tuturor 
țelurilor Procesului în Patru Paşi, şi niciunde nu e mai valabil acest lucru decât în nevoia de a 
echilibra activitatea productivă cu timpul pentru propria ta împrospătare, refacere și reînnoire. 

Timpul pentru reînnoire poate însemna lucruri diverse pentru oameni diferiți. Analizăm timpul 
de reînnoire din perspectiva a patru aspecte: 

1. Reînnoire fizică 

2. Reînnoire mentală 

3. Reînnoire emoţională 

4. Reînnoire spirituală 


Reînnoirea fizică include să dormi bine, precum și să te hrăneşti bine și să faci exerciţii 
corporale. Pentru mulţi dintre noi, care lucrează în situaţii relativ sedentare și în care ne concentrăm 
îndeosebi asupra minţii, simpla ieşire afară şi mișcare în aer liber constituie adesea o sursă 
importantă de echilibru fizic. 

Reînnoirea mentală înseamnă să faci ceva care-ţi limpezeşte mintea și te relaxează mental. 
Aceasta în mod cert poate include meditaţia, dar poate de asemenea să însemne să faci ceva care nu 
are nimic de a face cu toate lucrurile pe care le faci în mod normal. De exemplu, dacă lucrezi în 
inginerie, atunci lecturarea unor romane de dragoste sau a unor biografii poate să te îndepărteze 
complet de focusarea ta normală, de zi cu zi. Orice faci la „serviciu”, vezi dacă poţi găsi ceva de 
care să te poţi bucura cu adevărat și care să fie cu totul nelegat și cât se poate de diferit de acel 
domeniu. 

Reînnoirea emoţională înseamnă de regulă să petreci timp cu oameni care-ţi plac şi care au un 
efect de împrospătare asupra ta, fie familia şi prietenii apropiaţi, fie oameni din comunitatea ta. 

Relaţiile sunt, într-un sens, entități vii de sine stătătoare. E mai bine pentru ele când sunt 
întreținute și îngrijite cu dragoste; se pot ofili şi chiar muri când sunt lăsate de capul lor prea mult 


timp. Am cunoscut oameni care au acordat mai multă grijă şi atenţie schimbării uleiului și a bujiilor 
de la mașină decât reînnoirii scânteii din relaţiile lor esenţiale. 

Şi, apropo, din perspectiva timpului pentru reînnoire emoţională, definiţia cuvântului ființe nu 
trebuie limitată doar la companionii umani. Și animalele de companie pot fi şi sunt din ce în ce mai 
mult o sursă de reînnoire emoţională semnificativă. 

Reînnoirea spirituală diferă de la persoană la persoană, dar indiferent de convingerile tale 
personale religioase sau legate de credinţă, noi credem că reînnoirea spirituală este un aspect crucial 
al echilibrului pentru oricine. 

Dacă ai o credință anume sau un sistem de credinţe spirituale, atunci asta ar putea să însemne să- 
ți faci timp în mod regulat să te conectezi cu acea tradiție confesională, fie că asta înseamnă să te 
duci fizic în locul dedicat închinării, fie să petreci timp singur acasă la tine ca să te reconectezi la 
sursa ta de spiritualitate. Pentru mulți oameni, simpla ieşire în natură poate fi o modalitate de 
reconectare cu acea realitate care e mai mare decât noi — să ieşi afară noaptea și să te uiţi la stele, 
să faci o plimbare printre copaci sau să baţi cărările pe coastele muntoase. Indiferent despre ce e 
vorba, esenţial aici este să-ţi faci timp pentru asta în mod regulat. Cât de des? E ceva asemănător 
exerciţiilor fizice: e bine să petreci zilnic măcar puțin timp în cadrul acestui element, şi un timp mai 
lung cel puţin de câteva ori pe săptămână. 

Așa cum am spus în capitolul 2, când simţim acea conexiune — cu Dumnezeu, cu natura, cu 
familia mai largă a umanităţii, cu viaţa însăşi —, aceasta nu numai că ne schimbă perspectiva asupra 
vieţii, dar ne schimbă și sănătatea fizică şi psihologică. Dă vieţii noastre mai multă semnificaţie și ne 
îmbogăţeşte experiența de viață. În consecinţă, ne trăim viaţa din plin. 


Redescoperirea conexiunii noastre 


În sensul cel mai larg, toate problemele legate de deteriorarea sănătăţii şi de nefericire au legătură cu 
deconectarea, iar sănătatea și fericirea au legătură cu conectarea. Acesta este scopul final al 
Procesului în Patru Pași și al celor Cinci căi: să înlăture barierele şi impedimentele din calea trăirii 
din plin a sentimentului conectării — cu adevăratul tău eu, cu alţii, cu viaţa. 

Foarte multe dintre problemele noastre sunt exacerbate de sentimentul că suntem singuri pe lume. 
Când realizăm la un nivel profund că nu suntem, că suntem o parte cu adevărat integrantă și conectată 
a unui întreg mai mare, acest lucru începe să aibă un efect de vindecare extraordinar de puternic 
asupra fiecărui aspect al vieții noastre. 

Colegul nostru Larry Dossey, scriitor prolific pe tema legăturii dintre spiritualitate şi medicină, 
este probabil cel mai bine-cunoscut pentru forța rugăciunii de mediere în vindecarea fizică. În cartea 
lui Reinventing Medicine (Reinventarea medicinei), Dossey descrie ceea ce consideră a fi cele trei 
ere consecutive ale medicinei: Era I, medicina se ocupă de corpul fizic; Era a I-a, medicina 
include modelul minte-corp (psihosomatic) şi abordări precum psihologia energetică; şi Era a III-a, 
pe care o numește și „medicina eternității”, în care pacienţii sunt afectaţi de la distanţă prin 
intermediul rugăciunii de mediere. Larry ne-a spus de curând: 


Cred că mesajul mai cuprinzător al tuturor acestor studii privind vindecarea de la distanță 


este faptul că suntem conectaţi. Când analizezi aceste studii, vezi că spaţiul și timpul par să 
nu conteze. Ele sunt unul dintre marile exemple pe care le avem că facem cu toţii parte dintr- 
o minte universală, nonlocală, care transcende separarea şi distanţa, în spaţiu și timp. 

În cărţile Ce este viaţa? Spirit şi materie şi Concepţia mea despre lume, fizicianul Erwin 
Schrödinger a scris despre ceea ce denumește natura unitară a conștiinței și spune un lucru 
minunat: „Numărul total al minţilor este doar unu”. Scrâdinger a numit asta Mintea Unică: 
ideea că facem cu toţii parte dintr-o conștiință mai mare care transcende şi învinge 
individualitatea şi separarea. lar despre asta nu ne vorbeşte cine știe ce mistic oriental 
înveşmântat în straie de culoarea șofranului, ci una dintre cele mai mari minţi ale științei din 
secolul al douăzecilea. 


Candace Pert, expertă în relaţia dintre neuropeptide şi emoţii, formulează acest lucru astfel:52 
„Suntem condiționaţi fizic să ne conectăm la fericire”. Această observaţie constituie tema cărții ei 
din 2007, Everything You Need to Know to Feel Go(o)d'. 

„Pentru ca noi să fim înfloritori şi sănătoși”, adaugă ea, „trebuie să ne vindecăm vechile traume, 
astfel încât să putem trimite semnale electronice clare către univers”. 

Nu suntem izolați. Când dăm dovadă de bunătate faţă de alţii, asta face, în moduri mărunte, ca 
lumea să fie un loc mai bun — dar are totodată și un impact tămăduitor asupra noastră, căci începem 
să ne vedem cu ochi mai îngăduitori. 

Şi funcţionează şi în sens invers. Disiparea ceţii nefericirii şi descătușarea eului tău cu adevărat 
fericit alcătuiesc un lucru pe care-l faci pentru că te face pe tine să te simţi mai bine. Îţi schimbă 
biochimia, îți schimbă biocâmpul, îți schimbă stările sufleteşti, ideile și convingerile și îţi schimbă 
viaţa. Dar în același timp îi schimbă și pe cei din jurul tău, pentru că tu faci parte din ei, iar ei fac 
parte din tine. 

În timp ce ne vindecăm pe noi înșine, vindecăm şi lumea din jurul nostru. Codul tău personal al 
fericirii este totodată calea spre o lume mai fericită. 

Concluzie 


O fericire mai profundă 


lată, apare soarele 
— George Harrison, trupa The Beatles 


Așa cum am spus şi în introducere, experiența noastră clinică din ultimele decenii ne-a arătat că este 
posibil să trăim o viaţă fericită şi împlinită, să avem parte de întreaga bogăţie şi savoare a iubirii, 
conectării şi bucuriei de care suntem capabili. Poţi să devii un om mai bun, mai inteligent, mai calm, 
mai concentrat, mai puternic şi mai profund fericit. 

Doar pentru o clipă, totuşi, să analizăm mai îndeaproape cuvântul fericire şi să ne întrebăm 
despre ce anume vorbim aici. 

Grecii din Antichitate aveau două cuvinte care puteau fi traduse prin „fericire”: hedonia, care 
este asociat cu plăcerile imediate de moment, și eudaimonia, care se referă la plăcerea asociată cu 
trăirea vieţii într-un mod împlinit şi profund satisfăcător. 

„Plăcerea pe care o aduce, să zicem, o masă bună, un film distractiv sau o victorie importantă a 
echipei de sport favorite — un sentiment numit stare de bine hedonistă — tinde să fie de scurtă 
durată şi trecătoare”, după cum distinge un articol intitulat „Este fericirea supraevaluată?” şi publicat 
în Wall Street Journal .* „Creşterea copiilor, voluntariatul sau urmarea cursurilor unei facultăți de 
medicină pot fi mai puţin plăcute zi după zi. Dar aceste activități dau un sentiment de împlinire, 
senzația de a fi cel mai bun cu putinţă, mai ales pe termen lung.” 

Cercetările recente privind fericirea și starea de bine fac adeseori distincție între aceste două 
seturi de valori, fericirea hedonistă a satisfacerii pe termen scurt și fericirea eudemonică a împlinirii 
pe termen lung.” Deşi cele două nu se exclud reciproc — cu siguranță că e posibil să trăieşti o viață 
împlinită urmărind țeluri de natură superioară și să te poţi bucura totuși de o cină bună sau un film 
reușit — reprezintă totuși tipuri foarte diferite de scopuri. 

Există astăzi un câmp înfloritor numit psihologie pozitivă, care îşi concentrează eforturile pe 
încercarea de a distinge ce îi face pe oameni să prospere şi să ducă vieți împlinite, prin opoziție cu 
diagnosticarea şi tratarea bolilor mentale. Cercetările din acest domeniu au demonstrat că oamenii 
care se concentrează pe traiul dus într-un sens eudmonic tind să trăiască mai mult și să aibă o sănătate 
mentală mai bună odată cu înaintarea în vârstă decât cei care se concentrează pe obţinerea unor 
senzații imediate, hedoniste, de fericire trecătoare. 

Într-un studiu care s-a ocupat de circa șapte mii de persoane de la vârste mijlocii spre bătrâneţe, 
participanţii cu o stare de bine predominant eudmonică au avut niveluri mai scăzute de interleukină-6, 
un marker inflamator care este asociat cu bolile cardiovasculare, cu osteoporoza şi boala 
Alzheimer. 

Într-un alt studiu, care a cuprins de data asta cam o mie de subiecţi cu vârsta medie de optzeci de 
ani, cei care au raportat un mai mare simţ al finalităţii în viaţă au avut o probabilitate de două ori mai 
mică să dezvolte boala Alzheimer decât cei cu un simţ al finalităţii mai redus. Grupul cu un simţ al 
finalităţii mai ridicat era de asemenea mai puțin probabil să aibă dificultăţi în îndeplinirea funcţiilor 


cotidiene, cum ar fi curăţenia prin casă, gestionarea banilor sau urcatul și coborâtul scărilor, decât 
cei cu un simţ al finalității mai redus. Pe o perioadă de cinci ani, au avut o incidenţă a deceselor cu 
57 la sută mai mică. 

Un om de afaceri american s-a dus odată la renumitul Carl Jung ca să-l ajute să scape de 
problemele legate de consumul de alcool. După un an de tratament, a recidivat în scurt timp. 
Revenind la cabinetul lui Jung din Elveţia, l-a întrebat pe doctor care credea că sunt șansele lui de 
recuperare. 

„Dumneata ai o minte de alcoolic cronic”, a replicat Jung. „La mulţi inşi, metodele pe care le 
folosesc dau rezultate pozitive — dar nu am avut niciodată succes cu un alcoolic din categoria 
dumitale.” 

Venit de la unul dintre marii maeştri ai psihoterapiei, era un lucru destul de descurajant de auzit. 
Dezamăgit, omul a întrebat: 

„Nu există excepţii?” 

„Ba da”, a concedat marele doctor. „Când şi când, alcoolicii au ceea ce se cheamă experiențe 
spirituale vitale. Pentru mine, aceste întâmplări par să aibă natura unor imense dislocări şi rearanjări 
emoționale. Ideile, emoţiile şi atitudinile care erau cândva forțele călăuzitoare ale vieților acestor 
oameni sunt dintr-odată lăsate deoparte și un set complet nou de concepţii și motivații începe să-i 
domine.” 

Un set complet nou de concepții și motivații începe să-i domine. Ne place foarte mult acest 
pasaj, pentru că reprezintă totodată o descriere izbitor de adecvată a tipurilor de transformări pe care 
le-am văzut printre clienții noştri care au folosit Procesul în Patru Paşi, adesea împreună cu cele 
Cinci căi, nu doar ca să-şi amelioreze, ci şi ca să-şi transforme vieţile. 

Ţi-o amintești pe Stefanie, clienta pe care am cunoscut-o în introducere? Ne-a vizitat cabinetul 
de curând, ca să ne pună la curent cu ultimele evoluţii din viaţa ei. În cei câţiva ani scurşi de la prima 
noastră întâlnire, trecuse la crearea unei noi firme pe care de curând o vânduse contra unei sume 
substanţiale, iar acum era ocupată cu înfiinţarea altei firme. Lucrurile din viaţa ei, la toate nivelurile 
— de la afaceri şi familie la sănătatea personală —, merg foarte bine. Când i-am spus că scriem o 
carte despre Procesul în Patru Pași și am întrebat-o dacă putem să-i folosim povestea, a fost imediat 
de acord. 

„Oamenii au nevoie de asta”, a spus ea. „Dacă veţi reuși să cuprindeţi ceea ce aţi făcut pentru 
mine între copertele unei cărți, atunci bineînţeles că-mi puteţi folosi povestea!” 

S-a oprit un moment, apoi a spus: 

„Vă amintiţi întrebarea pe care v-am pus-o încă din prima zi? V-am întrebat, De ce nu sunt 
fericită? Şi, ştiţi, cred că am găsit un răspuns la acea întrebare. Cred că adevărul e că eram deja 
fericită, cel puţin la un nivel pe care nu-l simţeam. Adică, exista o Stefanie fericită undeva acolo... 
înăuntru. Doar că nu-mi găseam calea către acolo. Are vreo noimă ce zic?” 

Bineînţeles că are. 

Când asteroidul acela a căzut în urmă cu 65 de milioane de ani, soarele poate că a fost acoperit, 
dar asta nu înseamnă că n-a rămas acolo. Numai că dinozaurii nu-l puteau nici vedea, nici simți. 
Acelaşi lucru este valabil și pentru evenimente cataclismice sau seismice au avut loc în viața noastră 


care au dus la crearea norilor de praf şi reziduuri care ne-au întunecat calea până în acel punct. Se 
poate să ne fi acoperit calea spre fericirea veritabilă, dar asta nu înseamnă că drumul nu este acolo. 

Am fost creaţi şi programaţi să fim fericiți. E în natura noastră. Doar că acest lucru ajunge 
adesea să fie acoperit de ceața nefericirii. Dar din momentul în care suntem capabili să împrăștiem 
norul întunecat de reziduuri lăsat în urmă de asteroizii, cutremurele și vulcanii din trecutul nostru, 
putem vedea cerul albastru senin și simţi căldura și lumina soarelui care nu ne-a părăsit niciodată cu 
adevărat. 


George Pratt 
Peter Lambrou 

Anexa A 


Procesul în Patru Paşi 


Pasul 1: Identificarea 
Scop: Identificarea celor mai puternice convingeri autorestrictive. 


a. Identifică-ţi „loviturile de asteroid” 
e Creează o listă a evenimentelor trecute despre care simţi că au avut un impact negativ puternic 
asupra felului în care te vezi pe tine şi lumea ta. 
e Parcurge lista şi determină care eveniment ţi se pare că a avut cel mai profund sau mai 
semnificativ impact. 
b. Identifică-ţi cele mai puternice convingeri autorestrictive. 
e Identifică-ţi cele mai puternice convingeri autorestrictive, folosind evaluarea convingerilor 
personale și cele şapte convingeri restrictive din capitolul 2. 


c. Verifică elementele pe care le-ai identificat. 


* Foloseşte feedbackul neuromuscular ca să-ți revizuiești ambele liste şi să ajungi la ceea ce 
consideri a fi cel mai marcant eveniment din trecut şi cea mai dominantă convingere 
autorestrictivă. 

Capitolele 1-3 


Pasul 2: Clarificarea 
Scop: Reechilibrarea sistemului energetic al corpului și pregătirea lui pentru remodelare. 


a. Respirația cu palmele încrucişate (două minute) 

* În poziţie aşezat, petrece-ţi glezna stângă peste cea dreaptă. 

e Așază-ţi mâna stângă peste piept, astfel încât degetele să stea pe partea dreaptă a claviculei. 
Apoi aşază-ţi mâna dreaptă peste cea stângă, astfel încât degetele mâinii drepte să stea pe 
partea stângă a claviculei. 

e Inspiră pe nas și expiră pe gură. Când inspiri, atinge cu limba cerul gurii, imediat în spatele 
dinţilor de sus. Când expiri, lasă-ţi limba jos, în spatele dinţilor de pe maxilarul inferior. Poţi 
să închizi ochii sau să cobori privirea la podea ca să reduci stimulii vizuali. 

b. Împământarea (un minut) 

e Stai drept şi relaxat. Aşază-ţi ambele mâini, una peste alta, pe plexul solar, imediat sub partea 
de jos a cuştii toracice. Simte-ţi respiraţia în stomac, cum se ridică și coboară lent. 

e Acum închide ochii şi vizualizează un cablu care-ţi iese din corp şi coboară direct în pământ. 

e Păstrează imaginea, inspirând şi expirând lent, timp de cam un minut. 

c. Tehnici opţionale 


e Foloseşte feedbackul neuromuscular pentru a-ţi verifica polaritatea biocâmpului. 
* Pentru inversări sau dezorganizări persistente sau cronice, poţi să mai foloseşti: 


Târâitul încrucișat (două minute) 
Galopul Diamond (cel puţin zece minute) 
Respirația alternativă pe nări (zece cicluri în ambele direcţii, cam două-trei minute) 
Capitolul 4 


Pasul 3: Remodelarea 


Scop: Eliminarea convingerilor negative şi instalarea în locul lor a unor convingeri noi, 
dătătoare de putere. 
a. Coșul tămăduitor (trei minute) 
e Vizualizează un coş tămăduitor sau un alt container la alegere. 
e Aruncă în el toate elementele negative de la pasul 1. 
e În următoarele circa trei minute, vizualizează-l cum dispare treptat sau se îndepărtează plutind, 
luând cu el toate acele elemente negative. 
b. Legământul de acceptare (cam un minut) 
* Du-ţi mâna dreaptă la inimă și, cu vârful degetelor, localizează-ţi punctul de remodelare (între 
a doua şi a treia coastă). 
* În timp ce masezi acel punct în sensul acelor de ceasornic, repetă-ţi codul personal al fericirii 
— o declaraţie de autoacceptare plus o convingere întăritoare — cu voce tare sau în tăcere, de 
cinci ori. 
c. Imagini din viaţa ta ideală (câteva minute) 
e În următoarele minute, vizualizează scene şi impresii din viaţa ta fericită, plină de forță. 
d. Opţiuni 
e Imagini de eliberare 
e Imagini ale călătoriei tămăduitoare 
e Localizează senzaţia (centrii energetici) 
e Numeşte și abordează-ţi direct funcţia executivă 
e Imagini de maturitate 


Capitolul 5 
Pasul 4: Ancorarea 


Scopul: Să te asiguri că rezultatele primilor trei pași vor fi profunde şi durabile. 
a. Priza de ancorare 
* Continuă vizualizarea scenelor din viaţa ideală (de la pasul 3) şi aplică priza de ancorare (un 
minut) 
e Continuă doar cu priza de ancorare şi cu mintea golită să te concentrezi pe respiraţie (un 
minut). 


b. Simbolul echilibrului 


e Menţinând în continuare priza de ancorare, vizualizează-ţi acum simbolul personal de echilibru 
(un minut). 


Instrumente zilnice suplimentare 


Memento zilnic 


De mai multe ori pe zi, în următoarele treizeci de zile (sau oricât de multe zile dorești) 
a. Respirația cu palmele încrucișate (două minute) 

b. Legământul şi codul personal al fericirii rostite fie cu glas tare, fie în gând (de cinci ori) 
c. Priza de ancorare, vizualizând simbolul personal de echilibru (un minut). 


Minime mento 


Ori de câte ori te simţi stresat și simți nevoia să te reconectezi 
* Priza de ancorare, vizualizând simbolul personal de echilibru (un minut) 


Respirația cu palmele încrucişate 
Ori de câte ori simți că ești nefericit sau că polaritatea ți s-a dezechilibrat, pur şi simplu 


practică două sau trei minute de respirație cu palmele încrucișate. 
Capitolul 6 


Cinci căi spre o viaţă bogată 


1. Mănâncă în cunoștință de cauză. 
2. Fă exerciţii fizice în mod raţional. 
3. Înconjoară-te cu fractali. 
4. Fă-ţi o listă a gratitudinii. 
5. Fă-ţi timp pentru înnoire. 
Capitolul 8 


Anexa B 


Acceptarea biocâmpului 


Deşi ideea unui câmp de energie subtilă care organizează şi influențează corpul omenesc este departe 
de a fi nouă, abia în ultimele decenii știința medicală modernă a îmbrățișat pe deplin această 
concepţie atât în teorie, cât şi în practica clinică. De fapt, în cea mai mare parte a secolului al 
douăzecilea, întreaga noțiune de biocâmp a fost în bună măsură ridiculizată, fiind considerată ca o 
continuare a tradiţiei din secolul al nouăsprezecelea, când aceste cercetări au fost invariabil asociate 
cu aurele, ședințele de spiritism și alte elemente distinctive ale mișcării spiritualiste din acea vreme. 

În anii 1840, distinsul chimist şi geolog Karl Ludwig von Reichenbach a lucrat cu câţiva subiecţi 
care păreau capabili să detecteze un fel de câmp magnetic uman, pe care l-a numit „forța lui Odin”. 
Un contemporan al lui Reichenbach a atribuit percepțiile subiecţilor sugestiei hipnotice, iar 
activitatea lui a fost rapid desconsiderată. 

După o jumătate de secol, în timp ce lucra cu un aparat cu raze X, care tocmai fusese descoperit 
şi pus la punct, şi experimenta cu un filtru special albastru, fizicianul britanic Walter Kilner a 
observat o radiaţie neobișnuită în jurul subiecţilor vii. Încercând să disocieze descoperirea lui de 
termenul „compromis” de aură, Kilner a numit acest câmp „atmosferă umană”. În 1911, Kilner şi-a 
publicat lucrarea într-o carte intitulată The Human Atmosphere. Anul următor, British Medical 
Journal a dezaprobat vehement lucrarea acestuia, spunând: „Dr. Kilner n-a reușit să ne convingă că 
aura lui este mai reală decât pumnalul imaginar al lui Macbeth”. 

Dureros. 

În pofida scepticilor, descoperirile au continuat să vină. În secolul al douăzecilea, un loc central 
printre acestea l-a ocupat lucrarea unui cercetător perseverent care şi-a desfășurat activitatea 
neconvenţională, în mod ironic, la unul dintre cele mai respectate colegii medicale ale ţării. Harold 
Saxton Burr a făcut parte din corpul didactic al Universităţii Yale timp de aproape cincizeci de ani, 
în prima jumătate a secolului al douăzecilea. Pe lângă îndatorirea de a preda anatomie tradițională, 
profesorul Burr şi-a dedicat mii de ore cercetării, publicând aproape o sută de articole ştiinţifice. 
Cel mai bine cunoscut este pentru descoperirea potrivit căreia toate organismele vii, atât plantele, cât 
şi animalele, sunt modelate și influențate de câmpuri electromagnetice (EM) distincte care pot fi 
măsurate şi cartografiate folosindu-se voltmetre sensibile. 

Potrivit ipotezei doctorului Burr, acest câmp EM menținea identitatea esenţială a organismului: 
aşa cum pilitura de fier împrăștiată pe o foaie de hârtie va lua forma câmpului magnetic al unui 
magnet ţinut sub hârtie, elementele nutritive din circuitul nostru sanguin și alte produse ale 
metabolismului iau „forma” organismului nostru așa cum e dictată de biocâmpul subiacent. În anii 
1940, electricianul şi inventatorul rus Semion Kirlian a dezvoltat un aparat fotografic extrem de 
sensibil care capta imagini ale acestor biocâmpuri sub forma unor cicluri de înaltă tensiune şi înaltă 
frecvenţă. Dobândind o largă recunoaștere la începutul anilor 1940, fotografiile Kirlian au dezvăluit 
un tipar convingător de radiaţie a energiei electrice ce lua forma unei aure ce învelea organismul, 
asemănător magnetosferei Pământului, care fusese descoperită de curând. (Interesant, magnetosfera 


prezintă o asemănare izbitoare cu forma umană.) 

În același timp în care dovezile fotografice ale lui Kirlian ajungeau să fie cunoscute în Occident, 
un chirurg ortoped american, Robert O. Becker, investiga relația posibilă dintre proprietăţile 
electrice ale corpului și vindecarea fracturilor. Cum se făcea, se întreba el, că un triton sau o 
salamandră își poate regenera un membru pierdut, dar un om nu poate să facă acest lucru? 

Dr. Becker a descoperit curând un fenomen interesant”. Polaritatea electrică la capătul nervului 
secționat din membrul unei salamandre este opusă celei a organismelor superioare, cum ar fi câinii, 
pisicile sau oamenii. Ar putea acest lucru să constituie motivul pentru care anumite specii (ca 
salamandrele) sunt capabile să regenereze membrele, iar altele (ca oamenii) nu? Şi dacă schimbi 
polaritatea electrică la capătul unui nerv uman, ai putea să stimulezi o creştere în acel loc? 

Aşa cum s-a dovedit, acest lucru este posibil. Descoperirile doctorului Becker au dus la 
dezvoltarea stimulatorului electronic de creştere a oaselor (SECO)S, un instrument care este folosit 
astăzi în medicina ortopedică pentru a ajuta în fracturile grave în care oasele nu ar putea altfel să se 
regenereze corespunzător, cum ar fi fracturile în oasele foarte mari precum femurul sau în cazurile în 
care vătămările au fost lăsate netratate prea mult pentru ca vindecarea normală să mai aibă loc. 
Aceste stimulatoare au fost de asemenea testate și şi-au dovedit eficiența în accelerarea sudării 
vertebrelor şi în vindecarea durerilor de spate. 

Un eveniment epocal în istoria medicinei energetice a avut loc în 1971, când preşedintele 
Richard Nixon a iniţiat o misiune pentru deschiderea legăturilor dintre China şi Occident. Cu şase 
luni înaintea vizitei istorice a preşedintelui, o echipă a fost trimisă la Beijing pentru a începe 
pregătirile pentru vizită, fiind însoţită de un mic corp de presă din care făcea parte și reporterul 
veteran de la New York Times James Reston. 

La câteva zile de la sosirea la Pekin, Reston a resimţit dureri abdominale intense. În câteva ore, 
era supus unei operaţii urgente de apendicită la Spitalul Antiimperialist din Beijing. Operația a 
reușit, dar în scurt timp pacientul a început să acuze dureri postoperatorii acute. Spre uimirea lui 
Reston, tratamentul a constat doar din două metode: acupunctură și moxibustie — inserarea de 
beţişoare din ierburi aromatice în punctele de acupunctură cheie şi arderea lor lentă. Disconfortul 
pacientului a dispărut; tratamentul a fost o reușită totală. 

O săptămână mai târziu, Reston a scris despre experienţa sa în New York Times | iar lumea 
occidentală şi-a deschis ochii în faţa unei abordări cu totul noi a modului cum sunt construite ființele 
umane — şi a modului cum ar putea fi tratate. 

Practica clinică a acupuncturii, mai ales (deşi departe de a fi exclusivă) pentru tratamentul 
durerii, a început curând să treacă dincolo de cercul restrâns al practicanţilor medicinei orientale 
care-şi tratau comunitățile asiatice din care făceau parte. Pe măsură ce reputația metodei a crescut, 
practicanţii occidentali au început şi ei să fie pregătiţi în acest domeniu, iar tehnica a înflorit. Astăzi 
există zeci de mii de practicanți autorizaţi ai acupuncturii în Statele Unite ale Americii, tot atât de 
mulți existând și pretutindeni în lumea occidentală. 

Totuşi, comunitatea ştiinţifică nu s-a grăbit să accepte valabilitatea concepţiei care stă la baza 
acupuncturii sau acupresurii. Abia după un sfert de secol, acupunctura a primit aprobarea principalei 
agenţii pentru cercetare medicală a guvernului american. 


În noiembrie 1997, Institutul Naţional pentru Sănătate a reunit o comisie de experţi alcătuită din 
doisprezece reprezentanți“? ai unei game largi de domenii printre care biofizica, epidemiologia, 
medicina de familie, medicina internă, fizioterapia, fiziologia, psihiatria, psihologia, politica pentru 
sănătate publică şi statistica. Alţi doisprezece experţi au prezentat dovezi în faţa comisiei și a unei 
săli de conferințe cu două sute de persoane. În raportul ei, comisia a elogiat acupunctura pentru lipsa 
demonstrată de efecte secundare și a prezentat dovezi privind eficacitatea acestei tehnici în situații 
mergând de la durerile dentare postoperatorii și greaţa provocată de chimioterapie la dependențe, 
artrită și reabilitarea în urma accidentelor vascular-cerebrale. 

„Probabil că următoarele cercetări vor descoperi şi alte domenii în care intervenţiile 
acupuncturii vor fi utile”, a adăugat raportul în concluzie. 

Poate că cel mai promițător dintre aceste eforturi a fost proiectul Efectele Acupuncturii 
Neuroimagistice asupra Activităţii Cerebrale Umane de la Facultatea de Medicină Harvard (discutat 
în capitolul 4), prezentat într-un prim articol în 2000€ și aflat în desfăşurare. Folosind scanări RMNf 
şi tomografie de emisie de pozitroni (PET) pentru a demonstra impactul stimulării punctelor de 
acupunctură asupra creierului, proiectul a arătat că punctele de acupunctură principale pot provoca o 
calmare a sistemului limbic — sistemul de reacţie la stres al creierului, care include amigdala, 
hipocampul și celelalte — în câteva secunde de tratament. 

În ultimele două decenii, medicina energetică s-a dovedit a fi una dintre cele mai entuziasmante 
frontiere ale practicii medicale. Astăzi, mai bine de o sută de instituții medicale de primă mărime ale 
țării au programe care includ aspecte diverse ale medicinei energetice şi psihologiei energetice, 
multe dintre ele neexistând la începutul noului secol. Iată în continuare o listă cu douăsprezece 
instituții medicale de prim rang, cu menţionarea departamentelor sau a unităţilor subsidiare înfiinţate 
recent care folosesc medicina energetică: 

1. Spitalul Beaumont: Medicină integrativă 

2. Centrul Medical al Universităţii Duke: Centrul Duke pentru Medicina integrativă 

3. Spitalul Hartford: Departamentul de medicină integrativă 

4. Spitalul Henry Ford: Centrul pentru medicină integrativă 

5. Spitalul Presbiterian din New York: Centrul Richard și Hinda Rosenthal pentru medicină 

complementară și alternativă 

6. Centrul Medical al Universităţii Statului Ohio: Centrul pentru medicină integrativă 

7. Clinica Scripps: Centrul pentru medicină integrativă 

8. Spitalul şi Clinica Stanford: Centrul pentru medicină integrativă Stanford 

9. Universitatea Thomas Jefferson: Centrul Myrna Brind de medicină integrativă 

10. Universitatea din Colorado: Centrul pentru medicină integrativă 

11. Universitatea din Texas: Departamentul Educaţional de Medicină 

complementară/integrativă al Centrului pentru studierea cancerului M.D. Anderson 

12. Universitatea Yale: Centrul de medicină integrativă al Spitalului Griffin 


Aceste instituții de top şi zeci de altele ca ele folosesc diferite tehnici de medicină energetică, 
de exemplu, în abordările lor pentru îngrijirea cardiacă, chirurgicală şi postoperatorie și explorează 


pe scară tot mai largă aplicaţiile acestora la tulburări psihice şi afective, cum ar fi anxietatea, 
depresia şi tulburările de stres posttraumatic. 

E greu de înţeles de ce a trebuit să se manifeste atâta rezistenţă la această direcție a medicinei 
pentru că, în pofida deceniilor de controversă, nu există nimic radical în ideea că ființele umane au o 
natură electrică. 

De exemplu, când doctorii vor să evalueze sănătatea inimii pacientului, fac o electrocardiogramă 
(EKG). De ce? Pentru că ei pot astfel să vadă sănătatea relativă a funcţiei cardiace citind o diagramă 
a outputului ei electric. În mod similar, folosim o electroencefalogramă (EEG) pentru a măsura 
activitatea electrică a creierului și o electromiografie (EMG) pentru a măsura activităţile electrice 
ale mușchilor. De asemenea, știm că trebuie să menţinem un anumit echilibru al sodiului, potasiului, 
calciului, magneziului și al altor minerale încărcate electric (ioni), numiţi electroliți, în sânge şi în 
țesuturi. De ce? Pentru că semnalele transmise prin toţi nervii noştri sunt impulsuri electrice. 

De fapt, orice aspect al corpului este gestionat şi orientat electric; ființa umană este în mod 
fundamental un fenomen electric. lar asumarea acestui aspect în modul cum abordăm vindecarea a 
oferit ceea ce se dovedeşte a fi elementul lipsă crucial în căutarea veche de când lumea a unei mai 
mari linişti a minţii, a unei stări de bine generale, a performanţei optime ca ființe umane. Cu alte 
cuvinte, asigură pivotul capacităţii noastre de a dispersa acea atotpătrunzătoare ceață a nefericirii și 
de a deveni noi înșine într-o manieră deplină şi complexă. 

Mulţumiri 


Sunt momente în viaţă când putem cădea pradă iluziei că existăm și acționăm de unii singuri. „Eu am 
făcut asta!” am putea să gândim. „Eu am fost autorul, singur-singurel!” O reflecţie sinceră dezvăluie 
rapid că nimic nu poate fi mai departe de adevăr. Din momentul în care am fost concepuţi, trecând 
prin carieră și ajungând la moştenirea pe care o lăsăm urmaşilor, nu există nimic despre care să 
putem afirma cu adevărat că l-am realizat singuri. A respira înseamnă să faci un schimb; a trăi 
înseamnă să colaborezi; iar ca să reușeşti să aduci o contribuţie cât de mică la dezvoltarea lumii 
înseamnă să te fi bucurat de graţia parteneriatului. 

În niciun act nu este mai evident acest adevăr decât în crearea unei cărţi. Fiecare pas al scrierii 
Codului fericirii a fost o încântare absolută, de la primul impuls până la finalizarea detaliilor, iar 
dacă nu spunem „n-am fi putut scrie asta singuri” am formula doar jumătate de adevăr. 

Poate că nu e cel mai des întâlnit protocol, dar mai înainte de orice simțim nevoia să ne 
exprimăm mulțumirile și aprecierile reciproc. 

Este o adevărată comoară faptul că avem o relaţie profesională şi o prietenie care se edifică şi 
devine tot mai puternică de aproape trei decenii. Amândoi suntem binecuvântaţi să avem parte de 
această comoară rară pe bază de reciprocitate. Cartea de față (ca şi cărţile anterioare scrise 
împreună) izvorăşte din acea prietenie profundă, din respectul şi colaborarea creativă pe care le 
împărtășim și apreciem faptul că avem prilejul să ne exprimăm public recunoştinţa pentru respectul şi 
camaraderia care ne leagă. Peter: îți mulțumesc. Și George: și eu îți mulţumesc. 

În continuare, îi mulțumim lui „Stefanie” şi miilor de alţi clienţi ai noștri, ale căror experienţe, 
dificultăți şi triumfuri aduc informaţii preţioase în paginile cărţii şi fac ca aceste principii să prindă 
viaţă. În multe privinţe, clienţii noştri ne-au ajutat să învăţăm smerenia, creativitatea şi ce înseamnă 
perseverenţa spiritului uman de a învinge chiar şi cele mai sumbre dintre provocări. Preţuim şi 
respectăm profund încrederea pe care o au în noi atunci când ne împărtășesc simțămintele, gândurile 
şi experienţele de viață şi lucrăm împreună pentru a găsi cele mai bune căi de rezolvare a 
problemelor care îi aduc la ușa noastră. 

Adresăm mulţumirile noastre coexploratorului nostru cutezător, John David Mann, care a adus 
acestui proiect un entuziasm nemărginit, o energie supranaturală, un umor neabătut și un mod de 
folosire a cuvintelor care nu poate fi descris decât ca magic. John a făcut mai mult decât să transpună 
pur şi simplu în cuvinte metoda noastră; el a contribuit la modelarea fundamentală a materialului și l- 
a înnobilat cu observaţii cruciale și o claritate structurală. (Și vă vom dezvălui aici un secret: vă 
amintiţi de „jurnalistul David” din capitolele 1 şi 2? Îl cheamă de fapt John David.) Cartea aceasta 
n-ar fi existat fără el. 

Îi mulțumim lui Margret McBride, agent literar extraordinar și cel mai bun prieten pe care-l 
poate avea un autor de cărți. Margret a văzut acest proiect de la primul germen de idee până la 
materializarea ei în cartea pe care o citiți acum şi a fost alături de noi în depășirea tuturor 
obstacolelor, mari sau mici. Margret a fost cea care ne-a găsit coautorul, ca și editorul, Margret a 
găsit titlul inteligent al cărţii (cu mulțumiri adresate în gând lui Schiller şi Beethoven), și Margret a 
fost cea care a crezut în noi şi în ceea ce facem chiar și când nu era niciun singur cuvânt aşternut pe 


hârtie. 

Mulţumim echipei strălucite şi devotate a lui Margret, Faye Atchison, Anne Bomke și Donna 
Degutis, care au analizat porțiuni de manuscris cu ochi de expert și au adus o mai mare claritate 
proiectului când acesta se afla în fazele incipiente. 

Mulţumim lui Gideon Weil, redactorul nostru de carte, şi lui Claudia Boutote, Michael Maudlin, 
Suzanne Quist, Maria Schulman, Mark Tauber și celorlalți membri ai remarcabilei echipe de la 
HarperOne. Există editori şi editori: oamenii de la HarperOne nu sunt doar o echipă, ci şi o 
veritabilă comunitate, unită prin devotamentul comun față de excelenţă și crearea de cărți care 
înnobilează condiția umană. Avem nevoie de mai mulți oameni ca voi. 

Lui Larry King, pentru spiritul său generos și aventuros, pentru interesul deosebit față de munca 
noastră şi pentru entuziasmul cu care a scris încântătorul cuvânt-înainte al acestei cărți. Și lui Wendy 
Walker, Randy Woods, Allison şi Eric Glader, producătorii lui Larry, pentru sprijinul constant şi 
fidel acordat cărții noastre. 

Lui Debbie Ford, pentru prietenia şi inspiraţia ei constante și pentru că ne-a ajutat la 
concretizarea acestui proiect. 

Uluitorilor noştri colegi, prea numeroşi ca să-i menţionăm pe toți aici, şi îndeosebi lui Larry 
Dossey, David Feinstein, John Freedom, Bessel van der Kolk, Bruce Lipton, Candace Pert și Carolyn 
Sakai: ei sunt cu toții nu doar niște giganți din domeniul ocrotirii sănătăţii și ai vindecării, dar 
totodată și nişte oameni remarcabil de plini de compasiune și devotați. Larry, David, John, Bessel, 
Bruce, Candace, Carolyn: lumea este un loc cu mult mai bun pentru că voi sunteţi aici. 

Lui Greg Nicosia și tuturor oamenilor creativi şi animați de dorinţa de a ajuta de la Asociaţia 
pentru Psihologie Energetică pentru că au ajutat la crearea unui forum care încurajează activităţi ca a 
noastră. Greg: cartea aceasta n-ar fi existat dacă nu te-am fi cunoscut. 

Cele mai profunde mulțumiri le adresăm Donnei J. Kimbal de la Laboratorul de Măsurători 
Materiale din cadrul Institutului Naţional pentru Standarde şi Tehnologie (INST); lui Stacy Bruss, 
bibliotecar la INST; Teressei Rush-Cover, de la Departamentul de Servicii de Măsurare de la INST; 
lui Anne Meininger de la Centrul Naţional pentru Standarde și Informaţii pentru Certificare (CNSIC), 
pentru ajutorul dat în descoperirea datelor exacte privind compoziţia în apă a ceţii. Și la fel lui Julio 
L. Hernandez-Delgado, șef al Arhivelor și Colecţiilor Speciale de la Bibliotecile Colegiului Hunter 
din New York; lui Kate Boyle de la Colecţiile Speciale ale Bibliotecii Jones din Amherst, 
Massachusetts; şi lui Kimberly Baker, bibliotecar la Spitalul Memorial Scripps din La Jolla; pentru 
ajutorul lor în accesarea tezei de masterat originale a Barbarei Kolonay privind vizualizarea în 
antrenamentul jucătorilor de baschet. 

Lui Brittany Smith, de la Compania Fred Rogers, pentru ajutorul amabil acordat în acordarea 
permisiunii de a folosi prima strofă din nemuritorul cântec al lui Fred Rogers Ce faci cu furia pe 
care o simţi ? 

Mulţumiri lui Sally şi Whitney Pratt; David și Pat Pratt, Chad Pratt, Erin Osterholm şi Connor 
Pratt; Ginger și Darren Allen; Jill Pratt; Karen, David, Audrey și Grace Pike; Becky, Dan, Jacob, 
Matthew şi Luke Cinadar; Floyd, Kenny, Sandra, Kyle şi Whitney Prater, pentru dragostea și sprijinul 
lor de-a lungul anilor. De asemenea, Marciei Andrews pentru încurajări; lui Larissa şi Brenden 


Lambrou pentru sprijinul afectiv; Paulei Shaw pentru că ne-a împărtășit cunoștințele ei deosebite 
privind sistemul chakrelor; lui Michael Yapko pentru inspiraţia lui și concentrarea pe punctele forte 
ale oamenilor; tatălui lui George, George Pratt, Senior, o permanentă sursă de inspirație și un model 
pentru tratarea tuturor oamenilor cu blândeţe și trăirea fiecărei clipe cu un umor fără margini și o 
profundă apreciere a vieţii; mamei lui Peter, Mary Lambrou, care ne-a acordat dragostea ei 
necondiționată și sfaturi înțelepte și care, din păcate, a părăsit această lume fără să apuce să vadă 
acest proiect sub forma lui tipărită. 

Lui Kathy şi Colt Bagley, Marnie și Howard Barnhorst, Marisa Coon, Leslie Dillahunt, Beth şi 
Stephen Doyne, Rob Dyrdek, Kim Edstrom, Susan Gawlinski, Belinda Hopper, Robert Howes, Errol 
Korn, Ann şi Mike Kriozere, Mimi şi Howard Lupin, Shyla McClanahan, Stephen Metcalfe, Todd 
Morgan şi Rosanna Arquette, Mike Nagle, Sheila Nellis, Susan și David Nethero, Pat și Jeannie 
Scott, Noni și Drew Senyei, Robert Stone, Tom Vendetti, Andres Verjan, Alicia Jarrat și Gib 
Wiggams, și Heather Young pentru nenumăratele moduri în care ne-aţi menținut sănătoși la minte, cu 
picioarele pe pământ şi cu vieţile pe căile cuvenite, toate acestea cu atâta graţie, lejeritate şi umor. 

Și mulțumirile, stima, aprobarea, dragostea şi nesfârșita admiraţie le adresăm în final, din toată 
inima, soțiilor noastre Vonda Pratt, Dottie Lambrou și Ana Gabriel Mann, pentru că ne-au stat alături, 
pentru că ne-au îngăduit tot soiul de glumiţe (chiar și pe cele mai nereușite) și pentru că sunt nişte 
binecuvântări pentru vieţile noastre și fac parte integrantă din codul nostru personal al fericirii. 


